PITEŞTI 


TRADIȚIE 
ŞI 
(CONTEMPORANEITATEI 





Cetăţenilor municipiului Piteşti, 
omagiul prietenesc al autorilor acestei scrieri, 
preocupaţi, constant, de istoria Urbei 
noastre, la împlinirea a 620 de ani de la 
atestarea documentară medievală 

a reşedinţei Argeşului 

(1388-2008). 


PETRE POPA. PAUL DICU. SILVESTRU VOINESCU 
PITEŞTI. 
TRADIȚIE ŞI CONTEMPORANEITATE 


Volum apărut cu sprijinul Consiliului Judeţean Argeş 
Preşedinte, ec.dr. Constantin Nicolescu 


Coperta I: Efigia Municipiului Piteşti (2008) 
Coperta IV: Autorii. Microportrete 


Redactor responsabil: Mihaela VOINICU 

Culegere computerizată: Magdalena DINU, Iuliana 
Lucia POPESCU, Eduard Ionuţ FÎŞCĂ, Georgeta Elena 
NICOLESCU, Petre Daniel BUCŞAN 

Lector: Renata ALEXE 

Apărut: Piteşti, mai 2008,500 de exemplare 

Toate drepturile aparţin exclusiv Bibliotecii Judeţene 
Dinicu Golescu Argeş, Piteşti. 


PETRE POPA. PAUL DICU. SILVESTRU VOINESCU 


PITEŞTI. 


TRADIȚIE 
ȘI 
CONTEMPORANEITATE 


ESEURI ISTORICE 


Cuvânt înainte: Dr. Octavian Mihail Sachelarie 


BIBLIOTECA JUDEŢEANĂ DINICU GOLESCU 
ARGEŞ 
PITEŞTI, 
2008 


Volume semnate, în colaborare, de aceiaşi autori: 


PITEŞTI. GHID DE ORAŞ, Editura Sporr-Zurism, 
Bucureşti, 1985, 144 p.+ 32 p. foto alb/negru, 12 p. 
foto/color, hartă color detaşată, redactor, Mihai Stratulat, 
tehnoredactor, Maria Tameş, coperta, Dan Andrei, schiţe 
hărți, Rodica Maria Niculescu, Intreprinderea Poligrafică 
Sibiu, format, 220x120mm. 


PITEŞTI 600. PAGINI DE ISTORIE, Studii şi 
comunicări, Muzeul Judeţean Argeş, Tipografia Argeş, 
Piteşti, 1986, 336 p., Cuvânt înainte, dr. Radu Stancu, 
redactor, Grigore Constantinescu, tehnoredactor, Silvestru 
Voinescu, coperta, Romulus Constantinescu, fotografii şi 

Cuvânt înainte 


La 20 mai 2008, se împlinesc 620 de ani de la atestarea 
documentară oficială a localității medievale Piteşti. În acest 
cadru generos, Biblioteca Judeţeană Dinicu Golescu Argeş a 
luat inițiativa editării, sub formă de volum, a serialului 
Piteşti. Tradiţie şi contemporaneitate, apărut în etapa mai 
1986 — mai 1988, sub semnătura cunoscuţilor autori Petre 
Popa, Paul Dicu, Silvestru Voinescu. Este vorba de 25 de 
eseuri istorice, găzduite, atunci, de Revista Argeş, din Piteşti, 
redactor-şef, dr. Sergiu I. Nicolăescu, critic şi istoric literar, 
publicație remarcată pentru consecvenţa succesului amintit, 
rămas singular în câmpul periodicelor de atare factură, 
existente în deceniul nouă al secolului XX. 

Demersul actual are mai multe motivații. Pe lângă 
normalitatea implicării instituționale în Programul Piteşti 
620, dorim să continuăm tradiția potrivit căreia Biblioteca 
Judeţeană Argeş a fost, constant, suportul documentar şi 
locația pentru elaborarea celor mai importante volume 
contemporane, referitoare la istoria municipiului nostru. 

Încă din 1978, în Bibliotecă, director, Silvestru Voinescu 
(1935-2005), s-a deschis un adevărat șantier dedicat acestui 
scop. Au fost realizate, pentru început, cuprinzătoare baze de 
date (bibliograf, fişiere tematice, colecţii de fotografii, alte 
informaţii) referitoare la oraşul de odinioară, excelând, prin 
pasiunea cunoscută, fostul meu coleg, Nicolae Rizescu 
(1933-1996). S-au redactat, treptat, folosind logistica de 
atunci, toate textele pentru: Argeşeni în spiritualitatea 
românească (1980,1988), Plaiuri argeşene. Album (1982), 
Piteşti 600. Memento (1983), Piteşti. Ghid de oraş (1985), 
Piteşti 600. Pagini de istorie (1986), Piteşti. Microalbum 
(1988), Istoria municipiului Piteşti (1988), ale căror 

dactilograme se află, semnate olograf de autorii nominalizați 
la început, în Colecţiile speciale. Tot aici, s-a definitivat 
Argeş. Cartea eroilor (1984), unicat în materie, iar lansările 
editoriale au avut loc, prevalent, în această instituție 
centenară. Serialul Piteşti. Tradiţie şi contemporaneitate s-a 
convenit, tematic şi structural, împreună cu conducerea 
Revistei Argeş, în martie 1986, având ca suport sinteza 
elaborărilor amintite, ceea ce s-a concretizat începând cu 
numărul din mai 1986. 

Asemenea scrieri se datorează, în bună măsură, stăruinţei 
prof. univ. dr. Petre Popa, fost director al Bibliotecii 
Regionale Argeş (1961-1964), de a se realiza o amplă 
istoriografie referitoare la Piteşti, suprapusă rolului aşezării în 
evoluţia societăţii româneşti. A colaborat, în beneficiul 
Cetăţii, atât cu profesorul Paul Dicu, fost secretar al Societăţii 
de Ştiinţe Istorice, Filiala Piteşti, dar, în mod special, cu 
juristul Silvestru Voinescu, pe care l-a considerat u/timul său 
mare prieten. Pe lângă autori, la timpul invocat, am ucenicit 
şi eu, realizând, bunăoară, ca premieră, Indicele de nume 
pentru Istoria municipiului Piteşti, Editura Academiei 
Române, Bucureşti, 1988. Sperăm că, nu peste mult timp, să 
apară, inclusiv prin contribuţia celor ce lucrăm în Biblioteca 
Judeţeană Dinicu Golescu din Piteşti, Enciclopedia 
Argeşului şi Muscelului, colegiul redacţional având sediul 
tot în instituţia noastră. 

Bucurându-ne împreună pentru revalorificarea serialului 
de presă Piteşti. Tradiţie şi contemporaneitate(1986-1988), 
având Addenda necesară creionării deceniilor ulterioare, vă 
invităm la lectură! 


Piteşti, 15 aprilie 2008 
Dr. Octavian Mihail SACHELARIE 
Director, 
Biblioteca Judeţeană Dinicu Golescu Argeş, Piteşti 

PREZENTUL ISTORIC 
DUPĂ 20 DE ANI 


Oferim cititorilor, adunate în volum, cele 25 de eseuri 
intitulate Piteşti. Tradiţie şi contemporaneitate, publicate 
de Revista Argeş, mai 1986-mai 1988. Serialul, realizat 
împreună cu Paul Dicu şi Silvestru Voinescu, are, în plus, 
cinci studii de autor, referitoare, prelevant, la evoluţia recentă 
a localităţii. În ceea ce ne priveşte, o bună parte din 
preocupările ştiinţifice au fost şi rămân dedicate acestui areal, 
cu deosebire municipiului Piteşti, aşezare urbană care ne-a 
capacitat, spre un atare demers, începând cu 15 iulie 1961, 
atunci când deveneam director al Bibliotecii Regionale din 
localitate. Aveam 26 de ani! Vor urma diverse alte 
responsabilități civice, dublate, constant, prin activitatea 
didactică pe atractive paliere ale învățământului românesc. 

La sărbătorirea celor 620 de ani de la oficializarea 
documentară a denumirii Piteşti, ne permitem să spunem că 
obligația morală, asumată cu decenii în urmă, aceea de a 
contribui la clădirea unei istoriografii reprezentative pentru 
reşedinţa Argeşului, s-a îndeplinit în bună măsură. Ne-am 
bucurat de conlucrare onestă cu valoroşi intelectuali, iar 
elaborările pe tema adusă în discuţie generează, aşa cum este 
normal, atât aprecieri pozitive, cât şi un anumit ton polemic. 

Cantonările personale au vizat, prioritar, fenomenologia 
actualităţii, devenită, treptat şi selectiv, valoroasă tradiție. Din 
acest unghi de vedere, suntem adepţii ideii analistului 
american Charles Beard (1874-1948), care aprecia: „Istoricul 
trebuie să fie, în primul rând, un fiu al vremii sale”. Aşadar, 
convenția profesională cu trecutul, ca absolvent al unei 
facultăți de profil din Capitală (1953-1958), urma să se 
realizeze prin prezent. 

Perioada postbelică a fost, pentru oraşul Piteşti, declarat 
municipiu pe baza Legii Nr. 2, din 16 februarie 1968, 
deosebit de dinamică, suprapunâmdu-se cu activitatea 

cotidiană a multor istorici chemaţi la maturizare. În plus, 
aniversarea din 1988, consacrată împlinirii a şase secole de la 
consemnarea Piteştilor într-un document autentic al timpului 
voievodal, atrăgea provocări dintre cele mai interesante. 

Aşa s-au conturat inițiative precum: deceniul realizării 
primei istorii a Urbei (1978-1988), achiziţionarea unor lucrări 
reprezentative de artă monumentală, reabilitarea Statuii 
Independenței şi a Porții Eroilor, amenajarea Rotondei 
Goleştilor şi a Galeriei domnitorilor, turnarea filmului 
documentar Piteşti 600, fixarea de plăci pe clădiri cu 
importanță specială, redenumirea anumitor străzi şi pieţe 
civice, apariţia Simfoniei lalelelor, edificarea Casei Cărţii şi a 
Casei Artelor, organizarea festivităților din 20 mai 1988, 
folosind sintagma Elogiu Cetăți, dar şi multe altele, pentru 
care semnatarul rândurilor de față, riscând lipsa de modestie, 
îşi arogă o anumită contribuţie. 

Invocăm, în speţă, scrierile referitoare la Piteşti, 
însumând mii de pagini, elaborate, printr-o colaborare 
statornică şi plină de respect, alături de juristul şi omul de 
cultură Silvestru Voinescu (1935-2005), director emblematic 
al Bibliotecii Judeţene Argeş, apreciindu-l ca fiind ultimul 
meu mare prieten, profesorul Paul Dicu, experimentat 
cercetător ştiinţific şi apreciat slujitor al Catedrei, publicistul 
Grigore Constantinescu, implicat direct în salvarea şi 
conservarea patrimoniului naţional din Argeş, maeştrii 
fotografi Gheorghe Dumitru-Maican, loan Butnicu, Ion Pătru, 
Alexandru Oprea,  graficianul Romulus Constantinescu 
(1935-2007), tipograful Constantin Siman, lectorul Octavian 
Mihail Sachelarie, redactorii Octavian Ungureanu, Nicolae 
Rizescu (1933-1996), Filofteia Mărăcine (1932-1995), 
legătorul de carte Constantin Popescu (1935-1991), 
constituind, pe bază de voluntariat, alături de alți sufletişti, 
redutabila echipă Pitești 600. Primarii deceniului invocat au 
fost, succesiv, Valeriu Nicolescu, Manole Bivol, Nicolae 
Zevedei. 

De altfel, în lucrarea antumă O viață printre cărți, III, 
Piteşti, 2004, p. 147, Silvestru Voinescu, referindu-se la 
asemenea demersuri, consemnează: „După anul 1980, ne-am 
apropiat din nou, în cadrul unei colaborări rodnice, care a 
avut rezultate deosebit de benefice pentru Argeş, în general, 
şi pentru Piteşti, în special. Aşa s-a făcut că, din inițiative 
care i-au aparținut lui Petre Popa, au apărut, în anul 1984 
Cartea Eroilor, lucrare monumentală unică în România, iar 
în 1985, 1986 şi 1988, cele trei variante ale Istoriei 
Piteştiului..., la care trebuie adăugat Serialul de 25 de 
articole ample în 25 de numere consecutive din revista 
Argeş...”. 

În 2008, din iniţiativa Bibliotecii Judeţene Dinicu 
Golescu Argeş, condusă, ca director, de cunoscutul sociolog 
şi publicist, dr. Octavian Mihail Sachelarie, director adjunct, 
drd. ing. Mihaela Voinicu, redactor responsabil de carte, cele 
25 de eseuri, invocate mai sus, au fost adunate în volumul de 
față, gest care ne determină să le transmitem întreaga noastră 
gratitudine. 

Cititorii şi iubitorii de istorie intuiesc, desigur, 
responsabilitatea conducerii Revistei Argeş pentru a gestiona, 
adecvat, informaţiile şi aprecierile oferite de autori, chemaţi 
să se plieze sensurilor unei publicaţii, preponderent literare, 
din perioada mai 1986 - mai 1988. Tonul şi conţinutul 
acestora, ori interpretarea afirmațiilor se înscriu în ceea ce 
numeam, generic, prezentul istoric. 

Prin urmare, revederea textelor, numerotate de la (1), la 
(25), în scopul realizării acestui volum, vizează, mai ales, 
segmentele stilistic şi ortografic, adaptate actualei grafieri, iar 
comentariul major păstrează, cu anumite clarificări, tenta 
concluziilor apriori formulate. Considerăm că au fost şi 
rămân echilibrate, chiar dacă întâlnim, deseori, referiri la 
documente oficiale, personalități sau momente aparținând 
etapelor precedente evenimentelor din decembrie 1989, 


devenite istorie. Cartea este adusă, spre zilele noastre, 
folosind Addenda. 

Apreciem faptul că serialul îşi găseşte locul, prin 
notificare, în diferite lucrări de amplitudine. Aşa, de exemplu, 
Bibliografia istorică a României, VII, 1990, coordonatori, 
acad. Ştefan Pascu, dr. Gheorghe Hristodol, elaborată de 
Academia Română, prin Institutul de Istorie Cluj-Napoca, a 
preluat 17 eseuri, din cele 25, respectiv: (4), (6), (7), la 
poziţia 9508; (8), la 6909; (9), la 7044; (10), la 7140; (11), 
(12), (15), (7), la 7271; (18), (19), (20), (21), (22), (23), 
(24), la 9507. Totodată, conf. univ. dr. Spiridon Cristocea, 
directorul Muzeului Judeţean Argeş, în Dicţionar de istorici, 
Piteşti, 2003, reţine, totalitar, lista articolelor serialului, iar 
alţi autori, inclusiv tineri cercetători, preocupaţi de subiecte 
apropiate, enunță, selectiv, surse bibliografice asemănătoare. 

De altfel, retranscrierea şi prelucrarea virtuală a textelor 
din Revista Argeş, mai 1986-mai 1988, s-a realizat prin 
eforturile studenţilor noştri Magdalena Dinu, Eduard lonuţ 
Fîşcă, Iuliana Lucia Popescu, anul III Istorie, Facultatea de 
Ştiinţe Socio-Umane, Universitatea din Piteşti, cărora le 
transmitem profesorale mulțumiri didactice, amplificate cu 
îndemnul de a constitui, în viitor, o nouă echipă capabilă să 
continue elaborarea altor analize privind evoluţia zonei 
Argeş-Muscel. 

La apariţia culegerii de eseuri Piteşti. Tradiţie şi 
contemporaneitate, un gând pios pentru memoria perpetuă a 
colaboratorului nostru, Silvestru Voinescu. Avem 
certitudinea împăcării sale sufleteşti, acolo sus, întrucât 
intenţia pe care ne-a dezvăluit-o, în 1998, se realizează prin 
acest demers editorial din 2008, finalitatea aparținând 
instituţiei care l-a consacrat. 

Aşteptăm, cu îndreptăţit interes, opiniile dumneavoastră! 


Piteşti, Prof. univ. dr. Petre POPA 
10 aprilie 2008 Facultatea de Ştiinţe Socio-Umane 
Universitatea din Piteşti 

(1) „ACOLO UNDE-N ARGEŞ SE VARSĂ RÂUL 
DOAMNEI...” 


Municipiul Piteşti, reşedinţa județului Argeş, unul dintre 
cele mai cunoscute centre economice şi culturale ale 
României contemporane, este situat într-un cadru natural 
favorabil, respectiv, spre partea de Nord — Vest a Munteniei, 
la confluența cursurilor de apă Râul Doamnei cu Argeșul. 
Principalele coordonate geografice sunt date de Paralela 
44*51'30" latitudine N. şi de Meridianul 24"52' longitudine E, 
aşezarea găsindu-se în apropierea Paralelei 45". 

Apariţia şi dezvoltarea Piteştilor au fost influențate, în 
mare măsură, de amplasarea localităţii într-o regiune 
complexă, având o însemnătate istorică deosebită, cu factori 
pedoclimatici favorabili vieţii şi activității umane, iar 
intersectarea, în acest areal, a unor importante căi de 
comunicaţie şi vechi drumuri comerciale, asigură legătura 
între deal, munte şi câmpie, între Muntenia, Transilvania şi 
Oltenia, sau între aceste provincii istorice româneşti şi Sudul 
Dunării. 

Vechea vatră a oraşului s-a format şi s-a extins în 
sectorul din dreapta râului Argeş, ocupând atât terenuri din 
luncă, dar, mai ales, terasele şi pantele vestice aferente 
Piemontulului Cotmeana, dispuse sub formă de amfiteatru, cu 
deschiderea orientată către versantul abrupt al Piemontului 
Cândeşti, care se înalță la Est şi Sud - Est de cursul Argeşului 
unde se întâlnesc cunoscutele dealuri ale Piteştilor. Aşezarea 
capitalei argeşene pe altitudini succesive, respectiv, terasele 
Trivale (333 m.), Exerciţiu (300 m.), Centrul Civic (277 m.), 
dar şi pe cea de luncă (252-255 m.), conferă municipiului, în 
comparaţie cu alte oraşe din România, o personalitate aparte 
şi un pitoresc deosebit. 


INI 

Suprafaţa urbană cuprinde 4 073 de hectare, iar, 
împreună cu aria adiacentă, formată din localitățile Bascov, 
Bradu, Colibaşi, Mărăcineni, Ştefăneşti, totalizează peste 
25.000 de hectare. 

Teritoriul Piteştilor aparţine, aproape în întregime, 
Piemontului Getic, aflându-se pe linia de contact dintre 
subunitățile acestuia, respectiv, Piemontul Cotmeana (VNV), 
Dealurile Argeşului (NNE), Piemontul Cândeşti (ESE), dar şi 
în sectorul de tranziție dintre Piemontul Getic (N) şi Câmpia 
Română ($). Vechea vatră a oraşului face parte din Piemontul 
Cotmeana, iar terenurile sudice se integrează în Câmpia 
Piteştilor, subunitate a Câmpiei Române. Pe parcursul 
evoluţiei paleogeografice s-au desfăşurat, inclusiv în atare 
perimetru, ample procese geologice şi geomorfologice, 
specifice diferitelor perioade temporale. 

La Piteşti, reţeaua hidrografică este convergentă, 
formând o piață de adunare a apelor, cursul Argeşului fiind 
orientat pe direcţia NS. Din cauza modificărilor tectonice 
produse în fundament de  lăsările subsidente, spre SE, de 
la Piteşti, cursul Argeşului este deviat spre E-SE. În 
cuaternar (pleistocen şi holocen), relieful Piteştiului a 
dobândit, probabil, înfăţişarea actuală. 

Straturile geologice au păstrat numeroase resturi de faună 
fosilă pliocen - cuaternară, termo şi criofilă, proprii 
animalelor de climă caldă şi rece. Pe teritoriul urban, ori în 
apropiere, au ieşit la suprafață, ca urma a unor săpături, sau 
întâmplător, datorită eroziunii solului, piese fosile de certă 
valoare ştiinţifică, o parte fiind expuse în muzeele de 
specialitate. 

Subsolul adiacent Piteştilor este bogat în resurse 
naturale. Profunzimea acestuia ascunde zăcăminte de ţiţei şi 
de gaze naturale, detaliu ce explică înscrierea printre zonele 
petrolifere autohtone. În anticlinalul de la Slătioare, apropiat 
limitei de VNV a Piteştilor, a fost prospectat şi delimitat un 
însemnat masiv de sare. Depozitele aluvionare cuaternare, din 

albia râului Argeş, oferă importante cantităţi de pietrişuri, 
nisipuri, argile, exploatate intens pentru construcții. 

Climatul văii Argeşului, la Piteşti, rămâne temperat- 
continental de pădure, etajul colinar. Oraşul, aşezat, după 
cum s-a spus, între dealurile piemontane înalte, este ferit de 
acțiunile excesive ale factorilor climatici, ceea ce determină o 
predominare a timpului calm, moderat. În lunile iernii nu se 
înregistrează temperaturi foarte scăzute, sau viscole 
puternice, iar verile sunt mai puţin toride. Aşa, de exemplu, 
până în 1985, media lunii ianuarie este de -24*C, iar cea a 
lunii iulie de 20,8*C. Temperatura maximă absolută a atins 
39,2*C la 14 august 1946, iar temperatura minimă absolută a 
ajuns la -27*C, în ziua de 24 ianuarie 1907. Durata de 
strălucire a Soarelui este de 2 196 de ore anual. Precipitaţiile 
atmosferice depăşesc, de regulă, media pe ţară, fiind de cca 
700 mm anual. Cele mai abundente precipitaţii au fost de 
1 099,1 mm în 1897, cele mai scăzute au ajuns la 310,9 mm 
în 1957. 

Principala apă curgătoare a Piteştilor este, aşadar, râul 
Argeş, a cărei albie formează marginea estică a oraşului, pe o 
distanță de aproximativ 10 km. Valea Argeşului a avut un rol 
important în existența comunităților umane, atestate aici, din 
epoca străveche şi până astăzi. Pe partea stângă, în zona 
Bazinului Olimpic de Înot, Argeşul primeşte debitele 
afluentului Râul Doamnei, iar, pe dreapta, colectează apele 
unor afluenți mai mici din Piemontul Cotmeana. Pe cursurile 
acestora au fost executate, în ultimii ani, ample lucrări 
hidrotehnice, construindu-se lacurile de acumulare şi 
hidrocentralele  Budeasa, Bascov, Mărăcineni, Prundu, 
Goleşti Acumulările amintite constituie principala sursă de 
aprovizionare cu apă potabilă şi industrială a municipiului sau 
a localităților limitrofe, tratată, prevalent, la Staţia de la 
Budeasa, aceasta adăugându-se Uzinei şi exploatării freatice 
tradiționale Mărăcineni. Fântânile naturale din Piteşti, cu 
izvoare uşor mineralizate, mult apreciate de cetăţeni, îşi au 


13 


PETRE POPA PAUL DICU SILVESTRU VOINESCU 


sursa, de asemenea, în straturile superficiale. Sunt amenajate, 
totodată, mai multe fântâni arteziene. 

Solurile din aria Piteştilor fac parte din categoria celor 
silvestre  submontane. Aici, locuitorii au practicat, din cele 
mai vechi timpuri, agricultura. Atenţie deosebită au cunoscut, 
de-a lungul timpului, pomicultura şi viticultura, regăsite, 
special, pe dealurile apropiate. În anii postbelici, s-au aplicat 
programe complexe agrotehnice pentru ameliorarea solurilor, 
ori măsuri hidrotehnice, având ca scop prevenirea şi 
combaterea eroziunii sau degradării terenului. 

În zonele urbană și periurbană s-a dezvoltat vegetaţia de 
pădure colinară şi cea de luncă. Pentru renumita pădure - pare 
Trivale (total, 2 008 hectare, din care, 45 de hectare 
amenajate) şi masivele silvice din împrejurimi, predomină 
stejarul, gorunul, gârniţa, fagul, la care se adaugă paltinul, 
arțarul, ulmul, frasinul, castanul. În pădurea Trivale există 
singura specie din ţară a stejarului hibrid, Quercus 
pseudodalechampii, iar în pădurea Valea Mare - Enculeşti, 
din apropiere, a fost identificată feriga  Botrychium 
Virginianum (1) SW, exemplar foarte rar în România. În oraş 
sunt câteva plante ocrotite de lege, precum: un exemplar de 
conifer din specia Onrkgo bilobeil (str.Egalităţii, Nr. 15), 
arborele de tisă (Taxus bacatta), liliac din specia Syringa 
pers. L. (Bulevardul Republicii, Nr. 52). Parcurile şi 
numeroasele spaţii verzi din Piteşti excelează prin lalele, 
trandafiri, garoafe, crizanteme, liliac, magnolii, tei. 

În comunele suburbane Mărăcineni, Colibaşi, Ştefăneşti 
s-au amenajat, după criterii ştiinţifice, întinse suprafeţe 
pomicole şi viticole. La Bascov se cultivă, în sistem de seră, 
legume, în curțile şi grădinile multor piteşteni pot fi văzute 
apreciate varietăţi de flori, arbori, arbuşti, iar în zona 
periurbană se cultivă cereale, plante legumicole, industriale, 
furajere sau medicinale. 

Fauna naturală actuală de pe teritoriul municipiului se 
caracterizează printr-o pronunţată diversitate. Cele mai multe 

animale, din specia terestră, aparţin biotopului de pădure şi, 
în mai mică măsură, celui de silvostepă. Prin păduri întâlnim 
exemplare ale faunei cinegetice, pe lacurile din lunca 
Argeşului se identifică zborurile pescăruşilor, gârlițelor, 
bătăuşilor, rațelor sălbatice, existând, totodată, în păduri, 
zăvoaie şi pajiști, anumite exemplare rare din familia 
Itonididae, specii de insecte menţionate pentru prima oară în 
fauna României, precum şi broasca roşie de pădure. 

În Trivale este amenajată o rezervaţie de zimbri (Bison 
bonasus), specie mare de mamifer erbivor al pădurilor 
seculare de altădată. Tot aici se află un punct zoologic, cu 
animale indigene şi exotice. Apa râului Argeş, cu deosebire 
cea a lacurilor de acumulare, este populată cu varietăți de 
peşti, specifice subzonei grindelului. 

Dezvoltarea economică şi evoluția teritorială au 
determinat, în secolul trecut, precum şi în cei actual, o 
continuă creştere demografică. Astfel, populaţia oraşului 
Piteşti era de 4 000 de locuitori în 1832, de 7 229 în 1865, de 
15 699 în 1899, de 19 722 în 1912 şi de 19 352 în 1930. 
Ritmurile contemporane s-au reflectat inclusiv în dinamica 
acestui indicator. Ca urmare, locuitorii stabili au sporit de 
la 29 007 în 1943, la 39 330 în 1956, ajungând, apoi, la 
60 094 în 1966, ulterior, 123 943 în 1977 şi 143 614 în 1981. 

Din 1948, până în 1966, media anuală de creştere a 
fost de 59,5%. În ultimii 20 de ani, populaţia aşezării 
a sporit mai mult decât dublu. La 1 ianuarie 1986, 
municipiul înregistra 165 000 locuitori, iar împreună cu 
cei din comunele subordonate depăşea 220 000 de 
cetăţeni. Pentru anii interbelici, majoritatea demografică era 
concentrată îndeosebi în zona centrală a oraşului. Ca urmare 
a sistematizării şi a extinderii perimetrale, au apărut noi şi 
moderne cartiere care asigură cetăţenilor condiţii bune de 
viață şi de muncă: Leonte Filipescu, Teilor, Calea 
Bucureşti, Trivale, Craiovei, Războieni, Banatului, Exerciţiu, 
Negru Vodă -— Nicolae Bălcescu (Piteşti - Nord), 


15 


PETRE POPA PAUL DICU SILVESTRU VOINESCU 


Petrochimiştilor (Prundu), Găvana 1, II, III, lon Câmpineanu, 
Popa Șapcă, precum şi tânărul oraş satelit Mioveni- 
Colibaşi, în toate acestea locuind mai mult de jumătate din 
populația  Piteştiului. Pe întreaga arie geografică s-au 
construit mari obiective industriale, depozite şi spaţii 
comerciale, clădiri pentru instituţii publice, modernizându-se, 
totodată, căile şi mijloacele de transport şi de 
telecomunicaţii. 

Asemenea altor aşezări urbane din România, înfăţişarea 
generală a municipiului Piteşti a cunoscut, în deceniile din 
urmă, înnoiri şi transformări fundamentale. „Acolo unde-n 
Argeş se varsă Râul Doamnei”, cum spunea poetul Ion 
Pillat, cadrul natural ilustrează, aşadar, numeroase elemente 
de valoare deosebită, contribuind, astfel, la înscrierea 
continuă a localităţii pe spirala timpurilor care au consacrat-o 
în evoluția noastră materială şi spirituală. (Revista Argeş, 
Anul XXI, Nr.5 (177), Piteşti, mai, 1986, p. 13-14). 

(2) LA IZVOARELE ISTORIEI... 


Existenţa multimilenară a poporului român, pe aceste 
străbune locuri, este demonstrată inclusiv printr-o serie de 
importante elemente ce aparţin arealului argeşean. În 
precedentul eseu, dedicat prezentării coordonatelor 
geografice ale municipiului Piteşti, s-au făcut unele referiri 
asupra acestor incontestabile dovezi privind statornicia 
noastră în spaţiul carpato — danubiano — pontic. Din 
perspectivă imemorială, începuturile istoriei locale sunt dintre 
cele mai interesante. 

Astfel, caracteristica fundamentală a exprimării evoluţiei 
o constituie perenitatea existenței comunităților umane, pe 
acest teritoriu, încă de la debutul Preistoriei, ceea ce 
presupune primele faze ale epocii vechi a pietrei (Paleoliticul 
inferior), până astăzi, parcurgându-se, succesiv, toate etapele 
şi orânduirile sociale. Descoperirea, în asemenea locuri, a 
unora dintre cele mai relevante unelte de piatră cioplită, 
integrate sistemului arheologic al României, reprezintă o 
confirmare a faptului că, actualul spaţiu geologic-geografic al 
municipiului Piteşti este convergent desfăşurării, în trecutul 
foarte îndepărtat, a îndelungatului proces  bio-psiho-social- 
istoric al Antropogenezei, prin care hominidele s-au desprins 
din rândul animalelor, transformându-se, treptat, în oameni. 

La Piteşti, dar şi în localităţile apropiate, într-o zonă 
bogată în fosile de faună termofilă (de climă caldă), îndeosebi 
proboscidieni (anumite specii de Elephas), în prundişurile 
(depozite aluvionare) cuaternare  villafranchiene din 
pleistocenul inferior, în şi sub actuala albie minoră a râului 
Argeş, până la adâncimi de 20 de metri, au fost descoperite 
peste 400 de unelte de silex (cremene) şi câteva de cuarţit din 
Paleoliticul inferior. Piesele respective aparţin culturii de 


17 


PETRE POPA PAUL DICU SILVESTRU VOINESCU 


prund (Pebble Culture), cea mai veche exprimare materială 
cunoscută în istorie, precum şi altor culturi şi tehnici de 
prelucrare pe galeți (bolovani) şi aşchii, specifice 
Paleoliticului timpuriu: culturile abbeville-acheuleene (piese 
protobifaciale şi bifaciale propriu-zis), tehnicile c/actoniană 
şi levalloisiană incipientă (aşchii şi lame). 

Cioplitoarele  unifaciale (choppers) şi cioplitoarele 
bifaciale (chopping - tools), din cadrul culturii de prund, 
numită şi cultura galeților amenajaţi, au fost primele unelte 
de piatră făurite şi utilizate de hominide (fiinţe umane în 
devenire), în faza inițială a separării lor de animale, la 
începutul perioadei cuaternare. Acestea au marcat etapa 
decisivă a  Antropogenezei, începutul muncii, tehnicii, 
meşteşugurilor, civilizației umane, aşadar, societăţii 
omeneşti. Cu uneltele de piatră, din cultura de prund, 
hominizii au efectuat, în procesul incipient, operaţii multiple: 
tăiat, cioplit, lovit, străpuns, răzuit etc. Din atare unghi de 
vedere, exemplarele descoperite Ia Piteşti au o valoare 
ştiinţifică excepţională, unele piese fiind unicate, sau variante 
unicat, prin care ies în evidență procedee de prelucrare şi 
forme specifice. 

Tehnica rudimentară, folosită pentru cioplirea galeților 
de silex, dimensiunile mari şi foarte mari, greutatea, gradul de 
rulare, patina, luciul, conferă uneltelor descoperite aici o 
vechime considerabilă. De aceea, pentru VNV Munteniei, 
Piemontul Cotmeana, împreună cu zona nordică a Câmpiei 
Române, din spaţiul cuprins între râurile Argeş şi Olt, centrul 
fiind sectorul municipiului Piteşti, a devenit principalul areal 
al Paleoliticului inferior din România, iar în ceea ce priveşte 
cultura de prund, este considerat unul dintre cele mai 
importante ale Europei. 

În perimetrul oraşului, pe valea Argeşului, pe pantele şi 
terasele din dreapta acestui râu, cercetările arheologice au 
scos la lumină piese de silex care fac parte din culturile şi 

tehnicile  Paleoliticului mijlociu  (faciesul  musterian) şi 
Paleoliticului superior (aşchii şi lame). 

Totodată, actualul teritoriu al municipiului relevă etapele 
epocii noi a pietrei (neolitică, sau a pietrei şlefuite). Aşa, de 
exemplu, în vatra oraşului Piteşti au fost găsite valoroase 
unelte, dar şi alte obiecte, respectiv, topoare-ciocane din 
piatră perforată de diferite mărimi şi forme (Cartierele Piteşti 
Sud - Craiovei, Piteşti Nord - strada Depozitelor, strada 
Trivale, sectorul estic din terasa de luncă), fragmente 
ceramice şi fusaiole (în mai multe locuri), iar spre partea 
sudică a aşezării au fost identificate fragmente ceramice 
aparținând culturii Gumelnița (lângă Întreprinderea de Poduri 
Metalice şi Prefabricate din Beton), specifice neoliticului 
final (eneoliticului). Urme materiale din epoca nouă a pietrei, 
îndeosebi topoare-ciocane perforate, au fost găsite şi în 
localităţile apropiate Bascov, Ştefăneşti, Mărăcineni, Bradu. 
Dovezile neolitice din zona Piteşti susţin, arheologic, 
existența, în perimetrul amintit, a unor colectivități umane 
care, treptat, au trecut la un mod de viaţă sedentar, conturând, 
cu mii de ani în urmă, aşezări stabile. 

O etapă superioară în evoluția acestor locuri a 
reprezentat-o, fără îndoială, folosirea metalelor pentru 
confecţionarea uneltelor, armelor, obiectelor casnice, 
începând cu Mileniul II î.e.n. Bunăoară, din epoca bronzului 
au fost depistate, pe teritoriul piteştean, fragmente ceramice 
(intersecţia dintre Calea Bucureşti şi strada 1 Mai, în sectorul 
estic, Războieni), topoare din piatră şlefuită (Calea Craiovei, 
sectorul estic şi cel sudic), iar în zona Expoparc - Calea 
Bascovului, a apărut o unealtă din corn de cerb, unde, 
probabil, a existat o aşezare. 

Vestigii specifice bronzului au fost semnalate şi în 
localităţile suburbane Ştefăneşti (topoare de piatră şlefuite, 
aparținând culturii Tei), sau Bascov (un interesant topor de 
piatră şlefuită neperforat, găsit la Valea Ursului, având o 
formă ce prefigurează pe aceea a topoarelor de bronz). Apoi, 

la Goleşti - Ştefăneşti, în sectorul Balastierei, într-o arie 
distrusă de eroziunea Argeşului şi prin excavații, au ieşit la 
suprafață diverse fragmente ceramice, valoros fiind, mai ales, 
un rest de vas aparținând culturii Tei (fazele IV-V). 
Menţionăm faptul că obiectele arheologice din etapa 
bronzului, descoperite în ţara noastră, sunt considerate valori 
ale civilizaţiei tracilor nord-dunăreni. 

În ceea ce priveşte prima perioadă a epocii fierului, 
temporalitatea este atestată, prevalent, tot prin fragmente 
ceramice, găsite în mai multe puncte ale oraşului. Totodată, 
pe terenul din jurul clădirilor Institutului de Învățământ 
Superior (fosta Şcoală Normală), din zona gării Piteşti — Sud, 
s-a reperat o necropolă tumulară (cimitir cu movile), datând, 
probabil, din Hallstatt (nu s-au efectuat săpături arheologice). 
Asemenea tumuli au fost observați şi pe terenul unde s-a 
construit Platforma Petrochimică Piteşti, între Bradu şi Oarja, 
sau la Căteasca. Urmele ha/Istattiene de la Piteşti aparţin, în 
mare parte, grupului cultural Ferigele (secolele VI — IV 
î.e.n.), bine documentat în județul Argeş, la Tigveni, 
Ciofrângeni, Şuici, Curtea de Argeş, Țiţeşti, Beleţi - Negreşti, 
Merişani. 

Vestigiile din prima perioadă a epocii fierului confirmă 
locuirea geto-dacilor pe teritoriul Piteştilor încă din etapa de 
definitivare a separării tracilor nord-dunăreni, față de ramura 
sudică a tracilor, proces istoric început în Hallstatt. Aşadar, 
existența populațiilor neolitice şi a celor din epoca metalelor 
este pe deplin dovedită, pe teritoriul de astăzi al municipului, 
prin sursele arheologice amintite, ceea ce reprezintă o 
importantă contribuţie la cunoaşterea istoriei îndepărtate a 
poporului nostru. 

Un mare număr de piese, integrate urmelor materiale 
primare, descoperite în perimetrul municipiului Piteşti, sau în 
zonele apropiate, au intrat în patrimoniul Muzeului Naţional 
de Istorie din Bucureşti, se găsesc în expoziţiile Muzeului 
Judeţean Argeş, în depozitele Complexului Muzeal Goleşti, 

dar şi în diferite colecţii aparținând unor prestigioşi 
cercetători ai acestor etape incipiente. 

Totodată, diverse publicaţii de specialitate din ţară şi din 
străinătate au relevat, ca deosebită, valoarea acestor mărturii, 
completându-se, astfel, sistemul dens şi bine definit al 
descoperirilor arheologice din România, având o mare 
importanță pentru istoria continentală. Cu toată certitudinea, 
viitoarele săpături şi cercetări ştiinţifice vor scoate Ia iveală 
noi dovezi referitoare la epocile străveche şi veche de pe 
actuala vatră a Piteştilor, amplificându-se, prin aceasta, sfera 
cunoaşterii celor care s-au aflat, în aceste locuri, la 
adevăratele izvoare ale istoriei. (Revista Argeş, Anul XXI, 
Nr. 6 (178), Piteşti, Iunie 1986, p.13). 

(3) DOVEZI ALE UNEI EXISTENŢE ŞI 
CONTINUITĂȚI MILENARE 


Se împlinesc, în 1986, două milenii şi jumătate de la 
consemnarea primelor lupte ale strămoşilor geto-daci pentru 
autohtonie, „Cei mai viteji şi mai drepți dintre traci", cum 
sunt caracterizați în opera marelui istoric grec Herodot, geto- 
dacii au luat hotărârea de a-l înfrunta pe regele perşilor 
Darius I (514 îe.n.), pentru a-şi apăra, astfel, pământul 
tradiţional. 

Istoria Piteştilor conferă numeroase dovezi privind 
continuitatea pe aceste locuri, existența vechilor aşezări 
cunoscând, în urmă cu peste 2500 de ani, precum şi în etapele 
următoare, o evoluţie neîntreruptă. Astfel, dacă în numărul 
precedent al Revistei Argeş au fost menţionate principalele 
dovezi arheologice, care atestă, prezumtiv, locuirea 
perimetrului municipiului Piteşti încă din Preistorie, dar şi în 
primele etape ale metalelor, de această dată ne propunem, să 
prezentăm, unele aspecte din perioadele geto-dacilor şi daco- 
romanilor, apoi, din feudalismul timpuriu. 

Astfel, în cea de-a doua epocă a fierului (La Tene, cca. 
300 î.e.n. - 100 e.n.), aici au existat grupuri de geto — daci, 
fapt demonstrat prin urmele unor aşezări aflate atât pe 
suprafața oraşului, cât şi a comunelor suburbane. S-au 
formulat unele ipoteze despre o eventuală localizare, pe 
teritoriul Piteştilor, a cetăţii getice Helis, reşedinţa şefului de 
trib sau de uniune tribală Dromichaites (secolele IV - III 
î.€.n.), sau a cetăţii Argedava, una dintre reşedințele marelui 
rege unificator Burebista (secolul I î.e.n.). Totodată, din 
informaţiile sumare oferite de geograful Ptolemeu (secolul 
II €.n.), s-a dedus că în această zonă ar fi trăit potulatensii, al 
patrulea popor (trib) din grupa a doua de geto-daci. 

Dintre dovezile care atestă prezența geto-dacilor în 
arealul Piteştilor, sursele numismatice ocupă un loc deosebit. 
Circulaţia monetară oglindeşte, direct, nivelul dezvoltării lor 
economice, sociale, politice, precum şi intensificarea 
schimbului de produse din perioada respectivă. Primele 
monede utilizate de geto-dacii din acest spaţiu geografic au 
fost cele greco-macedonene, venite dinspre Sud, pe valea 
Argeşului, ori pe vechiul drum ce făcea legătura între Dunăre 
şi Transilvania, de-a lungul căruia romanii au construit, mai 
târziu, Limes Transalutanus. S-au găsit monede de argint şi 
de bronz, izolate sau în tezaure, emise în veacurile IV- I î.e.n. 
de Filip II, Lisimah, Maroneea, Confederaţia din Epir, 
Insulele Rhodos şi Thasos, provincia Moesia Prima, oraşul 
Dyrrhachium. La interferența secolelor IV-III î.e.n., în 
perioada de formare a culturii La Tene, când s-au petrecut 
importante transformări în economia şi în viața social-politică 
a geto - dacilor, aceştia au început să bată monedă proprie, 
aspect ce denotă diversificarea modalităţilor comerciale 
antice. 

Ulterior, din secolele III - I î.e.n., pe teritoriul argeşean 
au ieşit la lumină monede autohtone de argint, imitații fip 
Filip II, piese tip Adâncata — Piteşti, Aninoasa — Dobrești, 
Vârteju — Bucureşti. Este vorba de o zonă a interferenţei 
circulaţiei diferitelor emisiuni monetare, ceea ce oglindeşte 
intensitatea relaţiilor economice intertribale. De remarcat, 
totodată, tezaurul descoperit în centrul oraşului Piteşti (109 
piese de tip Adâncata — Piteşti), păstrat în Muzeul de Istorie 
şi Artă al Municipiului Bucureşti, precum şi cel din dealul 
Marcea, localitatea suburbană Ştefăneşti, alcătuit din monede 
dacice tip Filip II, alături de tetradrahme thasiene. Pe la 
începutul secolului I î.e.n., moneda locală a fost înlocuită, 
treptat, cu denarul republican roman, în Piteşti fiind depistate, 
mai ales, monede italice emise în secolele II-I î.e.n. De reţinut 
aspectul că, în comuna suburbană Bradu, a fost descoperit un 
tezaur de podoabe geto-dacice din argint, iar în mai multe 

puncte ale oraşului s-au găsit fragmente ceramice de aceeaşi 
factură. 

În perioada daco-romană (secolele II-III €.n.), ulterioară 
războaielor din 101-102 şi 105-106, actualul teritoriu al 
municipiului Piteşti a făcut parte din provincia romană 
Moesia Inferior, apoi, din provinciile Dacia Inferior şi Dacia 
Malvensis. 

Sistemul roman de fortificații din vestul Munteniei, 
numit Limes Transalutanus, construit în secolele II-III e.n., a 
cuprins, cu certitudine, zona Piteştilor. Limes-ul pătrundea pe 
teritoriul municipiului la Vest de satul Geamăna, traversând 
apoi, sectorul ocupat astăzi (1986) de Târgul săptămânal, 
unde au existat urmele unui turn de pază. În continuare, după 
intersectarea actualei căi ferate Piteşti-Craiova (la fosta 
barieră din Bulevardul Petriochimiştilor), înaintau pe malul 
drept al râului Argeş, prin parcul Ştrand, până în dreptul 
Atelierelor centrale aparținând Antreprizei de Construcţii 
Hidrotehnice, unde, peste râu, se îndrepta spre Nord - Estul 
dealului Văcăreasa - Budeasa Mică şi satul Purcăreni. În 
punctul respectiv, pe malul stâng al Argeşului, a fost 
reperat un castru roman, distrus, însă, de eroziunea apelor şi 
prin excavații. De-a lungul Limes-ului Transalutanus, care 
ajungea până dincolo de Câmpulung, romanii au construit 
şi utilizat un important drum strategic, comercial, sau 
pentru diverse călătorii civile. Acesta urma, în linii 
generale, traseul drumului antic traco — geto — dacic, având 
conexiuni şi cu actualul teritoriu al Piteştilor. 

În perimetrul municipiului, ori al comunelor suburbane, 
apar şi alte vestigii romane: resturi de zidărie şi cărămizi 
izolate (unele  ştampilate sau cu inscripții), vase şi 
fragmente ceramice, unelte, figurine de lut ars etc. Totodată, 
în diferite locuri din Piteşti s-au conservat, întâmplător, 
numeroase monede romane imperiale timpurii şi târzii, 
inclusiv tezaure, emise în secolele II - V e.n., de aproape 
toţi împărații romani, cu deosebire Traian, Hadrian, 

Antoninus Pius, Marcus Aurelius, Commodus, Gordian III, 
Filip Arabul, Decius, Gallienus, Claudius II Goticul, 
Aurelianus, Probus, Constantin cel Mare, Teodosius cel 
Mare, Honorius, Arcadius. 

Surselor numismatice romane clasice li se adaugă 
monede bizantine din veacurile VI - VII, emise de Iustin |, 
Iustinian I, Iustin II, Phocas, Heraclius. Reamintim faptul 
că împărații Constantin cel Mare (306 — 337) şi Iustinian | 
(527 — 565) au reinstaurat autoritatea romană, apoi 
bizantină, la nordul Dunării, teritoriul Piteştilor situându- 
se, din nou, în apropierea sau între graniţele cunoscutelor 
puteri intercontinentale ale timpului. 

Deosebit de important este aspectul că, în câteva sectoare 
ale municipiului, au ieşit la suprafață fragmente ceramice 
autohtone, specifice secolelor III - VII. În perioada stăpânirii 
romane, dar şi după retragerea  aureliană pe linia 
Dunării, a avut loc procesul istoric al romanizării geto- 
dacilor, din care a rezultat demografia daco-romană, activă pe 
teritoriul piteştean, aflată la baza formării limbii şi a 
poporului român. Dovezile numismatice, alături de 
celelalte surse arheologice, confirmă legăturile permanente 
dintre romanitatea nordică şi cea sud-dunăreană, existența 
neîntreruptă a daco — romanilor pe arealul actual al Argeşului, 
în perioada cristalizării şi consolidării etnogenezei poporului 
român. Autohtonii au dăinuit pe timpul migrațiilor germanice 
sau mongolice din secolele III-VII, rezistând etnic invaziilor, 
făcând față ingerințelor şi obligaţiilor impuse de năvălitori. 

La începutul Evului Mediu, în perioada feudalismului 
timpuriu, locuitorii romanizați au continuat să dăinuie pe 
teritoriul de astăzi al municipiului Piteşti, fapt dovedit şi 
prin descoperirea, la intersecția dintre strada 1 Mai şi 
Calea Bucureşti, precum şi în alte sectoare, a unor resturi 
ceramice tip Dridu (databile, secolele VIII-XI). În comuna 
suburbană Ştefănesti, pe lângă fragmente ceramice 
aparținând culturii Dridu, s-a găsit un topor de luptă din 

fier (secolul X), un altul fiind depistat în malul albiei 
minore a râului Argeş. De asemenea, în Piaţa Civică 
Centrală a municipiului au fost identificate fragmente 
ceramice din secolele XIII- XIV, unele aparținând vechii 
civilizaţii autohtone, altele fiind de tradiţie bizantină, sau de 
factură sud-transilvăneană. 

De o deosebită importanță pentru etapa de început a 
feudalismului sunt descoperirile monetare aparținând 
secolelor X -XIV. În câteva puncte ale oraşului au fost 
găsite piese provenite din sudul Dunării: monede de bronz, 
emise de împărații bizantini loan 1 Tzimiskes, Vasile II, 
Constantin VIII, Alexios III Anghelos; trei hiperperi de aur 
din vremea lui loan III Dukas  Vatatzes, împărat la 
Niceea; o monedă de bronz, imitație latină, emisă post 1204; 
o monedă de bronz bătută de oraşul Cattaro, de pe Coasta 
Dalmată şi alta de argint, provenită din Serbia. Aceste 
descoperiri confirmă existenţa, în secolele X — XIV, a 
aşezării medievale Piteşti, aflată în relaţii economice cu 
statele feudale sud-dunărene şi, în primul rând, cu Imperiul 
Bizantin. 

Asemenea izvoare arheologice şi numismatice, datând 
din secolele amintite, susțin ideea că vechimea Piteştilor, ca 
aşezare medievală timpurie, este cu mult mai mare decât 
precizează documentele domneşti scrise, cunoscute până 
acum. Prin urmare, se poate afirma că, în etapa formării 
cnezatelor şi a voievodatelor dintre Carpaţii Meridionali şi 
Dunăre, aşadar, cu mulţi ani înainte de constituirea statului 
feudal independent Ţara Românească (1330), la confluența 
dintre Argeş şi Râul Doamnei se afla, consolidată, localitatea 
medievală Piteşti. (Revista Argeş, Nr. 7 (179), Piteşti, Iulie, 
1986, p. 13). 

(4) „10, MIRCEA, MARE VOIEVOD ŞI DOMN... AM 
MAI DARUIT ŞI O MOARĂ ÎN HOTARUL 
PITEŞTILOR...” 


În 1988, sărbătorim 600 de ani de la înscrierea localităţii 
medievale Piteşti, ca premieră, într-un document oficial, 
emis, la 20 mai 1388, de Mircea cel Bătrân, mare domn al 
Țării Româneşti între 23 septembrie 1386 - 31 ianuarie 1418. 

Acest important moment din istoria municipiului de pe 
Argeş se circumscrie apropiatei aniversări a şase veacuri de la 
urcarea pe tronul Ţării Româneşti a ilustrului voievod Mircea 
cel Bătrân, aflat la loc de cinste în galeria remarcabilelor 
personalități ale neamului nostru. Într-un asemenea cadru 
generos, ne propunem să prezentăm, în cele ce urmează, 
principalele coordonate ale evoluţiei urbei Piteşti în primele 
secole ale feudalismului dezvoltat, etapă istorică dominată de 
faptele şi spiritul cunoscutului domn. 

Referindu-ne la toponimul Piteşti, întâlnit frecvent în 
documentele oficiale medievale, este posibil ca situarea 
localităţii pe terasele, colinele şi văile versantului estic al 
Platformei Cotmeana, precum şi în lunca Argeşului, într-o 
regiune acoperită cu păduri seculare şi zăvoaie, poziţie mai 
greu de observat la o primă vedere, să fi generat denumirea 
Piteşti, de la loc pitit, deci, loc ascuns, ferit. Menţionăm că 
actuala localitate Piteşti este singura unitate administrativ- 
teritorială urbană din ţară care poartă acest nume. 

Evoluţia aşezării Piteşti a fost un rezultat direct al 
dezvoltării forţelor de producţie şi al cristalizării noilor relaţii 
sociale din feudalismul autohton, precum şi al factorilor 
economici, demografici şi spirituali locali, proprii veacurilor 
istorice respective. O mare influență a exercitat, asupra 
dimensionării  Piteştilor, existența în această zonă a 

voievodatului lui Seneslau, dar, mai ales, constituirea statului 
medieval independent Țara Românească, la 1330, ca urmare a 
victoriei din celebra bătălie de la Posada, când, Basarab 1 
Întemeietorul a obţinut o strălucită victorie împotriva 
suzeranității alogene. 

Începând cu secolul XIV, înscrierea Piteştilor în 
izvoarele istorice dobândeşte o frecvenţă din ce în ce mai 
mare. Astfel, aşa cum s-a precizat anterior, în timpul domniei 
lui Mircea 1 cel Mare (1386—1418), existenţa localităţii este 
atestată prin actul din 20 mai 1388, în legătură directă cu o 
serie de danii făcute mănăstirii Cozia, printre care „şi o 
moară în hotarul Piteştilor”. Este cea dintâi menționare 
oficială a  Piteştilor în documentele interne medievale, 
cunoscute şi publicate până în prezent. Suntem adepții ideii 
că vechimea Piteştilor este, însă, cu mult mai mare, fiind 
considerat unul dintre primele târguri ale Ţării Româneşti. 

Până la începutul secolului XVIII, oraşul Piteşti a fost 
folosit, deseori, ca reşedinţă domnească temporară. Aici au 
elaborat şi au semnat diferite acte şi scrisori domnii Basarab 
cel Tânăr-Țepeluş (1477-1482), Mihnea cel Rău (1508-1510), 
Vlad cel Tânăr (1510-1512), în al cărui text, din 1 aprilie 
1510, se arată că „s-a scris în oraşul Piteşti". Voievodul 
cărturar Neagoe Basarab (1512-1521), care a locuit, 
deseori, la Piteşti, construieşte în localitate noi curţi, având un 
„minunat foişor”, aici fiind semnate, totodată, numeroase 
documente oficiale, unele dintre acestea redactate în limba 
latină. De asemenea, în Piteşti, au semnat hrisoave şi scrisori, 
domnii Radu de la Afumaţi (1522-1529) Vlad Înecatul (1530- 
1532), Vlad Vintilă de la Slatina (1532-1535), Pătraşcu cel 
Bun (1554-1557), Simion Movilă (1600-1602), Matei 
Basarab (1632-1654). Mulţi domni şi mari dregători ai Ţării 
Româneşti stăpâneau, la Piteşti, sau în comunele suburbane, 
terenuri, case, vii, mori. 

De remarcat faptul că Mihai Viteazul (1593-1601), 
Constantin Şerban (1654-1658), Constantin Brâncoveanu 

(1688-1714) au avut legături speciale cu oraşul Piteşti, sau cu 
localităţile învecinate,  desfăşurând, în această zonă, 
importante acţiuni politice, economice, militare, 
culturale,religioase. 

De-a lungul Evului Mediu, pe teritoriul Piteştilor, dar şi 
în împrejurimi, s-au derulat confruntări pentru apărarea 
independenţei şi integrității Ţării Româneşti, având loc, 
totodată, alte momente semnificative. Aşa, de exemplu, unele 
acțiuni conduse de Mircea cel Bătrân, împotriva trupelor 
otomane, s-au purtat în acest spaţiu geografic. Este posibil, 
după cum indică anumite surse, ca bătălia de la Rovine 
(1394) să se fi dat undeva lângă râul Argeş, între Dunăre 
(Cetatea Turnu) şi Capitală (Curtea de Argeş), probabil, în 
apropierea Piteştilor. 

În cursul dramaticei sale domnii, Radu de la Afumaţi 
(1522 — 1529) a angajat douăzeci de lupte cu turcii, dintre 
care două pe teritoriul județului Argeş. Cu prilejul celei din 
octombrie 1522, loan Zapolya, voievodul Transilvaniei, 
aliatul domnului muntean, urmărind pe turci împreună cu 
oştile de la Sud de Carpaţi, a venit cu armata sa „,...pân” la 
oraş la Piteşti”, de unde s-a înapoiat cu daruri mari (Il 
noiembrie 1522). 

La 1534, în drum spre Buda, aventurierul Aloisio Gritti, 
numit de sultan guvernator al Ungariei, a sosit la Piteşti 
împreună cu 2.000 de luptători şi numeroşi boieri opozanți 
domnului Vlad Vintilă de la Slatina (1532 — 1535). Gritti a 
fost, însă, neutralizat de voievodul muntean, iar trădătorii au 
fost executaţi. Apoi, în toamna anului 1600, oastea lui Mihai 
Viteazul (1593 — 1601) a luptat pe teritoriul argeşean 
împotriva unor detaşamente polone, aliate cu efectivele lui 
Simion Movilă (1600 — 1602), care au staționat mai multă 
vreme în reşedinţa Argeşului. 

De Piteşti se leagă şi numele marelui logofăt Ioan 
Norocea, sfetnic apropiat al domnului Mihai Viteazul, care a 
deținut importante dregătorii în cele trei Ţări Române, fiind 

singurul mare boier participant, efectiv, la conducerea 
acestora. Prin întreaga sa activitate, loan Norocea din Piteşti a 
militat pentru realizarea premiselor diplomatice ale unirii din 
1600. 

Spre finele secolului XVII, deoarece domnul Constantin 
Brâncoveanu (1688 - 1714) a refuzat să accepte condiţiile 
impuse de Imperiul Habsburgic, armatele vieneze au ocupat, 
în decembrie 1689, oraşul Piteşti. Tot aici au ajuns, apoi, 
oştile habsburgice conduse de markgraful Ludovic de Baden. 
Evidenţiem şi faptul că, în drum spre ţara sa, regele Suediei, 
Carol XII (1697 — 1718), venind din Turcia însoţit pe 
teritoriul muntean, din dispoziţia domnului, de cronicarul 
Radu Popescu, a poposit în Piteşti, locuind, ulterior, la 
Budeasa, 19 octombrie - 8 noiembrie 1714. 

Pe timpul repetatelor confruntări militare austro — ruso — 
turce, din secolele XVIII - XIX, oraşul Piteşti a fost, deseori, 
punctul de concentrare, aprovizionare sau de trecere a 
trupelor, precum şi locul de desfăşurare a unor bătălii. Aşa s-a 
întâmplat, de exemplu, în războaiele austro - turce din 1716- 
1718 şi 1735-1739, ruso-turc din 1768-1774, sau în cel ruso — 
austro - turc din 1787—1791. În august 1791, contextul unei 
lupte dintre austrieci şi turci a determinat, la Piteşti, moartea 
istoricului şi etnografului amator austriac Franz Joseph Sulzer 
(1727 — 1791). Amintim că acesta a susţinut teza eronată cu 
privire la formarea poporului român şi a limbii române în 
Sudul Dunării. Este considerat promotorul unei asemenea 
teorii neştiințifice, preluată şi propagată, în secolul XIX, de 
geograful şi istoricul Robert Roesler (1836-1874), ori de alți 
adepți ai doctrinei imigraționismului, care contrazice, 
flagrant, realitatea. Multe daune a pricinuit, la Piteşti, 
războiul ruso-turc din 1806-1812, întrucât oraşul a fost 
ocupat, succesiv, de armata otomană, ulterior, de cea țaristă. 

După fiecare eveniment de atare factură, locuitorii au 
desfăşurat, însă, o activitate susținută pentru refacerea 
economică şi edilitară a urbei lor. Cu toate aceste eforturi, 

unele construcții din cadrul curților domneşti, sau 
proprietăţilor boiereşti, ridicate în secolele XIV — XVIII, s-au 
degradat iremediabil.  Redimensionarea vieţii  social- 
economice şi spirituale a Ţării Româneşti a determinat ca 
oraşul Piteşti să înregistreze, totuşi, o permanentă evoluţie, 
situându-se, astfel, printre cele mai cunoscute aşezări 
autohtone ale timpului medieval. (Revista Argeş, Anul XXI, 
Nr. 8 (180), Piteşti, August, 1986, p. 13). 

(5) ORAŞUL MEDIEVAL PITEŞTI — IMPORTANT 
CENTRU ECONOMIC AL ŢĂRII 


În eseurile precedente,am amintit faptul că activitatea 
economică, favorizată de aşezarea geografică şi impulsionată 
prin creşterea demografică, a constituit factorul determinant 
al evoluţiei permanente a Piteştilor. În acest număr al Revistei 
Argeş prezentăm, succint, principalele ocupaţii ale 
locuitorilor oraşului pe parcursul secolelor XIV - XVIII, 
respectiv, meşteşugurile, comerţul, agricultura. 

Aici s-au practicat, constant şi eficient, diferite activități 
productive, proprii etapei istorice invocate. Dintre acestea, 
morăritul a ocupat un loc distinct. Pe teritoriul oraşului au 
funcţionat numeroase mori de apă, construite, mai ales, pe 
malul drept al râului Argeş. Proprietarii acestora au fost unii 
domni ai Ţării Româneşti, precum Mircea cel Bătrân, Neagoe 
Basarab, Radu de la Afumaţi, Mircea Ciobanul, mănăstirile şi 
schiturile din apropiere, sau locuitorii înstăriți ai oraşului, 
care de-a lungul timpului au realizat venituri substanţiale prin 
practicarea unei asemenea preocupări tradiționale. 

Documentele timpului menţionează, însă, la Piteşti, alţi 
renumiţi meşteşugari, brutari, tăbăcari, cojocari, cizmari, 
croitori, plăpumari, boiangii, fierari, bijutieri, zugravi, zidari, 
cărămidari, dulgheri, care, datorită priceperii lor, calității 
produselor sau serviciilor prestate, erau bine cunoscuţi şi 
apreciaţi. În funcţie de profilul ocupaţiilor, în Piteşti s-au 
organizat, încă din secolul XVII, mai multe bresle, unele 
foarte puternice, grupate pe cartiere şi străzi. „Boiangeria era 
din industriile cele mai reputate ale Piteştilor. Se cunoşteau 
în toată ţara multele feluri de roşu care se făceau la Piteşti. 
Culoarea favorită era roşul de Piteşti, un roşu frumos la 
privit şi trainic", apreciază consemnările vremii. 

Oraşul Piteşti a fost, în Evul Mediu, unul dintre cele mai 
active centre de schimb ale Ţării Româneşti, polarizând şi 
mijlocind tranzacționarea produselor între deal, câmpie şi 
munte, cu oraşele şi satele din Argeş, sau cu cele din 
judeţele învecinate. Aici se încrucişau importante căi 
comerciale, dintre care amintim: Drumul mare al Piteştilor, 
cunoscut şi folosit din vechime, între Piteşti şi Bucureşti, cu 
importante ramificații spre Câmpulung, Turnu Măgurele, 
Zimnicea, Târgovişte, Craiova şi spre alte zone; Drumul 
Giurgiului, menţionat în documente începând cu 27 
septembrie 1461, pe timpul domniei lui Vlad Ţepeş; Drumul 
Sibiului „ făcând legătura între Piteşti, Curtea de Argeş, 
Câineni, consemnat într-un act din 1473, emis de Matei 
Corvin; Drumul Topanei, între Piteşti, Topana şi Drăgăşani, 
trecut în documente începând din 1499. 

Negustorii din Piteşti, unii fiind inclusiv renumiți 
meşteşugari, au întreținut ample şi intense legături comerciale 
cu diferite oraşe şi târguri din Țara Românească, 
Moldova,Transilvania, din Peninsula Balcanică, precum şi 
din Centrul şi Vestul Europei. Pe prim-plan s-au situat, însă, 
în Evul Mediu, schimburile permanente cu oraşele Braşov şi 
Sibiu. Aşa, de exemplu, între 1503—1554, la operaţiile 
comerciale dintre Piteşti şi Braşov au participat 326 de 
negustori piteşteni, cu 914 transporturi de mărfuri, în valoare 
de 1 953 960 aspri. 

La rândul lor, negustorii din Compania grecească de la 
Braşov posedau mai multe prăvălii în Piteşti, iar Casele de 
comerț Paciurea şi Pop din Sibiu derulau ample afaceri cu 
negustorii locali. 

În Piteşti s-au organizat, de timpuriu, renumite târguri 
periodice, care au contribuit la dinamizarea activităţii 
economice. Încă din veacul XVII, pe timpul domnului Matei 
Basarab, funcţiona, aici, târgul săptămânal. Multă vreme, 
acesta s-a aflat pe moşia Stănceşti (astăzi, cartierul Trivale), 
fiind numit Târgu din Deal. Ulterior, spre finele secolului 

XIX, a fost mutat în partea estică a oraşului, luând numele de 
Târgu din Vale. Se ţineau, de asemenea, târguri prelungite pe 
mai multe zile, la anumite date anuale, în special cu prilejul 
unor sărbători tradiționale. Amintim că, în Dealurile 
Piteştilor, la Ştefăneşti, se organiza, numai toamna, pe timpul 
culesului viilor Târgu de sub Deal, sau Târgu din Deal. 

O permanentă activitate comercială s-a desfăşurat prin 
numeroasele hanuri, prăvălii, depozite, pieţe zilnice. 
Totodată, la Piteşti a funcţionat un important punct de vamă 
internă, care aducea venituri mari domniei şi administraţiei 
locale. 

Dintre ocupațiile agricole, viticultura a constituit, multă 
vreme, o ramură de bază a economiei orașului. Începând cu 
secolul XIV, numeroase acte oficiale au consemnat existenţa 
unor întinse suprafeţe cultivate cu viţă de vie, atât în 
perimetrul urban, cât, mai ales, pe vestitele Dealuri ale 
Piteştilor, din partea estică, aflate dincolo de râul Argeş. 
Domnul Matei Basarab, mare proprietar de vii la Piteşti, a 
reglementat dările ce trebuiau să fie plătite de podgorenii din 
Dealurile Piteştilor, printr-un document epigrafic descoperit 
la Ştefăneşti, iar domnul Constantin Brâncoveanu, care 
poseda întinse suprafeţe cu vii tot în această zonă, a introdus 
vadra de Piteşti, ca unitate de măsura obligatorie. 

Vinurile de Piteşti, dulci şi tari, cu gust plăcut şi buchet 
specific, erau deosebit de apreciate în ţară şi peste hotare. 
Viile de la Piteşti au fost notate în Harta Țării Româneşti, 
tipărită de stolnicul Constantin Cantacuzino la Padova 
(1700). De asemenea, marele cronicar moldovean Miron 
Costin aminteşte, în opera sa, despre oraşul Piteşti „unde sunt 
vinuri dulci". Colinele arealului au favorizat, de asemenea, 
practicarea pomiculturii, fiind obţinute importante venituri 
din vânzarea şi prelucrarea fructelor. Renumită a devenit 
țuica de Piteşti, rămasă celebră până în zilele noastre. 

Pe baza jurisdicției medievale, aşezarea Piteşti a fost oraş 
domnesc, cu autonomie limitată, bucurându-se, constant, de 

anumite drepturi şi privilegii. Unii voievozi au subliniat acest 
statut juridic şi prin cunoscuta expresie „Piteşti, oraş al 
domniei mele" (Leon Tomşa, Matei Basarab). 

Ca şi în celelalte aşezări urbane, exista un organ propriu 
de conducere, numit sfat, format din „12 pârgari, în frunte cu 
un judeţ". Se cunoaşte existența unui astfel de consiliu 
dintr-un document datat 21 august 1582. Aleşi de obştea 
orăşenilor, judeţul şi pârgarii aveau multiple atribuţii politice, 
administrative, economice, juridice, culturale. 

Oraşul Piteşti a fost, după Curtea de Argeş, sediul 
căpitănatului judeţului Argeş, iar în timpul regimului 
fanariot, a devenit reşedinţa celor doi ispravnici ai 
Cancelariei. Ca urmare, aici au staționat, strategic, diferite 
structuri militare autohtone. Documentele medievale 
menţionează diverse nemulțumiri şi frământări ale populaţiei 
orăşeneşti, cauzate, prioritar, de abuzurile funcţionarilor, 
mărirea dărilor, nerespectarea preţului mărfurilor. 

Aşadar, oraşul Piteşti a fost, în Evul Mediu, unul dintre 
principalele centre  meşteşugăreşti, comerciale, viticole, 
pomicole şi administrative ale Ţării Româneşti, situaţie ce va 
fi reflectată inclusiv de unele izvoare istorice externe pe care 
le vom prezenta, succint, în luna viitoare. (Revista Argeş, 
Anul XXI, Nr. 9(181), Piteşti, Septembrie, 1986, p. 13). 

(6) PITEŞTII ÎN IZVOARE MEDIEVALE EXTERNE 


Datorită importanţei economice şi poziției geografice 
favorabile, oraşul Piteşti apare consemnat în valoroase 
documente medievale externe: hărţi, rapoarte, memorii, note 
de călătorie sau scrisori ale unor personalităţi europene. 

Încă din secolul XVI, Piteştii au început să figureze în 
diferite lucrări cartografice, având o largă circulaţie pe 
continentul nostru. Aşa, de exemplu, în 1546, în Harta 
întocmită de Giacomo Gastaldi, intitulată Carta dei Paesi 
Danubiani (Harta Ţărilor Dunărene), editată, la Veneţia, 
localitatea argeşeană a fost trecută sub denumirea de Pitiesd. 
Este una dintre primele menţiuni cartografice cunoscute, 
aferentă aşezării. Peste puţin timp, la 1550, în Harta 
Transilvaniei şi a unor zone din Țara Românească şi 
Moldova, întocmită de G. Reichersdorf, întâlnim localitatea 
Pitesi Coenobium. 

Cu această denumire, sau prin unele asemănătoare, Pifesi 
Sinobium, Pitesk Sinobium, se află notat oraşul Piteşti în 
Harta lui Sambucus (1566), sau în cele tipărite între 1579- 
1700, adică, într-o perioadă de aproape un secol şi jumătate. 
Denumirea Pirtesi Coenobium indică existenţa, aici, a unor 
vechi şi însemnate aşezăminte religioase de cult şi monahale 
(mănăstiri, biserici, schituri, chinovii). În multe hărţi, 
titulatura Piteşti este grafiată sub forma Pifesi, Pitesch, 
Pilesch, Pitesck, Pitesk. 

Semnificație deosebită are includerea Piteştilor pe Harta 
XI, pictată înainte de 1562, din /oggia renascentistului Rafael 
Sanzio, Palatul Vaticanului Roma, denumirea fiind grafiată 
Pitesan. În secolele XVIII - XIX, oraşul Piteşti este notificat 
în tot mai multe hărţi autohtone sau europene. De remarcat 
faptul că, prin intermediul lucrărilor cartografice, localitatea a 

fost mai bine cunoscută în alte state ale Continentului, 
inclusiv sub aspect politic, militar, cultural. 

Informaţii interesante despre Piteşti s-au consemnat şi în 
lucrările unor călători străini, care au trecut, sau au poposit, 
pentru un timp, în acest oraş. Astfel, o relatare valoroasă este 
aceea din 1640, aparţinând episcopului catolic Pietro Baksic, 
unde a afirmat că urbea Piteşti avea 200 de case, aici existând 
podgorii, cu vinuri socotite a fi „cele mai bune din Țara 
Românească". Călătorul lăuda, de asemenea, calitatea pâinii 
„/oarte frumoasă, albă şi gustoasă". 

Cunoscutul Paul de Alep, în timpul călătoriei făcute prin 
Țara Românească, 1653-1658, sosind la Piteşti, 13 ianuarie 
1657, a notat: „Noi am ajuns într-un... centru comercial — 
Piteşti, unde... se face un vin dulce, bun, care are un mare 
renume şi este cel mai bun din toate vinurile produse în 
Țara Românească". 

Aspecte apropiate ca sens erau consemnate şi de Anton 
Maria del Chiaro Fiorentino, cărturar italian, fost secretar al 
unor domni munteni, într-o lucrare despre Țara Românească. 
Datorită peregrinărilor sale, 1710-1714, a cunoscut acest 
„târg înconjurat de bogate vii, renumit pentru vinurile 
sale albe şi dulci”. 

De asemenea, Franz Josepf Sulzer, amintit anterior, a 
notat despre Piteşti, printre altele, următoarele: ,...Piteștii, 
sediul de isprăvnicat, aşezare prosperă cu târg...", 
respectiv, „,...Piteşti, un târguşor..., cu mai multe case 
boiereşti şi locuinţele ispravnicilor de district”. În diverse 
paragrafe, a arătat că oraşul este situat pe malul vestic al 
râului Argeş, având o frumoasă poziţie. Nu departe se aflau 
dealurile cu vii. În aceste locuri ar fi trebuit să existe, spune 
autorul, Argedava. Oraşul putea avea o situaţie mult mai 
bună, dacă se evitau urmările războaielor dinte ruşi şi turci. 

Preţioase observaţii şi date despre Piteşti se găsesc într-o 
lucrare a savantului naturalist italian Domenico Sestini, 
Florenţa, 1815, adus la Bucureşti de principele Alexandru 

Ipsilanti, ca secretar particular şi preceptor al copiilor săi. La 
înapoiere, îndreptându-se spre Viena, autorul a sosit în 
Piteşti, 29 mai 1780, fiind primit de cei doi ispravnici. Cu 
acest prilej, transcrie capitala argeşeană cu numele Pitesety, 
considerând-o un important oraş. Aici, la Piteşti, s-ar fi aflat, 
spune Domenico Sestini, vechea cetate dacică Argedava. 
Călătorul italian a admirat mai multe case mari, reţinând, 
totodată, unele obiceiuri şi tradiţii locale, precum şi anumite 
aspecte juridice referitoare la relaţiile dintre cetăţeni. Gazdele 
i-au asigurat ospitalitatea tradiţională, oferindu-i-se vinuri 
alese, provenind din vestitele podgorii locale. 

Unele imagini interesante ne sunt furnizate de Stefano 
Raicevich, agent comercial şi diplomatic al Austriei pentru 
Principate, aflat în Piteşti la 21 iulie 1782. A apreciat 
favorabil dimensiunile aşezării şi poziţia naturală foarte 
frumoasă. În apropiere, se vedeau dealurile acoperite cu vii şi 
pomi fructiferi. 

La 1792, englezul William Hunter a străbătut şi plaiurile 
argeşene. În memoriile sale, arată: „Ja Piteşti, care este un 
mic oraş, plăcut aşezat pe malul vestic al râului Argeş, i-am 
făcut o vizită guvernatorului (ispravnicului - n.n.), care... 
ne-a tratat cu cafea şi dulciuri. Plecând din Piteşti, 
drumul... se continuă printr-o pădure frumoasă, cu 
o mulțime de copaci mari, bine dezvoltați şi prezintă una 
din cele mai vii şi mai pitoreşti privelişti pe care am văzut-o 
vreodată". 

Călătorul englez John Morritt, viitorul prieten apropiat al 
scriitorului Walter Scott, vizitând Țara Românească în 
1794, a reținut numărul mare de prăvălii din Piteşti şi a 
remarcat faptul că „Ispravnicul vorbea franțuzeşte, fiind 
foarte politicos”. John Morritt era însoţit de pictorul vienez 
Luigi Mayer, care a executat mai multe desene cu aspecte 
de pe traseul parcurs, printre acestea fiind şi o imagine din 
Piteşti, devenită clasică pentru reşedinţa Argeşului. 

Tot aici a poposit (1820) von Schladen, ambasadorul 
Berlinului în Imperiul Otoman, împreună cu diplomatul 
austriac Ludovic de Kreuchely, consulul Prusiei la Bucureşti. 
Într-una dintre scrisori, acesta din urmă transcria secretarului 
ambasadei frumoasele sale impresii, datate 23-24 noiembrie 
1820: „,...Orăşelul Piteşti, foarte agreabil, este situat pe o 
colină şi într-o vale fertilă înconjurată de podgorii, presărate 
cu sate şi case de ţară destul de drăguțe...”, iar ispravnicul 
judeţului (Rasti) „,...este un om agreabil, vorbeşte foarte bine 
germana şi multe alte limbi europene...". 

Însemnări asemănătoare, cu privire la Piteşti, au lăsat, 
între medieval şi modern, mulţi alți călători, precum: 
generalul austriac Veterani (1688), savantul italian L.F. 
Marsigli (finalul secolului XVII), medicul englez Th. 
Solomon (1724), generalul rus Fr. Bauer (1769), sasul Fr. 
Murhard (sfârşitul secolului XVIII), consulul austriac 
Metzburg (1786), diplomatul francez Reinhard (1806), 
literatul francez, Auguste conte de Lagarde (1813), austriacul 
Ludovic Stiirmer, diplomatul şi scriitorul francez vicontele de 
Marcellus (1820), diplomatul danez Clausewitz (1824), 
capelanul englez R. Walsh (1824), căpitanul Charles Colville 
Frankland (1828), agentul şi consulul general francez M. 
Cochelet (1835), inginerul rus A.N. Demidov (1837). 

Relatările de natură externă întregesc cunoştinţele 
furnizate prin documentele interne, detaşându-se cele 
referitoare la cadrul natural, situația economică a oraşului, 
modul de viaţă al locuitorilor, mentalităţile lor, sau la alte 
aspecte importante, specifice feudalismului românesc. 
Începând cu primele decenii ale epocii moderne, informaţiile 
despre Piteşti se vor amplifica, dovadă a creşterii importanței 
aşezării în istoria noastră naţională. (Revista Argeş, Anul 
XXI, Nr. 10 (182), Piteşti, Octombrie, 1986, p. 13). 

* 


x x 

(7) ELEMENTE DE CULTURĂ MEDIAVALĂ ÎN 
PITEŞTI 


La Piteşti, important centru economic şi social al 
Țării Româneşti, devenit cunoscut în Evul Mediu atât în țară, 
cât şi peste hotare, a existat o activitate spirituală permanentă, 
integrată, prin specificitate, sistemului de valori culturale 
proprii neamului nostru în etapa istorică amintită. 

În cele ce urmează, vom prezenta cititorilor câteva dintre 
cele mai semnificative elemente ce caracterizează cultura 
medievală a Piteştilor. 

Peisajul local era influenţat, în mare măsură, de faptul că 
oraşul s-a aflat în apropierea capitalelor Basarabilor, Curtea 
de Argeş şi Câmpulung, autentice centre ale culturii 
româneşti, precum şi în directă legătură cu ctitoriile lui 
Mircea cel Bătrân ori ale altor iluştri domnitori, apreciaţi 
pentru atenţia permanentă acordată acestor străvechi plaiuri. 
Pe de altă parte, Piteştii se află într-o zonă populată din 
vremuri străvechi şi unde, de-a lungul timpului, s-a dezvoltat 
un folclor bogat, care a stat la baza culturii de mai târziu. 

În secolele XV — XVIII, nivelul cultural al oraşului este 
influenţat de existența reşedinței domneşti temporare, în 
Cancelarie fiind întocmite, apoi semnate, o serie de acte ce se 
păstrează până astăzi. Astfel, din timpul domnlui Neagoe 
Basarab sunt cunoscuţi Moisi scriitor, Florea şi Danciul, cel 
mic între dieci, care au lucrat în Cancelaria domnească din 
Piteşti. 

Neagoe Basarab a semnat, la Piteşti, acte redactate atât în 
limba latină, cât şi în limba slavonă. În scrisoarea trimisă din 
Piteşti sibienilor, 18 decembrie 1518, redactată în latină, 
printre altele, se preciza: „...Ex Pytest, sabbata ante Thome, 
anno 1518, Basarab...Woyvoda Transalpinus...” (...Din 

Piteşti, sâmbăta înaintea Tomii, anul 1515, Basarab... 
Voievod Transalpin... ”). 

Datorită numărului mare de meşteşugari şi de negustori, 
ştiinţa de carte a fost indispensabilă pentru practicarea 
meseriilor şi comerțului. Cei mai înstăriți au purtat 
corespondenţă cu familii din Sibiu, Braşov, Craiova, ori din 
alte oraşe ale ţării, sau occidentale, aşa cum o dovedesc 
inclusiv scrisorile existente în diferite fonduri arhivistice. Cu 
toată certitudinea, unii dintre aceştia aveau oameni special 
folosiţi pentru ținerea scriptelor. 

În ceea ce priveşte ştiinţa de carte în rândurile populaţiei 
obişnuite a oraşului medieval, amintim diferitele acte 
încheiate de administraţia orăşenească, pe care îşi puneau 
semnătura, ca părți sau ca martori, locuitori de diferite 
profesii şi categorii sociale. Printre piteşteni au circulat, mai 
întâi în manuscris, apoi tipărite, aşa numitele Cărţi populare, 
precum şi lucrări cunoscute, mai târziu, sub denumirea de 
literatură beletristică, didactică, economică, religioasă. 

Pentru valoarea lor documentară, semnalăm numeroasele 
monumente epigrafice, aflate pe teritoriul oraşului Piteşti, sau 
în împrejurimi. Unul dintre cele mai vechi, aflat pe Dealul 
Piteştilor, datează din 1597, de pe vremea domnitorului „Io, 
Mihai Voievod”. 

Activitatea copiştilor de manuscrise se înscrie, de 
asemenea, printre autenticele acte de cultură din Piteştii 
Evului Mediu. Ca dovadă, egumenul loan de la Trivale 
termina de transcris, înainte de 1682, versiunea românească a 
scrierii lui Gavriil Protul, intitulată Viaţa şi traiul părintelui 
nostru Nifon, patriarhul Țarigradului, interesant izvor de 
informaţii privind Ţara Românească din primele două decenii 
ale secolului XVII. Aproape un veac mai târziu, Nicolae 
Piteşteanu a copiat Cronica lui Dumitrache, unde sunt 
povestite unele evenimente din perioada noiembrie 1769 — 
februarie 1775. 

Evoluţia social-economică a oraşului, precum şi prezența 
unei cancelarii domneşti temporare la Piteşti, au determinat 
începuturile învățământului organizat. Prima şcoală despre 
care avem dovezi scrise rămâne cea de pe lângă Biserica 
Domnească Sfântul Gheorghe. La 29 aprilie 1753, este 
consemnat „lanache biv vătaf de copii”, iar la 8 mai 1764, un 
alt vătaf de copii „de la Şcoala Domnească de la Sfântu 
Gheorghe”, de unde se presupune că era şi primul. Tot aici, în 
secolul XVIII, a predat timp de aproape 20 de ani „Joan, 
dascăl de Piteşti”, aşa cum atestă documentul aflat în 
expoziţia de istorie a Muzeului Judeţean Argeş. 

La începutul secolului XIX, în Piteşti funcţiona o şcoală 
la Schitul Buliga, urmare a dorinţei testamentare, 26 mai 
1751, a negustorului Martin Buliga: „Să fie şcoală 
românească pentru învăţătura copiilor... plata dascălului din 
prisosul venitului acelui schitişor”. 

Semnificativă pentru cultura Piteştilor din această 
perioadă este arhitectura, despre care, pe de o parte, 
documentele din secolele XV-XIX ne oferă ştiri, iar pe de 
altă parte, monumentele istorice existente încă, depun şi 
astăzi grăitoare mărturii. 

Fără îndoială, prezenţa temporară a Scaunului domnesc 
la Piteşti a avut influență asupra aspectului general urban. 
Domnul Neagoe Basarab a ridicat curţi noi, sau a reînnoit pe 
cele existente. Aşa se face că două din actele semnate de 
voievod se încheie prin cuvinte cu mare importanță pentru 
NOI: „... am scris în minunatul foişor al Piteştilor” (18 
ianuarie 1518); „,.... am scris în minunatul scaun în Piteşti” 
(6 martie 1519). 

Dacă ne gândim la rafinamentul cunoscutului voievod, 
atunci, fără îndoială, adjectivul minunat, folosit de dieci, 
poate fi pus în directă legătură cu arhitectura şi cu dotările 
Curţii domneşti. În perioadele următoare, până în secolul 
XIX, o serie de domnitori, precum: Mihai Viteazul, Matei 
Basarab, Constantin Şerban, Constantin Brâncoveanu, au 

continuat să acorde importanţă Piteştilor, de unde au emis, la 
rândul lor, o serie de acte având o mare valoare istorică. 

Curțile, casele sau hanurile domneşti, construite la 
Piteşti, au influenţat, fără îndoială, ridicarea altor edificii, 
aparţinând unor boieri şi negustori. Mai există şi astăzi în 
Piteşti, sau în localităţile apropiate, clădiri construite în 
secolele XVII - XVIII, pe pivnițe, cu bolți din cărămidă. În 
veacul XIX, unele dintre acestea au luat înfăţişare neoclasică 
sau eclectică. Semnalăm, de exemplu, casele din străzile 
Mihail Kogălniceanu, Nr. 16 (fostul han Babik), 1 Mai, Nr. 
29, Constantin Brâncoveanu, Nr. 25, dar, mai ales, Conacul 
Goleştilor, din cadrul Complexului Muzeal Goleşti - 
Ştefăneşti, edificat în secolul XVII. În Piteşti au existat, 
frecvent, un număr mare de construcții în stilul arhitecturii 
populare specifice zonei, unele dintre acestea ajungând până 
în anii noştri. 

Din perioada Evului Mediu datează interesante 
monumente eclesiastice şi de arhitectură. Cel mai vechi este 
Biserica Buna Vestire - Greci, ctitorie a marelui logofăt loan 
Norocea, ridicată în 1564, supusă, ulterior, mai multor 
restaurări. Păstrează, în bună măsură, forma din prima 
construcţie şi, în ansamblu, arhitectura originală. 

Deosebit de valoroasă este Biserica Domnească Sfântul 
Gheorghe, construită în 1565, prin grija voievodului 
Constantin Şerban şi a Doamnei Bălaşa. Originalitatea acestui 
monument constă în pridvorul supraînălțat, având coloane 
octogonale şi arcade din zidărie la ambele niveluri. Prin 
supraetajare, s-a înlocuit clopotniţa şi s-au realizat o serie de 
elemente estetice, unice pentru arhitectura feudală din 
Muntenia. În urma restaurării din 1964-1969, i s-a redat 
înfăţişarea originală. 

Un alt important monument medieval este Schitul 
Beştelei, ridicat între 1679-1684, pe locul unei construcţii mai 
vechi, care, la 1626, fusese închinată de voievodul Alexandru 
Coconul (1623-1627) Mănăstirii Simopetra de la Muntele 

Athos. În 1732, schitul era restaurat de familia Beştelei şi a 
purtat, în continuare, numele noilor ctitori. După 1974, a 
cunoscut o amplă restaurare, salvându-se unul dintre cele mai 
valoroase monumente din perioada medievală. 

Se remarcă, de asemenea, istoria şi arhitectura Schitului 
Trivalea, rezidit din cărămidă (1677-1689) de Varlaam, 
mitropolitul Ţării Româneşti. După tradiţie, aici a fost depus 
capul lui Mihai Viteazul, în trecere prin Piteşti, spre 
Mănăstirea Dealu. 

Pentru rolul jucat în cultura oraşului Piteşti, amintim 
Schitul Buliga, edificat în 1745 şi dărâmat în 1898, când s-a 
început construcţia Palatului Prefecturii, astăzi Muzeul 
Judeţean Argeş. Semnalăm, totodată, Biserica de la 
Meculeşti, din Găvana, (1752), unde se păstrează importante 
lucrări picturale, aflate în evidențele Patrimoniului Cultural 
Naţional, unele datând încă de la sfârşitul secolului XVI. 

După 1700, oraşul Piteşti devine unul dintre cele mai 
importante centre care aveau adevărate ateliere - şcoli de 
pictură, murală sau pe lemn. Zugravii locali au lucrat atât în 
zonă, cât şi peste munţi, în diferite localităţi transilvane. 
Astfel, meşterul David din Piteşti a pictat în satele Rieni, 
Ferice, Sebiş din Munţii Bihorului, iar Simion din Piteşti, în 
satele hunedorene Ciula Mare, Densuş, Nucşoara, Baru 
Mare. 

În a doua jumătate a secolului XVIII, Nicolae din Piteşti 
picta, în frescă, la Gura Sada (1765) şi la Ghelari (1770). 
Apoi, va deveni cunoscut atelierul de pictură înființat de Petre 
Zugravul, tatăl lui Ilie Zugravul, viitorul staroste de breaslă, 
bunicul renumitului pictor Costin Petrescu, cu toții fiind 
originari din reşedinţa Argeşului. 

Concomitent, în Piteşti s-au remarcat iscusiți pietrari, 
copişti, psalți, cioplitori în lemn, modelatori ai metalului, ce 
ne-au transmis, peste secole, frumuseţea muncii lor creatoare, 
realizând valoroase lucrări apreciate de toate generaţiile care 
le-au urmat. 


44 


PITEŞTI. TRADIȚIE ŞI CONTEMPORANEITATE. 


Prin diversitatea elementelor de cultură medievală, oraşul 
nostru ocupă un loc important în spiritualitatea românească, 
aspect definit pregnant în perioada modernă, asupra căreia ne 
vom referi în eseurile viitoare. (Revista Argeş, Anul XXI, Nr. 
11 (183), Piteşti, Noiembrie, 1986, p. 13). 

(8) MOMENTE ALE REVOLUȚIEI DIN 1821 
DESFĂŞURATE LA PITEŞTI 


„Mai înainte de a ridica steagul spre a cere drepturile 
patriei mele, m-am îmbrăcat în cămaşa morţii...”. Aceste 
cuvinte aparțin, după cum se cunoaşte, lui Tudor 
Vladimirescu, conducătorul Revoluţiei române de la 1821, 
eveniment social-politic ce deschide, oficial, epoca modernă 
a istoriei autohtone. Pentru argeşeni, semnificaţia celebrei 
replici sporeşte considerabil, întrucât a fost rostită de 
„Oşteanul din Vladimiri" la Piteşti, locul unde s-au derulat 
însemnate momente din acţiunea „Domnului Tudor", cel ce a 
dorit să ridice, la rang de putere politică, voinţa poporului. 

Prin prezentarea, în acest eseu, a atitudinii piteştenilor 
față de evenimentele de la 1821, autorii serialului dedicat 
sintezei istoriei municipiului îşi propun să ofere cititorilor, 
folosind câteva numere succesive din Revista Argeş, 
elementele ce definesc implicarea civică în marile traiectorii 
care au caracterizat dinamica progresului de nuanță modernă. 

Încă de la începutul anului 1821, în Ţara Românească s-a 
declanşat, sub impulsul dorinței generalizate de a obţine 
dreptate naţională şi socială, acţiunea condusă de Tudor 
Vladimirescu, primul mare eveniment al tumultuosului secol 
XIX. În timpul acestuia, oraşul Piteşti a ocupat un loc 
important, devenind unul dintre punctele de referință ale 
planului strategic atât al lui Tudor Vladimirescu, cât şi al 
Eteriei, mişcarea de eliberare naţională a grecilor de sub 
Turcia, sprijinită, iniţial, de Rusia. Ca urmare, arealul urban, 
dar şi cel apropiat, au constituit scena unor episoade 
semnificative ale opțiunilor revoluționare. 

Tradițional, Tudor Vladimirescu avea strânse legături cu 
zona Piteştilor. Aici s-a întâlnit, deseori, cu colaboratorii săi, 

dintre care amintim, în primul rând, pe Ilarion, episcopul 
Argeşului (sediul administrativ al Episcopiei era în Piteşti). 
De asemenea, printre adepții planurilor lui Tudor se aflau 
fraţii lordache şi Dinicu Golescu, consideraţi, pe drept 
cuvânt, coautori ai Programului revoluţiei din 1821. Ca 
dovadă, într-un document al timpului se arată: „...erau de 
propaganţi în Țara Românească Thoma Brătianul, Golescu 
Dinicu, Ilarion Argeşiu...". 

Semnalul evenimentului a fost dat la 18 ianuarie 1821, 
atunci când slugerul Tudor, originar din Vladimiri (Gorj), 
părăsea Bucureştii, îndreptându-se spre Oltenia, conducând o 
ceată de arnăuţi. În Piteşti a ajuns a doua zi, 19 ianuarie 
1821. Aici a primit vestea morţii domnului fanariot 
Alexandru Şuţu. Seara, a trecut Oltul şi s-a îndreptat spre 
Ocnele Mari. Apoi, la 23 ianuarie 1821, Tudor Vladimirescu, 
s-a adresat mulțimii, din localitatea Padeş, citind cunoscuta 
Proclamaţie „Către norod şi către toţi căpitanii..”. 
Momentul a marcat, de fapt, începutul revoluției. 

Conform hotărârilor sfatului ostăşesc, adoptate la 
Slatina, pe timpul înaintării spre Bucureşti, în scopul 
menţinerii unei legături permanente cu Oltenia, la 7 martie 
1821, căpitanul Simion Mehedinţeanul, din ordinul lui Tudor, 
a sosit în Piteşti cu un detaşament înarmat (100 de panduri 
călări), având misiunea să asigure paza căilor de comunicaţie 
care intersectau aceste locuri. Tot atunci, a trecut prin Piteşti 
detaşamentul de arnăuți condus de eteriştii Iordache 
Olimpiotul şi loan Farmache, revenind, aici, în aprilie 1821. 
Locuitorii oraşului, meşteşugari, negustori, funcționari, au 
sprijinit acţiunile revoluţionare, asigurând întreţinerea 
ostaşilor căpitanului Simion Mehedinţeanul. Într-un zapis din 
8 aprilie 1821, aceştia se obligau să contribuie după „starea şi 
puterea fiecăruia  ...îndatorându-ne cu toţii la această 
răspundere...". Decizia demonstrează faptul că, din martie 
1821, pe lângă Oltenia, puterea exercitată de Adunarea 
norodului (poporului) s-a extins până la râul Argeş, iar de 

aici, spre Bucureşti, ca de altfel, în multe alte zone ale 
Munteniei. De remarcat aspectul că, în Proclamaţia către 
locuitorii Bucureştilor, 16 martie 1821, dată din Bolintin, 
Tudor aminteşte de Piteşti, arătând: „...De aceea, toată 
Adunarea norodului, care este până acum peste 16 mii, după 
ce a cuprins toate cinci judeţele de peste Olt, apoi trecând 
Oltul au cuprins şi Piteştiul şi Ruşii de Vede... ”. 

Spre finele lunii aprilie şi începutul lunii mai 1821, după 
dezavuarea acțiunilor de țarul Rusiei, pericolul intervenției 
militare a armatelor otomane în Ţările Române devenea 
iminent. În urma eşecului tratativelor cu turcii, Tudor 
Vladimirescu a fost obligat să alcătuiască un nou plan de 
acțiune. El a ordonat, la 5 mai 1821, retragerea din Bucureşti, 
pe direcţia Găeşti — Goleşti — Piteşti, având perspectiva 
organizării rezistenţei în nordul Olteniei. 

De asemenea, încă de la 1 aprilie 1821, se retrăseseră 
din Bucureşti şi eteriştii, stabilindu-se în zona Târgovişte. Din 
ordin superior, Iordache Olimpiotul se va apropia de Goleşti, 
făcându-i cunoscut lui Tudor că ar trebui să se oprească aici, 
în caz contrar, urma să fie atacat de eterişti. Cu toate că Tudor 
Vladimirescu nu s-a temut de aceste amenințări, a dorit, 
totuşi, să aplaneze divergenţele dintre cele două grupări, 
iniţial convergente. Pentru mediere, a trimis, la Piteşti, o solie 
în frunte cu Dimitrie Macedonski, unul dintre căpitanii săi. 

Ulterior, Tudor Vladimirescu şi Iordache Olimpiotul s-au 
întâlnit Ia Goleşti. Înțelegerea stabilită atunci nu a fost, însă, 
respectată. Tudor, prin trădare, este arestat în ziua de 21 mai 
1821, de căpitanii eterişti, din dispoziţia generalului 
Alexandru Ipsilanti, conducătorul Eteriei, fiind izolat în 
foişorul de la intrarea în curtea conacului Goleştilor. Apoi, a 
fost adus Ia Piteşti, în casele boierului Iancu Mavrodolu, unde 
se afla încartiruit Iordache Olimpiotul, având loc, atunci, o 
convorbire memorabilă, foarte violentă. Neînfricat, Tudor, 
printre altele, a replicat: „,...Vreți să mă omorâţi? Eu nu mă 
tem de moarte. Am înfruntat moartea în mai multe rânduri. 

Mai înainte de a ridica steagul spre a cere drepturile patriei 
mele, m-am îmbrăcat în cămaşa morții”. 

A doua zi, 22 mai 1821, Tudora fost trimis, prin 
Câmpulung, spre Târgovişte, într-o căruţa de poştă, sub pază 
severă. La 24 mai 1821, conducătorii complotului, Iordache, 
Farmache, Hagi Prodan şi Dimitrie Macedonski au întocmit, 
la Piteşti, un înscris, declarându-l pe Tudor Vladimirescu 
„nevrednic de slujbă ostăşească”, aducându-i, totodată, 
numeroase acuzaţii. Ca urmare, Tudor Vladimirescu era ucis, 
mişeleşte, la Târgovişte, în noaptea de 27 mai 1821. 

Sfârşitul tragic al conducătorului revoluției din Ţara 
Românească a fost caracterizat ca „asasinat dezgustător" de 
istoricul francez Elias  Regnault (1801 — 1868), iar 
doctrinarul german Karl Marx (1818 — 1883) scrie că 
Alexandru Ipsilanti, la inspirația ţarului, a trădat cauza 
alianţei, omorându-l, în mod perfid, pe conducătorul 
„răsculaților români”. 

După arestarea lui Tudor Vladimirescu, pandurii săi au 
plecat de la Goleşti spre Piteşti, unde au rămas între 22-25 
mai 1821. De aici, în mare măsură dezarmaţi de eterişti, s-au 
deplasat, folosind drumul Topanei, prin Păduroiu, Profa, 
Făgețelu, Câmpu Mare, Vultureşti, Dumitreşti, participând, 
apoi, la luptele împotriva turcilor din sectorul Drăgăşani. 
Urmărită de armatele turceşti, nu peste mult timp, a sosit la 
Piteşti, dinspre Târgovişte, oastea  indisciplinată şi 
demoralizată a eteriştilor, în frunte cu generalul Alexandru 
Ipsilanti, care s-a îndreptat spre Râmnicu Vâlcea. 

Desfăşurarea evenimentelor din timpul revoluţiei a fost 
urmărită cu mare atenţie de diplomaţia europeană. Consulii, 
agenții, alți informatori, cunoscuţi sau anonimi, au alcătuit 
numeroase rapoarte, note, scrisori, în care, deseori, este 
consemnat şi oraşul Piteşti. 

Amintirea lui Tudor Vladimirescu rămâne, încă vie, în 
memoria piteştenilor. La intrarea pe strada Trivale s-a 
amplasat bustul oşteanului din Vladimiri, iar unul dintre 

principalele cvartale din municipiu îi poartă numele. Devenit 
simbol al luptei poporului român pentru libertate socială şi 
independenţă națională, conducătorul Revoluţiei de la 1821 
conferă pecetea evenimentului ce a prefațat, cu vigoare, 
epoca modernă a istoriei României. ( Revista Argeş, Anul 
XXI, Nr. 12 (184), Piteşti, 1986, Decembrie, p. 11). 

(9) ANUL REVOLUȚIONAR 1848 ÎN PITEŞTI 


Eveniment de mare importanță în istoria românilor, 
Revoluţia de la 1848 a determinat, inclusiv în oraşul Piteşti, 
cuprinderea activă a locuitorilor în cadrul programului care 
viza progresul social-economic al ţării, unitatea şi 
independenţa statală. 

Cu toate că iniţiativa lui Tudor Vladimirescu, din 1821, a 
fost neutralizată, în perioada 1822-1848, au avut loc 
schimbări de ordin general, superioare etapelor istorice 
precedente. Criza  medievisticii s-a adâncit, au fost 
reinstaurate domniile pământene, Regulamentul Organic a 
extins baza relaţiilor şi a forţelor capitaliste de producţie, iar, 
ca urmare, prezenţa Principatelor Române se manifestă, într-o 
mai mare măsură, pe plan internaţional. 

Totuşi, în Piteşti vor predomina, în aceste decenii, pe mai 
departe, mica producţie de mărfuri şi activitatea comercială, 
aspecte desprinse, cu claritate, din statisticile sau catagrafiile 
oficiale ale anilor 1824,1831,1832, 1835, 1838. 

Din punct de vedere al numărului meseriaşilor şi al 
negustorilor, oraşul se situa, în Muntenia, la 1831, pe locul al 
patrulea, după Bucureşti, Craiova şi Ploieşti. Spre mijlocul 
secolului XIX, în Piteşti se deschid, însă, câteva unităţi de tip 
industrial, care foloseau, pe lângă tradiționala activitate 
manuală, forța mecanică. 

Din 1831 se înfiinţează Maghistratul, devenit, ulterior, 
Primăria Comunei Urbane Piteşti. Primul prezident, ales la 
21 octombrie 1831, de către Sfatul orăşenesc, a fost Mihai 
Popovici. Oraşul va cunoaşte, în anii următori, creşteri 
demografice şi îmbunătățiri urbanistice. S-au înregistrat, 
totodată, unele succese în domeniile învăţământului, culturii, 
sănătății publice. Legăturile, pe diverse planuri, cu Capitala 

țării, ori cu părţile Olteniei, dar, mai ales, cu Braşovul şi 
Sibiul, s-au amplificat. 

Relaţiile directe, dintre oraşul Piteşti şi părțile sudice 
transilvănene, au contribuit, de-a lungul timpului, depăşind 
vicisitudinile istoriei, la menţinerea conştiinţei unităţii noastre 
naționale, ca expresie a originii comune a locuitorilor din 
spaţial carpato - danubiano - pontic. 

Ideile novatoare ale Programului revoluţiei de la 1848 
deschideau perspectiva reconstrucției vieţii politice, social- 
economice şi spirituale a zonei Argeş - Muscel, iar, ca 
urmare, locuitorii din Piteşti au participat cu entuziasm la 
acest eveniment. Starea lor de spirit a fost stimulată prin 
acțiunile premergătoare anului 1848, desfăşurate, în 
apropiere, la Goleşti, unde, datorită strădaniilor patrioţilor 
români din renumita familie Golescu, a legăturilor acestora, 
mai ales, cu Nicolae Bălcescu, s-a constituit un adevărat 
centru revoluționar. Aici s-au plămădit şi de aici s-au 
propagat multe dintre ideile etapei istorice respective. 

De reținut şi faptul că, din viitorul Guvern Provizoriu, 
instalat la Bucureşti, au făcut parte renumiţi argeşeni şi 
musceleni, iar în anii premergători Revoluţiei de la 1848, 
C.A. Rosetti a îndeplinit, în Piteşti, pentru scurt timp, funcția 
de şef al poliţiei. 

Pregătirea revoluţiei în această localitate a presupus, 
printre altele, organizarea unor întruniri politice, cu 
participarea reprezentanţilor categoriilor sociale interesate în 
dezvoltarea aşezării, desfăşurate, cu precădere, la noul cazino 
din centrul oraşului, dezbateri în cadrul clubului revoluţionar, 
înființat la începutul anului 1848, preşedinte, Nicolae 
Coculescu, figură marcantă a vieţii publice locale, secretar, 
Tache Grigoriu, scriitorul tribunalului, încercarea 
locotenentului în rezervă Toma Conţescu „de a pune în lucru 
izbucnirea mişcării, acolo, în partea locului, în luna mai 
1848”, aducerea clăcaşilor din apropiere, în zilele de 29-31 


52 


PITEŞTI. TRADIȚIE ŞI CONTEMPORANEITATE. 


mai 1848, la Piteşti, pentru a solicita cârmuirii înlocuirea 
„dregătorilor stăpânirii ”, precum şi împroprietărirea. 

Asemenea acţiuni, desfăşurate în reşedinţa Argeşului 
înainte de izbucnirea revoluţiei la nivel naţional, au creat 
climatul specific manifestărilor cu caracter popular, atât în 
mediul urban, cât şi în împrejurimi, întâlnite, constant, pentru 
toată perioada iunie - septembrie 1848. 

Ca expresie directă a participării maselor din Piteşti la 
acest eveniment, reliefăm adunările cetăţenilor strânşi „ca 
revoluționari în locuri publice de jurământuri şi alte puneri 
la cale”, urmare directă a activității comisariilor de 
propagandă Andrei Pretorian, Costache Catina, Nicolae 
Nanu, Ştefan Turnavitu, loan Petrescu şi alţii, prezenţi, 
frecvent, atât printre locuitorii oraşului, cât şi ai satelor 
apropiate. Dezbaterea articolelor din presa timpului, precum 
şi organizarea întrunirilor cu caracter revendicativ, au 
contribuit la cunoaşterea şi aprobarea Noii Constituţii. Aşa 
cum se preciza în ziarul Pruncul Român, din 6 iulie 1848, în 
Piteşti s-a depus următorul jurământ pe Constituția 
revoluţiei: „Jur că voi fi credincios sfintei noastre Constituţii 
şi că-mi voi vărsa sângele până la cea din urmă picătură 
pentru patria noastră România ”. 

Presiunile publice au determinat schimbarea 
cârmuitorului judeţului Argeş, a şefului poliţiei locale, dar şi 
a altor „amploiați care li s-au părut a nu corespunde duhului 
revoluționar”. Un fapt important l-a constituit înscrierea unor 
piteşteni, ca voluntari, pentru a merge în tabăra de la Râureni, 
condusă de generalul Gheorghe Magheru, în vederea apărării 
revoluţiei, remarcându-se Tache Antonescu şi Ilie Trifănescu. 
Aceştia „au făcut şi o sumă de volintiri şi i-au trimis 
Magherului listă... ”. 

Aversiunea piteştenilor față de relaţiile învechite s-a 
manifestat deschis la începutul lunii septembrie 1848, atunci 
când s-au ars Regulamentul Organic şi  Arhondologia. 
Pentru desfăşurarea acestui moment, era constituită o comisie 


53 


PETRE POPA PAUL DICU SILVESTRU VOINESCU 


locală, iar în centrul oraşului „s-a săvârşit arderea, cu 
participarea a 6 propaganţi, 5-600 săteni şi orăşeni, precum 
şi soldați şi ofițeri... ”. 

În vara anului 1848, piteştenii au avut de înfruntat un 
puternic incendiu, care a distrus, miercuri, 18 august, la trei 
ceasuri din noapte, o bună parte din clădirile particulare sau 
publice. „Într-ajutorul incendiaţilor din Piteşti”, Locotenenţa 
domnească, instalată după 13 septembrie 1848, a dispus „a se 
strânge a zecea parte din leafa de la toți amploiaţii statului... 
pe două luni, adică septembrie şi octombrie”. 

După cum se cunoaşte, din cauza intervenţiei imperiilor 
vecine, Revoluţia de la 1848 din Ţara Românească a fost 
înfrântă. La 19 septembrie 1848, spre Piteşti s-au îndreptat 
detaşamente ale armatei otomane, având misiunea „a 
restatornici liniştea şi comunicațiile între amândouă 
Valahiile”. Apoi, oraşul a fost ocupat de armata țaristă. Cu 
toate acestea, pentru un timp, spiritul revoluţionar a dăinuit 
„propaganda continuând în taină printre locuitorii din 
Piteşti”. 

Un număr însemnat dintre cei ce au coordonat activitățile 
argeşene au fost arestați, anchetați, judecaţi, închişi la 
Văcăreşti şi reţinuţi pentru diferite perioade de timp. Alţii 
s-au refugiat în judeţe limitrofe, sau peste graniță, iar cadrele 
didactice, participante la revoluţie, au fost îndepărtate, mai 
multă vreme, din învățământ. Totuşi, în asemenea condiţii 
vitrege, aici vor găsi găzduire unii transilvăneni participanți 
la revoluţia de dincolo de Carpaţi, printre care s-a aflat şi 
Gheorghe Barițiu, figură de seamă a culturii româneşti. 

Aşadar, prin amploarea şi durata acțiunilor desfăşurate la 
Piteşti, reşedinţa judeţului Argeş a ocupat un loc important în 
cadrul Revoluţiei de la 1848. Numeroase documente de 
arhivă, alte dovezi autentice, tratatele şi manualele de istorie 
au transmis, până în zilele noastre, semnificația participării, 
inclusiv a piteştenilor, la asemenea evenimente. 

Ca insemn de preţuire a celor ce s-au remarcat în această 
parte a Ţării Româneşti, expoziţiile permanente ale muzeelor 
de la Piteşti şi Goleşti conţin numeroase documente originale. 
Totodată, statuia Nicolae Bălcescu, dezvelită la Piteşti (opera 
lui Constantin Baraschi), plăcile memoriale fixate, în ultimii 
ani, pe clădirile de la Florica - Ştefăneşti ori din strada 
Constantin Brâncoveanu, Nr. 25, evocă fapte şi nume care 
dovedesc ataşamentul față de scopurile progresiste ale 
evenimentelor din 1848-1849. Prin ideile programatice, 
acțiunile anilor invocaţi au pregătit, inclusiv la Piteşti, 
apropiatul timp al Unirii Principatelor şi al independenţei 
noastre naţionale. (Revista Argeş, Anul XXII, Nr. 1(185), 
Piteşti, Ianuarie 1987, p. 13). 

(10) „FRATE SUNT CU MOLDOVEANU ŞI VÂR BUN 
CU ARDELEANU...” 


La 24 Ianuarie 1987, s-au împlinit 128 de ani de la 
Unirea Principatelor Române, Moldova cu Muntenia, 
eveniment de mare importanță în istoria noastră naţională, 
rezultat firesc al unui îndelungat proces istoric, maturizat în 
condiţiile perioadei de exprimare a orânduirii capitaliste şi a 
formării naţiunii. În fruntea acțiunilor unioniste s-au aflat, 
prevalent, militanţii Revoluţiei de la 1848. Locuitorii din 
Piteşti, dând dovadă de înaltă conştiinţă patriotică, au 
participat efectiv la pregătirea, realizarea, definitivarea şi 
consolidarea Unirii Principatelor. 

În perioada 1848-1859, activitatea social-economică, 
politică şi culturală din reşedinţa Argeşului a evoluat în 
direcția sporirii rolului factorilor de progres, conexaţi 
cerințelor generale ale dezvoltării statului român modern. 
S-au înființat mai multe unități de factură industrială, rolul 
breslelor a scăzut, iar comerţul s-a diversificat. Tradiţionalele 
legături dintre locuitorii din Piteşti şi cei transilvăneni au 
cunoscut o permanentă extindere, expresie directă a dorinţei 
lor privind înfăptuirea unităţii naţionale a tuturor românilor. 

Remarcăm faptul că, în 1853, s-a înființat Oficiul Poştal 
Piteşti, la 1854, era reamenajat drumul carpatin Rucăr - 
Bran, în toamna anului 1857, s-a introdus alfabetul latin în 
toate şcolile din localitate, iar în 1857-1859, sunt extinse 
liniile telegrafului între Piteşti, Sibiu, Craiova. Totodată, s-au 
construit mai multe clădiri reprezentative în zona centrală a 
oraşului, executându-se diverse lucrări pentru amenajarea de 
noi străzi şi dotări urbanistice. Populaţia oraşului depăşea 
7.000 de locuitori. În Piteşti existau, în această perioadă, şase 
şcoli şi un spital. Printre publicaţiile editate, aici, în 1859, 

amintim Vocea Argeşului, unde, în ctapa de pregătire a 
Unirii, s-a publicat, sub semnătura cunoscutului gazetar 
piteştean lon C. Fundescu (1836-1904), Cântecul unui 
român de pe malul Argeşului, din care face parte şi versul 
folosit ca titlu al acestui eseu. 

În condiţiile Războiului Crimeii (1853-1856), domnul 
Barbu Ştirbei a fost determinat să părăsească Țara 
Românească, fără a renunţa, însă, la tron, în care scop a dat, 
din Piteşti, în ziua de 17/29 octombrie 1853, o proclamație. 
Revine, din Viena, la 23 septembrie/$5 octombrie 1854. După 
încheierea păcii, printr-un ofis emis tot în Piteşti, datat 25 
iunie/6 iulie 1856,a abdicat „anunțând depunerea puterii”, 
conformându-se, astfel, prevederilor Convenţiei de la Balta 
Liman Şi Tratatului de la Paris. 

Congresul din Capitala Franţei (1856), convocat în urma 
finalizării Războiului Crimeii, a hotărât, printre altele, 
consultarea poporului român în vederea viitoarei reorganizări 
a Principatelor Dunărene. De aceea, în 1857, au avut loc 
alegeri pentru Adunările sau Divanurile ad-hoc. Locuitorii 
oraşului Piteşti au fost înscrişi pe o listă specială, separat de 
cea a districtului Argeş, având dreptul de a alege, dintre ei, un 
deputat pentru Adunarea (Divanul) ad-hoc. Ca urmare, erau 
nominalizați 78 de proprietari de case din cele 10 mahalale 
(cartiere) ale aşezării, aparținând văpselelor Roşie, Neagră, 
Galbenă, Albastră. Pe listă au mai fost trecuți Dimitrie 
Șerbănescu, profesor al statului, serdarul loan Livaditu 
(inginer civil), pitarul Nae Apostolescu (avocat public), 30 de 
negustori patentari de „deosebite clase”, un staroste de 
meseriaşi, precum şi doi meseriaşi delegaţi, în total, 114 
cetăţeni. 

La 17 septembrie 1857, deputat al orăşenilor din Piteşti, 
în Adunarea ad-hoc a Ţării Româneşti, a fost ales, prin 
unanimitate, Dumitru C. Brătianu, născut în această localitate 
(1818), unul dintre fruntaşii Revoluţiei de la 1848. În forul 
reprezentativ al Munteniei, piteştenii Dumitru C. Brătianu şi 

Scarlat Turnavitu, deputat din partea micilor proprietari 
argeşeni, au îndeplinit funcţia de secretari. Menţionăm că 
Dumitru C. Brătianu a fost deputat şi în Adunarea Electivă de 
la Bucureşti, care s-a pronunțat favorabil pentru aducerea 
viitorului domn, Alexandru loan Cuza, inclusiv pe tronul 
Țării Româneşti. 

Iniţial, alegerea lui Alexandru loan Cuza, 5 ianuarie 
1859, ca domn al Moldovei, era primită de piteşteni cu multă 
bucurie, exprimată prin manifestaţia locală organizată la 10 
ianuarie 1859. Entuziasmul populaţiei s-a generalizat în ziua 
de 24 ianuarie 1859, atunci când Alexandru loan Cuza a 
devenit domn şi al Munteniei, iar „mulțimea a ieşit pe 
străzile oraşului cu torţe aprinse în mână şi s-a prins să 
joace, cu mic cu mare, Hora Unirii ”. 

Delegaţia oraşului Piteşti, care a întâmpinat şi a felicitat 
pe Alexandru loan Cuza, la sosirea în Bucureşti, 8 februarie 
1859, a fost alcătuită din Nicolae Coculescu şi Eftimie 
Nicolau. Cu acest prilej, din însărcinarea Adunării Elective, 
reprezentând populaţia din Ţara Românească, deputatul 
argeşean Ion C. Brătianu, născut în Piteşti (1821), participant 
activ la Revoluţia de la 1848, s-a adresat domnului cu 
următoarele cuvinte: „Măria Ta, cinci milioane de români 
te-au ridicat, prin puterea sufletelor lor, prin puterea 
credinţei lor naţionale, pe scaunele întrunite ale lui Ştefan cel 
Mare şi ale lui Mihai Viteazul, cinci milioane de români au 
simbolizat în Măria Ta independenţa  naţională...”. 
Alexandru loan Cuza a răspuns: „Jur... în fața Țării că voi 
păzi cu sfințenie drepturile şi interesele Principatelor Unite; 
că în domnia mea voi priveghea la respectarea legilor pentru 
toți şi că nu voi avea înaintea ochilor mei decăt binele şi 
fericirea naţiei române”. 

Unificatorul Principatelor Române, Alexandru loan 
Cuza, a fost primit cu multă căldură şi deosebit entuziasm în 
cursul primei sale vizite la Piteşti, 19 iunie1859, iar doamna 
Elena Cuza se va afla în această localitate la 3 octombrie 

1863. În august 1864, Mihail Kogălniceanu a efectuat o 
călătorie de informare, ca prim-ministru, în județele Argeş şi 
Muscel. În timpul prezenţei la Piteşti, orăşenii i-au solicitat să 
intervină pe lângă domn pentru a aproba transformarea unei 
clădiri vechi în Primărie, iar a unei suprafeţe secularizate, 
care aparținuse Schitului Buliga, în Grădină Publică. Oraşul 
Piteşti a fost vizitat (aprilie 1865), de francezul Baligot du 
Beyne, şeful de cabinet al principelui Cuza. 

În perioada recunoaşterii internaţionale şi a consolidării 
Unirii, piteştenii vor sprijini acțiunile esenţiale întreprinse de 
noua conducere a statului. Ca dovadă, au salutat încheierea 
unificării administrative şi legislative din 24 ianuarie 1862, 
fiind întru totul de acord cu multiplele reforme inițiate de 
domn şi demnitarii săi, menite să dezvolte România modernă. 
Aşa, de exemplu, expediind numeroase telegrame şi scrisori, 
aceştia au salutat şi aprobat /ovitura de stat de la 2 mai 1864, 
prin care s-a dizolvat Adunarea Legiuitoare, potrivnică, 
îndeosebi, reformelor agrară şi electorală. 

La 10 mai 1864, o delegaţie a piteştenilor a prezentat 
domnului Alexandru loan Cuza următorul mesaj: „Prea 
înălțate Doamne, Marele şi patrioticul act săvârşit de 
înălțimea Voastră la 2 mai a produs în inimile tuturor 
orășenilor cea mai vie mulțumire, ca unul ce se vede menit a 
întări autonomia şi prosperitatea României. Depunându-Vă 
dar Prea Înălțate Doamne ale noastre vii recunoştințe, 
rugăm pe atotputinte să dăruiască înălțimii Voastre şi Mării 
Sale Doamna, ani îndelungaţi ca să puteţi ajunge la scopul 
ce V-aţi propus d-a conduce România pe calea fericirii. Să 
trăiţi Măria Voastră. Să trăiască România”. 

Piteştenii şi-au exprimat adeziunea la actul secularizării 
domeniilor  mănăstireşti din 1863. Apoi, în cadrul 
plebiscitului organizat între 10-14 mai 1864, vor vota, cu 
însufleţire, Proiectul de Statut, respectiv, Noua Constituţie a 
țării, manifestându-şi totodată bucuria atunci când a fost 

promulgată Legea rurală din 1864, care prevedea 
desfiinţarea clăcii şi împroprietărirea țăranilor. 

După Unirea Principatelor, reşedinţa judeţului Argeş a 
cunoscut mai multe transformări şi înnoiri economice, 
culturale, edilitare, în domeniul transporturilor şi al 
comunicaţiilor. Dintre realizările importante ale etapei, 
menţionăm: întocmirea Planului oraşului  (1859- 
1863),amenajarea primei grădini publice şi a unei pieţe 
comerciale (1861-1864), construirea sau repararea edificiilor 
publice, sistematizarea de străzi, înfiinţarea Şcolii Elementare 
pentru Fete (1860), a Gimnaziului din Piteşti şi a Şcolii 
Primare de Băieți Nr. 2 (1866), sporirea numărului unităților 
productive. 

În fiecare an, cetățenii din Piteşti au sărbătorit ziua Unirii 
Principatelor. Aceste manifestări au contribuit la dezvoltarea 
conştiinţei naționale, a sentimentelor patriotice, la întărirea 
voinţei de a se înlătura suzeranitatea otomană. Unirea din 
1859 a constituit baza politică a României moderne, 
deschizând calea obţinerii independenţei statale în 1877-1878 
şi a premiselor Marii Uniri de la 1 Decembrie 1918. (Revista 
Argeş, Anul XXII, Nr. 2 (186), Piteşti, Februarie 1987 p.13). 

(1 „SĂ VĂ ÎNDEPLINIŢI ŞI PE VIITOR, CU TOT 
ATÂTA SFINȚENIE, DATORIILE VOASTRE CÂTRE 
PATRIE...” 


La 9 Mai 1987, se împlinesc 110 ani de la proclamarea 
independenţei de stat a României, eveniment de importanță 
excepțională in istoria noastră naţională. Prin semnificaţie 
majoră, ziua de 9 Mai 1877 reprezintă încununarea luptelor 
duse de autohtonii spaţiului carpato - danubiano - pontic 
pentru locuirea neîntreruptă pe aceste străbune plaiuri. 

Întotdeauna, aşa cum s-a reliefat în eseurile precedente 
ale acestui serial, piteştenii au acţionat cu hotărâre pentru 
înfăptuirea momentelor cruciale din statalitatea tradițională. 
Principalele coordonate ale dezvoltării urbane, în anii 
următori Micii Uniri, dar, mai ales, participarea locuitorilor 
oraşului la cucerirea, prin sacrificii deosebite, a neatârnării se 
înscriu, firesc, în marea epopee a construcţiei României 
moderne. 

După reformele realizate în anii domniei lui Alexandru 
loan I Cuza (1859-1866) structurile social-economice ale 
Piteştilor s-au angajat, într-o manieră accentuată, pe calea 
înfăptuirilor de natură concurențială, sporind, în acest mod, 
importanţa oraşului în context naţional şi internațional. lată 
câteva exemple concludente. Astfel, se trece la reorganizare 
corporațiilor meşteşugăreşti, care s-au grupat în zece starostii, 
raportate la specificul meseriilor practicate în diferite zone ale 
oraşului. Ulterior, prin înființarea Camerei de Comerţ şi 
Industrie, având, iniţial, sediul Circumscripţiei zonale la 
Turnu Măgurele, apoi la Piteşti, starostiile au fost desființate, 
iar toţi cei care practicau o activitate productivă, ori de negoţ, 
s-au integrat noii forme de organizare şi evidenţiere a acestor 
preocupări. Documentele timpului relevă faptul că, în Piteşti, 

a fost extinsă activitatea unor unităţi care realizau diferite 
articole  industriale,respectiv, ţesături, produse chimice, 
mărfuri alimentare şi de uz casnic. 

În 1872, s-a dat în funcțiune calea ferată Piteşti — 
Bucureşti, iar în 1875, cea dintre Piteşti — Slatina. Până la 
sfârşitul secolului XIX, se vor construi traseele feroviare 
Goleşti — Câmpulung şi Piteşti — Curtea de Argeş, reşedinţa 
judeţului nostru devenind, astfel, unul dintre primele noduri 
feroviare ale României. În etapa 1870—1874, este amenajat 
Bulevardul principal, cuprins între Grădina Publică şi Gara - 
Sud, sunt realizate diferite dotări urbanistice, perimetrul 
oraşului fiind în extindere. 

La Piteşti, în 1866, s-a reorganizat Garda Civică, iar la 1 
septembrie 1868, se aşeza piatra de temelie pentru localul 
Cazărmii, unde, în anii următori, existau diferite unităţi 
operative (dorobanţi, vânători, artilerişti). În 1869, era 
oficializată noua stemă a oraşului, având ca simbol un vultur, 
expresie a tradiționalităţii româneşti, de sorginte argeşeană. 

Prin potenţialul economico-social şi aşezare geografică, 
oraşul Piteşti a constituit, în anii Războiului de Independenţă, 
un important centru strategic, considerat loc de referință 
pentru mobilizarea, organizarea şi instruirea trupelor, 
aprovizionarea frontului, spitalizarea răniților, dirijarea 
eşaloanelor de prizonieri. Dintre cei mobilizați, majoritatea 
orăşenilor au făcut parte din Regimentul 4 Dorobanţi Argeş 
(compania a 3-a formată exclusiv din piteşteni), Regimentul 2 
Călăraşi (un escadron) şi Batalionul 4 Vânători (compania a 
3-a). 

La începutul ostilităților cu armata otomană, Regimentul 
4 Dorobanţi Argeş a avut misiunea de a apăra linia Dunării în 
faţa cetăţii Vidin. Evoluţia operațiunilor militare a determinat 
Cartierul General să emită, însă, Ordinul prin care unitatea 
urma să participe la o serie de lupte din sudul Dunării, cele 
mai importante fiind purtate la Rahova şi Vidin. Aici, ostaşii 
români s-au acoperit de glorie, dând dovadă de înalte calităţi 

morale, până la sacrificiul total. Eroismul dorobanţilor a 
determinat autorităţile locale, în mai 1878, când Regimentul 
s-a înapoiat de pe front, să realizeze dorința manifestată de 
cetățeni ca „ostașii care au câştigat glorii pe câmpul de 
război să fie cartiruiţi în locuinţele orăşenilor”. 

Regimentul 2 Călăraşi a participat, împreună cu diferite 
structuri militare, la luptele de la Smârdan şi Inova, ori la 
cucerirea altor localități. Pentru abnegaţia de care au dat 
dovadă, 14 militari grade inferioare, din escadronul Argeş, au 
fost distinşi, chiar pe câmpul de bătălie, cu Virtutea 
Militară. 

Cucerirea Rahovei a avut o mare însemnătate în cadrul 
operațiunilor generale ale războiului. Prin Ordinul de zi al 
colonelului George Slăniceanu, comandantul corpului dintre 
Vidin şi Isker, s-a evidenţiat vitejia cu care au luptat, pentru 
cucerirea acestei localități, trupele de sub coordonarea sa, 
inclusiv dorobanţii si călăraşii din Piteşti. „Înainte de a mă 
despărţi de voi, iubiții mei camarazi cu care am împărtăşit 
toate privaţiunile si primejdiile războiului, se arată in 
Ordinul de zi, îmi fac cea de pe urma datorie a vă conjura să 
persistaţi în a vă îndeplini şi pe viitor, cu tot atâta sfințenie, 
datoriile voastre către Patrie, fără a uita de a aduce omagiile 
noastre si a perpetua in inimile noastre suvenirul bravilor 
noştri camarazi, care şi-au dat viaţa pentru consacrarea 
gloriei dobândite”. 

Batalionul 4 Vânători a avut ca misiune, iniţial, paza 
frontierei Dunării în apropiere de Calafat. A executat, 
totodată, unele incursiuni importante la inamic şi a participat, 
printre altele, la o serie de lupte din jurul Plevnei. După 
încheierea operaţiunilor militare, unitatea a fost trimisă în 
Dobrogea, iar la 25 noiembrie 1878, a intrat în oraşul 
Constanţa. 

În afară de trupele care au participat pe front, în Piteşti 
au rămas Garda Civică, Depoul Batalionului 4 Vânători, 
Comenduirea Garnizoanei, cu misiuni de organizare, 

instruirea trupelor, apărarea teritoriului. Până la încheierea 
Tratatului de la San Stefano ( februarie 1878), oraşul va 
juca, in continuare, un important rol strategic. Ca dovadă, 
Guvernul de la Bucureşti a hotărât concentrarea principalelor 
forţe ale armatei pe aliniamentul Craiova — Slatina - Piteşti - 
Târgovişte, aici aflându-se cantonată Divizia a 4-a. 

La propunerea executivului, principele Carol, aflat la 
conducerea statului român din 1866, cu participare directă pe 
front, a inspectat trupele din această parte a ţării, ajungând la 
Piteşti în seara de 29 aprilie 1878, fiind găzduit în locuința 
repartizată locotenent colonelului August Gorjan. A doua zi, 
pe platoul ce domina oraşul (astăzi, strada Exerciţiu), Carol a 
trecut în revistă si a primit defilarea, succesiv, a Regimentului 
6 Dorobanţi, urmat de o brigadă de Roşiori, Regimentelor 2 si 
8 Călăraşi, Regimentului 4 Artilerie, plecând imediat spre 
Slatina şi Craiova, unde se afla dislocat inclusiv Regimentul 4 
Dorobanţi Argeş. 

Principele Carol a revenit, în Piteşti, 9 mai 1878, primind 
în audiență, la Cartierul general, pe agentul diplomatic al 
Serbiei, care i-a înmânat, din partea principelui acestei țări, 
distincția Marele cordon al Ordinului Tacova. La prânzul dat 
în cinstea sa, viitorul rege a ţinut un discurs, unde, printre 
altele, a apreciat patriotismul piteştenilor. Tot la Piteşti, a 
emis un nou Ordin de zi către armată, datat 10/22 mai 1878 şi 
a semnat Decretul de promulgare a Legii prin care se scuteau 
de contribuție, pe viață, toți rezerviştii participanți la 
Războiul de Independenţă. Pentru drapelele unităților militare 
implicate în luptele de pe teritoriul Bulgariei , s-a instituit 
medalia Trecerea Dunării, expresie a aprecierii curajului şi 
bărbăţiei ostaşilor români. În continuare, au fost vizitate 
oraşele Curtea de Argeş şi Câmpulung. Toate acestea au 
precedat şi au pregătit intrarea triumfală a armatei 
victorioase în Bucureşti, 10/22 octombrie 1878. 

După semnarea Tratatului de la Berlin ( iulic 1878), 
unde s-a recunoscut, oficial, neatârnarea României, trupele 

aflate în această parte a ţării, cu deosebire la Piteşti şi 
Târgovişte, oraşe fortificate de generalul Eraclie Arion, au 
fost dislocate în garnizoanele din timp de pace, fiind, apoi, 
demobilizate. 

Pe timpul războiului, o parte din militarii răniți au fost 
aduşi în Piteşti, folosindu-se atât în Spitalul civil, situat, 
atunci, în strada Sfânta Vineri, Nr. 57, cât şi cinci spitale 
militare temporare, sau cel al Crucii Roşii. Printre medicii 
care au îngrijit cu profesionalism răniții români, ruşi şi chiar 
turci, s-au remarcat Marin Florescu, Radu Ionescu, loan 
Șerbănescu, Nicolae Codreanu, unii fiind distinşi cu înalte 
decoraţii. Temporar, în Piteşti, a fiinţat Spitalul militar rus 
Nr. 55, mutat, ulterior, mai aproape de linia frontului. 

În vreme ce piteştenii purtând haine militare s-au aflat pe 
câmpurile de bătălie, cei rămaşi în localitate au sprijinit activ 
frontul, atât prin subscripţii, folosite pentru cumpărarea de 
arme, cât şi prin rechiziţii sau ofrande. Numeroase imobile au 
fost rechiziționate în vederea cartiruirii trupelor şi a 
prizonierilor, amenajării unor spitale, infirmerii, cuptoare de 
pâine, magazii. 

Pentru rememorarea faptelor de vitejie ale ostaşilor 
români, dovedite în 1877-1878, mai multe străzi din Piteşti 
poartă, astăzi, numele localităţilor unde s-au desfăşurat lupte 
sângeroase, precum şi ale unor eroi. Societatea veteranilor — 
grade inferioare din localitate a ridicat, în cinstea celor căzuţi 
la datorie, un monument, opera sculptorului Dumitru 
Pavelescu-Dimo. Piatra fundamentală a  Statuiei 
Independenței a fost aşezată la 1 octombrie 1906. Pentru 
început, monumentul se va afla la intersecţia, de acum, a 
bulevardului Republicii cu strada Craiovei. Din considerente 
de sistematizare, s-a restaurat şi reamplasat pe strada 
Crinului. 

În suprema şi îndreptățita dorință de a obţine 
independenţa naţională, militarii şi-au unit forțele cu voința 
tuturor locuitorilor, transformând unităţile de luptă, onorate 

prin faptele lor, în puternice avanposturi ale operaţiunilor 
ultimative din sudul Dunării. Numeroşi piteşteni s-au acoperit 
de glorie nemuritoare, devenind părtaşi la cucerirea a ceea ce 
istoria ne dădea dreptul, independenţa noastră de stat. Mulţi 
nu s-au mai întors niciodată! Ei s-au înscris în corpul de elita 
al eroilor Războiului de neatârnare, căzând la datorie pentru 
nație şi drapel! Jertfa lor nu a fost, insă, zadarnică, românii 
devenind, atunci, cu adevărat suverani. Numele lor sunt 
înscrise, pentru totdeauna, în Cartea de Aur a Eroilor 
Argeşului, unicat în materie, tipărită în 1984. 

Evenimentele din 1877-1878 au creat condiţii propice 
pentru dezvoltarea superioară a ţării în deceniile 
următoare, favorizând, totodată, făurirea României Mari, la 
1 Decembrie 1918. (Revista Argeş, Anul XXII, Nr. 3 (187), 
Piteşti, Martie 1987,p. 13). 

(12) „LA PITEŞTI, ÎNCORO TE UIŢI, VEZI HĂRNICIE 
ȘI PRICEPERE...” 


Continuăm prezentarea sintezei istoriei  Piteştilor, 
reliefând, de această dată, circumscrierea oraşului in 
dezvoltarea generală a României la sfârşitul secolului XIX - 
începutul secolului XX. Referindu-se, în 1904, la acest 
aspect, marele istoric Nicolae Iorga, printre altele, aprecia: 
„La Piteşti, încotro te uiţi, vezi hărnicie şi pricepere...”. 

Obţinerea, pe câmpul de luptă, a independenţei de stat a 
României, urmată de recunoaşterea internaţională a 
suveranității noastre naţionale, prin Tratatul de la Berlin 
(1878), a indus, pentru zona Argeş - Muscel, condiţii 
favorabile diversificării preocupărilor social-economice si 
culturale. Oraşul Piteşti, cea mai cunoscută localitate urbană 
din această parte a ţării, având tradiţie îndelungată, a 
cunoscut, la interferența de veacuri, un ritm alert în domeniile 
industriei, comerțului si urbanisticii, iar rolul său, în viaţa 
politică a României, a sporit continuu. Cu toate acestea, se 
poate aprecia că industrializarea capitalistă s-a desfăşurat 
lent, comparativ atât cu necesitățile moderne, cât şi cu 
potenţialul uman sau material existent în Piteşti, ori în 
localităţile învecinate. Una din cauze a fost lipsa suportului 
financiar autohton. 

Analizând configuraţia productivă, evidențiem existența, 
în această urbe, cu peste o sută de ani în urmă (1885), a 26 de 
mici unităţi cu profil încă meşteşugăresc, unde se realizau 
ţesături, produse de tăbăcărie, materiale de construcții, 
mărfuri alimentare, încălțăminte, obiecte casnice, în care 
lucrau 176 de persoane. La acestea se adăugau cele 
aparținând căilor ferate. Până în 1900, capacitatea de a 

produce diferite repere industriale a crescut, iar numărul 
muncitorilor s-a triplat față de statistica din 1885. 

Începând cu primul deceniu al secolului XX, oraşul a 
intrat, într-o mai mare măsură, în circuitul economic naţional, 
prin înfiinţarea, iunie 1907, cu capital belgian, a Fabricii 
Țesătoria Română (Textila - Gară), construcţia fiind ridicată 
sub concesiunea inginerului piteştean Dimitrie Dima. În 
1914, s-a inaugurat Fabrica Textila Românească (Textila - 
Găvana), ceea ce va influenţa sensibil potenţialul economic al 
localităţii, devenită, atunci, unul dintre centrele de seamă ale 
industriei uşoare româneşti. 

Tot în această perioadă, s-a diversificat activitatea din 
aspect concretizat prin extinderea vechilor ateliere 
meşteşugăreşti şi înfiinţarea altor unităţi, unde s-au introdus 
noi procedee de prelucrare a materiilor prime, sporindu-se, 
astfel, producţia, datorită mecanizării diferitelor operaţiuni. 
De remarcat faptul că, începând cu sfârşitul secolului XIX, în 
Piteşti au apărut mici fabrici de turnare şi prelucrare a 
metalelor, având la dispoziţie efectele benefice ale 
electricităţii. Pentru ponderea în structura industrială a 
oraşului, amintim atelierul fondat (1900) de Gotwald Nicht şi 
Mihai Popovici. având ca profil repararea uneltelor agricole, 
turnarea unor piese din fier şi fontă. Era amplasat in zona de 
sud a Piteştilor. A fost demolat în 1986. 

Extinderea rețelei de căi ferate a determinat înființarea, la 
Piteşti, în 1915, a Atelierelor Centrale de Poduri Căi Ferate, 
astăzi, Intreprinderea de Poduri Metalice şi Prefabricate din 
Beton, având, inițial, 120 de lucrători şi o forță motrice de 
60 CP. Va deveni, în scurt timp, una dintre cele mai 
importante unități industriale din zonă, de mare însemnătate 
pentru rețeaua feroviară românească, folosind, cu deosebire, 
forța de muncă atrasă din satele sudice ale Argeşului. 

La 28 aprilie 1911, Consiliul Comunal Piteşti a hotărât 
realizarea unui sistem stabil de iluminat pentru întregul oraş. 

Ca urmare, în ziua de 25 mai 1912, s-a constituit Societatea 
Anonimă de Electricitate Piteşti (SAEP). Uzina Electrică, 
existentă şi astăzi, este construită sub conducerea inginerului 
piteştean Dimitrie Dima, având studii în ţară, apoi la Ziirich 
şi Darmstadt, inițiatorul înființării, în colaborare cu inginerii 
Tiberiu Eremie şi Gogu Constantinescu, a Societăţii de 
Construcţii Beton si Fier (1908). 

La edificarea şi dotarea Uzinei Electrice din Piteşti şi-au 
adus contribuția, de asemenea, profesorul universitar 
Constantin D. Buşilă. preşedinte al Uniunii Generale a 
Inginerilor Români (UGIR), precum şi profesorul universitar 
Nicolae Vasilescu-Karpen, inginer specialist, membru al 
Academiei Române. Furnizarea curentului electric, pentru 
iluminarea oraşului Piteşt,i s-a inaugurat la 15 decembrie 
1913. 

Sistemul local industrial a cuprins, alături de aceste 
întreprinderi reprezentative, mai multe unităţi mici, precum şi 
un număr de aproape 400 de ateliere, în care, după o statistică 
din 1908, erau peste 1300 de lucrători (patroni, meşteri, 
calfe, ucenici), predominând croitoria, cojocăria, fierăria, 
cusăturile naţionale, tâmplăria, brutăria. Tot în 1908, se 
constata sporirea potențialului aferent ramurei alimentare, 
prin existența, în Târgu din Vale, a unei mori de mare 
capacitate, denumită Progresul, proprietar, Hugo Mrazek, a 
Brutăriei Populare, Societate Anonimă, precum şi a unei 
fabrici de mezeluri. 

Oraşul Piteşti a continuat să deţină, la sfârşitul secolul 
XIX - începutul secolului XX, un important rol în sistemul 
comercial românesc, aici derulându-se atât activităţi conexe 
producţiei, realizate în unitățile economice locale, cât şi 
relevante afaceri de desfacere sau de tranzit. Centrul vechi al 
Piteştilor, străzile Târgu din Vale, Craiovei, Şerban Vodă, 
Doamna Bălaşa, Teiuleanu au devenit, în această perioadă, 
aglomerate zone de mici magazine şi prăvălii, unele 
cunoscute în întreaga ţară, amenajate, de regulă, la parterul 

caselor de locuit, ori în spații închiriate, nesistematizate. 
Activitatea comercială era completată de cea financiar- 
bancară, la Piteşti existând o densă reţea a instituțiilor de 
credit, un loc important ocupându-l Agenţia Băncii Naţionale, 
Banca Populară, Creditul Ţării, Banca Federală Argeş. 

Zestrea edilitar-urbanistică a Piteştilor a sporit prin 
înălţarea unor construcții reprezentative, o parte păstrându-se 
şi astăzi. Astfel, în 1877, s-a dat în folosinţă Foișorul de foc 
sau Turnul pompierilor, în 1886 devenea funcțional sediul 
Primăriei (acum, Galeria de Artă), iar în 1899, Palatul 
administrativ al Prefecturii de Argeş (în prezent, Muzeul 
Judeţean) După doi ani de lucrări, 1912-1914, s-a finalizat 
clădirea Tribunalului de Argeş, folosită, ulterior, pentru 
Palatul Culturii şi Biblioteca Judeţeană. 

Una dintre cele mai valoroase realizări a fost ridicarea 
Teatrului Comunal, denumit ulterior Alexandru Davila, 
lucrare începută în 1910 si terminată în 1914, după proiectul 
arhitectului Clavel. Un timp, aici a funcţionat şi Baia 
Populară. Prezintă mare importanță, pentru viața socială a 
oraşului Piteşti, construirea, de asemenea, începând din 1908, 
a Spitalului Urban Piteşti, astăzi, Spitalul Nicolae Bălcescu. 
Tot din această perioadă datează Hanul Gabroveni (Strada 
Sfânta Vineri), Sfatul Negustoresc (Strada Fraţii Goleşti, 
Nr. 2), Banca Populară (astăzi, Tehnic-Club). Liceul de 
Băieți (Strada Horia, Cloşca şi Crişan), Şcoala Primară 
Nicopol (Bulevardul Republicii), Şcoala Primară Nicolae 
Simonide (Strada 1 Mai, clădire demolată după cutremurul 
din 1977) şi altele. 

În deceniile 1880-1910, s-au început o serie de lucrări 
pentru canalizare şi introducerea apei potabile, precum şi de 
extindere a sistemului stradal. Grădina Publică a căpătat o 
nouă înfăţişare, iar în Pădurea-parc Trivale s-au executat mai 
multe amenajări, devenind unul dintre cele mai renumite 
locuri de promenadă. 

Viaţa politică locală s-a caracterizat printr-o activitate 
intensă. Piteştenii au participat la alegerile locale şi 
parlamentare, reprezentanţii lor făcându-se cunoscuţi în forul 
legislativ al ţării, detaşându-se, prin rolul său politic, Ion C. 
Brătianu (1821—1891). De altfel, organizaţia locală a 
Partidului Naţional Liberal s-a aflat permanent sub influenţa 
liderilor acestei formaţiuni, originari din Argeş. Totodată, a 
desfăşurat activitate permanentă, în perioada la care ne 
referim, Clubul Partidului Conservator, din partea căruia a 
candidat, la Piteşti, printre alţii, cunoscutul om politic şi 
diplomat Take Ionescu. 

Spre sfârşitul secolului XIX s-au remarcat, demersurile 
învățătorului Constantin Dobrescu-Argeş (1856—1903). În 
1880, a iniţiat, Comitetul Țărănesc, iar în 1881, edita gazeta 
Țăranul, tipărită la Piteşti şi Muşeteşti. Peste puţin timp, in 
octombrie 1895, Constantin Dobrescu-Argeş a înființat 
Partida Țărănească, având intensă activitate în reşedinţa 
judeţului nostru. 

Evoluţia industrială a Piteştilor a determinat apariția 
proletariatului, începuturile mişcării socialiste şi organizarea 
muncitorimii locale, expresie a răspândirii ideilor cu privire 
la o fizionomie alternativă a societăţii româneşti. Prin 
acțiunile lor, cetăţenii din Piteşti, indiferent de apartenența 
politică, vor continua tradiţiile valoroase ale participanţilor la 
marile evenimente naționale din secolul XIX. 

În contextul fizionomiei generale a României, exprimată 
pentru etapa la care ne-am referit, dezvoltarea Piteştilor nu a 
fost, totuşi, în comparaţie cu alte centre urbane, deosebit de 
concludentă, ceea ce va influenţa situaţia social-economică a 
localităţii în deceniile următoare. (Revista Argeş, Anul XXII, 
Nr. 4 (188), Piteşti, Aprilie 1987, p. 13). 

(13) DIN PITEŞTI, UN DELEGAT CU DREPT 
DE VOT IMPERATIV 


La 8 mai 1987, sunt 66 de ani de la desprinderea, din 
Partidul Socialist, a grupării ce a constituit Partidul Comunist 
Român, eveniment politic cu urmări distincte pentru istoria 
noastră contemporană. Prezentarea, în succesiune, a sintezei 
evoluţiei reşedinței Argeşului cuprinde, în rândurile ce 
urmează, referiri la principalele aspecte privind apariţia şi 
dezvoltarea mişcării socialiste şi muncitoreşti locale, până în 
1921, precum şi momentul participării reprezentantului 
piteştenilor la Congresul de la Bucureşti, care a decis 
înfiinţarea partidului amintit. 

Modernitatea a determinat, odată cu promovarea 
relaţiilor capitaliste de producție, apariția muncitorimii, 
doctrinei socialiste, extensia confruntării dintre proletariatul 
industrial şi patronat. Realităţile finalului de secol XIX vor 
evidenția existenţa, in Piteşti, asemănător tuturor centrelor 
urbane, a grupărilor politice situate pe poziţii ideologice 
proprii, care au cunoscut şi aplicat, organizatoric, ideile 
stângii europene. 

Astfel, diferite publicaţii locale, cum erau Deşteptarea, 
Salvarea sau Muncitorul, tipărite în Piteşti, au contribuit, 
nemijlocit, la răspândirea ideilor socialiste, prezentând 
dorinţele populare în sensul dezvoltării economice şi 
urbanistice a oraşului, îmbunătăţirii condiţiilor de muncă, 
organizării muncitorilor, acordării unor drepturi salariale, 
egalității în faţa legilor. 

Pregătirea şi desfăşurarea Războiului de Independență 
creează premisele înființării, la Piteşti (1877), în Casele 
Protopopescu, aflate pe strada Egalităţii, a primului Cerc 
socialist, activitatea fiind îndrumată de militantul Constantin 

Dobrogeanu-Gherea, medicul Nicolae Codreanu, Bonifaciu, 
Depărăţeanu, Schor etc. 

Spre sfârşitul anului 1880, Cercul socialist de la Piteşti 
s-a reorganizat, ceea ce a determinat redacția ziarului Înainte 
din Bucureşti să evidenţieze, in paginile tipărite, solidaritatea 
muncitorească locală pentru obţinerea de drepturi şi libertăți 
cetăţeneşti. În 1882—1883, la Piteşti a desfăşurat activitate 
de factură socialistă publicistul Constantin Teiuleanu (1862— 
1883), fiu al oraşului. In acelaşi context s-au înscris 
sărbătorirea, începând cu 1890, a zilei de 7 Mai, precum si 
înfiinţarea Filialei Piteşti a Ligii pentru unitatea culturală a 
tuturor românilor (1891). 

După constituirea, în 1893, a Partidului Social-Democrat 
al Muncitorilor din România, demersurile proletarilor din 
Piteşti, ale altor locuitori cu vederi apropiate s-au amplificat, 
în sensul dorinței realizării unor transformări politice de 
structură. În aprilie 1896, s-a oficializat, la Piteşti, Societatea 
Cultura, aparţinând funcţionarilor de la Căile Ferate Române 
din întreaga ţară. Deşi a existat, legal, numai până în 
noiembrie acelaşi an, când a fost interzisă de autorităţi, îşi 
autentificase influenţa în rândurile adepților săi. 

La 17 iulie 1896, ziarul Lumea Nouă, organ central de 
presă al Partidului Social-Democrat al Muncitorilor din 
România, a relatat că, în Piteşti, s-a luat iniţiativa înființării 
unui Club social-democrat, consecința „înțelegerii ideii 
organizării unui partid nou, deosebit de partidele politice 
burgheze”. Darea de seamă, prezentată la Congresul IV al 
acestui partid, 15 aprilie 1897, evidențiază, expres, 
preocupările Clubului din Piteşti, care avea peste 100 de 
membri. De asemenea, la Congresul V (1898), s-au făcut 
referiri privind munca desfăşurată de Clubul local, în spiritul 
noilor idei. 

Vremelnica  disoluție (1899) a Partidului  Social- 
Democrat al Muncitorilor din România a afectat inclusiv 
mişcarea de la Piteşti. Totuşi, activitatea nu a încetat. În 

1906, cu sprijinul lui I.C. Frimu, s-a folosit soluţia tranzitorie 
a unui sindicat mixt. De asemenea, pe timpul Răscoalei din 
1907, grupuri de muncitori se vor solidariza cu ţăranii aduşi 
la închisorile din Piteşti, unele publicaţii argeşene luând 
apărarea acestora, atitudine potrivnică iniţiativelor guvernului 
şi autorităţilor județului. 

După reorganizarea, în 1910, a Partidului Social- 
Democrat din România, mişcarea muncitorească din Piteşti se 
va înviora. Astfel, în 1911, s-a înfiinţat Secţiunea mixtă de 
partid şi sindicat, condusă de Florea Ispas, cunoscut militant 
local. La acţiunile întreprinse în anii 1912—1914, de această 
Secţiune, vor participa muncitori, mici meşteşugari şi 
comercianți, intelectuali, alte categorii sociale. Delegaţi ai 
Secţiunii din Piteşti au fost prezenţi la toate Consfătuirile şi 
Congresele Partidului Social - Democrat din România, sau la 
cele ale sindicatelor, desfăşurate în diferite centre ale ţării. 
Aşa, de exemplu, în documentele Congresului II al partidului, 
din 12 iunie 1912, s-a relevat faptul că Secţiunea Piteşti avea 
80 de membri. 

Anii dificili ai Primului Război Mondial (1914-1918) au 
adus însemnate prejudicii, cu deosebire, categoriilor sociale 
dezavantajate. Mai mulţi socialişti din localitate, precum, 
Alexandru  Bezdedeanu, Marin Mihăilescu, Gheorghe 
Liţescu, Nicolae Constantinescu, au fost mobilizați şi au 
căzut eroic la datorie. Din această perioadă datează şi 
începutul, în Argeş, a activităţii lui Constantin Ivănuş, care, 
în plină ocupaţie germană, a reuşit să organizeze sindicatul 
muncitorilor tâmplari din Piteşti, conducându-l ca secretar. 
Documente ale vremii nominalizează, printre opozanții 
războiului, pe muncitorii Dumitru Manda, Radu Ionescu, 
Ştefan Boiangiu, Marin lonescu. Totodată, la manifestările 
favorabile evenimentelor de la 1 Decembrie 1918, regăsim, la 
Piteşti, mai mulți muncitori socialişti, unii originari de peste 
Carpaţi, ceea ce le-a sporit prestigiul în comunităţile argeşene 

În ianuarie 1920, s-au desfăşurat adunările generale de 
alegeri în cadrul Secţiunii Partidului Socialist şi al 
sindicatelor, reliefându-se oportunitatea cuprinderii, într-o 
mai mare măsură, a activităților provinciale în 
Programul revoluţionar național. Etapa imediat următoare 
amplifică iniţiativele socialiştilor, cu deosebire pe durata 
campaniilor electorale pentru forurile legislative ale ţării. 
Astfel, în 1920, au fost intens mediatizate prevederile 
Platformei Partidului Socialist, precum şi broşura Scrisori 
către ţărani. Pe lista de la Piteşti s-au înscris, în 1920, 
Gheorghe Cristescu, Vasile Anagnoste, Constantin Ivănuş, 
aflaţi în conducerea centrală, alături de militanţii argeşeni 
Florea Ispas şi lon Grigorescu, obţinând, în total, 4 489 de 
voturi, ceea ce s-a considerat un însemnat succes politic. 
Faptul că şi-au depus candidatura, la Piteşti, trei fruntaşi pe 
ţară ai mişcării socialiste şi sindicale româneşti, demonstra 
aprecierea de care se bucura Secţiunea locală în perioadă 
catalogată ca avânt revoluţionar. 

Muncitorii din Piteşti au participat activ la greva 
generală declanşată în ziua de 20 octombrie 1920. Un articol 
publicat de ziarul Socialismul (28 noiembrie 1920), având 
titlul După greva generală. Ce s-a petrecut la Piteşti, a 
prezentat faptul că, pentru oprirea demonstrațiilor, a fost 
folosită armata, iar reluarea lucrului s-a făcut la 22 octombrie 
1920, sub amenințările şi presiunile autorităților. 

Acţiunile revendicative prelungite din Piteşti, desfăşurate 
în primii ani ai etapei postbelice, au atestat influenţa politică 
a Secţiunii Partidului Socialist. În rândurile acesteia a existat 
o grupare convinsă de oportunitatea transformării Partidului 
Socialist, în Partidul Comunist. Adunarea pentru alegerea 
delegatului, la Congresul din 8 mai 1921, s-a desfăşurat spre 
sfârşitul lunii aprilie 1921, în casa din strada Brădet, Nr. 1, 
aparținând muncitorului Radu Ionescu, unde era şi sediul sec- 
țiunii. Clădirea a fost demolată în condiţiile sistematizării şi 

construirii cartierului Exerciţiu — Banat. O placă fixată pe un 
bloc din zonă reaminteşte acest moment. 

Participanţii au ales, în deplin acord, ca delegat cu drept 
de vot imperativ la acest Congres, pe Radu D. Şt. Vochin, 
fruntaş al mişcării muncitoreşti din Argeş, afirmat înainte de 
Primul Război Mondial ca bun organizator şi propagator al 
ideilor de stânga. El a primit mandat pentru a-şi exprima 
votul imperativ, fără rezerve, pentru transformarea Partidului 
Socialist în Partidul Comunist şi afilierea la Internaționala III. 
Aşa cum va declara peste decenii, aprobarea „s-a făcut cu 
însufleţire, împreună cu ceilalți delegaţi ”. 

Aşadar, organizaţia de la Piteşti a contribuit direct la 
apariția unuia dintre importantele partide ale 
contemporaneității româneşti. Era prima forță politică 
înființată la nivelul întregului teritoriu naţional, unit prin 
atitudinea favorabilă întâlnită în toate localităţile ţării, la 
sfârşitului Primului Război Mondial, evenimente asupra 
cărora vom detalia în eseul următor. (Revista Argeş, Anul 
XXII, Nr. 5 (189), Piteşti, Mai 1987, p. 13). 

(14) „AZI PUTEM PRIVI CA FAPT ÎMPLINIT 
LEAGĂNUL NEAMULUI NOSTRU, MAMA NOASTRĂ 
COMUNĂ UNITĂ PENTRU TOTDEANUNA...” 


În primele două decenii, ulterioare anului 1900, au avut 
loc evenimente istorice de maximă importanță pentru 
prezentul şi viitorul poporului român. Întegrată amplelor 
transformări petrecute pe plan intern şi internaţional, dorința 
seculară privind unitatea noastră statală s-a încheiat prin 
înfăptuirea, cu succes, a Marii Uniri din 1918. Cetăţenii 
oraşul Piteşti au contribuit, efectiv, la realizarea acestui ideal. 

După doi ani de neutralitate activă (1914-1916), 
România, urmărind eliberarea teritoriilor aflate sub stăpânire 
străină, ceea ce favoriza înfăptuirea deplinei unități naționale, 
a intrat in Primul Război Mondial alături de Antanta (Franța, 
Anglia, Rusia), având aliate importante alte ţări (Statele 
Unite ale Americii, Italia, Japonia). În derularea primei 
conflagrații mondiale (1914-1918), zona oraşului Piteşti a 
devenit, pe Frontul de Est, un însemnat punct strategic, folosit 
pentru concentrarea, regruparea sau dirijarea unor unități si 
mari unităţi combatante, inclusiv ale Puterilor Centrale 
(Germania, Austro-Ungaria), implicate în luptele de pe 
Carpaţi, Olt, Argeş, ori în bătălia Bucureştilor, din noiembrie 
1916. 

Militarii argeşeni au participat, inițial, la ofensiva 
desfăşurată în Carpaţii Meridionali, august 1916. Din cauza 
nerespectării angajamentelor asumate de Antanta, dar, mai 
ales, superiorității relevante a armatelor germano-austro- 
ungare, după o scurtă perioadă de înaintare în Transilvania, a 
urmat retragerea precipitată din toamna anului 1916. Ca 
urmare, oraşul Piteşti era cucerit de trupele inamice în ziua de 
16 noiembrie 1916. O parte din autorităţile civile, unitățile 

militare aflate în Garnizoană, precum şi mulţi cetăţeni s-au 
retras în Moldova. 

Activitatea economică a fost dezorganizată, având foarte 
mult de suferit din cauza multiplelor obligaţii impuse de 
administraţia germană  (rechiziţii, controlul producţiei, 
cazarea militarilor, prestații în muncă). Lipsa de alimente, 
sau a altor produse, scumpirile, specula, epidemiile, 
persecuțiile, pedepsele au agravat condiţiile de trai ale 
piteştenilor. Şcolile au fost închise, mai multe clădiri 
devenind spitale militare de campanie. Cei doi ani de 
ocupaţie (1916-1918), au provocat oraşului numeroase 
pagube materiale. Se adaugă distrugerea premeditată, din 
Ordinul Comandamentului german, a fondului arhivistic 
aparținând Prefecturii, care cuprindea documente valoroase 
cu privire la principalele momente din trecutul reşedinţei 
judeţului Argeş. Ostaşii piteşteni au luptat cu eroism atât pe 
frontul din Transilvania şi de pe Carpaţi(1916), cât si pe cel 
din Moldova (1917). Astfel, Regimentul 4 Argeş s-a 
evidenţiat în confruntările sângeroase de la Bran, Șercaia, 
Poiana Mărului, Șinca Nouă, Șinca Veche, Cincu Mare, 
Predeluş, Breaza, Mărăşti, Poiana Calului, Dealul Porcului. 
Ca urmare, Drapelul Regimentului a fost decorat cu Ordinul 
Mihai Viteazul, Clasa a III-a „pentru vitejia şi avântul 
extraordinar cu care au luptat ofiţerii, subofiţerii si soldații... 
în aprigile lupte din iulie 1917”. Din acest regiment au căzut 
la datorie 1059 de eroi. Pentru memoria lor a fost ridicată 
Poarta Eroilor, monument aflat pe strada Trivale. De 
asemenea, în bătălia de la Mărăşti s-a remarcat Regimentul 6 
Artilerie Piteşti, al cărui comandament a primit Ordinul 
Steaua României cu panglică de Virtutea Militară. 
Pierderile unităţii s-au ridicat la doi ofiţeri şi 272 de soldaţi. 

Desăvârşirea procesului de făurire a statului naţional 
unitar român a avut loc în condiţiile înfrângerii militare a 
Puterilor Centrale (Germania, Austro-Ungaria, aliaţii 
acestora), prăbuşirii militarismului german, a imperiilor 


78 


PITEŞTI. TRADIȚIE ŞI CONTEMPORANEITATE. 


multinaționale austro-ungar şi țarist, considerate adevărate 
închisori ale popoarelor subjugate. 

Legăturile economice tradiţionale cu Transilvania, 
schimbul permanent de populaţie dintre cele două zone 
geografice limitrofe, participarea soldaţilor argeşeni la 
ofensiva de dincolo de Carpaţi, contactele politice şi culturale 
ale unor intelectuali cu diferite centre din provinciile 
exterioare, inclusiv legăturile familiale, au menţinut mereu 
vie, la Piteşti, ideea unirii depline a tuturor românilor. 

Un rol important, în atare sens, l-au avut acţiunile Filialei 
locale a Ligii culturale, desfăşurate începând 1891, devenită, 
în perioada războiului, Ligă politică. Din partea acesteia a 
fost expediat un mesaj de salut participanților la Congresul 
românilor de peste hotare aflători în ţară, întrunit la 
Bucureşti, 15 martie 1915, unde s-au dezbătut căile de 
realizare a unirii tuturor provinciilor într-un stat naţional. La 
28 martie 1915, grupul ardelenilor din Piteşti a trimis lui 
Simion Mândrescu, apreciat luptător transilvănean pentru 
unire, următoarea telegramă : „Românii ardeleni din Piteşti 
vă roagă să fiți interpretul sentimentelor lor de solidaritate 
cu toţi frații lor pentru realizarea idealului lor naţional. 
Socotim momentul prielnic pentru a vedea Transilvania, 
Banatul, Crişana şi Maramureşul împreună şi nedespărțite 
de Regatul român ”. 

Cu câteva zile înainte de Adunarea Naţională întrunită la 
Albă Iulia, 1 decembrie 1918, publicaţia Vocea Argeşului, 
care apărea în Piteşti, scria : „De veacuri neamul românesc 
hrăneşte un vis, vis frumos, pentru realizarea căruia, în 
cursul vremurilor, acest neam mult s-a zbătut, s-a muncit şi 
sânge din belşug a vărsat”. Exprimând această fierbinte 
năzuință, autorul sublinia, în continuare, că, în curând 
„Românii vor alcătui un singur stat... în care vor putea găsi o 
viaţă fericită şi vrednică. Ceasurile pe care le trăim sânt cele 
mai mari şi mândre din cele pe care le-a trăit neamul nostru. 
Ceea ce pentru multe generaţiuni n-a fost decât un vis, în a 

cărui împlinire au murit sperând, pentru noi este fericita 
realitate... ”. 

Piteştenii au salutat marele act istoric al desăvârşirii 
unirii prin  însufleţitoare articole în presă, adunări, 
demonstraţii de stradă. Într-una din publicaţiile locale, 
numită Lumea Nouă, care se  subintitula „Organ al 
democrației din județul Argeş”, a apărut un amplu articol 
redacțional, consacrat, special, Adunării Naţionale de la 
Alba Iulia. Ziarul aprecia că „Unirea este un act înfăptuit... 
de poporul şi neamul nostru, țara noastră renaşte astăzi în 
străbunele hotare ale Daciei romane”. 

Tot în gazeta Vocea Argeșului, amintită mai sus, 
profesorul Nicolae Brânzeu, originar din Transilvania, ca 
purtător de cuvânt al locuitorilor din Piteşti, a salutat cu 
nespusă bucurie Marea Unire de pe câmpul lui Horea : 
„ua. AZi putem privi ca fapt împlinit leagănul neamului 
nostru, mama noastră comună unită pentru totdeauna... La 1 
decembrie, in vechea capitală a Transilvaniei, Alba Iulia, în 
prezența a cel puţin 100 000 de români, s-a hotărât în 
unanimitate unirea... cu România. Ei au propus, ca principii 
fundamentale ale Marii Românii, deplină libertate tuturor 
locuitorilor, confesiunilor religioase şi națiunilor 
conlocuitoare, vot universal, reforma agrară. Principiile 
democratice cele mai alese au fost conducătoarele acestei 
mari şi distinse Adunări Naţionale. Salutăm cu un deosebit 
entuziasm acest act unic în istoria neamului nostru şi suntem 
mândri că am trăit şi mulți am muncit să-l vedem înfăptuit. 
Depinde de vrednicia noastră să-l păstrăm, să-l realizăm 
până în cele mai mici amănunte ”. 

Urmărind celebrarea evenimentului, la Teatrul Comunal 
din Piteşti a fost organizată o entuziastă adunare publică. În 
cuvântările ţinute cu acest prilej, s-a evocat lupta seculară a 
românilor pentru unirea lor într-un singur stat, permanentele 
legături dintre oraşul Piteşti şi zonele transilvane. După 
adunare, sub faldurile drapelelor tricolore, în cântece şi urale, 

s-a manifestat îndelung pe străzile principale ale Piteştilor. A 
fost o manifestare istorică, având ca suport moral bucuria 
făuririi statului naţional unitar român. 

În timpul Primului Război Mondial şi al inițierii 
acțiunilor pentru înfăptuirea Marii Uniri din 1918, s-au 
remarcat, prin activitatea lor deosebită, o serie de 
personalităţi originare din Piteşti, ori din împrejurimi. Aşa, de 
exemplu, în cadrul campaniilor militare din 1916-1918, s-a 
distins generalul Constantin Cristescu (1864-1923), născut în 
localitatea Pădureţi, Argeş, absolvent al Şcolii Primare Nr. 1 
de Băieți şi al Gimnaziului din Piteşti, cu strălucite studii 
militare în Franța, comandant al Armatei | în etapa de 
început a luptelor de la Mărăşeşti (1917), iar după război, şef 
al Marelui Stat Major al Armatei Române. 

Dintre oamenii politici s-a detaşat, în această perioadă, 
Ion I.C. Brătianu (1864-1927), născut la Florica (Ştefăneşti, 
Piteşti). A susţinut, în calitate de prim-ministru, neutralitatea 
României (1914—1916), apoi, intrarea în război alături de 
Antanta. Pentru înfăptuirea Marii Uniri din 1918, a desfăşurat 
o vastă activitate, atât în țară, cât şi pe plan extern. Meritele 
sale, în realizarea unirii tuturor teritoriilor locuite de români, 
au fost deseori elogiate de importanți lideri şi istorici 
europeni sau americani, precum şi în presa vremii. Adversarii 
i-au recunoscut importanta contribuţie la înfăptuirea acestui 
act naţional fundamental. 

Marea Unire din 1918 a avut urmări deosebit de 
importante pentru dezvoltarea ulterioară a statului român, 
inclusiv pentru zona Argeş-Muscel [...]. Prin acţiunile 
locuitorilor, ale personalităţilor din acest areal, datorită 
eroismul ostaşilor de pe front, oraşul Piteşti a contribuit la 
înfrângerea finală a armatelor Puterilor Centrale, precum şi la 
înfăptuirea Marii Uniri din 1918, recunoscute internaţional ca 
evenimente de importanţă majoră în istoria continentală. 

(Revista Argeş, Anul XXII, Nr. 6 (190), Iunie, 1987, p. 
13). 

(15) „CEA MAI MARE BUCURIE ESTE ACEEA DE 
ÎNVAȚA ÎN LIMBA PATRIEI” 


„Niciodată bucuria în Țara Românească n-a avut 
prilejul să tragă atâtea lacrimi de mulțumire ca in ziua 
aceasta, când nişte copii şi fetişoare încredințau un oraş 
întreg că drumul cel de-a dreptul care poate duce la 
desăvârşirea moralicească şi la fericire este numai acela de 
a împărtăşi cunoştinţele în limba patriei”. Asemenea realitate 
devine suportul ideatic al textului ce urmează. 

Prezentând principalele coordonate ale istoriei 
municipiului Piteşti, într-un eseu precedent s-a relatat despre 
şcolile din localitate în etapa premodernă. Acestea au fost, 
fără îndoială, deosebit de folositoare cetăţenilor oraşului, dar 
provocările ştiinţei de carte au devenit cu mult mai mari decât 
puteau oferi instituţiile amintite. În consecință, locuitorii 
înstăriți ai urbei îşi trimiteau copiii să înveţe, încă din 
veacurile medievale târzii, la şcoli din Bucureşti, Craiova. 
Sibiu, sau în unele centre europene. 

După revoluţia condusă de Tudor Vladimirescu, în 
Piteşti au continuat să existe cele două scoli pe care le 
avusese oraşul anterior. Din 1826, o serie de elevi au început 
să urmeze, însă, cursurile Şcolii din Goleşti, redeschisă de 
Dinicu Golescu, avându-l ca dascăl pe transilvăneanul Aaron 
Florian. Programa era mai înaltă, întrucât erau incluse 
limbile „nemfească, grecească, latinească, italienească”, 
precum şi alte discipline, detaşându-se aritmetica, gramatica, 
istoria, filosofia. Aici au studiat şi copii din Piteşti, iar 
examenele de sfârşit de an se ţineau public, în oraş. Despre 
un astfel de moment scria Curierul românesc, Nr. 7, din 29 
aprilie 1829, de unde s-a extras fragmentul ce constituie 
prefațarea acestui comentariu. 

Prin Regulamentul şcoalelor publice din Principatul 
Țării Româneşti, întocmit de Eforia Şcoalelor pe baza 
prevederilor Regulamentului Organic, se stipula înființarea 
câte unei școli începătoare, cu o durată de trei ani, în toate 
oraşele reşedinţă de judeţ. Ca urmare, la 26 noiembrie 1831, 
conducerea oraşului Piteşti a anunţat, în scris, Eforia 
Şcoalelor din Capitală, că s-a găsit local pentru Școala 
Naţională, ce urma să funcţioneze în chiliile Schitului Buliga. 
Şcoala începătoare, sau naţională, s-a înfiinţat, însă, la 1 
februarie 1833, într-un alt local, oferit de Episcopie, aflat pe 
actuala stradă / Mai. Era dotată cu mobilier confecționat prin 
contribuţia orăşenilor, ori adus de la Şcoala din Goleşti, care, 
la această dată, nu mai funcţiona. Deschiderea festivă s-a 
făcut duminică, 5 februarie 1833, de către profesorul şcolii, 
Nicolae Simonide (1804-1866), câmpulungean de origine, 
unul dintre elevii fruntaşi ai lui Gheorghe Lazăr la Şcoala de 
la Sfântul Sava din Bucureşti. 

Până în 1846, Şcoala Publică din Piteşti, căreia, frecvent, 
i se spunea Școala Naţională, a avut un singur profesor 
pentru toate cele trei clase formate numai din băieți. În 
noiembrie 1848, existau două posturi când, din dispoziţii 
superioare, a încetat să mai funcţioneze, pedepsindu-se, 
astfel, profesorii care participaseră la revoluţie. 

Pe baza Reformei din 1850, învățământul autohton a fost 
dimensionat în primar, gimnazial şi facultăţi. Situaţia incertă 
a şcolii sin Piteşti i-a determinat pe mai mulţi locuitori să 
solicite domnului Barbu Ştirbei, în iulie 1851, reactivarea 
instituţiei „ce din pricina evenimentelor revoluționare stă 
închisă cu mare pagubă a tinerimii”. Instituţia şi-a reluat 
cursurile la 23 octombrie 1851, având 202 elevi, în trei clase, 
urmând ca, din 1852, să funcţioneze şi clasa următoare, 
precum şi cel de al treilea post. Din anul şcolar 1864- 1865, 
va avea patru cadre didactice. Prima şcoală primară pentru 
fete s-a deschis la 15 septembrie 1860, fiind înființată, la 
Piteşti, de Aşezămintele Brâncoveneşti. 

Legea asupra instruirii de la 1864, intrată în vigoare din 
septembrie 1865, a pus bazele învățământului românesc 
modern. Oraşul Piteşti va beneficia din plin de prevederile 
acestor reglementări. Astfel, în toamna anului 1866, se 
inaugura Şcoala de Băieți Nr. 2, cea deschisă în 1833 
devenind Şcoala de Băieți Nr. 1. Noua instituție a primit, în 
1884, un local generos, care a existat pe Bulevardul 
Republicii, în faţa actualului Liceu Economic, folosit mulţi 
ani de Şcoala Mixtă Nr.3, până la cutremurul din 1977. Apoi, 
în 1867, s-a înfiinţat Şcoala Primară de Fete Nr. 2. Din 1894, 
Şcoala Primară de Fete Nr. 1 va funcţiona într-un local 
propriu, construit pe Bulevard, prin donația familiei 
Nicolopol, unde, ulterior, va exista Şcoala Mixtă Nr.4, iar 
după 1970, au funcționat, o vreme, atelierele Liceului Nicolae 
Bălcescu. 

Către sfârşitul secolului XIX, în Piteşti se vor adăuga 
două noi unități de învățământ, Şcoala Primară de Băieți Nr. 
3 (1882), respectiv, Şcoala Primară de Fete Nr. 3 (1891). 
Sistemul amintit s-a păstrat, cu mici modificări, până la 1948. 

Un eveniment important din istoria modernă a oraşului 
Piteşti rămâne înființarea Gimnaziului Teoretic, 6 septembrie 
1866 (astăzi, Liceul Nicolae Bălcescu). În anii de început, 
instituția a trecut prin mari greutăţi. Urmare numeroaselor 
solicitări adresate ministerului de profesori, autorităţi şi 
cetățeni, în 1894, gimnaziul s-a transformat în liceu, 
înființându-se clasa a V-a, iar în anii următori, celelalte 
structuri, şcolarizând numai băieți. 

În 1897, s-a pus piatra fundamentală a localului propriu, 
funcţional din 1899. Ansamblul de clădiri s-a construit pe 
cheltuiala Ministerului Instrucțiunii Publice, condus de Spiru 
Haret. Director al liceului era profesorul de geografie, cu 
studii la Paris, Nicolae (Nae) Gh. Dumitrescu. Corpul 
principal de clădiri, realizat în stilul arhitecturii tradiționale 
româneşti, după planurile arhitectului Alexandru Băicoianu, 
se numără şi acum printre cele mai impunătoare edificii din 

municipiul Piteşti. În 1898, Liceul din Piteşti a primit 
eponimul Jon C. Brătianu, revoluţionar la 1848, luptător 
pentru Unirea Principatelor, cunoscut om politic şi de stat, 
născut la Piteşti în 1821. 

Încă din ultimul pătrar al secolului XIX, Gimnaziul, apoi, 
Liceul de Băieți din Piteşti reprezintă un adevărat focar de 
cultură, având o mare influenţă asupra evoluţiei generale a 
oraşului. Aici au predat mulţi profesori de prestigiu național, 
care s-au înscris în spiritualitatea românească atât prin 
activitatea didactică, cât şi prin operele lor. Nominalizăm 
câțiva: Nicolae V. Serafim, pictor, cu studii superioare la 
Paris; Emil Ludwig, doctor în ştiinţe fizico-chimice, ulterior, 
profesor universitar, Nicolae Bănescu, renumit bizantinolog, 
viitor membru titular al Academiei Române; Nicolae 
Apostolescu, doctor în litere la Sorbona, istoric literar 
apreciat în epocă; Ion Tutuc, ajuns profesor universitar, 
autorul unor valoroase tratate de matematici; Vasile Haneş, 
istoric literar, Petre Vintilescu, numit profesor universitar; 
Ioachim Botez, cunoscut scriitor. 

Dintre elevii care au urmat liceul, până în 1918, deveniți, 
ulterior, personalități de seamă ale societăţii româneşti, 
semnalăm: Constantin Cristescu, general de corp de armată, 
erou al Primului Război Mondial; Emanoil Antonescu, 
profesor la Universitatea din Bucureşti; Costin Petrescu, 
cunoscut pictor, a realizat Marea Frescă de la Ateneul 
Român; Eftimie Antonescu, profesor la Universitatea din 
Bucureşti, Nicolae Petculescu, profesor la Şcoala Politehnică 
din Bucureşti; Constantin Stătescu, profesor la Universitatea 
din Bucureşti; lon Minulescu, poet; Istrate Micescu, jurist, 
profesor la Universitatea din Bucureşti, părintele Constituţiei 
din 1938; George Ulieru, medic şi scriitor; lon N. Angelescu, 
rector al Academiei Comerciale din Bucureşti; Ion Trivale, 
critic literar; Rudolf Schweitzer-Cumpăna, pictor, artist 
emerit; Virgil Tempeanu, profesor la Universitatea din 
Bucureşti, Petre Antonescu, general, comandant de divizie pe 


85 


PETRE POPA PAUL DICU SILVESTRU VOINESCU 


frontul antihitlerist; Armand Călinescu, fost prim-ministru; 
lon Gh. Popescu, decan al Facultăţii de Farmacie din 
Bucureşti; Mihail Ghelmegeanu, jurist, profesor la Universi- 
tatea din Bucureşti, Marius Teodorescu, profesor la 
Facultatea de Medicină şi Farmacie din Bucureşti, Marin 
lonescu, general, şeful Statului Major al Corpului 4 Armată 
pe frontul antihitlerist; Tudor Teodorescu-Branişte, scriitor şi 
ziarist, 

De asemenea, au urmat, parţial, acest liceu, figuri 
marcante ale ştiinţei şi culturii româneşti, precum: George 
Vâlsan, savant geograf, membru al Academiei Române; Ion 
Pillat, poet; Dan  Barbilian (lon Barbu), cunoscut 
matematician şi scriitor. 

În 1879, Consiliul General al Judeţului Argeş a prevăzut 
suma de 30 000 de lei pentru înfiinţarea „unei şcoli de 
meserii care de mult s-a făcut simțită”. Instituţia, astăzi, 
Liceul Industrial al Ministerului Industriei Uşoare, se va 
deschide, însă, în toamna anului 1882, având secţii de 
fierărie, tâmplărie, rotărie. La 1899, s-a inaugurat Şcoala 
Comercială, patronată de Camera de Comerţ din localitate. 
Funcţionează până în 1906, când Ministerul Instrucțiunii 
Publice deschide, în Piteşti, Şcoală Elementară de Comerţ 
gradul I. În 1899, membrii familiei Teiuleanu, proprietari şi 
filantropi, au oferit Ministerului Instrucțiunii Publice, 800 de 
pogoane de pământ, precum şi o pereche de case în Piteşti, 
pentru susținerea Şcolii Profesionale de Fete, existentă de la 
1 septembrie 1897. Ulterior, unitatea este finanțată de stat, 
dar va purta, mult timp, numele, Maria Teiuleanu. 

La 24 august 1908, s-a pus piatra fundamentală a unui 
nou local pentru Şcoala Primară de Băieți Nr. 1 Nicolae 
Simonide, în prezenţa lui Spiru Haret, ministrul Instrucțiunii 
Publice. Inaugurarea, din octombrie 1909, a beneficiat de 
participarea fostului elev, Ion I. C. Brătianu, care îşi 
susținuse, aici, examenele pentru clasele I—IV. Noua clădire, 
amplasată în curtea vechii şcoli, pe actuala stradă / Mai, a 

rămas, timp de câteva decenii, cea mai reprezentativă 
instituție de învățământ primar din Piteşti. Construcţia va fi 
demolată după cutremurul 1977. 

Prin activitatea ştiinţifică şi pedagogică, şcolile din 
Piteşti au contribuit, efectiv, în perioada modernă, la 
dezvoltarea şi inovarea învățământului autohton, consolidarea 
sentimentelor patriotice şi de unitate naţională, răspândirea 
culturii în spaţiul românesc. (Revista Argeş, Anul XXII, Nr. 7 
(191), Piteşti, Iulie 1987, p. 13). 

(16) DESTOINICIA SPIRITULUI ROMÂNESC BINE 
LUCRAT ŞI BINE PREGĂTIT 


„...Vor fi datori moştenitorii mei, preciza testamentara, 
să dea 200 galbeni austrieci pentru înființarea unei biblioteci 
în acest oraş, publică, pentru instruirea poporului..., 
această sumă de galbeni 200 se vor depune de către 
moştenitorii mei în termen de un an după decedarea mea, 
Primăriei (Piteşti - n.n.), spre a executa imediat a mea 
dorinţă, fără a fi permis a se urma altfel”. 

Oraşul Piteşti a cunoscut, în perioada modernă, pe lângă 
evoluţia învățământului, o serie de inițiative asemănătoare 
Testamentului Ecaterinei  Ştefu, de unde am extras 
fragmentul citat. Se vor concretiza, astfel, exprimări ce au 
înscris localitatea, cu autoritate, în spiritul elevat al vremii. 
Bunăoară, în cea de a doua jumătate a secolului XIX, cultura 
românească, în general, gazetăria, în special, s-au bucurat de 
contribuția a trei piteşteni ce şi-au desfăşurat întreaga 
activitate în Capitala ţării. Este vorba de loan G. 
Valentineanu (1834—1910), loan C. Fundescu (1836—1904) 
şi Gheorghe I. Ionescu-Gion (1857—1904), ultimul, aleasă 
figură de cărturar. Publicist de prestigiu, autor al unor 
valoroase studii de istorie, în 1889, la numai 32 de ani, 
Gheorghe lonescu-Gion a fost ales membru corespondent al 
Academiei Române, al cărei preşedinte era, la data aceea, 
Mihail Kogălniceanu. Capodopera lui Gheorghe lonescu- 
Gion rămâne Istoria Bucureşcilor, Editura Socec, 1899. 

Printre cei care frecventau, în mod obişnuit, Casa 
lui Gion din Bucureşti, alături de Bogdan Petriceicu Haşdeu, 
Grigore Tocilescu, Nicolae Grigorescu, Aristița Romanescu, 
s-a aflat şi tânărul Nicolae I. Apostolescu, profesor de limba 
română la Liceul ZIC. Brătianu din Piteşti, între 1899- 

1918. Cu doctorat în litere la Sorbona, N. I. Apostolescu a 
fost un apreciat autor, în 1913, apărându-i Istoria literaturii 
române, Colecţia Biblioteca Societăţii Steaua, Nr. 35 şi 45, 
Bucureşti. S-a aflat printre cei ce au inițiat ridicarea unui 
bust pentru Gheorghe Ionescu-Gion la Piteşti. 

În ultimul pătrar al veacului XIX şi în primele două 
decenii ale secolului XX, aici s-a desfăşurat o intensă 
activitate editorială şi tipografică. Astfel, în 1872, funcţiona 
imprimeria înființată de Gheorghe Popescu, unde s-au 
realizat, aproape simultan, trei ziare locale (1876): Argeşul, 
Deşteptarea, Salvarea. Deşi vor avea o scurtă perioadă de 
apariţie, în coloanele acestora s-au scris mai multe articole 
legate de ideea independenţei noastre naţionale. 

Până la 1900, în Piteşti vor exista, pentru anumite etape, 
aproximativ 45 de ziare şi reviste. Semnalăm câteva: Cultura 
(1878-1882), care a grupat inclusiv intelectuali făcând parte 
din Cercul socialist organizat, aici, în 1880; Țăranul (1881- 
1884), primul ziar ce se ocupa de problematica satelor, 
condus de învățătorul Constantin  Dobrescu-Argeş; 
Piteşteanul (noiembrie 1882 - ianuarie 1883), amintind, la 7 
noiembrie 1882, despre cele 18 corporaţii existente în oraş; 
Muncitorul; Școala rurală «tc. 

În 1908, elevii Liceului /C. Brătianu au început să 
editeze revista Junimea, al cărui prim director activ a fost 
Virgil Tempeanu, cunoscutul germanist de mai târziu, 
profesor la Universitatea din Bucureşti. În intervalul 
decembrie 1913 - iunie 1914, publicaţia se va subintitula 
Revista elevilor români de pretutindeni. 

De asemenea, în perioada amintită, la Piteşti, au mai 
existat: Noua Tipografie Niţă Rădulescu; Tipografia 
Transilvania, a lui Iosif 1. Schreier, Tipografia Mihai Lazăr- 
Fiu, care s-a impus atât prin capacitatea productivă, cât şi 
prin calitatea lucrărilor realizate. Asemenea instituții au 
editat, în afara ziarelor, revistelor sau articolelor de papetărie, 

aproximativ 100 de titluri de cărți şi broşuri, cu un tiraj 
estimativ însumând cel puţin 100 000 de exemplare. 

Aşa, de exemplu aici a tipărit dr. Nicolae S. Russel, 
militant socialist, teza sa de doctorat intitulată Meroda 
antiseptică de tratament în chirurgie (1876), iar lon 
Mihălcescu (viitorul mitropolit Irineu),  Cosmogoniile 
popoarelor civilizate din vechime, cosmozonia biblică 
şi cosmogonia ştiinţifică modernă. Totodată, au apărut 
diverse alte lucrări de medicină, autor dr. loan Șerbănescu, 
de istorie ori de etnografie, semnate de profesorul Ion 
Cuţui, Monografia stării meseriilor în Piteşti, de Ştefan 
Chicoş, 1909, carte deosebit de utilă ca documentare, precum 
şi două dintre cele mai cunoscute opere ale scriitorului Mihail 
Lungianu: Gura iadului. Înseilări, premiată de Academia 
Română, respectiv, Clacă şi robot, patru ediţii (1915-1916). 

Prima reprezentaţie de teatru în reşedinţa Argeşului 
datează din 30 martie 1830, când elevii Şcolii din Goleşti, 
conduşi de Aaron Florian (1805-1887), au jucat, în Piteşti, cu 
ocazia examenului de sfârşit de an, piesa Regulus a poetului 
german Henri Joseph Collin (1772—1811), tradusă în 
româneşte de lancu Văcărescu (tragedie în doua acte, apărută, 
1834, la Tipografia lui Eliad, sub titlul Regulu). Revista 
Albina românească, din 4 mai 1830, comentează 
evenimentul în felul următor: „După aceasta(după examen - 
n.n.), seara, s-au urmat tot aceşti copii, reprezentația unei 
tragedii intitulată Regulu. Nu poate cineva descrie 
mulțămirea privitorilor în carea îi strămuta declamarea unei 
copilițe de opt ani a d-lui Grigorie Leurdeanul, ce juca rola 
Mariţei (Marga, în textul original - n.n.). Lacrimi de bucurie 
smulgea din ochii tuturor această copiliță, şi cu atât mai 
mult, văzând cât este destoinic lucrul românesc când ar fi 
lucrat şi bine pregătit! ”. 

Fără îndoială, în Piteşti a continuat obiceiul de a se 
organiza mici spectacole de teatru, mai ales cu ocazia 
examenului de la sfârşitul anului şcolar. Aşa se explică faptul 

că Nicolae Simonide, nominalizat anterior, a amenajat, la 
Şcoala Publică, o clasă mai spațioasă decât celelalte, care 
permitea montarea unei scene, rămânând loc şi pentru public. 
In 1841, folosind această sală, a dat spectacole un grup de 
actori francezi, iar în anii următori, s-au jucat reprezentații ale 
companiilor autohtone, ce organizau turnee provinciale. Din 
1848, oraşul Piteşti a avut o trupă statornică de teatru, pe 
care a condus-o, un timp, Constantin Halepiu (1816-1864), 
figură cunoscută a spiritualităţii româneşti de la jumătatea 
secolului XIX. 

Ziarul Naţional, din 27 noiembrie 1858, într-un articol 
scris de Ioan G. Valentineanu, a consemnat despre reatrul 
național din Piteşti, al cărui animator era, la acea dată, A.N. 
Coculescu. Acesta construise o sală specială de spectacole, 
având unele dotări specifice domeniului, unde au jucat actori 
profesionişti, cum au fost Costache Aristia, Iorgu Caragiale, 
Mihai Pascali. Tot aici, în 1859, s-a prezentat Sărbătoarea 
naţională sau 24 ianuarie 1859, piesa lui Constantin D. 
Aricescu, interpretată de un grup de tineri din Câmpulung, 
condus de autor. 

După 1880, în Piteşti exista Sala de spectacole Uklar, cu 
grădină de vară, aflate pe actuala stradă Crinului. La 29 iulie 
1889, o trupă a Teatrului Metropol din New York a prezentat, 
în Grădina Uklar, opereta La belle Hellene, de Jacques 
Offenbach. După câtva timp, locaţia se va numi Universala 
scenice. Va găzdui, până în 1912, toate spectacolele 
importate de teatru din Piteşti, inclusiv cel al lui Constantin 
Nottara Apus de soare. Au venit la Piteşti, de asemenea, 
trupa de operetă italiană, condusă de Egizzio Massini, precum 
şi cunoscuta companie românească de operetă Grigoriu, în 
care a cântat celebrul tenor Nicolae Leonard (Galaţi, 1886 — 
Câmpulung, 1928). Din 1912, Universala Lehrer a devenit 
fabrică de butoaie, existentă şi acum. 

Pentru etapa 1912-1914, spectacolele de teatru, ori de 
alte genuri, s-au organizat în sălile Fostiropol şi Secărescu, 
imobile vecine din centrul oraşului (Sala Fostiropol se afla în 
corpul vechi al actualului Restaurant Argeș). 

În 1915, s-a inaugurat, oficial, clădirea Teatrului 
Comunal din Piteşti, cu spectacolul O noapte furtunoasă, de 
I.L. Caragiale, jucat de un colectiv al Naţionalului 
bucureştean, remarcându-se actorii lancu Petrescu, lon 
Brezeanu, Nicolae Soreanu, Maria Ciucurescu, Maria 
Giurgea. Antreprenorul Teatrului din Piteşti a fost, încă de la 
inaugurare, Panait Constantinescu, dedicat, cu toată pasiunea, 
noii instituţii publice. 

Prima bibliotecă despre care se ştie că a funcţionat în 
Piteşti a fost cea a Şcolii Primare Naţionale, colecție 
constituită înainte de 1843, atunci când Nicolae Simonide a 
renunţat la directorat, devenind revizor şcolar. La 25 mai 
1852, în urma unui control, acesta raporta Eforiei Şcoalelor 
că „în evidenţa Scolii Primare Domnești nu se mai află decât 
câteva cărți”. Importantă era şi biblioteca personală a lui 
Samuil Tărtăşescu, cel ce conducea Școala de candidaţi de la 
Schitul Buliga din localitate. 

Este cert că, la jumătatea secolului XIX, cărțile existente 
în Piteşti, atâtea câte erau, cunoşteau o circulaţie intensă, iar 
nevoia unei biblioteci publice, uşor accesibilă şi bine dotată, 
se făcea tot mai mult simțită. În întâmpinarea cerinţei a venit 
inițiativa Ecaterinei Ştefu, proprietară din Piteşti, amintită 
anterior, care, prin Testamentul autentificat la Tribunalul 
Argeş (Înregistrat, Nr. 15, din 1869), lăsa oraşului suma de 
200 de galbeni austrieci pentru înființarea unei asemenea 
instituții. Încetând din viată în acelaşi an, moştenitorul S. 
George Ştefu a depus Primăriei oraşului, la 20 februarie 
1870, suma de 2 350 de lei noi, făcând, în scris, precizarea: 
„Scopul pentru care mătuşa mea face această donaţie 
Primăriei este de a se forma o bibliotecă publică, care să 
poarte numele Ştefu”. După ani de amânări, în urma 

intervenţiei ministrului Instrucțiunii Publice, la care se 
plânsese  executorul testamentar, Primăria Piteşti a 
organizat, în 1879, o licitaţie, iar librarul I. Raicoviceanu s-a 
angajat să procure toate titlurile de pe lista prezentată. 

La 26 iunie 1880, Primăria a predat directorului 
Gimnaziului de Băieți primele 175 de volume, împreună cu 
inventarul lor, spre „a le conserva ”. Peste puţin timp, acestea 
au fost aduse la Primărie, fapt ce l-a determinat pe directorul 
instituţiei să intervină spre a le transfera, din nou, bibliotecii 
şcolare, făcând următoarea precizare: „Cărţile sunt şi 
continuă să fie ale comunei, ele se vor ţine numai la 
gimnaziu, unde procurarea şi lectura cărților va fi mai 
accesibilă decăt în birourile primăriei ”. Pentru mai mulţi ani, 
biblioteca publică va funcţiona la gimnaziu, devenit Liceul de 
Băieți .C. Brătianu, Piteşti. 

Până la sfârşitul secolului XIX, fondul de carte s-a mărit 
prin noi achiziții sau donaţii. În 1904, va primi Colecția 
Gheorghe lonescu-Gion, care conţinea peste 1000 de volume 
din biblioteca istoricului, decedat în acelaşi an. Exemplul său 
va fi urmat şi de alţi piteşteni. În anii Primului Război 
Mondial, cărţile au fost salvate prin grija profesorului 
Dimitrie Ghimpa, directorul liceului între 1916-1919. 

Oraşul Piteşti a cunoscut însemnate împliniri moderne şi 
în domeniile muzicii, artelor plastice, urbanisticii, arhitecturii, 
aspecte asupra cărora ne vom opri în numărul viitor. (Revista 
Argeş, Anul XXII, Nr. 8 (192), Piteşti, August 1987, p. 13). 

(17) „SĂ CONTRIBUIM PRIN ARTĂ LA CULTIVAREA 
ȘI DEZVOLTAREA SENTIMENTULUI NAŢIONAL” 


„Scopul societăţii corale «Farmecul» este acela de a 
dezvolta şi răspândi gustul muzicii în toate stratele societăţii; 
a înlesni iubitorilor de muzică mijloacele de a se cunoaşte şi 
împrieteni; a contribui prin artă la cultivarea şi dezvoltarea 
sentimentului național.” Asemenea obiective deveneau cu 
mult mai ample decât segmentul adus în discuţie. Ca dovadă, 
în perioada modernă, la Piteşti s-a diversificat gama 
mijloacelor de expresie artistică. Alături de teatru, bibliotecă 
sau presă, care au făcut obiectul studiului precedent, o 
evoluţie interesantă au cunoscut muzica, pictura, sculptura, 
arhitectura, domenii ce ne vor preocupa în rândurile de față. 
Tot în acest eseu, vom trece în revistă principalele instituții 
sanitare, precum şi începuturilor mişcării sportive locale. 

Prima formă organizată a vieţii muzicale din Piteşti este 
atestată, documentar, la 18 februarie 1866, când s-a înfiinţat 
Societatea Corală Liedertafel, inițiativă a unui grup de 
meşteşugari veniți din Transilvania, găsind, aici, un loc 
favorabil pentru desfacerea produselor muncii lor. În acest 
cor, existent până la Primul Război Mondial, au cântat, încă 
de la început, inclusiv localnici, cu care noii veniţi s-au aflat, 
permanent, în cele mai bune relaţii. Sediul Societăţii a fost pe 
actuala stradă Crinului, iar reuniunile artistice au avut loc în 
sala şi grădina de vară Uflar. 

In 1884, diaconul Teodor Băjenaru a înființat un cor la 
Biserica Domnească, urmat de Societatea Muzicală Română 
Dorul, numită, deseori, Dorul Carpaţilor, apoi Armonia, cu 
activitate publică în Piteşti, dar şi în alte localităţi ale 
judeţului Argeş. Peste câtva timp, în 1908, s-a constituit 


94 


PITEŞTI. TRADIȚIE ŞI CONTEMPORANEITATE. 


Societate Corală Farmecul, preşedinte şi dirijor, profesorul 
Teodor Săvulescu. Încă de la înfiinţare, a avut Statut tipărit, 
păstrat până astăzi, care conţine o serie de concepte 
înaintate, aşa cum sunt cele din motto-ul acestui articol. De 
la concertele din 1909, s-au păstrat câteva Programe 
editate, unde găsim creaţii ale unor importanți compozitori, 
precum: Gheorghe Dima, lon Vidu, Timotei Popovici, 
Mandicevschi, Kreutzer, Verdi. Corurile societăților amintite 
au făcut schimburi artistice cu structuri similare din 
Bucureşti, Craiova sau Câmpulung, organizând, împreună, 
spectacole semnalate de presa vremii. 

De asemenea, la Piteşti a luat ființă, în 1913, un cvartet 
de coarde, din care au făcut parte Remus Macarie, profesor la 
liceul 7.C. Brătianu, din localitate, cunoscut lutier (vioara I), 
Stănescu Delar, institutor, căzut în Primul Război Mondial 
(vioara a II -a), Gheorghe Niţu, institutor (violă), Constantin 
Albu, profesor de muzica la liceu (violoncel). Cu o 
componență diferită, acesta a funcționat, fără întrerupere, 
până în anii postbelici, sufletul formaţiei rămânând, tot 
timpul, profesorul Constantin Albu. 

În cea de a doua jumătate a secolului XIX şi în primele 
decenii ale secolului XX, oraşul Piteşti a avut mai mulţi 
lăutari vestiți, făcând parte din familiile Dinicu, Teodorescu 
(V. Teodorescu, viorist, şef de taraf, tatăl chitaristului Tănase 
Teodorescu, bunicul lui Gheorghe Teodorescu - Zavaidoc, 
ultimul un renumit țambalist şi solist vocal), precum şi din 
cele numite Dură, Dumitrescu, Matache, Mihalcea, Butaru. 

Vorbind despre pictură în epoca modernă, la Piteşti 
trebuie remarcată, în primul rând, continuarea activității 
zugravilor de biserici, având o strălucită tradiție. Din această 
categorie s-a remarcat, în primul rând, Ilie Petrescu, fiu şi 
nepot de zugravi, fondatorii unor adevărate şcoli de pictură 
eclesiastică. Datorită prestigiului de care s-a bucurat, Ilie 
Petrescu a fost ales, în 1864, starostele breslei din Piteşti. Aşa 


95 


PETRE POPA PAUL DICU SILVESTRU VOINESCU 


cum o dovedeşte autoportretul, realizat după 1875, se 
exprima, convingător şi în pictura laică. 

Pentru acest domeniu trebuie să remarcăm, însă, 
prioritar, pe I.D. Negulici, artist, cărturar şi patriot. Întors de 
la Paris în 1837, a deschis, la Piteşti, un atelier de pictură 
clasică. Ulterior, se va muta la Bucureşti. De asemenea, în 
1872, a fost numit profesor de desen, la Gimnaziul din Piteşti, 
Nicolae V. Serafim, amintit mai sus, având studii de pictură 
la Paris, cel ce a lăsat oraşului nostru valoroase lucrări, aflate, 
astăzi, la Biblioteca Judeţeană Argeş, Biserica Domnească 
Sfântul Gheorghe, sau în diverse colecţii particulare. 

De numele Piteştilor şi-a legat activitatea de început 
pictorul Costin Petrescu, născut, aici, în 1872. După ce a aflat 
de la tatăl său, Ilie Petrescu, primele taine ale creaţiei, a urmat 
Şcoala de Belle-Arte (1897), apoi, Şcoala de Arhitectură 
(1898) din Bucureşti,  completându-şi studiile la Academia 
Julien din Paris, precum şi la Viena. Adăugând noi valenţe 
picturii murale, Costin Petrescu va realiza marea operă a 
vieţii sale în perioada interbelică. 

La Piteşti s-a născut (1886), pictorul Rudolf Schweitzer- 
Cumpăna, nominalizat într-un eseu precedent. După 
terminarea studiilor din ţară, s-a specializat la Berlin şi Paris. 
Reîntors, în 1909, a organizat prima expoziție personală, 
folosind Librăria Mihai Lazăr- Fiu din localitate. Deşi stabilit 
la Bucureşti, a revenit, deseori, în Piteşti, unde se aflau 
părinţii, ori la Cumpăna, spre nordul Argeşului, tatăl său 
conducând, acolo, o exploatare forestieră, dar şi prin satele 
judeţului, inspirându-se pentru creaţiile proprii. 

În domeniul sculpturii semnalăm, în primul rând, 
catapeteasma Bisericii Domneşti Sfântul Gheorghe, realizată, 
din lemn, prin 1870, de sculptorul Babik, profesor la Şcoala 
de Arte Frumoase din Bucureşti. Amintim, de asemenea, 
existenţa, în continuare, a unor foarte pricepuţi pietrari, care 
s-au întrecut inclusiv în executarea de monumente funerare, 
întâlnite, astăzi, în Cimitirul Mare al oraşului. 

Printre acestea se găsesc câteva opere deosebit de 
valoroase, aparținând unor artişti consacraţi, aşa cum au fost: 
Carol Storck (fiul), Frederic Storck, sau I. Dumitru - Bârlad, 
ultimul, profesor la Liceul din localitate (1913—1915). În 
1907, Frederic Storck a executat, din bronz, bustul Gheorghe 
Ionescu-Gion, dezvelit în Grădina Publică din faţa Prefecturii 
(1911). Începând cu 1966, bustul se află în parcul Liceului 
Nicolae Bălcescu. Tot în această perioadă, sculptorul 
Dumitru Pavelescu - Dimo a realizat, aşa cum s-a spus 
anterior, Monumentul Independenţei, după proiectul 
arhitectului Ion Traianescu. 

Etapa invocată demonstrează că în Piteşti s-a reconstruit, 
parțial, pe măsura evoluţiei, mai ales a comerţului, zona 
centrală şi s-au trasat noi străzi, ceea ce a contribuit la 
sporirea sensibilă a gradului de urbanizare. Au apărut mai 
multe clădiri din zid, cu spaţii comerciale la parter, iar cele de 
locuit la etaj, ori numai pentru nevoi familiale. În această 
etapă s-au edificat, după cum s-a precizat, câteva impunătoare 
clădiri publice, de existenţa cărora sunt legate nume de seamă 
ale arhitecturii româneşti. Astfel, în 1886, s-a ridicat, după 
planurile arhitectului loan M. Socolescu (1856-1924), 
clădirea Primăriei vechi, unde se află, astăzi, Galeria de Artă. 
Acelaşi arhitect a coordonat, în primul deceniu al secolului 
nostru, construirea Bisericii Sfânta Vineri, aşezată în partea 
de Est a oraşului, pe stradă eponimă. 

Concepţia arhitectului Dimitrie Maimarolu (1859 — 
1926) a inspirat finalizarea (1899) Palatului Prefecturii de 
Argeş, astăzi, Muzeul Judeţean. În 1910, s-a construit, 
conform schițelor arhitectului Eracle Lăzărescu, sediul Băncii 
Populare, unde funcționează, acum, Tehnic - Club. De 
asemenea, Eracle Lăzărescu, împreună cu arhitectul Arghir 
Culina, au proiectat Palatul Tribunalului de Argeş, ridicat în 
1912 — 1914, devenit, din 1955, Palatul Culturii. Până la 
Primului Război Mondial, după ideile arhitectului Arghir 
Culina s-a mai construit Casa Grigore T. Coandă, astăzi, 

Şcoala de Muzică şi Arte Plastice, iar după planurile lui 
Eracle Lăzărescu (regie proprie), cocheta clădire de pe strada 
Justiţiei, folosită, de câţiva ani, pentru Casa Căsătoriilor. 

În apropierea Piteştilor, la Florica, a fost edificată (1898), 
pe suportul gândirii arhitectului francez Lecomte du Nouy, 
(1844-1914), biserica unde sunt înmormântați cei mai de 
seamă Brătieni. Între 1912-1915, tot la Florica au fost 
reconstruite, în forma actuală, Casele mari ale aceleiaşi 
familii, planurile aparținând arhitectului Petre Antonescu. 

Renumitul constructor piteştean al perioadei a fost, fără 
îndoială, inginerul Dimitrie Dima (1877-1923), având studii 
de specialitate la Darmstadt, în Germania. Pe lângă o serie de 
unităţi economice, amintite în eseurile precedente, a realizat 
edificii publice, locuinţe, precum şi podurile de peste Argeş şi 
Râul Doamnei (1912-1915), refăcute după 1918. Sunt dublate 
recent. Activitatea de construcții a implicat mai mulți meşteri 
italieni, unii stabiliți, aici, definitiv. S-au impus, cu 
deosebire, Luigi Arganini, Crimina şi Salvatore Rosazza, 
Emile Sicar, Domenico Bretta, Giuseppe Duratti, ale căror 
nume le regăsim pe o serie de clădiri, ori în actele Primăriei 
urbane. 

O interesantă referire despre existența unui medic în 
Piteşti datează din vremea domnului lon Gheorghe Caragea 
(1812 — 1818). La 15 aprilie 1815. vâlcenii reclamau faptul 
că Episcopia Râmnicului nu îl mai plătea pe doctorul lor, din 
care cauză a părăsit oraşul, în timp ce Episcopia Argeşului, 
respectându-şi îndatorirea, asigura în Piteşti ,,...şi şcoală şi 
dohtor...”. Pe baza prevederilor Regulamentului Organic, 
la Piteşti, în aprilie 1831, era numit medic Vasile Ananici, 
răspunzând de județele Argeş şi Muscel. Va sta, însă, 
numai un an, pentru ca, din 12 mai 1832, să funcţioneze 
doctorul Carol Sekely. 

În 1837—1838, se organizează, documentar, primul 
spital civil, Piteşti, cu o capacitate de 30 de paturi. Instituţia 
evoluează anevoios, fiind mereu depăşită de cerinţe. Totuşi, 

în 1909, ajunge la 100 de paturi, fiind date în folosinţă trei 
noi secţii specializate, astăzi, clădirea Spitalului Nicolae 
Bălcescu, fără adăugirile interbelice. Spitalul militar din 
localitate îşi are începuturile, oficial, în 1881—1882, deşi, în 
timpul Războiului de Independenţă, după cum s-a relatat, 
funcţionase un stabiliment de campanie, unde a lucrat, printre 
alţii, medicul Nicolae Codreanu, stins din viaţă la Curtea de 
Argeş (1878), având numai 26 de ani. 

Paralel cu evoluţia domeniului spitalicesc, în Piteşti apar 
mai multe farmacii. Astfel, în 1840, s-a înființat unitatea 
aparținând lui Fr. Eitel, iar în 1850, La Salvator, proprietar, 
familia Tekel, succedată de Weinhold şi Sahirkanier. Tot în 
1850, s-a înființat La Esculap, iar în 1898, Farmacia 
Modernă, a lui Ştefan Orezeanu, importante fiind, apoi, cele 
aparținând familiei Găluşcă. 

La 11 septembrie 1900, s-a organizat, în Piteşti, 
Societatea de gimnastică Aquila, condusă de Vasile Mândru, 
profesor la liceul din localitate. Paralel, s-au inițiat mai multe 
activități sportive cu caracter competitiv, devenite 
tradiționale. 

Primul Război Mondial a adus județului Argeş, ca de 
altfel întregii ţări, grele pierderi umane şi materiale, în urma 
cărora viaţa spirituală a avut mult de suferit. Aşa cum vom 
vedea în eseurile următoare, hărnicia şi perseverența 
oamenilor acestor locuri au învins nenumăratele 
impedimente, oraşul Piteşti renăscând din propriile resurse. 
(Revista Argeş, Anul XXII, Nr. 9(193), Piteşti, Septembrie 
1987, p. 13). 

(18) „LUPTELE NOASTRE AU FOST NUMAI PENTRU 
APARAREA PATRIMONIULUI NAŢIONAL ” 


În contextul evoluţiei contemporane a României, etapă 
convenită de istorici ca succesiune a Primului Război 
Mondial, la Piteşti au avut loc, pentru perioada interbelică, o 
serie de schimbări privind situaţia economică, socială, 
politică şi culturală. De remarcat, în primul rând, eforturile 
localnicilor, integrate celor de la nivel naţional (1918— 
1938), vizând creşterea, mai accentuată, a activităților 
productive, îndeosebi a industriei, fapt care a influențat 
vizibil asupra tuturor segmentelor urbane. De-a lungul acestor 
decenii, ţara noastră s-a confruntat, însă, cu multiple 
provocări, atât de natură internă, cât şi pe plan extern, 
determinate de fenomene europene complexe, derulate de-a 
lungul temporalităţii invocate. 

Ca şi în alte oraşe, imediat după încetarea stării de 
conflict cu Puterile Centrale (1918), populaţia, sub îndemnul 
autorităţilor, a trecut la lichidarea pagubelor provocate de 
armatele şi administraţia ocupanților străini, concomitent cu 
venerarea celor rămaşi pe câmpurile de onoare. În memoria 
cetățenilor căzuţi la datorie, s-au ridicat Monumentele Eroilor 
din Găvana şi Prundu, a fost amenajat Cimitirul Eroilor, iar la 
28 septembrie 1926,era inaugurată Poarta Eroilor de pe strada 
Trivale. 

Ramura cea mai importantă a economiei din Piteşti 
rămâne, în anii analizați, industria textilă, care cuprindea cel 
mai mare număr de salariați. Totodată, au continuat să se 
dezvolte Atelierele de Căi Ferate, astăzi, Întreprinderea de 
Poduri Metalice şi Prefabricate din Beton, Revizia de 
vagoane, Depoul de locomotive, fabricile cu profil mixt de 
pielărie şi încălțăminte. 

Sistemul bancar s-a reabilitat într-un ritm convenabil. 
Spre sfârşitul deceniului doi (1919), numărul instituţiilor din 
domeniu se ridica la şapte: Banca Populară, Banca 
Țărănească Trivalea, Creditul Comercial, Banca Piteşti, 
Banca Buna Vestire, Banca Industriei şi Comerţului, 
Societatea Economică Argeș. 

Capacitatea de producţie a vechilor unităţi industriale din 
Piteşti a crescut, luând ființă şi alte firme. A sporit, de 
asemenea, numărul lucrătorilor. Bunăoară, în 1927, Atelierul 
mecanic Gotwald Nicht avea o putere instalată de 24 CP şi 
42 de lucrători, iar Atelierul mecanic Adolf Schweitzer, 14 
CP şi 15 lucrători. În cele două fabrici tradiționale de textile 
lucrau, în acelaşi an, 600 de muncitori, la 429 de 
războaie, iar în cele patru ateliere de tăbăcărie, având 146 
CP, se aflau 77 de salariați. De altfel, în 1927, mica industrie 
din Piteşti cuprindea peste 900 de lucrători. Pentru 1928, 
evidenţele totalizează 300 de salariați la Țesăroria Română şi 
80 la Fabrica de Butoaie. De remarcat, privind ineditul 
activităţii, Atelierul căpitanului invalid Gheorghe lov, 
instalat pe strada Șerban Vodă, actuala Victoriei, care a 
confecționat brâie medicinale, mult solicitate atât în țară, 
cât şi peste hotare. 

La patrimoniul edilitar al oraşului s-au adăugat alte 
realizări. Între 1926-1929, debitul Uzinei si al Bazinului de 
apă potabilă s-a mărit, extinzându-se reţeaua de distribuţie 
prin conducte. A crescut, totodată, capacitatea Uzinei 
Electrice. Erau construite o fabrică de gheață, halele de carne 
si de peşte, aflate, atunci, în centrul oraşului, ulterior, 
demolate, precum şi noua piaţă comercială. Principala arteră 
de circulaţie, Bulevardul Elisabeta, astăzi Republicii, s-a 
canalizat şi pavat. De asemenea, străzile Libertăţii, Craiovei, 
Doamna Bălaşa, Teiuleanu, Plevnei au fost reamenajate. 
Pădurea Trivale a cunoscut permanent, ca loc de promenadă, 
unele îmbunătățiri. 


101 


PETRE POPA PAUL DICU SILVESTRU VOINESCU 


În urma recensământului din 1930, localitatea avea 
19 532 de locuitori, din care 8 924 aparţineau demografiei 
active. În unităţile industriale şi, atelierele meșteşugăreșşti 
lucrau 2 116 muncitori (24% din populaţia productivă), în 
transporturi si comunicaţii existau 830 de persoane, iar în 
comerţ, | 349 de salariaţi sau patroni. 

Criza economică din 1929-1933 a cuprins şi oraşul 
Piteşti. Din cauza reducerii producţiei industriale sau 
meşteşugăreşti, a crescut numărul şomerilor. În 1931, de 
exemplu, Oficiul de  Plasare din Piteşti comunica 
oficialităților superioare : „Suntem asaltaţi zilnic de un număr 
important de muncitori manuali şi de meseriaşi de diferite 
categorii si sexe, care solicită înscrierea lor pentru lucru.” 
Ulterior, în perioada 1934-1938, a avut loc un avânt al 
economiei naționale, cu urmări favorabile inclusiv pentru 
Argeş. Din statisticile acelor ani rezultă că, Il unităţi 
industriale locale mai importante ocupau 1 620 de angajaţi, 
aveau peste 150 de milioane de lei capital investit şi 1 924 CP 
Peste 81% din muncitori erau cuprinşi în industria textilă. 
Parţial, locuitorii oraşului au continuat să se ocupe de 
activitatea agricolă. 

Reşedinţa județului Argeş s-a numărat, în anii 
interbelici, printre cele mai active centre comerciale ale 
Munteniei. Piaţa economică zilnică, dar, mai ales, târgurile 
săptămânale din Piteşti erau frecventate de mulți cetăţeni si 
negustori din zonele limitrofe, ori din alte localități 
îndepărtate ale României, realizându-se importante operaţiuni 
financiare la băncile din localitate. 

Au fost construite, în deceniul patru al secolului XX, mai 
multe localuri publice, precum: Administraţia Financiară 
(actualul sediu al Municipalităţii), arhitect, Statie Ciortan, 
Şcoala Primară Gară-Sud (demolată), Cercul Militar, ulterior, 
Casa Armatei, arhitect, Octav Doicescu, Azilul de Bătrâni 
(demolat), Penitenciarul din Piteşti. Spaţiul locativ a sporit cu 
peste 300 de imobile particulare. S-a mărit, în continuare, 

capacitatea Uzinei de Apă şi a Uzinei Electrice, au fost 
amenajate bulevardul Stadionului şi strada Eroilor, alte artere 
de circulaţie, mai ales în zonele periferice, sunt date în 
folosință câteva hoteluri, mici magazine, restaurante, baze 
sportive. Totuşi, sistematizarea era, încă, deficitară, regimul 
de înălțime modest, iar stilul constructiv nedefinit. 

În perioada interbelică, viaţa politică din Piteşti a fost 
deosebit de densă, raportată la numărul relativ mic de 
locuitori. Se caracteriza prin diversitatea activităţii 
organizaţiilor integrate partidelor istorice existente la 
formarea României Mari, precum si prin apariţia celor 
aparținând, cu deosebire, noilor tendinţe de orientare de pe 
plan european. 

Astfel, a scăzut rolul structurilor locale din cadrul 
Partidului Conservator şi ale altor grupări aparţinând marilor 
proprietari  funciari tradiționali, crescând, în schimb, 
considerabil, influența Partidului Naţional Liberal şi 
Partidului Naţional Ţărănesc. Acestea au fost conduse, în cea 
mai mare parte a deceniilor interbelice, de lideri originari din 
Argeş — Muscel, precum Ion I.C. Brătianu, Vintilă Brătianu, 
Dinu Brătianu (PNL), sau Ion Mihalache, Armand Călinescu 
(PNȚ). 

Fiu al oraşului, Armand Călinescu s-a născut la Piteşti, 
22 mai 1893, studiază la Paris, ajunge prefect de Argeş, 
(1928-1929), apoi, de mai multe ori ministru şi secretar de 
stat, iar în perioada martie - septembrie 1939, prim-ministru 
al României, fiind asasinat de legionari, Bucureşti, 21 
septembrie 1939. Este înmormântat la Curtea de Argeş. Soţia 
sa, Adela, dar şi fiul lor, Barbu, au făcut valoroase donaţii 
instituţiilor culturale din județul nostru. 

La Piteşti s-a născut şi a condus Divizia III Infanterie 
generalul Ion Antonescu (1882-1946), devenit mareșal, 
conducător al Statului, condamnat, după cel de Al Doilea 
Război Mondial, în Procesul Marii Trădări Naţionale şi 
executat. Existau în Piteşti, de asemenea, grupări politice 

aparținând Partidului Poporului, Partidului Radical- 
Țărănesc, Partidului Naţionalist-Democrat, Partidului 
Naţional-Creştin, Partidului “Ţărănesc, Partidului Social- 
Democrat. 

Deşi în ilegalitate din 1924, s-a menţinut activitatea 
organizatiei locale a Partidului Comunist, reprezentată, după 
cum s-a spus. de un delegat cu drept de vot imperativ la 
Congresul din 8 mai 1921. Comuniştii din Piteşti s-au 
implicat în unele acțiuni desfăşurate pe timpul crizei 
economice, împotriva scăderii salariilor, contra iniţiativelor 
de orientare fascistă, pentru independență, suveranitate, 
unitate națională. Au realizat, de asemenea, pe baza anumitor 
Platforme comune, colaborări cu organizaţiile locale ale 
Partidului Social-Democrat, Frontului Plugarilor, Blocului 
Democratic, Uniunii Patrioţilor. 

Aşa, de exemplu, la 1 decembrie 1936, prin contribuţia 
grupărilor politice progresiste din Piteşti, în Grădina Publică 
a avut loc un important miting, încheiat cu demonstraţie de 
stradă, iar după amiază s-a desfăşurat festivitatea prilejuită de 
aniversarea unirii Transilvaniei cu Ţara. Participanţii au 
condamnat politica revizionistă, exprimându-și hotărârea de 
apărare a patriei. „Acum, după atâtea jertfe ale strămoşilor 
noştri — arăta un vorbitor — credem că avem dreptul să 
trăim liniştiţi în țara noastră. Cu jertfe de la vechii voievozi şi 
până azi, am plătit destul de scump acest ideal. Fiecare petic 
de pământ e frământat cu sângele nostru. N-am jinduit 
bogăția nimănui. Luptele noastre au fost numai pentru 
apărarea patrimoniului naţional”. 

S-au tipărit, în această perioadă, la Piteşti, mai multe 
publicaţii cu orientare adecvată timpului, aşa cum au fost 
Viitorul Argeşului, Talpa Țării, Drum drept, Presa, Omul 
liber, Amicii U.R.S.$., Fulgerul, Gazeta tineretului pentru 
ştiinţă, artă şi literatură, susţinându-se lupta contra 
fascismului, integritatea statală,dreptatea socială. 

În 1935—1936, era ucenic, la Piteşti, viitorul nostru 
deputat în Marea Adunare Naţională, Nicolae Ceauşescu, 
având, atunci, calitatea de secretar al Uniunii Tineretului 
Comunist [...]. La 15 mai 1987, Secretarul general al 
Partidului, preşedintele României, s-a referit direct la etapa 
invocată.,,...Cunosc Piteştiul de mult timp. Organizaţia de 
partid din Piteşti o cunosc de 52 de ani, deci, şi Piteştiul îl 
cunosc de atunci. Știu că şi în acea vreme am avut aici o 
organizaţie de partid bună... ”. 

În perioada premergătoare declanşării celui de Al 
Doilea Război Mondial, precum şi in etapa 1939-1944, 
categoriile cetăţeneşti din Piteşti, unite prin sentimente 
patriotice, uneori apropiate datorită convingerilor politice, 
conduse de oameni cu vederi înaintate, au realizat diverse 
acțiuni împotriva greutăților cotidiene, tendințelor de 
fascizare a ţării, revizionismului, Dictatului de la Viena, 
ocupaţiei militare şi a dezastrelor, integrându-se, astfel, în 
pregătirea şi desfăşurarea evenimentelor ulterioare. 

Datorită înfăptuirilor economice ori urbanistice, dar şi 
prin viaţa politică locală, piteştenii au contribuit la evoluția 
României în perioada interbelică, importantă etapă a istoriei 
noastre contemporane. (Revista Argeş, Anul XXII, Nr. 10 
(194), Piteşti, Octombrie 1987, p. 13). 

(19) „SĂ PĂSTRĂM NEALTERAT PATRIOTISMUL 
NOSTRU LUMINOS ŞI CALD” 


„Pentru arta Voastră neîntrecută... îngăduiți-ne, scumpe 
maestre să vă aşezăm în sufletele noastre, alături de marii 
români Eminescu si Grigorescu. Cu Eminescu în poezie, 
Grigorescu în arta plastică şi cu Voi în arta muzicii, 
avem 0 trinitate sfântă artistică, cu care s-ar putea mândri 
orice popor din lume de bătrâna civilizaţie.” Este aprecierea 
iubitorilor de muzică din Piteşti, transmisă lui George 
Enescu, ca urmare a unui Concert Extraordinar susţinut în 
reşedinţa Argeşului. 

Ne propunem să prezentăm, prin intermediul acestui 
număr din revista Argeş, principalele coordonate ale 
învățământului si culturii din temporalitatea interbelică, 
importante pentru a defini caracteristicile istoriei locale 
contemporane. 

În anii Primului Război Mondial, şcolile din Piteşti, ca de 
altfel întregul învățământ românesc, au trecut prin multiple 
greutăți. Patriotismul şi dragostea de învățătură au învins, 
treptat, aceste vicisitudini. Din 1919, s-au redeschis porţile la 
toate cele şase şcoli primare, trei de băieţi şi trei de fete, 
localuri proprii având numai Şcolile Nr. 1 şi Nr. 2 de Băieți, 
respectiv, Nr. 1 şi Nr. 2 de Fete. Creşterea populaţiei şcolare 
a impus, in deceniul IV al secolului XX, înfiinţarea Şcolii 
Primare Mixte Nr. 4 din zona Gară — Sud, clădire distinctă, 
demolată prin 1962. 

Totodată, învăţământul secundar a cunoscut, în această 
etapă, o relevantă dezvoltare. Ca atractivitate, pe primul loc 
era situat Liceul de Băieți IC. Brătianu, pentru care, în 
1924—1925, se va construi clădirea internatului, situat spre 
Turnul Pompierilor. Instituţia s-a bucurat, în continuare, de 

prezența unor prestigioase cadre didactice, transferând, mai 
departe, faima câştigată anterior. 

Astfel, profesorii Virgil Lupescu (istorie) şi Mihail 
Mihăileanu (limba latină), vor publica valoroase lucrări ce 
au cunoscut circulaţie națională intensă. O figură distinsă a 
învățământului piteştean era Nicolae Brânzeu. A predat, până 
în 1930, timp de 33 de ani, limba germană, situându-se, 
totodată, în fruntea multor inițiative, inclusiv ca prefect de 
Argeş. Imediat după război, aici a susţinut ore de limba 
germană loan D. Țicăloiu, având studii universitare la 
Bucureşti şi Berlin, cu doctorat obținut la Hamburg (1924). 
În 1921 - 1924, la Liceul din Piteştia fost profesor de 
istorie Constantin Marinescu, devenit membru al 
Academiei Române, iar în perioada 1931—1952, s-a 
remarcat, la fizică şi chimie, Haralambie Ciocan, autor al 
unor importante volume de specialitate, publicate în Piteşti, 
având aplicaţie şi astăzi. Precizăm faptul că, între 1933- 
1939, la liceul /. C. Brătianu a predat limba română Nicolae 
Iordache, cunoscut, ca istoric literar, sub pseudonimul 
Vladimir Streinu. 

În septembrie 1921, s-a înființat Şcoala Secundară de 
Fete (gradul II), iniţial  extrabugetară, acceptată apoi 
(1924—1925), totalitar, la bugetul statului. Din 1928, s-a 
transformat în liceu de şapte clase, pentru fete, actualul 
Liceu Zinca Golescu, având, după 1935, opt clase. Localul 
instituţiei, ridicat în mai multe etape, s-a construit, 
prioritar, prin donația Sevastiţei Vasilescu. 

Din toamna anului 1919 s-a înființat, la Piteşti, Şcoala 
Normală de Învăţători, beneficiind de impunătorul sediu din 
partea de Sud a oraşului, unde, în anii noştri, a funcţionat 
Institutul de Învăţământ Pedagogic. Desfiinţându-se (1933), 
Şcoala Normală de Învăţători a fost continuată, imediat, prin 
Şcoala Normală de Învățătoare, transferată din Câmpulung. 
La începutul anului şcolar 1941—1942, clădirea amintită era 

ocupată, aproape în întregime, de Spitalul Nr. 116 al Crucii 
Roşii. 

Învățământul profesional se exprimă, prevalent, prin 
unitățile înfiinţate înainte de război, la care se vor adăuga 
altele noi. Astfel, Camera de Comerţ şi Industrie Argeş a 
construit (1927) un local necesar Şcolii Superioare de 
Comerţ, înfiinţată în acelaşi an, unde va funcţiona, totodată, 
Şcoala Inferioară de Comerţ, existentă din etapa anterioară. 

După 1930, cele doua instituții se vor unifica, 
transformându-se în Şcoala Comercială tip E, ulterior (1936), 
Liceul Comercial cu opt clase. 

Pentru Şcoala Elementară de Meserii, amintită la 
sfârşitul secolului XIX, se începe construcția unei clădiri 
proprii (1925). Devine, în 1936, Liceu Industrial de Băieți, 
actualul Grup Şcolar aparţinând Ministerului Industriei 
Uşoare, aflat pe strada / Mai. 

Şcoala Profesională de Fete Teiuleanu s-a transformat 
(1936) în Liceul Industrial de Fete, cu opt clase. Va funcţiona 
în clădire proprie, edificată după 1937. Apoi, în 1938, s-a 
construit Şcoala de Ucenici, strada Mircea Vodă, unde 
regăsim, astăzi, Liceul Industrial Nr.8. Ca urmare firească a 
extinderii învăţământului, între cele două războaie mondiale, 
numărul ştiutorilor de carte din Piteşti a crescut substanțial, 
fapt resimţit şi în viaţa cotidiană a oraşului. 

În anii următori Primului Război Mondial, tipografiile 
se şi alte unități. Tipografia Mihai Lazăr-Fiu, cunoscută în 
toată ţara, era cumpărată, în 1919, de inginerul Dimitrie 
Dima, primind denumirea de Liga Poporului. Condusă de 
Ion lotta, acesta va deveni proprietar din 1924. Aici s-au 
editat primele două Anuare ale oraşului Piteşti, 1925, 
respectiv, 1936. Cea mai importantă tipografie a fost, însă, 
Artistica, aparținând lui Petrache Mitu. Cu o capacitate 
sporită de producţie, a imprimat mult şi a calificat un număr 
important de muncitori. Din cele peste 200 de titluri care au 

apărut la Piteşti în perioada interbelică, mai mult de jumătate 
sunt realizate prin această instituție. Concomitent,au 
funcţionat, în Piteşti, Tipografia Romană (Ştefan 
Voiculescu), Tipografia Modernă (Traian  Novacovici), 
Tipografia Progresul (fostă Haralambie Rădulescu). 
Naţionalizarea din 1948 va găsi, la Piteşti, un număr de cinci 
asemenea unități. 

Imediat după Războiul cel Mare, au fost reluate 
spectacolele de amatori cu operetele Mam'zelle Nitouche şi 
Crai nou, jucate la Piteşti şi în timpul ocupaţiei germane. De 
data aceasta, conducerea muzicală a aparţinut lui Iordache 
Matache, dirijorul fanfarei de la Regimentul 4 Argeş. În 
1927, Cercul studențesc argeşean a remontat opereta Crai 
nou, colaborând cu Nicolae N. Brânzeu, student la 
Conservatorul din Bucureşti, viitor compozitor si dirijor de 
filarmonică. Va pregăti, cu amatorii din Piteşti (1928), creaţia 
de inspiraţie folclorică La şezătoare, de Tiberiu Brediceanu. 

Totodată, au rămas memorabile spectacolele de revistă 
ale lui Constantin Tănase, deplasându-se, la Piteşti, un 
ansamblu de 70 de persoane. S-a stimulat, astfel, realizarea 
revistei locale Vremuri grele, după libretul lui I. Al. 
Glonţescu, aranjamente muzicale, tânărul farmacist Nicolae 
N. Bobancu, dirijor Nicolae N. Brânzeu. Între 1930 - 1936, 
era jucată, cu mare succes, revista Gara film, artiştii piteşteni 
culegând aplauze în multe dintre oraşele Munteniei, dar şi în 
sala Marna din Bucureşti. Pentru întreaga perioadă 
interbelică, a continuat activitatea cvartetului de coarde, 
amintit anterior, format din Remus Macarie (până în 1925), 
Nicolae N. Bobancu, Alexandru Păunescu, Traian Serafim 
sau Tănase Ştefănescu, mentorul şi sufletul formaţiei fiind, 
aşadar, profesorul Constantin Albu. 

În 1934—1935, iubitorii de muzică luau parte la 
concertele sextetului de coarde, aflat sub patronajul spiritual 
al lui Nicolae N. Brânzeu, absolvent şi al Scholii Cantorum 
din Paris. Uneori, în Piteşti, a concertat marele compozitor, 

dirijor şi interpret George Enescu. Entuziasmaţi de calitatea 
spectacolelor, iubitorii de muzică din Piteşti au trimis 
maestrului o scrisoare, de unde am extras rândurile ce 
constituie motto-ul articolului nostru, păstrată, astăzi, în 
Muzeul Muzicii din Bucureşti. Peisajul cultural va fi 
completat, constant, de o serie de coruri, având, în 
programele lor concertistice, creaţii ale compozitorilor 
clasici „dar şi contemporani. 

Etapa 1929 - 1948, a impus, la Piteşti, prodigioasa 
activitate a Ateneului Popular Gheorghe lonescu-Gion, care, 
pe lângă bibliotecă publică şi muzeu, a realizat, permanent, 
activități de răspândire a ştiinţei şi culturii prin intermediul 
conferinţelor, mentor incontestabil fiind institutoarea Tatiana 
N. Bobancu (1879-1948). 

În domeniul artelor plastice, oraşul au fost reprezentaţ de 
trei figuri emblematice: Costin Petrescu, Rudolf Schweitzer- 
Cumpăna, Dan Băjenaru. Au creat, în anii interbelici, o bună 
parte din opera lor majoră, aşa cum este Marea Frescă de la 
Ateneul Român din Bucureşti, realizare de excepție a 
pictorului Costin Petrescu. Crochiul acestei lucrări se află în 
fondurile speciale ale Bibliotecii Judeţene Argeş. Pentru 
segmentul picturii monumentelor de cult, s-au remarcat frații 
Dumitru şi Gheorghe Belizarie, primul specializat în Italia, la 
Ierusalim şi la Muntele Athos. 

Referitor la activitatea sanitară, precizăm că Spitalul 
piteştean va avea, din 1928, o secție de radiologie, alături de 
cele de chirurgie, medicină internă, boli contagioase. 
Realizarea s-a datorat stăruinței medicului Vasile Tiţescu, 
prieten cu scriitorul Liviu Rebreanu. I-a descoperit, acestuia, 
boala necruțătoare ce avea să-l răpună, data decesului fiind 
1 septembrie 1944, Valea Mare, Piteşti. La 1938, Spitalul 
civil dispunea de 120 de paturi. Între 1922—1926, Spitalul 
Militar din Piteşti a fost desființat. Când şi-a reluat 
activitatea, folosea 75 de paturi. Oraşul avea, în 1936, două 

circumscripţii sanitare urbane, încadrate cu câte un medic, un 
subchirurg şi o moaşă. 

Diferite activităţi au realizat, la Piteşti, mai multe 
asociaţii sau cluburi sportive, cu beneficiari pentru atractive 
discipline, primul loc ocupându-l fotbalul. S-a remarcat, 
special, Asociaţia Sporting-Club, existentă din 1926. 

Aşadar, în perioada dintre cele două războaie mondiale, 
reşedinţa contemporană a județului nostru s-a afirmat pe 
multiple planuri, păstrând, totuşi, un statut de oraş provincial. 
(Revista Argeş, Anul XXII, Nr. 11(194), Piteşti, Noiembrie 
1987, p. 13). 

(20) PLATFORMA RECONSTRUCȚIEI DEVINE 
PROGRAMUL DE LUPTĂ POSTBELIC 


Actualul număr al Revistei Argeş apare când, la 30 
Decembrie 1987, națiunea română, liberă, independentă şi 
suverană, sărbătoreşte patru decenii de la proclamarea 
Republicii, eveniment cu urmări de importanță deosebită în 
istoria autohtonă. Ideile republicane, vehiculate în diferite 
medii politice, s-au concretizat, la sfârşitul anului 1947, 
datorită acţiunilor desfăşurate în întreaga ţară, un rol distinct 
revenind locuitorilor din Piteşti. 

Prezentând coordonatele evoluţiei a reşedinței Argeşului 
contemporan, aducem, în prim-plan, condiţiile specifice 
României pe timpul celui de Al Doilea Război Mondial, care 
au favorizat participarea, tot mai activă, a categoriilor 
populare la concretizarea obiectivelor revoluţiei de eliberare 
socială şi naţională, antifascistă şi antiimperialistă, declanşată 
prin evenimentele din august 1944. În Piteşti, mulţi cetățeni, 
dominați de puternice sentimente patriotice,au iniţiat, între 
1941-1944, curajoase acţiuni menite să contribuie la 
sabotarea maşinii de război germane, a regimului autoritar 
din România, pentru îmbunătăţirea condiţiilor de muncă şi de 
viață. Imediat după 23 august 1944, unităţile militare din 
zona Argeş - Muscel, majoritatea ostaşilor făcând parte din 
Divizia a Ill-a Română, au contribuit, efectiv, la eliberarea 
Transilvaniei, Ungariei, Cehoslovaciei, Austriei, până la 
victoria finală împotriva nazismului, lăsând pe câmpurile de 
luptă numeroşi eroi. 

Ampla angajare de forţe naţionale, pentru susținerea 
participării României la războiul antifascist (1944-1945), 
condensată în chemarea 7otul pentru front, totul pentru 
victorie!, a cuprins şi oraşul Piteşti. Documentele vremii rețin 

diverse iniţiative conexate etapei 23 august 1944 — 30 
decembrie 1947, ori obiectivelor proprii deceniilor imediat 
următoare. 

Astfel, prin măsuri operative şi energetice s-a reuşit 
organizarea, încă din vara anului 1944, a unor comitete 
muncitoreşti, cum au fost cele de la Fabrica Textila Găvana, 
Depoul şi Mişcare C.F.R., Fabrica de Încălţăminte Constantin 
Petrescu, Fabrica de Tăbăcărie Constantin (Titu) Dumitrescu, 
Moara Progresul, Brutăria Populară. După 1 septembrie 
1944, când s-a constituit Comisia de organizare a sindicatelor 
din România, mulţi locuitori din Piteşti, având cele mai 
diverse preocupări, s-au îndreptat, cu mare încredere, spre 
aceste structuri, ceea ce a devenit un ajutor important pentru 
dimensionarea activităţii viitoare. 

Atenţie deosebită s-a acordat, la Piteşti, organizațiilor 
politice interesate în dezvoltarea generală a ţării, care, 
potenţial, puteau să acționeze în conlucrare cu Partidul 
Comunist Român. Astfel, la 24 septembrie 1944, într-o 
adunare la care au participat peste 400 de intelectuali, mici 
meseriaşi, alte categorii sociale, era înființată Uniunea 
Patrioţilor. Apoi, la 8 octombrie 1944, se constituie 
Apărarea Patriotică, iar în primele zile ale lunii noiembrie 
1944, Comitetul Piteşti al Tineretului. S-a amplificat, de 
asemenea, colaborarea, în cadrul Frontului Unic Muncitoresc, 
între organizaţiile locale ale Partidului Comunist Român şi 
Partidului Social - Democrat. 

În ziua de 23 octombrie 1944, devenea for public, fără 
participarea reprezentanţilor Partidului Naţional Țărănesc şi 
Partidului Naţional Liberal, Consiliul Județean Argeş al 
Frontului Naţional Democrat. Prin intermediul acestuia, 
având sprijinul forțelor politice cu orientare asemănătoare, 
este declanşată reînnoirea administraţiei de stat, precum şi 
rezolvarea unor acute probleme economice. 

Unul dintre momentele de seamă este desfăşurarea 
lucrărilor primei conferinţe judeţene legale a Partidului 


113 


PETRE POPA PAUL DICU SILVESTRU VOINESCU 


Comunist Român, 20 decembrie 1944, când efervescenţa 
politică, la nivelul întregii țări, era deosebit de încrâncenată. 
Prilejul a favorizat constituirea Comitetului Judeţean Argeş al 
Partidului, diriguitor al activităţii organizaţiilor locale. 

După publicarea, la 28 ianuarie 1945, a Programului de 
guvernare al Frontului Naţional Democrat, în judeţul Argeş 
s-a observat o anumită dezagregare a organizațiilor partidelor 
istorice. Semnificativ, în acest sens, este comentariul ziarului 
Scânteia, referitor la întrunirea Partidului Naţional Ţărănesc 
de la Piteşti, 12 octombrie 1944, când unii membri „au cerut 
unirea tuturor forţelor democratice în lupta pentru stârpirea 
fascismului şi a elementelor legionare şi, totodată, 
realegerea unui guvern compus din toate forțele democratice, 
guvern revendicat de masele populare. În acest fel, 
democrația câştigă noi poziții, mărindu-şi sfera ei de 
influență”. 

Delegaţi din Piteşti au fost prezenţi la primul Congres 
General al Sindicatelor Unite (26-30 ianuarie 1945), care a 
hotărât să se creeze Confederaţia Generală a Muncii.În 
judeţul Argeş, conform statisticiilor vremii, erau, la începutul 
anului 1945, peste 6 400 de membri de sindicat. Acţiuni 
însemnate au desfăşurat, în cadrul Frontului Naţional 
Democrat, organizaţia din Piteşti a Frontului Plugarilor, 
precum şi disidenţii partidelor tradiționale. 

În perioada 24 februarie - 6 martie 1945,prin presiunea 
Moţiunilor, adoptate de adunările desfăşurate în 
întreprinderile şi instituţiile din Piteşti , sau direct în stradă, 
convocate şi conduse, prioritar, de comunişti, ori de 
reprezentanţi ai organizaţiilor colaboratoare, se va contribui 
la formarea stării generale de spirit favorabile instaurării 
Guvernului condus de dr. Petru Groza, ajuns la putere, în 
principal, datorită conjuncturii interne şi externe. 

După 6 martie 1945, grupările politice de stânga din 
această parte a ţării au trecut la aplicarea Programului 
Frontului Naţional Democrat. Datorită eforturilor depuse de 

muncitorii din fabrici, s-a mărit producția, au fost refăcute 
secțiile distruse de război, s-a sprijinit, prin diverse 
modalități, frontul antihitlerist. Echipe de muncitori din 
Piteşti au mers la sate pentru a ajuta la înfăptuirea reformei 
agrare şi desfăşurarea campaniilor agricole. 

În aprilie 1945, comunistul Petre Năstăsescu a devenit 
primar al oraşului Piteşti, ceea ce a reprezentat un succes 
notabil al partidului său. Prefect era avocatul Teodor 
Simionescu, viitor disident al organizației Partidului Naţional 
Țărănesc din Argeş. Totodată, aici au avut loc mari întruniri 
ale Frontului Plugarilor, la care a participat preşedintele 
acestuia, dr. Petru Groza, prim-ministru, împreună cu alți 
membri ai guvernului, aşa cum a fost, de exemplu, adunarea 
de la 21 mai 1945. Erau prezenţi peste 4 000 de țărani din 
judeţele Argeş, Muscel şi Dâmboviţa, încercând să se 
diminueze, astfel, influenţa partidelor opozante, declarate 
reacționare. Mulţi intelectuali, făcând parte din Uniunea 
Patrioţilor, s-au alăturat acţiunilor de alfabetizare din cartiere 
şi comune, susținând atât schimbările preconizate, cât şi 
politica externă a României. 

Un moment vizând deciziile politice pentru refacerea 
economică a ţării l-a reprezentat Conferinţa Naţională a 
Partidului Comunist Român, 16-21 octombrie 1945. 
Adunările organizate în unităţi industriale din zona Gară-Sud, 
la Fabrica de Încălţăminte, dar şi în alte locuri, au aprobat 
hotărârile adoptate,  preconizându-se fermitate pentru 
îndeplinirea proiectelor. Piteştenii au fost reprezentaţi, la 
Conferinţa Naţională a Partidului din 1945, de muncitorul 
Constantin Stoian. În primele zile ale lunii februarie 1946, s-a 
reorganizat comitetul local Piteşti al Partidului Comunist 
Român, compus, pentru început, din 1l membri, responsabil 
fiind ales Florea Ispas. 

Prima campanie electorală postbelică a cunoscut, în 
Piteşti, două etape: mai - iulie şi august - noiembrie 1946. În 
prima a predominat activitatea politică de grup (întruniri, 

consfătuiri, mitinguri etc.), iar în cea de a doua, lupta 
electorală s-a dus, mai ales, de la om la om, prin acţiuni 
directe în întreprinderi, instituţii, cartiere. În 1946, existau, la 
Piteşti, 1 086 de firme economice (unităţi industriale şi de 
transport, ateliere,magazine), aparținând statului, societăților 
pe acţiuni, cooperativelor, dar, mai ales, persoanelor 
particulare, potenţial productiv inferior etapei interbelice 

Desfăşurarea alegerilor a dovedit confruntarea de 
necontestat a forțelor politice locale, expresie a 
pluripartidismului existent în România acelor timpuri. Noul 
Parlament devenea atractiv inclusiv pentru muncitori şi 
ţărani, care au participat în masă la vot, acordând sufragiul lor 
candidaţilor preferaţi. În Piteşti, conform documentelor 
oficiale publicate, peste 85% din cei ce s-au prezentat la urne, 
şi-au exprimat voința pentru Blocul Partidelor Democrate. 
Consiliul Judeţean al Blocului se formase, la Piteşti, în ziua 
de 25 mai 1946, având 16 membri,preşedinte, Romulus 
Teodorescu, disident al Partidului Naţional Liberal, secretar, 
Vasile Benisache, ulterior, Aurel Popescu, ambii din partea 
Partidului Comunist. 

Pentru alegerile din 19 noiembrie 1946, în Piteşti s-au 
depus zece liste electorale, fiind declarați aleşi şapte 
candidaţi: Diaconescu Emil, Dogaru loan,  Doncea 
Constantin, Garofoiu Ion, Mâţă Alexandru, Simionescu 
Teodor, Teodorescu Romulus, înscrişi pe Lista Nr. 1. 
Reprezentau Blocul Partidelor Democrate. 

Următoarele alegeri vor avea loc în debutul anului 1948, 
Argeşul fiind reprezentat, în Marea Adunare Naţională, ce 
înlocuise Parlamentul tradiţional, tot de şapte deputați, 
respectiv, patru din partea Frontului Plugarilor, iar câte unul 
de la Partidul Muncitoresc Român, Partidul Liberal- 
Tătărescu, Partidul Naţional Popular (anterior, Uniunea 
Patrioţilor). 

Noua situaţie politică a ţării, de la sfârşitul anului 1946- 
începutul anului 1947, a determinat amplificarea activităţii 

pentru domeniile cardinale. Astfel, în întreprinderile din 
Piteşti s-au obținut însemnate sporuri de producție, a crescut 
numărul celor primiţi în Partidul Comunist, ori în 
organizațiile de masă, colaborarea cu Partidul Social- 
Democrat, în cadrul Frontului Unic Muncitoresc, a devenit 
mult mai bună. Din aparatul de stat au fost înlăturate 
elementele considerate reacționare, fasciste, era consolidat 
spiritul popular în justiţie, procuratură, armată. 

Treptat, în cadrul organizaţiilor care formau Blocul 
Partidelor Democrate s-au făcut diferite clarificări, în sensul 
izolării celor ce nu au susținut Programul naţional propus 
de puterea guvernamentală, precum şi solicitările organelor 
politice locale. 

Spre finalul etapei prezentate (1944 - 1947), atmosfera 
cotidiană din Piteşti, ca de altfel în multe alte oraşe ale ţării, a 
fost dominată, cu insistență, de conceptul unor noi 
transformări, având caracter decisiv. Era tot mai mult 
vehiculată ideea desăvârşirii complexului de măsuri care 
vizau un pas hotărâtor spre o nouă formă de stat, prin 
detaşarea definitivă de aliații vremelnici ai proletariatului şi 
ai țărănimii. Ca urmare, republica devenea tot mai mult 
invocată. De aceea, abolirea, în ziua de 30 decembrie 1947, a 
instituţiei monarhiei, considerată ultimul reazim al reacţiunii, 
a fost primită, la Piteşti, cu însufleţire, dar şi cu anumite 
rezerve. 

La 31 decembrie 1947, evenimentul era sărbătorit printr-o 
adunare publică, organizată în sala Teatrului Comunal. La 
mitingul de la Piteşti au vorbit: Nicolae Constantin, prefectul 
judeţului Argeş, Gheorghe Țuţui, reprezentantul tineretului, 
Teodor  Bachide, primarul oraşului, Stan Arsene, 
reprezentantul Sindicatelor Unite, Constantin Nicolau, din 
partea Partidului Social - Democrat, Marin Neacşu, din partea 
Partidului Comunist Român. Lozincile precum: Zrăiască 
Republica Populară Română, Trăiască Partidul Comunist 
Român, Trăiască Guvernul Groza au fost deseori scandate, 

reprezentând crezul multor cetăţeni cinstiţi, ataşaţi politicii de 
stânga, promovate insistent, în anii care trecuseră de la 
evenimentul din august 1944. În acest mod a început, la 
Piteşti, etapa construcţiei socialiste. (Revista Argeş, Anul 
XXII, Nr. 12 (195), Piteşti, Decembrie 1987, p. 13). 

(21) EVOLUȚIA PITEŞTILOR ÎN PRIMII ANI Al 
PERIOADEI SOCIALISTE 


Cel mai important document ideologic oficial, 
Programul Partidului Comunist Român, (1974), referindu- 
se la etapa ulterioară datei de 30 decembrie 1947, precizează: 
» Odată cu înlăturarea monarhiei şi proclamarea Republicii, 
România a intrat într-o etapă nouă a dezvoltării sale... Actul 
revoluționar de la 30 Decembrie 1947 a inaugurat trecerea 
la realizarea unor transformări radicale în toate domeniile 
vieţii economice, sociale, politice şi spirituale ale societății 
din țara noastră”. 

Având ca suport aceste idei, reşedinţa Argeşului a 
parcurs, în perioada 1948-1965, o primă etapă a extinderii 
bazei economice, de factură etatistă, instituindu-se relaţiile 
productive şi sociale adecvate. Cu sprijinul direct al 
forurilor politice şi guvernamentale centrale, la Piteşti s-a 
început acțiunea de reorganizare şi dezvoltarea 
industriei, regândirea structurilor urbane, demografice şi 
culturale, determinante fiind prevederile Planurilor de star 
pe anii 1949-1950, apoi, cele cincinale dintre 1951-1965. 

Referindu-se, prin comparaţie, la situaţia economică a 
municipiului Piteşti, Secretarul general al Partidului, 
preşedintele Consiliului de Stat, Nicolae Ceauşescu, aprecia, 
cu prilejul inaugurării Întreprinderii de Autoturisme Dacia de 
la Colibaşi, 20 august 1968: „Gândiţi-vă ce industrie era în 
Piteşti în '38, sau în '45, în '50 sau chiar mai târziu. Şi nu 
numai la Piteşti, ci aproape în întreaga țară. În anii 
construcţiei socialiste au apărut puternice centre industriale, 
noi uzine, în industria constructoare de maşini, în industria 
chimică, în industria uşoară... care fac să crească bogăția 
societății noastre”. Precizăm faptul că, din 1952, până în 


119 


PETRE POPA PAUL DICU SILVESTRU VOINESCU 


1969, piteştenii au fost reprezentaţi, în Marea Adunare 
Naţională, ca deputat, de liderul nostru politic, Nicolae 
Ceauşescu. Este urmat, în această calitate parlamentară, de 
Virgil Trofin, Mihail Florescu, Elena Ceauşescu. 

Principiile economiei socialiste, regăsite inclusiv în 
repartizarea capacităţilor de producţie pe tot cuprinsul țării, şi 
pentru înscrierea oraşului Piteşti pe verticala industrializării 
intensive. Acest lucru se impunea cu atât mai mult, cu cât, 
insuficienta dezvoltare a zonei Argeş — Muscel, în perioada 
anterioară, afectase, vizibil, situaţia generală a urbei. În 
consecință, la naţionalizarea principalelor mijloace de pro- 
ducție, 11 iunie 1948, localitatea Piteşti se încadra în grupa 
centrelor industriale mici, a cărei populaţie ocupată în 
economie lucra, cu precădere, în sectoarele de prelucrare. 

Unităţile economice tradiționale, înființate în etapele 
precedente, aparțineau, în marea lor majoritate, industriei 
uşoare şi alimentare, ramuri ce au cunoscut, în primii ani 
postbelici, o oarecare înviorare a producţiei, datorită 
cerințelor de bunuri de larg consum şi existenţei, în 
continuare, a forței de muncă feminine, provenite din oraş, 
dar şi din satele învecinate. Aşa, de exemplu, fabricile 
Țesătoria Română, aflată în zona Gară-Sud, împreună cu 
Textila Românească, din fosta comună suburbană Găvana, 
considerate cele mai însemnate întreprinderi ale localităţii, 
dădeau, în 1948, aproape jumătate din producţia industrială 
urbană. Ponderea pentru ramurile respective, pe întreaga țară, 
reprezenta 2,6% din numărul de fuse şi 4,1% din numărul de 
războaie. La naţionalizare, cele două unităţi comasate 
deveneau Întreprinderea Textila 11 Iunie, posedând 383 de 
războaie mecanice de ţesut, cu o producţie de circa 3 000 000 
de mp pe an. 

De asemenea, Fabrica de  Pielărie Constantin (Titu) 
Dumitrescu, denumită Proletarul, precum şi Fabrica de 
Încălţăminte Constantin Petrescu, devenită Căprioara, 

ambele din Găvana, vor forma, ulterior, Fabrica de 
Încălţăminte Piteşti. Au mai fost naţionalizate alte cinci mici 
tăbăcării, având capacități reduse. După acest moment, s-a 
observat o oarecare extindere şi accelerare a producţiei, 
existând alte posibilități de aprovizionare şi desfacere 
programate. Toate unităţile industriei alimentare, împreună cu 
multe restaurante, cantine şi hoteluri au constituit, după 
naționalizare, Întreprinderea Economică Piteşti, 
reprofilându-se, în anii următori, inclusiv ca unitate 
productivă, sub denumirea de Industria Locală de Stat 
Progresul Piteşti. 

În Secţia a II - a Poduri, de lângă Staţia şi Depoul C.F.R. 
Piteşti, care executa şi repara structuri metalice, proprietatea 
statului (actuala  Întreprindere de Poduri Metalice şi 
Prefabricate din Beton), procesul de producţie s-a 
diversificat, datorită cerinţelor înlăturării avariilor din timpul 
războiului şi deschiderii şantierelor unor noi artere feroviare, 
ori rutiere. 

În aceşti ani, a fost înființată, la Piteşti, prima unitate 
centralizată de prestații servicii pentru călători şi mărfuri, 
cunoscută sub numele de Întreprinderea de Transporturi 
Auto Argeş, având multiple responsabilități în segmente 
aferente industriei, agriculturii, comerţului, vieţii cotidiene. 

Industria de prelucrare a lemnului era reprezentată, în 
1948, de Fabrica de Butoaie, situată pe strada Crinului, 
precum de câteva ateliere pentru mobilă, tâmplărie, dulgherie. 
În 1945, se organizase Cooperativa Viitorul, având 62 de mici 
meseriaşi cizmari, iar în anii următori, s-au constituit alte 
asociaţii meşteşugăreşti, de producţie, desfacere şi consum. 

Din această succintă relatare rezultă că, unitățile 
productive, existente în Piteşti la naţionalizare, erau modeste, 
prezentau un scăzut nivel tehnic şi de mecanizare, iar 
numărul de muncitori rămânea redus. Întreprinderile 
industriale mai importante se aflau în zonele Nord (Găvana) 
şi Sud (Gara C.F.R.). 

În primii ani postbelici, principala funcţie economică a 
oraşului a continuat să fie cea de factură comercială. 
Magazinele, unele devenite de stat, erau concentrate în jurul 
vechii pieţe, unde se aflau Hala mare şi Hala mică, dar şi pe 
străzile Șerban Vodă (Victoriei), Doamna Bălașa, Teiuleanu, 
Craiovei. Depozitele pentru materiale de construcţii se 
regăseau în perimetrul Târgu din Vale, Teiuleanu, Craiovei, 
Banu Mărăcine. 

Sub aspect edilitar-gospodăresc, localitatea avea o 
structură  nesistematizată, cu deosebire în sectoarele 
periferice. La recensământul din 1948, în Piteşti existau 5 572 
de clădiri, 67% erau construite din cărămidă, 84% aveau 
lumină electrică, 40% instalaţie de apă, 30% canalizare, 1% 
încălzire centrală. Trama stradală  gravita spre zona 
rezidenţială de tradiţie, evidenţiindu-se arterele paralele cu 
lunca Argeşului, Bulevardul Republicii, calea ferată Piteşti- 
Curtea de Argeş. Lungimea totală a străzilor era, în 1948, de 
53 de km, fiind pavate corespunzător numai 20%. 

În etapa de început a industrializării socialiste, procesul 
de dezvoltare a oraşului Piteşti a avut, cu deosebire după 
1955, o intensitate superioară faţă de alte centre urbane. 
Astfel, în perioada 1955-1965, ritmul mediu anual de creştere 
a producţiei industriale a înregistrat 15,1%, în comparaţie cu 
14% la nivel republican. Acesta a fost determinat de alocarea 
unor importante fonduri de investiţii, urmărindu-se, prioritar, 
apariția şi dezvoltarea unor noi ramuri industriale: 
construcţiile de maşini, industria chimică, prelucrarea 
lemnului. De asemenea, au fost extinse şi modernizate 
vechile unități ale industriei uşoare şi alimentare. Pentru 
revigorarea reşedinței Argeşului, în cincinalul 1951-1955, 
statul a investit 2,5 miliarde de lei, în etapa 1956-1960, suma 
s-a ridicat la 3,2 miliarde de lei, iar în perioada1961-1965, 
estimativ, 8 miliarde de lei(cursul anilor respectivi). 

Începutul industrializării socialiste a determinat, inițial, 
valorificarea resurselor naturale din regiune, ulterior, 

apelându-se şi la importuri. Astfel, în vecinătatea oraşului au 
fost descoperite, după 1950, importante zăcăminte de petrol şi 
gaze. Pentru prospectarea şi exploatarea acestora, situate în 
subsolul arealului dintre Dâmboviţa şi Olt, s-au înfiinţat 
Trustul de Foraj Piteşti (1952) şi Trustul de Extracţie Piteşti 
(1955), iar executarea unor lucrări speciale, în cadrul 
schelelor petroliere, se face, din 1955, prin Întreprinderea de 
Construcţii - Montaj Piteşti. 

Creşterea producţiei de energie electrică, determinată de 
consumul industrial sau casnic, stocarea, transportul şi 
distribuția din domeniu au impus, în 1960, înființarea 
Întreprinderii de Reţele Electrice Piteşti. Mai mulți cetățeni 
au lucrat pe şantierul Hidrocentralei de pe Argeş, al Lacului 
de acumulare şi Barajului Vidraru, finalizate în 1966. 

La Piteşti, ori în imediata apropiere, începând din 1952, 
s-a dezvoltat industria constructoare de maşini şi de 
prelucrare a metalelor. Una dintre unităţile de bază a fost, 
constant, Uzina de Piese Auto, înființată în 1952, situată în 
comuna suburbană Colibaşi, devenită, peste ani, o puternică 
unitate a industriei republicane. Din 1955, a fost reorganizată 
şi mărită considerabil Întreprinderea de Poduri Metalice şi 
Prefabricate din Beton, amintită anterior, iar Depoul şi Staţia 
CFR s-au extins. 

Debutul industriei chimice a fost marcat de darea în 
funcţiune (1951), a primei fabrici de tananţi vegetali din țară, 
situată în partea de Nord a oraşului. Tot aici, în 1961, a 
început construcția Combinatului de Prelucrarea Lemnului 
Piteşti, unitate modernă, care a intrat în exploatare, treptat, 
începând cu 1963. 

În perioada 1960—1965, volumul producției industriale 
urbane a crescut de două ori şi jumătate, având un ritm mediu 
anual de 19,8%, iar numărul de angajaţi s-a dublat, sporind 
considerabil ponderea muncitorilor din industrie. S-au 
conturat cele trei zone industriale ale municipiului: Piteşti- 
Nord, Piteşti-Sud, Piteşti-Est. 

Pentru redimensionarea şi sistematizarea oraşului, în 
1950, s-a înființat Trustul de Construcții Argeş. Va asigura, în 
principal, executarea cartierelor de locuinţe şi a obiectivelor 
social-culturale. Astfel, în 1952, a apărut cartierul Traian, iar 
după 1957, cele denumite Zeilor, Mărăşeşti, Piaţa de Lemne, 
Leonte Filipescu, Gară - Sud, Calea Bucureşti, Craiovei. 
Lungimea străzilor, în 1965, era de 94 de km, 40 de km fiind 
modernizaţi. Traseele autobuzelor urbane au ajuns la 55 de 
km. Iniţial, apartamentele nou construite s-au repartizat 
unităților statului, fiind acordate salariaţilor gratuit, 
folosindu-se criterii de apreciere. Noile cvartale au determinat 
frecvente demolări. 

Începând din 1948, s-au înființat diverse magazine de 
stat pentru aprovizionarea populaţiei cu mărfuri alimentare şi 
industriale, precum şi întreprinderi comerciale depozitare în 
domeniile textile-încălțăminte, metalo-chimice, alte produse 
de consum, activitate dezvoltată şi diversificată continuu. 
Nivelul de viaţă al locuitorilor din Piteşti, ca pretutindeni în 
mediul urban, s-a îmbunătățit substanţial, într-o măsură 
necunoscută sub această modalitate în trecut. 

Dezvoltarea spectaculoasă contemporană a municipiul 
Piteşti se va înregistra, însă, după 1965. (Revista Argeş, Anul 
XXIII, Nr. 1 (196), Piteşti, Ianuarie 1988, p. 13). 

(22) MUNICIPIUL PITEŞTI - REPER IMPORTANT 
CENTRU AL ROMÂNIEI CONTEMPORANE 


În îndelungata existență a localității urbane Piteşti, 
perioada 1965—1988, însumând 23 de ani, reprezintă o etapă 
concludentă, în cadrul căreia, aşezarea aflată la confluenţa 
Râului Doamnei cu Argeşul a devenit un adevărat reper al 
României contemporane, rezultat firesc al înfăptuirii 
Prognozelor politicii naţionale în domeniu. Suportul teoretic 
l-au constituit hotărârile adoptate la Congresele IX-XIII ale 
Partidului Comunist Român, urmate de ample Programe 
elaborate de stat, cu deosebire în domeniul investiţional 
centralizat.  Denumită, pentru istorie, Epoca Nicolae 
Ceauşescu, începând din 1965, până în 1988, conducătorul 
partidului şi al statului a efectuat, la Piteşti, peste 30 de vizite 
de lucru, adoptând, nemijlocit, importante hotărâri, cu 
deosebire în segmentele industrial şi urbanistic. 

Înscrierea municipiului Piteşti printre marile centre 
economice ale României contemporane s-a datorat edificării, 
în această localitate sau în comunele suburbane, a unor 
diversificate capacități productive. În perioada 1966-1988, au 
fost investite, pentru dezvoltarea industriei de stat din Piteşti, 
peste 40 de miliarde de lei, precum şi alte însemnate fonduri 
repartizate, special, dotărilor arhitectonice, social-culturale, 
ştiinţifice. S-au definit, îndeosebi, ramurile considerate 
prioritare pentru economia naţională, respectiv, construcţia de 
maşini, chimia, electrotehnica, hidrotehnica, energia nucleară, 
dar şi noi spaţii destinate industriilor tradiționale, uşoară, 
alimentară, materialelor de construcţii, prelucrării lemnului. 

Ritmul mediu anual de creştere a producţiei globale din 
Piteşti a fost, în aceste decenii, de aproape 20 %, cele mai 
mari sporuri realizând domeniile chimiei si construcțiilor de 

maşini. În cele 130 de unităţi economice de stat sau 
cooperatiste, existente în 1988, lucrează aproximativ 130 000 
de salariați, având vârste şi profesii diferite, majoritatea, 
proveniți din mediul rural, calificându-se paralel cu 
executarea lucrărilor de investiţii şi a intrării în producţie a 
întreprinderilor. Numărul total al locuitorilor, împreună cu 
comunele suburbane, ajunge de peste 220 000. 

Marile unităţi industriale din Piteşti au fost inaugurate, 
oficial, la cel mai înalt nivel, în cincinalul 1966-1970. Dintre 
acestea amintim: Întreprinderea de Motoare Electrice (20 
octombrie 1967), Întreprinderea de Autoturisme Dacia din 
Colibaşi (20 august 1968), Combinatul Petrochimic (21 iulie 
1969), prima Rafinărie de Petrol (1969), Întreprinderea de 
stofe Argeșeana (1969), Întreprinderea de Bere (1969), 
Fabrica de Pâine din zona Nord (1969), Fabrica de Preparate 
din Carne (1969), Combinatul de Articole Tehnice din 
Cauciuc (1970). Pentru unele dintre acestea s-a colaborat cu 
importante firme continentale. Din 17 septembrie 1976, a 
devenit funcțional Institutul de Reactori Nucleari Energetici 
Piteşti. Se află în construcţie Centrala Electro -Termică (pe 
cărbune) din Piteşti — Sud. La 20 septembrie 1974, era 
inaugurat Drumul Naţional Zransfăgărăşan, unde au lucrat 
mai mulți piteşteni, împreună cu unități militare specializate. 

În perioada 1965-1988, s-au executat importante 
extinderi şi dotări la Combinatul de Prelucrare a Lemnului, 
Întreprinderea Textila, Întreprinderea de Poduri Metalice şi 
Prefabricate din Beton, Fabrica de Încălţăminte, unităţile de 
transport feroviar, rutier şi de telecomunicaţii, din industria 
alimentară, cooperaţie meşteşugărească, industria locală etc. 
Pentru valorificarea potenţialului hidroenergetic al râului 
Argeş, în zona Piteştilor sunt amenajate lacurile de acumulare 
Budeasa, Bascov, Prundu, Goleşti, precum şi patru 
hidrocentrale, iar pe Râul Doamnei s-au întreprins diferite 
lucrări pentru corectarea torenților şi de retenţie a apei. 

Datorită importanţei pe care o reprezintă în istoria şi în 
contemporaneitatea României , la 16 februarie 1968, prin 
Legea Nr.2 de reorganizare administrativă, reşedinţa 
judeţului Argeş, oraşul Piteşti, a devenit municipiu, moment 
de succes al aprecierii evoluţiei favorabile a cardinalităților 
proprii aceastei localități. 

De remarcat aspectul că, mai ales după 1978, în Piteşti, 
s-au întreprins ample acţiuni privind eficientizarea 
activităţilor la întreprinderile existente din etapele precedente, 
urmare firească a cerințelor superioare solicitate fabricaţiei de 
autoturisme, prelucrării țițeiului, valorificării superioare a 
materiilor prime şi a materialelor, creşterii productivităţii, 
reducerii costurilor, realizării de noi produse, competiţiei 
economice mondiale. 

Pe cele trei mari Platforme Industriale, Piteşti - Sud, 
Piteşti — Nord, Piteşti - Est, se realizează, în 1988, un volum 
al producţiei de peste 35 de ori mai mare faţă de 1965, iar 
nivelul din 1950 este obţinut în mai puţin de două zile. Se 
exportă în aproape 40 de state ale lumii. Prima unitate de pe 
Platforma Chimică Piteşti — Sud, dominată, acum, de 
Combinat şi Rafinărie, a fost Uzina de Negru de Fum (1966). 

Zona periurbană a Piteştilor a cunoscut, în perioada 
1965-1988, prefaceri de structură, în sensul diversificării 
accentuate a preocupărilor şi a producţiilor agricole. Au fost 
înfiinţate plantaţii moderne de pomi fructiferi şi de viţă de 
vie, stațiunile şi institutele de cercetare Mărăcineni, 
Ştefăneşti, Albota, există  Complexele  agro-industriale 
Bascov, Ştefăneşti, Bradu, s-a amenajat Întreprinderea de 
Sere pentru Legume din Bascov, sporind, totodată, 
producţiile de cereale şi de plante tehnice. În toamna anilor 
1977 (23 octombrie) şi 1978 (31 octombrie), la Piteşti s-au 
organizat manifestări naţionale prilejuite de Ziua Recoltei, cu 
participarea personalităţilor de primă mărime ale României. 

Perioada 1965-1988 a favorizat reconstrucția, aproape în 
totalitate, a tradiționalei aşezări Piteşti, prin edificarea a peste 

56 000 de apartamente, de stat sau proprietate personală, 
grupate în marile cartiere Calea Bucureşti, Craiovei, Trivale, 
Războieni,  Negru-Vodă, Banatului,  Găvana  LILIII, 
Petrochimiştilor, Popa Șapcă (Viilor), Exerciţiu, Tudor 
Vladimirescu. Particularitate conferă specificul Pieței Civice 
şi al Zonei centrale, detaşându-se Casa de Cultură a 
Sindicatelor, Sediul Politico-Administrativ al Judeţului (Casa 
Albă), Blocul Centru-Vest. 

În același timp, este conturat oraşul satelit Mioveni- 
Colibaşi, precum şi epicentrul comunelor Bascov, Ştefăneşti, 
Mărăcineni. Ampla acţiune constructivă a dus la ridicarea 
unor importante edificii publice, sistematizarea principalelor 
artere de circulaţie, atât a celor ce constituie intrările în oraş, 
cât şi a străzilor din interiorul localităţii. În cincinalul 1971- 
1975, s-a amenajat Autostrada Piteşti — Bucureşti, prima din 
România, iar Bulevardul Republicii, Bulevardul Stadionului, 
Bulevardul Petrochimiştilor, Calea Bucureşti, Bulevardul 
Nicolae Bălcescu, Calea Craiovei, strada  Exerciţiu, 
Bulevardul Negru Vodă, strada 1 Decembrie 1915, 
Bulevardul Eroilor au devenit mult mai funcţionale. 

Municipiul Piteşti rămâne un important centru comercial. 
În perioada amintită, au fost date în folosință marile magazine 
Trivale (1972) şi Fortuna (1974), Hotelul Muntenia, Hanul 
Valea Ursului, Restaurantul şi campingul Cornul Vânătorului 
din pădurea Trivale, pieţele  agro-alimentare zonale, 
magazinele Premial şi BIG, diverse unităţi pentru serviciile 
meşteşugăreşti, precum şi noul Târg săptămânal de la 
intrarea dinspre Craiova. Se menţine, pentru Piteşti, pe mai 
departe, renumele unei importante localităţi unde se practică 
asemenea activități. Suprafaţa spațiilor comerciale, de stat sau 
cooperatiste, a ajuns la peste 111 000 de m.p. 

Transformarea vechiului oraş provincial, într-un oraş 
modern al contemporaneităţii, a presupus ample lucrări 
edilitar-gospodăreşti, prin executarea magistralelor de apă, 
gaze, canalizare şi termoficare, a Staţiei de Epurare din 

Prundu, Bazinelor urbane de mare capacitate şi a Uzinei de 
Apă de la Budeasa, a unor dense reţele subterane pentru 
utilităţile cartierelor şi a zonelor periurbane. S-au extins, în 
consens cu mărirea perimetrului oraşului, traseele 
transportului cu autobuze publice, serviciile de poştă şi de 
telecomunicaţii. În 1975, municipiul Piteşti a fost conectat la 
sistemul telefonic automat interurban, iar pe o înălțime 
dominantă din Pădurea Trivale s-au instalat echipamente 
aferente transmiterii programelor televizate. 

Marile platforme industriale şi zone de locuit au fost 
edificate prin activitatea stăruitoare a Trusturilor de 
Construcţii Civile, Industriale,  Hidrotehnice, a altor 
întreprinderi de profil, ceea ce a impus încadrarea, pe 
şantiere, a zeci de mii de persoane, calificarea şi specializarea 
acestora. Totodată, s-a diversificat activitatea de concepție, 
un număr important de obiective fiind realizat pe baza 
documentaţiilor elaborate de arhitecții şi inginerii 
Institutului de Proiectare Argeş, care au gândit, succesiv, 
Schiţele de sistematizare a municipiului Piteşti. 

Importante unităţi cu activitate preponderent financiară şi 
de credit, bănci, centre de calcul, direcții de profil, 
completează tabloul complex al vieţii economice, sociale, 
culturale din localitatea noastră. 

De-a lungul ultimelor decenii, reşedinţa judeţului Argeş, 
precum şi unele intreprinderi, considerate etalon, au fost 
gratulate cu aprecieri la nivel naţional. Astfel, în 1965, 1974, 
1977, 1984, municipiul Piteşti a fost distins cu Ordinul 
Muncii Clasa I, iar în alţi ani a ocupat locurile II, III sau IV 
pe ţară. Un remarcabil succes al Întreprinderii Textila Piteşti 
îl reprezintă faptul că, în 1986, a primit titlul de Erou a/ 
Muncii Socialiste. Dintre celelalte unităţi, care au câştigat 
distincţii replublicane,  amintim:Combinatul  Petrochimic, 
Trustul de Construcţii Argeş, Întreprinderea de Motoare 
Electrice, Combinatul de Prelucrarea Lemnului, Institutul de 
Cercetare pentru  Pomicultură Mărăcineni. Totodată, 

municipiul Piteşti şi-a adus contribuţia la obţinerea, în 1981, 
de judeţul Argeş, a titlului Erou al Muncii Socialiste pentru 
activitatea din agricultură, fondurile obţinute fiind folosite la 
reabilitarea şi amenajarea muzeistică a Mausoleului Eroilor 
de la Mateiaş, inaugurat în 1984. 

Prin tot ceea ce s-a realizat in perioada 1965-1988, 
municipiul Piteşti întruneşte condiţiile unui mare centru 
industrial şi urban al României contemporane, cu ample 
deschideri pe plan internaţional, ceea ce reprezintă adevărate 
atribute ale unei localități prospere. (Revista Argeş, Anul 
XXIII, Nr. 2 (197), Piteşti, Februarie 1988, p. 13). 

(23) COORDONATE ALE VIEȚII SPIRITUALE DIN 
MUNICIPIUL PITEŞTI ÎN ACTUALITATE 


Municipiul Piteşti a cunoscut, în contemporaneitate, o 
permanentă evoluţie a vieţii spirituale, conexată sporirii 
considerabile a potenţialului economico-social al Argeşului, 
ceea ce a influenţat, favorabil, transformarea localităţii într- 
un important centru al culturii româneşti. 

Referitor la sistemul învățământului, folosind, în etapa 
1944-1948, structura perioadei interbelice, trebuie semnalat, 
în primul rând, efortul cadrelor didactice pentru eradicarea 
totală a analfabetismului, apoi, în direcţia obligativităţii 
frecventării orelor de clasă. În exercițiul 1948-1949, imediat 
după aplicarea Legii reformei învățământului, în Piteşti au 
funcţionat 31 de unităţi şcolare şi preşcolare, unde erau 
cuprinşi 7 834 de elevi, având 375 de profesori şi învăţători. 
Pe măsura dezvoltării oraşului, învățământul piteştean şi-a 
adăugat noi înfăptuiri, menite să răspundă comandamentelor 
superioare ale timpului, vizând, prevalent, transformarea 
şcolilor şi liceelor în instituţii de masă. 

Astfel, începând din 1961-1962, era generalizat 
învățământul de şapte clase, ulterior, de opt şi zece clase, a 
fost extins învățământul tehnic şi profesional, s-au construit 
localuri spaţioase pentru Şcolile Nr. 2, 8, 9, 10. În 1962, se 
înfiinţa Institutul Pedagogic de trei ani, studii superioare, 
unde s-au remarcat, de-a lungul timpului cât a funcţionat sub 
această titulatură, cadre universitare ca: Marin Mocanu, 
Şerban Cioculescu, Augustin Z.N. Pop, Ion Todor, Gheorghe 
Vrabie, losif Gabrea, Iosif Antochi, Gabriel epelea, 
Gheorghe Aman, Sofia Sorescu, Emil Morţun, Alexandru 
Bera, Constantin Dumitrescu, lon Marinescu etc. Din 1969, 
devenea funcțional, pentru început pe Platforma Industrială 

Colibaşi, apoi, la Piteşti, Institutul de Subingineri, unit, în 
1974, cu Institutul Pedagogic, formând, împreună, Institutul 
de Învăţământ Superior. 

De menţionat că, pentru 1987-1988, în municipiul Piteşti 
şi comunele suburbane funcționează 40 de unităţi preşcolare 
cu peste 3 000 de copii, 42 de şcoli de patru-zece ani,având 
aproape 25 000 de elevi, 17 licee (diferite profiluri), 
totalizând 15 000 de elevi, cursuri de zi şi serale. Numărul 
cadrelor didactice se ridică la 2 200. În 1966, Liceul Nicolae 
Bălcescu a sărbătorit Centenarul, iar Liceul Nr. 2, la 
Semicentenar (1971), a adoptat eponimul Zinca Golescu. Au 
fost edificate, concomitent cu noile cartiere, Şcolile Generale 
Nr. 11-17, precum şi Liceele Alexandru Odobescu, de 
Chimie, CFR, Construcţii, Petrol. 

Marile unități economice au stimulat, continuu, invențiile 
şi inovațiile, având influență favorabilă asupra proceselor 
productive. În 1979, s-a deschis, în centrul municipiului 
Piteşti, Expoziţia permanentă Tehnica nouă şi, începând din 
1982, se desfăşoară, anual, manifestarea ştiinţifică Aplicarea 
şi generalizarea invențiilor şi inovaţiilor. În momentul de 
față, numărul inovatorilor şi al inventatorilor se ridică la peste 
2 000, printre aceştia aflându-se muncitori, maiştri, 
tehnicieni, ingineri, cadre didactice. S-a dezvoltat, în acelaşi 
timp, cercetarea fundamentală în întreprinderi, baze şi 
laboratoare distincte de profil, ori în filialele aparținând 
institutelor centrale din Capitală. 

O contribuţie de seamă la viaţa spirituală a Piteştilor, în 
deceniile din urmă, a avut activitatea editorială şi cea de 
presă. Înființată, ca entitate separată, la 1 iulie 1963, 
Întreprinderea Tipografică Argeş realizează un mare număr 
de cărți, broşuri, foi volante, prospecte, afişe etc. Aici se 
tipăreşte cotidianul Secera şi ciocanul (primul număr, 16 
martie 1951; redactori şefi, Gheorghe Stănculescu, Nicolae 
Oanţă), iar din iunie 1966, apare lunar, la Piteşti, revista 

Argeş, condusă, succesiv, de Mihail Diaconescu, Gheorghe 
Tomozei, Sergiu Nicolăescu. 

Dintre scriitorii remarcaţi în literatura autohtonă, cu 
activatate constantă la Cenaclul Liviu Rebreanu din Piteşti, 
înființat în 1947, ori ca oaspeţi ai instituțiilor culturale, 
semnalăm nume precum: lon Bănuţă, Mihail Ilovici, 
Constantin  Miu-Lerca, Dan Zamfirescu, Cezar Baltag, 
Dumitru M. Ion, Ileana Mălăncioiu, Horia Zilieru, Nicolae 
Ioana, Mihail Diaconescu, Ludmila Ghiţescu, Miron Cordun, 
Dan Rotaru, Otilia Nicolescu, Marin Ioniţă, Corneliu Marcu, 
Ion Lică-Vulpeşti, Toma Biolan, Elisaveta Novac, lon Popa 
Argeşeanu, Dan Biţică, Ion Cruceană, Tudor Diaconu, Octav 
Pârvulescu, Dan Giurea, lon M. Dinu, Mihail Ghiţescu, 
Marian Stoica, prezențe active în viața citadină a 
municipiului şi a judeţului nostru. Le-au apărut numeroase 
volume în edituri consacrate, cei mai mulţi fiind membri ai 
Uniunii Scriitorilor din România. 

Teatrul din Piteşti, cu o tradiţie de peste 150 de ani, a 
devenit instituţie de stat în 1949. Numit, astăzi, Alexandru 
Davila, are secţii de proză, păpuşi, estradă, folclor. S-a impus 
ca entitate de prestigiu prin valoarea spectacolelor şi a 
slujitorilor scenei sale. Printre cei mai cunoscuţi şi apreciaţi 
actori de astăzi ai teatrului nostru se numără: lon Focşa, 
Constantin Zărnescu, Dem Niculescu, Ileana Focşa, Ileana 
Zărnescu, lon Roxin, Sorin Zavulovici, Petre Dumitrescu, 
Emilian  Cortea, Petre  Dinuliu, Angela Radoslavescu, 
alături de regizorii Mihai Radoslavescu şi Mihai Lungeanu, 
dirijorul şi compozitorul de muzică uşoară Dumitru Lupu, 
dirijorul şi solistul instrumentist Emil Tănase, maestrul 
coregraf Dorin Oancea. 

La 6 decembrie 1986, activitatea actuală teatrală de 
amatori din municipiul Piteşti a împlinit un sfert de veac. 
Formaţia reprezentativă este cea din cadrul Palatul Culturii. 
Deţin numeroase premii naționale şi a întreprins apreciate 
turnee în Belgia (1972) şi în Franţa (1974), regizor Valeriu 

Dobrin, directorul instituţiei. Totodată, există un studiu 
similar al cadrelor didactice, mentor, profesorul Eugen Boia. 

Din 1950, s-a reorganizat, în Piteşti, activitatea cu filmul, 
înființându-se Întreprinderea Cinematografică Argeş. Există 
patru cinematografe de stat: Bucureşti şi Lumina (inaugurate 
în 1958), Dacia (deschis în 1968), Modern (fost Aquila), 
renovat în 1972. Pentru 1986, întreprinderea amintită a 
obţinut locul I pe ţară, fiind remarcată, mai ales, în domeniul 
difuzării producţiilor autohtone, director, Cornel Necula. 

Activitatea muzeistică, având bogate tradiţii în Piteşti, se 
desfăşoară prin două unități specializate. Astfel, Muzeul 
Judeţean Argeş, are secţii de istorie, protecție a mediului 
natural pe baze ecologice, unică în ţară, galerie de artă 
modernă şi contemporană, galerie de artă naivă, prima 
înființată în România, iar Complexul Muzeal Goleşti, din 
satul cu acelaşi nume, aflat în comuna suburbană Ştefăneşti, 
dispune de secție memorială, expoziție de istorie şi cultură, 
iar din 1966, există, în aer liber, Muzeul Viticulturii şi 
Pomiculturii. S-au remarcat, în acest domeniu, profesorii 
Iulian Ilie Rizea, Radu Stancu, Constantin Iliescu, Vasile 
Novac. Anual, muzeele organizează Sesiuni ştiinţifice, 
publicând volume de Studii şi Comunicări. 

În 1971, la Piteşti s-a sărbătorit Centenarul activităţii 
corale. Acum, se detaşează Corala bărbătescă D.G. Kiriac, 
din cadrul Palatului Culturii, dirijor, cunoscutul profesor 
Emanoil Popescu, având o  prodigioasa activitate 
concertistică. Iniţial, a existat un cor mixt, participând, sub 
aceeaşi baghetă, inclusiv la realizarea mai multor operete de 
amatori (1962-1968). Laureată a tuturor edițiilor Festivalului 
Naţional Cântarea României, Corala a prezentat apreciate 
spectacole în Cehoslovacia (două turnee), Ungaria, Polonia, 
Bulgaria, Uniunea Sovietică (două turnee), Franţa. 

Corul mixt de cameră Ars Nova, dirijor, profesorul 
Gheorghe Gomoiu, este, de asemenea, o prezenţă activă în 
peisajul cultural al oraşului. Formaţie câştigătoare a multor 

premii naţionale, a concertat, cu succes, într-o serie de ţări 
vest-europene (Germania Federală, Franța, Spania, Belgia). 
Pe scenele municipiului Piteşti sunt ascultate adesea şi alte 
coruri, sau orchestre de muzică simfonică, aparținând unor 
şcoli, sindicate din întreprinderi sau instituţii, dirijate de 
profesorii Marius Giura, Ion Grecu, lon Vlădescu, Magdalena 
loan, Moise Mitulescu, Dumitru Croitoru, Margareta 
Şerbănoiu. Aici se desfăşoară, printre alte manifestări de 
amploare, Festivalul coral interjudețean D.G. Kiriac, inițiat 
în 1968. 

Cu puţin timp în urmă, la Piteşti s-a sărbătorit Cente- 
narul Bibliotecii Publice (1880-1980), director, juristul 
Silvestru Voinescu. Dispune de peste 300 000 de volume, în- 
scrie, astăzi, 15 000 de cititori şi împrumută, la domiciliu ori 
în sălile de lectură, aproape 400 000 de publicaţii. 
Funcţionând în fostul Tribunal de Argeş din 1955, are filiale 
şi puncte de împrumut în principalele cartiere ale 
municipiului. Îndeplineşte, totodată, funcţie metodică pentru 
toate bibliotecile județului Argeş. 

Una dintre instituţiile complexe din Piteşti este Casa de 
Cultură a Sindicatelor, condusă, succesiv, de lon Vlădescu, 
Dorel Ştefănescu, George Apostol. Pe lângă formaţii artistice 
proprii, cercuri sau cenacluri, are biblioteca însumând peste 
50 000 de volume. Sunt în construcţie Casa Cărții şi Casa 
Artelor. 

În Piteşti se află, de asemenea, Casa de Cultură a 
Tineretului Tehnic-Club, Şcoala Populară de Artă, Casa 
Elevilor şi Studenţilor, Casa Pionierilor, Filiala Uniunii 
Artiştilor Plastici, Casa Creaţiei Populare, mai multe asociaţii 
culturale, parohii religioase cu un protopopiat aferent, precum 
şi Filiala Arhivelor Statului, deţinătoare a unui bogat fond 
documentar, director, Teodor Mavrodin. 

Municipiul Piteşti are o puternică rețea de instituţii 
sanitare, cu un valoros corp medical. S-au dat în folosință 
noile clădiri pentru Spitalul Judeţean Argeş, Spitalul de 

Pediatrie, Policlinica / Mai, Inspectoratul Sanitar de Stat, 
Stația de Salvare, mai multe creşe şi dispensare urbane, 
finalizându-se, astfel, importante investiţii ale statului. 

La Galeria de Artă Metopa expun, frecvent, artiştii 
profesionişti originari din Argeş, ori cei stabiliți la Piteşti, 
precum: lon  Sălişteanu, Gheorghe  Vrăneanţu, Sorin 
Ilfoveanu, Marin Predescu, lon Pantilie, Lucian Cioată, 
Florica Steriade, Aurel Calotă, Gheorghe Pantelie, Constantin 
Marinescu, lon Vlad, Margareta Popescu (pictură), Mariana 
Şenilă- Vasiliu (tapiserie), Gheorghe — Iliescu-Călineşti, 
Nicolae Georgescu, Vasile Rizeanu, Adrian Radu (sculptură). 
S-au amplasat: Monumentul 71907 (1960), Statuia Nicolae 
Bălcescu (1969), Rotonda Goleştilor (1987), mai multe 
busturi, alte lucrări de artă plastică. 

Pentru sărbătorirea celor 600 de ani ai existenţei, 
oficiale, a localităţii Piteşti, este amenajată, la Muzeul 
Judeţean Argeş, prima parte din Galeria domnitorilor 
(pictură) şi s-a inițiat o tabără de sculptură urbană. Există, 
concomitent, mai multe cenacluri plastice, ansambluri 
folclorice ale amatorilor, solişti vocali cu înregistrări la 
Electrecord (Constantin Sorescu, Elisabeta Ticuţă, Elisabeta 
Turcu, Gavril Prunoiu, Nicolae Martin), aparținând acestui 
spațiu spiritual. 

Una dintre manifestările care au propulsat municipiul 
Piteşti în contemporaneitate a devenit Simfonia lalelelor, 
originală expoziție dendrologică naţională, realizată, anual, 
începând din 1978. Printre iniţiatorii primei ediţii s-a aflat, în 
primul rând, ing.dr. Ilarie Isac, în colaborare cu Valeriu 
Nicolescu (primar), Alexandru Popa, Gheorghe Pacea, Petre 
Popa, Florian Popescu, Mircea Pungoci. 

Activitatea sportivă a dobândit noi valenţe. Echipa de 
fotbal F.C. Argeș, de două ori campioană republicană, are 
în Piteşti şi în ţară zeci de mii de suporteri, cel mai adulat 
fiind maestrul Nicolae Dobrin. După Stadionul Trivale, s-au 
dat în folosință Sala Sporturilor (1972), Baza Nautică Bascov 

(1984), Bazinul Olimpic de Înot (1985). În municipiul Piteşti 
sunt organizate diverse cluburi şi asociaţii de profil 
(sindicale, şcolare, urbane), lansând, de-a lungul anilor, mulţi 
sportivi de performanţă. 

Contemporaneitatea a însemnat, aşadar, o relevantă 
redimensionare a preocupărilor spirituale din Piteşti, 
localitate dinamică, unde, utilul şi frumosul se întâlnesc la tot 
pasul, depăşindu-se, vizibil, condiţia de oraş periferic 
provincial. (Revista Argeş, Anul XXIII, Nr. 3 (198), Piteşti, 
Martie 1988) 

(24) CONTRIBUŢIA MUNICIPIULUI PITEŞTI LA 
SCHIMBUL INTERNAȚIONAL DE VALORI 


Reliefând, în continuare, principalele coordonate ale 
istoriei municipiului Piteşti, prezentăm, prin rândurile ce 
urmează, aspecte referitoare la cuprinderea activă a reşedinţei 
Argeşului contemporan, în cadrul schimburilor internaţionale 
de valori materiale şi spirituale. 

Participarea unităților economice din Piteşti la 
promovarea investiţiilor complexe şi a comerțului exterior al 
României, colaborarea cultural-ştiințifică cu diferite foruri de 
specialitate, numeroasele vizite oficiale efectuate în Piteşti de 
diverse delegaţii străine, creşterea considerabilă a activităţii 
turistice, precum şi statornicirea de relații directe, de 
prietenie, între municipiul nostru şi alte aşezări urbane 
continentale, constituie elemente definitorii privind creşterea 
rolului localităţii în actualitate. 

Astfel, sporirea potenţialului general al municipiului 
Piteşti, mai ales în deceniile din urmă, a favorizat cuprinderea 
localității în comerțul internaţional. Ca dovadă, diverse 
produse realizate sunt exportate în aproape 40 de state din 
Europa, Asia, Africa, America de Sud, America de Nord. La 
derularea unui comerț exterior activ contribuie, din Piteşti, în 
mod deosebit, Întreprinderea de Autoturisme, Combinatul 
Petrochimic, Întreprinderea de Motoare Electrice, 
Combinatul de Prelucrare a Lemnului, Întreprinderea de Stofe 
Argeşeana, Întreprinderea Textila, Combinatul de Articole 
Tehnice din Cauciuc, Întreprinderea de Încălţăminte, 
Întreprinderea de Legume şi Fructe, Întreprinderea Viei şi 
Vinului, unităţi ale cooperaţiei meşteşugăreşti. 

O sumară retrospectivă asupra acestui domeniu ilustrează 
faptul că, în deceniul 1950-1960, s-au realizat, la Piteşti, 

pentru export, primele ţesături din bumbac, precum şi 
anumite repere ale micii industrii. Apoi, în anii 1963-1965, 
au fost expediate beneficiarilor de peste hotare garnituri de 
mobilă şi alte obiecte din lemn, iar în 1966, s-au exportat 
primele tone de negru de fum, purtând insemnele Platformei 
Petrochimice Piteşti - Sud. 

În ultimii ani, gama mărfurilor realizate la Piteşti pentru 
export s-a diversificat într-o măsură considerabilă, constând, 
astăzi, în 1988, din: autoturisme de oraş, produse metalice, 
chimice, petrochimice şi din cauciuc, micromotoare electrice, 
piese din lemn, stofe fine şi extrafine, încălțăminte, obiecte de 
artizanat, mărfuri agricole şi multe altele. Beneficiarul 
principal al exporturilor sunt ministerele de resort. Există, 
uneori, comerț direct, mai ales cu parteneri pe relația Est. 
Decontările bancare operează, de regulă, în dolari, mărci, 
franci francezi, ruble. 

Ca urmare a amplelor relaţii economice internaționale, 
reciproc-avantajoase, promovate de România, la edificarea şi 
dotarea marilor unități industriale din Piteşti s-a colaborat cu 
mai multe firme de prestigiu din Franţa, Italia, Republica 
Federală Germania, Statele Unite ale Americii, Japonia, 
U.R.S.S., Cehoslovacia. De remarcat asigurarea, în timp util, 
prin contribuţia specialiştilor noştri, a ceea ce presupune 
asimilarea şi integrarea, în bună parte, a maşinilor, utilajelor, 
liniilor tehnologice importate. Acţiunea va continua în 
contextul cerințelor de reducere a consumului de energie 
electrică şi reînnoire a parcului industrial. 

Totodată, în diverse ţări europene, asiatice sau africane, 
specialişti în prospecţiuni geologice, foraj şi extracţie petrol, 
instalaţii de rafinare, construcţii industriale, agrare sau 
sociale, originari din Piteşti, au executat importante proiecte, 
deseori, unităţi service pentru produsele exportate, montări de 
linii tehnologice, prestații didactice, asistență medicală. 

Anii contemporani au favorizat cuprinderea municipiului 
nostru în circuitul internațional de valori spirituale. Reliefăm, 
în acest sens, turneele artistice efectuate de mai multe trupe 
profesioniste, din cadrul Teatrului Alexandru Davila, în 
Polonia şi Iugoslavia (proză şi păpuşi), Franţa, Belgia şi 
Olanda (folclor), Cuba şi U.R.S.S. (estradă). Totodată, 
formaţii de artişti amatori, care desfăşoară activitate la 
Palatul Culturii, Casa de Cultură a Sindicatelor, Combinatului 
Petrochimic, Întreprinderea de Stofe  Argeşeana, 
Intreprinderea de Autoturisme, Casa Creaţiei Populare, 
Institutul de Învăţământ Superior, Şcoala Populară de Artă, 
Casa Tinerelului au susținut, pe diverse scene din Belgia, 
Bulgaria, Cehoslovacia, Cipru, Franţa, Grecia, Italia, 
lugoslavia, Olanda, Republica Federală Germania, Spania, 
Tunisia, Ungaria, U.R.S.S., numeroase reprezentații ce s-au 
bucurat de frumoase aprecieri, multe fiind răsplătite, la 
festivaluri internaţionale, prin diplome de onoare, trofee, 
titluri de laureat. Numai în ultimul timp, la Piteşti au susţinut 
spectacole artişti amatori si profesionişti din U.R.S.S., India, 
Egipt, Iugoslavia, Polonia, China, Franţa, uneori prin 
parteneriat. 

În acelaşi context se înscriu participările prestigioase ale 
unor cercetători din Piteşti la congrese, conferințe, 
simpozioane, reuniuni internaţionale din domeniile chimiei, 
fizicii nucleare, construcției de automobile, electrotehnicii, 
medicinei, agrotehnicii sau din alte domenii adiacente. Mai 
mulţi elevi, studenţi, tineri muncitori şi intelectuali din Piteşti 
s-au remarcat în cadrul olimpiadelor internaţionale şi al 
concursurilor profesionale pe meserii. 

Arta plastică, fotografică şi populară, presa tipărită la 
Piteşti, cu deosebire Revista Argeş, au fost prezentate 
publicului vizitator şi cititorilor din Anglia, Olanda, Japonia, 
India, U.R.S.S., Republica Sud — Africană, Franţa, Polonia, 
China, Bulgaria, Finlanda, Danemarca. Valori asemănătoare, 
creeate în Austria, Franța, Israel, Polonia, China, Zimbabwe, 

Tunisia, Bulgaria, U.R.S.S., au fost admirate de piteşteni în 
cadrul unor reuşite expoziţii. 

Municipiul nostru a găzduit, de-a lungul anilor, mai 
multe manifestări ştiinţifice şi culturale internaționale, aşa 
cum au fost, de exemplu, Simpozionul UNESCO privind 
Eficienţa industrializării contemporane (29 ianuarie 1981), 
Balcaniada tinerilor cercetători din domeniul matematicii 
(28 august 1982), Întâlnirea prietenească bilaterală dintre 
reprezentanții tineretului român şi tineretului bulgar (23-24 
noiembrie 1987). Zona Piteştilor a fost vizitată de 
participanţii la Congresul Mondial de Istorie (august 1980), 
precum şi de reprezentanţi ai vieţii ştiinţifice, tehnice, 
sanitare, culturale din diferite ţări ale lumii, aceştia oprindu- 
se, cu deosebit interes, în expoziţiile muzeale, admirând 
fondurile de carte veche din Biblioteca Judeţeană, cadrul 
natural, spectacolele teatrale. 

Un loc aparte, pentru istoria contemporană a 
municipiului, îl ocupă primirea, la Piteşti, a unor delegaţii la 
nivel înalt, din ţări cu care statul român întreţine relații de 
colaborare şi conlucrare pe arena internaţională. Dintre 
acestea amintim vizitele oficiale efectuate de liderul 
Iugoslaviei, Iosif Broz Tito (1945), premierul Chinei 
Populare, Zhou Enlai (22 iunie 1966), şeful statului bulgar, 
Todor Jivkov (20 aprilie 1967 şi 8 iunie 1975), preşedintele 
Franţei, Charles de Gaulle (20 mai 1968), preşedintele 
statului Chile, Tomas Pablo (13 octombrie 1969), 
preşedintele Turciei, Cevdet Sunay (14 aprilie 1970), 
preşedintele Zambiei, Kenneth David Kaunda (14 mai 1970), 
preşedintele Cehoslovaciei, Gustav Husak (23 iunie 1977), 
conducătorul Mongoliei, Y. Ţedenbal (16 iunie 1983), şeful 
statului Etiopia, Mengistu Haile (18 noiembrie 1987). 

De asemenea, în ultimele decenii au vizitat municipiul 
Piteşti şefii de stat din Nigeria, Camerun, Indonezia, Malta, 
grupuri parlamentare din Franţa, U.R.S.S., Madagascar, Irak, 
Mexic, Cipru, Polonia, numeroase delegaţii economice, ale 

comisiilor mixte de colaborare, ori ale asociaţiilor bilaterale 
de prietenie din U.R.S.S., Finlanda, China, Filipine, India, 
Danemarca, ziarişti, reprezentanţi ai tuturor ambasadelor 
acreditate la Bucureşti. Deseori, cei ce au ajuns la Piteşti şi-au 
exprimat, în interviurile acordate, majoritatea fiind publicate 
în revista Argeş, dorința de a revedea frumoasa noastră 
aşezare, intenţie uneori realizată. 

Climatul de pace şi de conlucrare, pentru care militează, 
permanent, România, a favorizat extinderea, an de an, a 
activităţilor turistice. Aşa, de exemplu, între 1968-1988, au 
efectuat excursii, în diferite ţări ale lumii, peste 30 000 de 
cetățeni din Piteşti şi din zonele apropiate, cunoscându-se, 
astfel, specificitatea modului de viaţă a oamenilor de pe alte 
meridiane, iar un număr aproximativ egal de străini s-au aflat, 
temporar, în Argeş — Muscel. În acelaşi cadru se înscrie 
diversificarea activităţilor sportive internaționale, realizate în 
Piteşti, pe stadioanele / Mai sau Ștrand, la Baza Nautică 
Bascov, ori Bazinul Olimpic de Înot. Concomitent, mai 
mulţi sportivi din judeţul nostru au fost prezenţi la întreceri 
externe de prestigiu, inclusiv olimpiade şi campionate 
mondiale. 

Din 1971, municipiul Piteşti dezvoltă relaţii directe de 
prietenie cu oraşele Sumgait ( R.S.S. Azerbaidjeană) şi 
Kragujevat (fosta Capitală a Serbiei). Totodată, sunt 
promovate relaţii culturale cu oraşul Caserta (Italia). La 
Piteşti, au urmat anul pregătitor, învățând limba română, 
numeroşi studenţi străini din Asia, Africa, America Latină, 
Europa. Unii se vor stabili, definitiv, în România. 

Dezvoltarea diversificată a municipiului, creşterea 
importanţei localităţii în viaţa politică, social-economică şi 
cultural-ştiințifică a României, deschiderea spre 
continentalizare, au determinat înscrierea Piteştilor în 
numeroase publicaţii străine, enciclopedii, lexicoane, anuare 
statistice, note de călătorie, ghiduri turistice, atlase, 

almanahuri, emisiuni Radio şi TV, articole de presă, analize 
comparatiste. 

La cunoaşterea tradiției şi a contemporaneităţii urbei, atât 
pe plan intern, cât şi internaţional, contribuţie deosebită aduce 
literatura autohtonă de specialitate referitoare la Piteşti. 
Asupra acestui aspect vom insista în ultimul articol al acestui 
serial, găzduit de revista Argeş, dedicat aniversării a şase 
secole de la atestarea documentară a localităţii. (Revista 
Argeş, Anul XXIII, Nr. 4 (199), Piteşti, Aprilie 1988, p. 13). 

(25) ISTORIA PITEŞTILOR ÎN LITERATURA DE 
SPECIALITATE 


În urmă cu doi ani, la 20 mai 1986, Revista Argeş a 
iniţiat publicarea serialului „PITEȘTI. TRADIȚIE ŞI 
CONTEMPORANEITA TE". De-a lungul a 24 de eseuri, au 
fost prezentate cititorilor principalele caracteristici ale 
evoluţiei aşezării, începând din timpurile străvechi, până la 20 
mai 1988. Paralel cu asemenea precizări, oferite prin revistă, 
iubitorii de istorie dar şi ceilalți cetățeni ai municipiului, au 
posibilitatea să se informeze, astăzi, mai amplu, asupra 
trecutului şi prezentului urbei lor, inclusiv prin receptarea 
unor importante lucrări ştiinţifice, editate în diferite etape, 
care fac însemnate referiri la localitatea noastră. 

Ca urmare, ne-am propus, în încheierea acestui serial, să 
publicăm sinteza unui studiu, de mai mare întindere, 
abordând tema enunțată, ceea ce va demonstra, încă o dată, 
însemnătatea acordată reşedinței Argeşului de cercetătorii 
domeniului istoric. Aşadar, în contextul generos al 
aniversării, la 20 mai 1988, a şase secole de la atestarea 
documentară medievală a Piteştilor, înscrisă, într-un act 
oficial al ilustrului domn, Mircea cel Bătrân, datat, 20 mai 
1388, reliefăm, în rândurile următoare, selectiv, locul pe care 
îl ocupă aşezarea în literatura de specialitate[...]. 

Descoperirile arheologice, de mare importanţă ştiinţifică, 
probând existența unor grupuri umane, în zona Argeşului, 
încă din Preistorie şi Protoistorie, devin, în perspectiva 
analizei globale, un element definitoriu pentru concluziile 
formulate, constant, prin studiile elaborate de autori autohtoni 
şi de analişti europeni. Apoi, unele informaţii, existente încă 
din Antichitate, prezintă, într-un tablou ceva mai amplu, 
arealul din cadrul Daciei autohtone, sau al provinciei 


144 


PITEŞTI. TRADIȚIE ŞI CONTEMPORANEITATE. 


imperiale italice. Amintim, de exemplu, consemnarea 
geografului grec Ptolemeu, precum şi câteva izvoare literare 
romane, cu unele referiri la teritoriile nord-dunărene, unde 
includem şi ținuturile Argeşului. 

Localitatea medievală Piteşti este amintită, în primul 
rând, de mai multe cronici şi alte volume de istorie autohtonă, 
semnate de Miron Costin, Radu Greceanu, Constantin 
Cantacuzino, Radu Popescu, Mihai Cantacuzino, Gheorghe 
Şincai, Dionisie Fotino, în documente ale domnilor Mircea 
cel Bătrân, Neagoe Basarab, Mihai Viteazul, Matei Basarab, 
Constantin Şerban, Constantin Brâncoveanu, dar şi în lucrări 
cartografice externe, sau prin note de călătorie. 

Volumul de informaţii asupra Piteştilor a cunoscut o 
importantă amplificare după publicarea corpus-urilor de 
documente referitoare la feudalism, sau la principalele 
evenimente moderne. Ca urmare, mai ales în paginile din 
Documenta Romaniae Historica, în lucrările sau în colecțiile 
de acte alcătuite de marii noştri istorici Nicolae Bălcescu, 
Mihail Kogălniceanu, Eudoxiu  Hurmuzaki, Bogdan 
Petriceicu-Haşdeu, Grigore Tocilescu, Nicolae Iorga, 
Constantin D. Aricescu, loan Bogdan, A.D. Xenopol, se 
găsesc numeroase date cu privire la oraşul Piteşti. 

Diverse documente referitoare la Piteşti sunt încă 
nepublicate, făcând parte din portofoliul fundamental al unor 
fonduri arhivistice din Bucureşti, Piteşti, Târgovişte, Ploieşti, 
Râmnicu Vâlcea, Braşov, Sibiu, Buzău, Craiova, Alexandria, 
din colecţiile Bibliotecii Academiei Române, ale altor 
instituții din ţară sau din străinătate. 

Importante elemente privind istoria Piteştilor apar 
consemnate în tratate, enciclopedii, dicţionare, anuare, 
tipărite la edituri interne şi externe, în volume de sinteză, în 
studii sau articole, a căror coordonare sau elaborare a 
aparținut unor autori de seamă ai secolul XX, cum sunt 
Vasile Pârvan, Constantin  C. Giurescu, Constantin 
Daicoviciu, P.P. Panaitescu, lon lonaşcu, Andrei Oțetea, 

Aurelian Sacerdoţeanu, Petre Constantinescu-laşi, Ştefan 
Ştefănescu, Dumitru Tudor, Radu Vulpe, Ştefan Meteş, 
Constantin Grecescu, Gheorghe Zane şi alţii. Totodată, în 
scrierile lor, mai mulţi istorici din generaţiile actuale prezintă 
diferite componente din evoluția Piteştilor, surprinse de-a 
lungul întregii istorii naţionale, prevalent, în perioadele medie 
şi modernă, ceea ce dă posibilitatea cercetătorilor şi cititorilor 
locali să-şi bazeze concluziile şi informaţiile inclusiv pe 
analizele sau consemnările acestora. 

Date semnificative referitoare la Piteşti se găsesc într-o 
serie de lucrări fundamentale, apărute la sfârşitul secolului 
XIX, sau în anii din urmă, cum sunt Istoria Românilor, 
Istoria României (diferite ediţii), Dicţionarul topografic şi 
Statistic al României, Marele dicţionar geografic al 
României, Dicţionarul geografic al județului Argeş, 
Enciclopedia Română, Minerva. Enciclopedia Română, 
Enciclopedia României, Dicţionarul de Istorie Veche a 
Românei. Un ajutor preţios în vederea selectării informațiilor 
asupra  Piteştilor îl constituie volumele Bibliografia 
publicaţiilor periodice româneşti, Publicaţiile periodice 
româneşti, Calendare şi almanahuri româneşti 1731-1918. 
Dicţionar bibliografic, dar, mai ales, cuprinzătoarea lucrare 
Bibliografia istorică a României. 

Pentru perioadele modernă şi contemporană, deosebit de 
utile rămân colecţiile de documente privind revoluțiile de la 
1821 şi 1848, Unirea Principatelor, Războiul de 
Independenţă, Marea Unire, mişcarea socialistă şi 
muncitorească, volumele referitoare Ia presă, lucrările cu 
conținut politic şi economic, anuarele editate de Direcţia 
Centrală de Statistică, sau de Direcţia de Statistică Argeş. 

De-a lungul timpului, au existat anumite preocupări 
pentru realizarea unor lucrări dedicate, special, istoriei 
Piteştilor. Un document de la sfârşitul secolului XIX 
consemnează,  lapidar, apelul primarului, adresat 
funcţionarilor şi preoţilor, de a furniza date pentru scrierea 

unei monografii. Acţiunea a rămas, însă, numai ca o intenţie 
lăudabilă. Semnalăm, apoi, încercarea publicistului piteştean 
Dumitru I. Butculescu (1845-1916) de a elabora, în 1883, 
Monografia oraşului Piteşti. Studiul, păstrat în manuscris, 
având titlul Piteşti. Position geographique. Histoire. Les 
monuments. Son industrie, oferă, la nivelul documentării 
din etapa respectivă, informaţii interesante, mat ales pentru 
mediul natural, demografie, preocupări economice. Se află în 
fondurile bibliotecii Muzeului Judeţean Argeş. 

Este certă, totodată, preocuparea susținută a istoricului 
piteştean Gheorghe I. lonescu-Gion (1857—1904), membru 
corespondent al Academiei Române, autorul cunoscutei opere 
Istoria Bucureşcilor, de a elebora o scriere despre Piteşti. 
Încercarea sa nu a putut fi, însă, finalizată, deoarece o moarte 
prematură, survenită la 22 iunie 1904, i-a întrerupt, brusc, 
dorinţa de înfăptuire a demersului enunțat. 

Unele date interesante, privind situaţia oraşului în primul 
deceniu al secolului XX, ne furnizează succintul volum al lui 
Ştefan Chicoş, respectiv, Monografia stării meseriilor în 
Piteşti. În 1927, a apărut, la Piteşti, Istoricul Regimentului 
Argeş Nr. 4 scris cu ocazia jubileului de 50 ani. 1877-1927, 
purtând semnătura colonelului Barbu Pârâianu, iar în 1933, 
sub egida Ateneului Popular din localitate, se întocmea un 
Album religios, elaborat de Tatiana N. Bobancu, iniţiatoarea 
unui muzeu şi a unei biblioteci publice. Consemnăm, de 
asemenea, lucrarea, din 1936, a institutorului Gheorghe M. 
Franţescu, denumită Câteva pagini din trecutul Şcoalei 
Primare Domneşti azi Şcoala Primară de Băieți Nr.] 
„Nicolae Simonide” din Piteşti. 

Intenţia autorităţilor locale de a susţine, în 1936-1937, 
din bugetul Primăriei, cu suma de 40 000 lei, acțiunea de 
întocmire a unei monografii privind oraşul Piteşti, a rămas 
nefinalizată. Până la urmă, suma a fost folosită pentru 
acoperirea cheltuielilor necesare reparării Uzinei de Apă, 
distrusă, parţial, în urma unui incendiu. 

Nivelul dezvoltării economice a oraşului, până la 1900, 
este prezentat în scrierea semnată de loan Gr. Rădulescu 
(1938), intitulată Industria şi comerțul în trecutul oraşului 
Piteşti. Aici sunt creionate, fugar, anumite date referitoare la 
profilul productiv al localităţii, paralel cu prezentarea unor 
aspecte privind cuprinderea aşezării, de-a lungul secolelor, în 
sfera schimburilor interne şi externe de mărfuri. La toate 
acestea se adaugă Anuarele referitoare la Piteşti, publicate, 
mai ales, în perioada interbelică, aşa cum sunt cele din 1925 
şi 1936. 

În deceniile elaborării primelor planuri şi schiţe pentru 
fundamentarea dezvoltării contemporane a Piteştilor, au fost 
întocmite mai multe studii, care, de regulă, cuprind şi unele 
date din istoria localităţii. Amintim pe cele elaborate de 
Alexandru Zanfiropol şi Kekiro Constantinescu, Proiectul de 
sistematizare a oraşului Piteşti, ulterior, de Alexandra 
Bunescu, Monografia geografică a oraşului Piteşti. 

Cu deosebire în secolul XX, au devenit notabile 
eforturile depuse de unii cercetători şi publicişti locali, pentru 
a scoate la lumină noi elemente ale istoriei aşezării. Dintre 
aceştia, un loc însemnat îl ocupă activitatea învățătorului 
Dumitru Udrescu (1892-1982), preocupat, constant, atât de 
trecutul oraşului Piteşti, cât şi de alte aspecte culturale 
proprii judeţului Argeş, inclusiv de cele lingvistice. 

Valoroase, în ceea ce priveşte cercetarea şi prezentarea 
istoriei municipiului Piteşti, au fost concluziile publicistului 
Constantin Florea (1926—1978), colaborator apropiat al 
autorilor acestui serial. Prin articolele şi studiile sale, parțial 
tipărite în presa locală, în diferite volume sau în reviste de 
specialitate, susținute la numeroase simpozioane şi sesiuni 
ştiinţifice, Constantin Florea a adus o importantă contribuție 
la cunoaşterea evoluţiei generale a localităţii. 

De-a lungul anilor, sub diferite maniere au apărut, de 
asemenea, mai multe aprecieri tematice referitoare la Piteşti, 
semnate de autorii Mircea Adameşteanu, Florin Anghel, 

Gheorghe Deaconu, dr. Constantin Dumitrescu, Iulian Matei, 
Vasile Morărescu, Celestin Speri, lon Ancu Urecheanu, 
Nicolae Vlad, care au conferit cunoaşterii trecutului oraşului 
noi cote valorice, de interes major. 

În acelaşi context, se evidenţiază cercetările istorice 
întreprinse, precum şi publicaţiile oferite cititorilor de 
Marin Bădescu, dr. Marin Branişte, Dumitru Căpitanu, 
Nicolina Coman, Grigore Constantinescu, dr. Spiridon 
Cristocea, Mircea Crăciun, Ion Cruceană, dr. Ion M. Dinu, 
Mircea Giîlcă, Eugenia Greceanu, dr. lon Hurdubeţiu, 
Constantin Iliescu, Nicolae Mateescu, Teodor Mavrodin, lon 
Nania, Gheorghe Nicolescu, dr. Marin Niţulescu, dr. Vasile 
Novac, dr. Augustin Z. N. Pop, Eugenia Popescu, dr. Emil 
Răcilă, Iulian Ilie Rizea, dr. Constantin Savu, Violeta Sima, 
dr. Radu Stancu, Filip Stănescu, dr. Cornel Tamaş, Dumitru 
Tudor, dr. Sevastian Tudor, Octavian Ungureanu şi alții. La 
acestea se adaugă cele ale semnatarilor serialului Piteşti. 
tradiție şi contemporaneitate, Petre Popa, Paul Dicu, 
Silvestru Voinescu. 

În lucrările referitoare la zona Argeş — Muscel, spaţii 
consistente sunt consacrate, special, municipiului Piteşti. 
Dintre cele recente amintim: Judeţul Argeş, de Aurelia Barco 
şi Eugen Nedelcu (1974); Localitățile județului Argeş, de 
Alexandru Doagă, D. Mihalache, lon Anton, Ion Bădălan, 
I. Năstăsoiu, C. Florea, Iulian Ilie Rizea, C. Huzui, V. 
Ceauşescu, Mircea Gîlcă, N. Băjenescu (1971), Monografia 
județului Argeş, scrisă de un numeros colectiv (1980); Argeş 
- ghid turistic al regiunii, de Cezar Radu; Piteşti. Mic 
îndreptar turistic, de Mihail Cristescu şi George Nichitovici 
(1969); Ifinerare argeşene, de Gh. Poenaru, Constantin 
Popescu, lon Băcanu, Alexandru Bera, Zenovie Păun. Florin 
Anghel, Atanasie Brichiuş; Argeş - ghid turistic, de Teodor 
Mavrodin, lon  Băcanu, Spiridon Cristocea, Grigore 
Constantinescu (1978); Piteşti. Mărturii documentare, 1 
(1388-1944), de Teodor Mavrodin (1988). 

Pentru unirea eforturilor cercetătorilor locali, în vederea 
realizării unor lucrări distincte privind tradiţia şi 
contemporaneitatea municipiului Piteşti, la 24 Ianuarie 1971, 
am inițiat o întâlnire de lucru desfăşurată în sediul Primăriei. 
Erau stabilite, atunci, o serie de măsuri cu privire la 
intensificarea cercetărilor pentru mai buna cunoaştere a 
anumitor etape din istoria reşedinței judeţului Argeş. 
Rezultatele s-au oglindit, printre altele, în finalizarea, cu mai 
multă frecvență, de autorii locali, a unor valoroase pagini 
scrise. 

Stăruinţele semnatarilor eseurilor din acest serial s-au 
concretizat, printre altele, în amplificarea preocupărilor 
ştiinţifice proprii, tipărirea mai multor articole şi studii 
privind perioadele străveche şi veche ale zonei, stabilirea 
parametrilor evoluţiei oraşului în epocile medie, modernă şi 
contemporană. De asemenea, au semnat, în colaborare sau 
singuri, lucrările Municipiul Piteşti pe noi coordonate 
(1969), Un secol de activitate corală în Piteşti (1971), 
Argeşeni în spiritualitatea românească (1980), sinteza în 
date Piteşti 600 - Memento (1983), opera comemorativă 
Argeş. Cartea eroilor (1984), Ghidul de oraş istorico-turistic 
Piteşti (1985), culegerea de studii Piteşti. Pagini de istorie 
(1986). Asemenea preocupări anticipează, într-o mare 
măsură, finalizarea volumului Istoria Municipiului Piteşti, 
consacrat, special, aniversării a şase secole de la atestarea 
documentară medievală a localităţii. Cele mai multe dintre 
aceste volume au fost elaborate în climatul intelectual oferit 
de Biblioteca Județeană Argeş. Pregătirile pentru 
sărbătorirea Cetăţii, presupunând deceniul 1978-1988, 
precum şi festivitățile speciale au avut loc pe timpul 
primarilor Valeriu Nicolescu, Manole Bivol, Nicolae 
Zevedei. 

Dedicăm articolele din acest serial, găzduit cu 
generozitate în paginile revistei Argeş, cu apariţie continuă 
din 1966, ajunsă, în mai 1988, la Nr. 200, ziditorilor de ieri, 

de astăzi şi de mâine ai municipiului Piteşti, gândirii şi 
eforturilor lor de a înălța, pe tradiționala vatră a oraşului, într- 
un climat favorabil, o localitate tot mai prosperă a României 
contemporane. (Revista Argeş, Anul XXIII, Nr. 5 (200), 
Piteşti, Mai 1988, p. 13). 

(1) UNELE CONSIDERAȚII PRIVIND 
EVENIMENTELE DERULATE LA PITEŞTI ÎN 
ETAPA DECEMBRIE 1989 — IANUARIE 1990 


La sfârşitul anului 1999, consemnăm împlinirea unui 
deceniu de când în România s-au desfăşurat evenimentele din 
decembrie 1989, având repercusiuni fundamentale asupra 
tuturor componentelor exprimării noastre interne şi 
internaționale. Succesul manifestărilor protestatare, 
declanşate iniţial la Timişoara, extinse viguros în alte zone şi 
finalizate la Bucureşti, a integrat, firesc, multiple nuanțări 
locale, printre acestea aflându-se şi cele proprii reşedinţei 
judeţului Argeş. 

Acceptăm, apriori, principiul conform căruia existența 
unui popor se coagulează, în măsură considerabilă, prin 
subsumarea şi analiza momentelor sau faptelor ce surprind 
coordonatele esenţiale specifice diferitelor entități teritoriale. 
Ca atare, se poate prefigura concluzia că eşafodajul 
demonstrațiilor antitotalitare de acum zece ani, precum şi cele 
ulterioare, s-a bazat pe idealurile şi acţiunile exprimate cu 
optimism de majoritatea covârşitoare a populaţiei din întreaga 
ţară, mai ales prin locuitorii săi tineri. 

De aceea, paginile următoare îşi propun să reliefeze, 
folosind maniera specifică ilustrării de factură istoriografică, 
modul cum piteştenii au contribuit la reuşita Revoluţiei 
române din decembrie 1989, militând, apoi, continuu, pentru 
relansarea existenţei contemporane autohtone, în noul context 
politic şi economic naţional. 

Asemenea iniţiativă publicistică legitimează asumarea 
obligaţiei morale de a oferi cititorilor de astăzi, dar mai ales 

pentru generaţiile viitoare, cât mai multe repere privind 
integrarea municipiului Piteşti în tumultul ultimilor ani ai 
veacului nostru, ca suport pentru începutul Mileniului III 
creştin. 

Credibilitatea demersului implică valorificarea, cu multă 
rigoare, a documentelor timpului, decantarea relatărilor 
mass-media,  sintetizarea convorbirilor realizate cu 
participanţi la cele mai importante momente, deseori 
tensionate, derulate în decembrie 1989 la Piteşti, ori a 
notificărilor personale pe care autorul le-a creionat în acele 
zile şi nopți. Toate sursele folosite au avut ca punct de 
referință, prioritar, motivațiile care au determinat ca oamenii 
din acest reprezentativ municipiu să contribuie, activ, la 
dimensionarea climatului revoluţionar din România. 


% 


x x 


În perioada 1950-1989, aşezarea urbană Piteşti a etalat, 
pe baza preceptelor de factură socialistă, o continuă sporire a 
potenţialului său economic, demografic, urbanistic, spiritual 
şi social. 

Relevant rămâne aspectul că, mai ales după anul 1960, 
pe vatra tradițională a oraşului, precumpănitor însă în arealul 
adiacent, au fost amplasate mari unităţi industriale. Unele 
dintre acestea aveau, la timpul respectiv, tehnologii moderne, 
reprezentând, deseori, un adevărat criteriu de unicitate 
națională. 

Concomitent, gradul de atractivitate spre Piteşti al 
specialiştilor din diverse regiuni ale țării s-a accentuat. 
Totodată, extensia calificării în noi meserii a sute de 
muncitori, proveniţi, mai ales, din lumea satelor, gratuitatea 
frecventări şcolilor profesionale, a liceelor de specialitate ori 
a cursurilor de  maiştri, au determinat modificarea 
fundamentală a indicilor demografici, localitatea seculară de 


155 


PETRE POPA PAUL DICU SILVESTRU VOINESCU 


pe Argeş devenind una dintre marile aşezări ale României 
contemporane. 

Edificarea platformelor industriale, precum şi creşterea 
populaţiei au determinat, firesc, restructurarea urbanistică. 
Ritmul construcțiilor de locuinţe, preponderent în blocuri, a 
devenit tot mai alert , fiind înscrise pe harta municipiului 
Piteşti mari cartiere, noi străzi, pieţe civice, bulevarde. Sfera 
serviciilor s-a diversificat, a fost reclădit centrul vechi al 
oraşului, amenajările ambientale contribuind pregnant la 
definirea personalităţii sale. 

Pe plan spiritual, a devenit evidentă, treptat, amplificarea 
şi diversificarea reţelei şcolare de toate gradele, apărând, ca 
noutate absolută la Piteşti, învățământul superior. S-au 
edificat şi amenajat mai multe instituţii culturale, a cunoscut 
noi valenţe activitatea artistică şi de creaţie, municipiul Piteşti 
participând, frecvent, la dialogul valorilor naţionale şi 
internaționale. 

Din punct de vedere social, în anii regimului comunist 
piteştenii nu s-au confruntat cu probleme insurmontabile. 
Aveau locuri de muncă şi câştiguri rezonabile, foarte mulți au 
primit de la stat apartamente, repartizate prin întreprinderi şi 
instituţii, copiii beneficiau de multiple facilităţi, pornind de la 
creşe şi grădiniţe, gratuite, până la cursurile universitare, fără 
perceperea unor taxe. Manualele erau oferite de şcoli. 
Asistenţa sanitară prezenta specificul activităţilor cu caracter 
popular. 

Enumerarea unor asemenea considerente ar putea 
continua. Ca urmare, din punct de vedere logic, nu se justifică 
acreditarea conceptului nihilist, referitor la nivelurile atinse 
de diferite compartimente specifice acestui cunoscut centru 
urban, în timpurile ce au precedat evenimentele de la sfârşitul 
deceniului nouă al secolului XX. 

Totuşi, în ultima decadă a lunii decembrie 1989, mii de 
locuitori ai municipiului Piteşti, prin demonstraţii paşnice, 
dar insistente, au solicitat, aidoma celor din alte locuri 

fierbinţi ale ţării, schimbarea sistemului politic existent, iar 
prin aceasta , redimensionarea modului lor de gândire şi 
existență. Ce i-a determinat să precedeze astfel? Formal, 
prinde contur chiar exprimarea unei contradicții între 
atitudinea lor din decembrie 1989 şi avantajele majore 
acordate prin legile sau practicile din anii anteriori. 

Motivaţiile coparticipării piteştenilor la acțiunile ce 
anunțau alte vremuri erau însă multiple. 


% 


x x 


Dintotdeauna, oamenii şi-au pus problema organizării 
într-o manieră mai convenabilă a structurilor contemporane 
vieţii lor. În acest sens, au alcătuit proiecte ideale şi au sfârşit 
prin a recunoaşte că nu există o societate care să le 
corespundă întru totul. 

Nu s-a descoperit deci, până acum, elixirul perfecțiunii şi 
existenţei sine die pentru perioadele ce construiesc istoria 
umanităţii. Sub asemenea severitate ideatică se înscrie şi 
etapa socialistă a României, decantând, cu toată centralizarea 
sa excesivă, diverse particularităţi locale. În consecinţă, 
evenimentele din decembrie 1989 de la Piteşti au reprezentat, 
pentru unele generaţii, supraplinul anumitor nemulțumiri 
acumulate de-a lungul timpului, iar pentru tineri, speranța 
alinierii la standardele modernităţii occidentale considerate, 
pe bună dreptate, superioare. 

Preliminariile se regăsesc, retrospectiv, în variate 
domenii şi ipostaze. Punctul forte al municipiului Piteşti, mai 
ales în anii Epocii Nicolae Ceauşescu (1965-1989), a fost, 
aşa cum s-a precizat, industria. Intrate în funcţiune prin anii 
'70, multe dotări ale capacităţilor existente erau, după două 
decenii de funcţionare, depăşite moral, iar nivelurile de 
producţie, de calitate şi productivitate, impuse prin sistemul 

planificării decadale, se obțineau cu eforturi şi riscuri foarte 
mari. 

Pentru împlinirea indicilor prestabiliţi, uneori se foloseau 
schimburile prelungite, lucrul de duminică, munca patriotică, 
recuperarea sărbătorilor oficiale etc. Prin introducerea 
indicatorului producţie marfă vândută şi încasată, existau 
ateliere, secții, sectoare ori fabrici care intrau în incapacitate 
de plată a materiilor prime, materialelor, utilităţilor şi chiar a 
salariilor. 

Aşadar, eficiența economică a unor activităţi productive 
din Piteşti se punea, deseori, sub semnul incertitudinii, 
existând, mai ales în industria uşoară, stocuri greu vandabile. 
În anii 1988-1989, pentru reducerea consumului de energie 
electrică se practica, frecvent, debranşarea temporară a 
marilor consumatori, deseori şi a celor casnici. Fiind un 
centru industrial plurivalent, de maximă importanță naţională, 
municipiul Piteşti a suportat totuşi, mai ales după 1985, criza 
de materii prime, cu deosebire a petrolului, cauciucului 
natural, bumbacului şi a lânii din import, iar menţinerea 
ritmicității  montării de automobile era grevată prin 
neonorarea, la timp, a obigaţiilor din partea colaboratorilor 
orizontali. 

La acestea s-au adăugat multe altele, unele fără 
oportunități cu caracter social-economic de masă, altele 
definindu-se ca suporturi sau idealuri ale grupurilor politice 
ori, pur şi simplu, ca exprimări ale opiniilor personale, 


inclusiv de natură religioasă... 
* 


x x 


Acţiunile protestatare de stradă au început la Piteşti, 
efectiv, în ziua de 22 decembrie 1989, în jurul orei 13, fiind 
direct determinate de cele întâmplate în Bucureşti. 

Un impact deosebit asupra stării de spirit şi a atitudinii 
fățişe împotriva conducerii superioare a Partidului Comunist 

Român l-au avut: eşecul mitingului din Capitală, sinuciderea 
generalului Vasile Milea, ministrul Apărării Naţionale, 
originar din Lereşti-Argeş, emisiunile posturilor naţionale de 
radio şi, mai ales, cele ale Televiziunii Române. 

După fuga cuplului Nicolae şi Elena Ceauşescu din 
sediul Comitetului Central al Partidului Comunist Român, în 
mod spontan, grupuri formate din tineri , precum şi alți 
cetăţeni, s-au strâns în Piteşti, inițial, la intersecţia străzii 
Victoria cu Calea Bucureşti, în imediata apropiere a Teatrului 
Alexandru Davila şi a Farmaciei Nr. 4. În deplasarea lor spre 
Piaţa Civică Centrală, numită atunci V./.Lenin (în prezent, 
Vasile Milea), pe strada Victoriei, s-a spart cu pietre firma 
Comitetului Municipal Piteşti al Partidului Comunist Român. 
Totodată, lucrătorii Librăriei Mihai Eminescu au fost 
determinaţi să demonteze expoziţiile ce cuprindeau cărți 
purtând semnătura liderului comunist, portretul acestuia şi 
alte insemne care anunțau apropiata sărbătoare, la 30 
Decembrie 1989, a proclamării Republicii în 1947. 

Primul obiectiv vizat de demonstranții din Piteşti a fost 
sediul Comitetului Judeţean Argeş al Partidului Comunist 
Român şi al Consiliului Popular Judeţean, numit, printr-o 
exagerată similitudine, Casa Albă. Spre această clădire s-au 
îndreptat şi alte grupuri de oameni venite din diverse zone ale 
oraşului. Cel constituit iniţial, amintit mai sus, a pătruns în 
edificiu prin intrarea principală din Piaţa Centrală. Miliţianul 
de gardă, deşi înarmat, nu a opus nici-o rezistența. Urcând la 
etajul I, au găsit liber biroul primului-secretar al Comitetului 
Judeţean de Partid, care îl părăsise în urmă cu două ore, 
stabilindu-se la Garnizoana Militară. Demonstranţii nu au 
fost, practic, obstrucţionaţi de  activiştii ce asigurau 
permanenţa, în demersul lor de a ajunge în Sala mică de 
şedinţe, unde se recepţionau, de regulă, teleconferinţele, apoi 
pe balconul principal orientat spre Piaţa Lenin. 

Alt grup de protestatari a pătruns, în acelaşi imobil, prin 
Poarta 2, dinspre Casa de Economii şi Consemnaţiuni, fără a 

fi obligat să forțeze intrarea străjuită de un funcționar 
neînarmat, dar în uniformă specifică, reprezentând Paza 
Civilă Contractuală. Se va stabili tot la etajul I, în biroul 
folosit, până atunci, de secretarul cu propaganda al 
Comitetului Judeţean Argeş al Partidului, preluând, apoi, 
inclusiv biroul secretarului cu probleme organizatorice . 

Concomitent cu asemenea acţiuni curajoase de stradă, un 
alt nucleu coordonator se conturase, deja, în interiorul Casei 
Albe, format, în principal, din ofiţerii de la Comandamentul 
Judeţean al Gărzilor Patriotice şi funcţionari ai Consiliului 
Popular Judeţean Argeş, unii fiind special echipați pentru a 
asigura paza instituţiei în ziua respectivă. Sediul lor a devenit 
biroul secretarului cu probleme economice al Comitetului 
Judeţean de Partid, aflat, de asemenea, la etajul |. 

În primele ore ale după-amiezii acestei memorabile date, 
22 decembrie 1989, precum şi în noaptea de 22-23 decembrie 
1989, prin sediul oficial al reşedinței judeţului Argeş s-au 
perindat, fără nici-o restricție, mii de cetăţeni ai municipiului 
Piteşti. 

În stăpânirea lor au intrat cele mai multe spaţii de la 
subsol, mezanin şi etajul I, de aici pornind diverse iniţiative, 
cu specific local, prin care s-au consolidat spiritul şi acţiunile 
cu caracter revoluţionar. A doua zi, după constituirea 
primului organism provizoriu al Frontului Salvării Naţionale, 
notificat în presa locală Comitetul de Salvare Naţională al 
Județului Argeş, preşedinte Doru Mihai Pop, la cele două 
intrări s-au instalat posturi de pază formate din tineri cu 
banderolă tricoloră pe braţ, ceea ce a determinat o anumită 
rigoare în accesul persoanelor venite din exterior. 

Alt loc fierbinte a devenit sediul actual al Primăriei 
Piteşti. După trecerea primului val de demonstranți spre 
sediul județului, următorul grup, format ad-hoc în faţa statuii 
Nicolae Bălcescu, a intrat în clădirea Comitetului Municipal 
Piteşti al Partidului, unde se aflau şi principalele servicii 
administrative ale Consiliului Popular local. Aici, spre seară, 

se va constitui primul organism al noii puteri, condus de 
actorul Mihai Nistor... 

În ziua de 9 ianuarie 1990, pe baza Decretului-lege, 
adoptat la 7 ianuarie 1990 de Consiliul Frontului Salvării 
Naţionale din Bucureşti, a fost instalată noua conducere 
administrativă a municipiului Piteşti, primar devenind juristul 
Nicolae Olteanu, iar viceprimar, economistul lon Bădescu. 

Tot la 9 ianuarie 1990, conducerea politică a județului 
Argeş avea să revină unui Consiliu reorganizat al Frontului 
Salvării Naţionale, condus de dr. ing. Visarion Chirilă. 

A doua zi, s-a ales Biroul Executiv, format, alături de 
preşedintele amintit, din doi vicepreşedinţi, un secretar şi 
cinci membri. În continuare, viaţa politică locală s-a conexat 
sensului naţional până în etapa actuală... (Referat prezentat 
la Sesiunea a XXX-a a Muzeului Judeţean Argeş, Piteşti, 26 
noiembrie 1999, Studii istorice, Editura Universităţii din 
Piteşti, Piteşti, 2000, p.264-271). 

(2) SENSURI ALE CIVILIZAȚIEI. 
PITEŞTI 1388-1993 


„Acolo unde-n Argeş se varsă Râul Doamnei / 
Și murmură pe ape copilăria mea... ”. 
Ion Pillat: Ctitorii, din volumul 


Pe Argeş în sus (1923) 


Sărbătorile sunt o datorie de conştiinţă. Atunci când 
îmbracă haina istoriei, acestea devin o adevărată virtute 
civică. Este şi cazul consemnării, în fiecare primăvară, la 20 
mai, a împlinirii unor alţi ani Ab Urbe Condita Piteşti, 
important centru social-economic, arhitectonic, cultural, 
urbanistic şi spiritual, integrat dezvoltării medievale, moderne 
şi contemporane a României. 

TRADIȚII EDITORIALE ŞI ANIVERSARE. De-a 
lungul timpului, despre Piteşti şi împrejurimi s-au scris pagini 
interesante, pe diverse teme şi sub diferite modalități. Un 
exemplu îl constituie versurile poetului Ion Pillat (1891- 
1945) din Inseripţii pentru o fântână: „De unde vezi Piteștii 
şi Argeşul şi țara / De unde prinzi lumina jucând pe Râul 
Doamnei / Prietene, te-aşează să-ţi murmure izvorul. / Şi ca 
Florica toată în suflet să-ţi rămână / Mai stai s-auzi trecutul 
cum cântă în fântână ”. 

Din fântâna timpului documentar scris al Piteştilor au 
curs, până acum, 605 ani! Consemnând un asemenea 
moment, la numai o jumătate de deceniu de când erau 
sărbătorite şase secole de la ctitorirea Piteştilor, am optat 
pentru realizarea viitoare a unui Anuar. Cartea, prin structura 
specifică a acestui gen editorial, va avea menirea să aducă 

diverse informaţii referitoare la evoluţia reşedinţei judeţului 
Argeş, completând, astfel, pe cele inserate în publicaţiile 
anterioare. Încercăm, totodată, să surprindem principalele 
caracteristici ale municipiului Piteşti în 1993, deci, cu şapte 
ani înainte de sfârşitul secolului XX şi începutul Mileniului 
trei. 

Demersul nostru de a realiza un asemenea Anuar nu este 
solitar în evoluţia bibliografiei de acest profil, consacrată 
localităţii Piteşti. Aşa, de exemplu, cu aproape un secol în 
urmă, a apărut ANUARUL, statistica şi geografia judeţelor 
Argeş, Muscel, Olt şi Teleorman şi a oraşelor PITEŞTI, 
Curtea de Argeş, Slatina, Turnu Măgurele, Alexandria şi 
Zimnicea pe anii 1902-1903, editat de Camera de Comerţ şi 
Industrie Piteşti, 1903 (46 de pagini). În 1925, s-a tipărit 
ANUARUL oraşului PITEŞTI, Curtea de Argeş şi al 
judeţului Argeş, de loan Gh. Athanasiu şi loan A. Vasilescu, 
Tipografia Liga Poporului, Piteşti, 1925 (118 pagini), iar în 
1936, a apărut ANUARUL general al oraşului PITEŞTI şi 
al judeţului Argeş, de Vlad Furtună, Editura ziarului Presa, 
Tipografia Liga Poporului Ion Iotta, Piteşti, 1936 (160 de 
pagini). 

Înfăţişarea de acum a urbei ni se prezintă radical 
schimbată comparativ cu anii 1903, 1925 sau 1936, iar ca 
urmare, portofoliul informaţional este incomparabil mai 
amplu şi mai variat. Precizăm faptul că paginile ce urmează 
sunt consacrate, în primul rând, oraşului propriu-zis, referirile 
la zonele din imediata apropiere fiind destul de sumare şi 
numai în măsura în care ne ajută să completăm imaginea 
urbei. Prin conţinutul său, Anuarul îşi propune, totodată, să 
completeze lucrările de factură istorico-geografică şi social- 
economică despre Piteşti, apărute până în prezent şi să 
dezvolte iniţiativele întreprinse în anii precedenţi, dar, mai 
ales, în 1988, când s-au sărbătorit 600 de ani de la prima 
atestare documentară scrisă referitoare la localitatea 
medievală Piteşti, datată 20 mai 1388. 

Astfel, cadrul aniversar din 1988 a facilitat, datorită 
strădaniilor unor oameni de bine, mai multe împliniri. Cu 
cinci ani în urmă, municipalitatea Piteşti (primar, Nicolae 
Zevedei) a patronat, în ziua de vineri, 20 mai 1988, adunarea 
cetățenească festivă, întâlnirea cu fiii oraşului şi spectacolul 
Omagiu cetăţii, desfăşurate în sala mare a Casei de Cultură a 
Sindicatelor (1 000 de participanţi), care, de fapt, au încheiat 
suita de manifestări consacrate evenimentului, înscrise, de 
altfel, într-un afiş-program, editat, sub două variante, într-un 
tiraj de 2000 de exemplare. 

Ctitorul oraşului Piteşti, domnul Mircea cel Bătrân 
(1386-1418), a fost readus în memoria contemporanilor prin 
bustul realizat de sculptorul Nicolae Georgescu în anii 1987- 
1988, propus municipalităţii, acțiunea rămânând, însă, 
nefinalizată, precum şi prin mai multe lucrări de pictură ale 
artiştilor platici locali, detaşându-se cele din Galeria 
domnitorilor aflată, acum, la Muzeul Judeţean Argeş. Pe 
diferite clădiri din Piteşti au fost fixate plăci memoriale, 
dedicate unor personalităţi născute în această localitate, cum 
sunt: Ion, Dumitru şi lon I.C. Brătianu, Armand Călinescu 
(oameni politici), Gheorghe lonescu-Gion, Ion Trivale, 
Alexandru Kirițescu, Tudor Teodorescu-Branişte (scriitori), 
Costin Petrescu, Rudolf  Schweitzer-Cumpăna (artişti 
plastici), Dimitrie Dima (inginer constructor) şi alţii. În 
acelaşi context s-au încadrat: amenajarea  Rotondei 
Goleştilor, formată din mai multe busturi realizate de 
studenţi ai Institutului de Arte Plastice din Bucureşti, donate, 
cu prilejul zilei oraşului Piteşti, Complexului Muzeal Goleşti, 
turnarea filmului documentar Piteşti - 600 la Studioul 
Alexandru Sahia din Capitală, precum şi emisiunea televizată 
consacrată aceluiaşi eveniment (30 de minute). 

Încă de la începutul anului 1988, sub genericul Piteşti - 
600, Filiala Argeş a Asociaţiei Filateliştilor din România a 
realizat un întreg poştal şi un timbru special (valoare 
nominală, trei lei), la care s-a adăugat organizarea Expoziţiei 

Filatelice Interjudeţene, prelungită inclusiv pe timpul ediţiei 
jubiliare a Simfoniei lalelelor, devenită un adevărat colocviu 
național al floricultorilor. Pe tema Industrie şi lalele, 
Combinatul Petrochimic Piteşti a editat un original calendar 
pentru 1988, Piteşti - 600. 

Realizare deosebită privind sărbătorirea evenimentului o 
reprezintă remarcabila medalie de bronz, bătută la Monetăria 
Statului, în aprilie 1988, având, pe avers, chipul ctitorului, 
domnul Mircea cel Bătrân, un extras, sub formă de facsimil, 
din documentul purtând data de 20 mai 1388, precum şi 
textul „1388-1988, 600 de ani de la atestarea documentară 
medievală a Piteştilor”, iar pe revers, stema municipiului, o 
privire de ansamblu a zonei centrale a Piteştilor şi înscrisul 
„Piteşti 600, Expoziţia filatelică interjudeţeană, 20-31 mai 
1988”. 

Iniţiative lăudabile au aparținut Consiliului Popular 
Municipal Piteşti, Comitetului Judeţean de Cultură Argeş, 
Muzeului Judeţean, Bibliotecii Judeţene, Teatrului Alexandru 
Davila, Centrului de Librării, Filialei Arhivelor Statului, 
Arhivelor Militare, Întreprinderii Cinematografice Argeș, 
care au onorat împlinirea celor şase secole de la atestarea 
Piteştilor cu valoroase acţiuni, specifice profilului lor de 
activitate. 

Un loc important în cadrul programului aniversar l-a 
ocupat finalizarea, până la 20 mai 1988, a unor creații 
literare, muzicale şi cu tematică istorică, dedicate 
municipiului Piteşti, inițiate cu mai mulți ani în urmă, aspect 
concretizat, în cea mai mare măsură, prin lucrări valoroase. 
Partiturile Piteşti - oraşul lalelelor şi Piteştiul ca un măr de 
aur, concursul literar Poetul şi Cetatea, volumele: 
Ansamblul urban medieval Piteşti (1982), Piteşti 600. 
Memento (1983), Piteşti. Ghid de oraş (1985), Piteşti. 
Pagini de istorie (1986), Piteşti. Microalbum (1988), 
Istoria Municipiului Piteşti (1988), Piteşti. Mărturii 
documentare, I (1988) şi altele, înscrise, de altfel, selectiv, 

în bibliografia de la sfârşitul acestei cărți, completează, în 
mare măsură, portofoliul din diverse domenii consacrat 
reşedinţei judeţului Argeş. De asemenea, s-au publicat mai 
multe articole în ziare şi reviste de specialitate. 

Am rememorat asemenea împliniri, prezentate sumar, 
prin care s-au sărbătorit cei 600 de ani de la atestarea 
documentară a Piteştilor, cunoscuți până în prezent, având 
dorința să fie cunoscute de generaţiile viitoare, întrucât 
sursele documentare, privind sărbătorirea altor secole, lipsesc 
cu desăvârşire. În Anuarul din 1936, amintit mai înainte, 
autorul, la pagina 48, aprecia: „Existenţa oraşului după 
hrisoavele găsite o putem stabili cam după timpul lui Vlad 
Ţepeş, pe atunci Piteştiul ființa ca un târg modest. Abia 
tocmai în anul 1600, Piteştiul reuşeşte să aibe o existență 
serioasă, ceea ce ne îndreptăţeşte să credem că de la această 
dată, putem conta pe originea lui”. În asemenea condiţii 
informative, proprii anilor interbelici, sărbătorirea de la 20 
mai 1988 ne apare ca un redutabil moment în sistematizarea 
istoriei localităţii, devenită, în acelaşi timp, o favorabilă 
platformă pentru ulterioare cercetări şi creaţii dedicate 
Piteştilor, consemnării, cu o mai intensă periodicitate, a 
tradiţiilor sale. 

Cea de față, Piteşti 605, are şansa de a se realiza într-un 
generos cadru ideatic şi pragmatic, datorat evenimentelor din 
decembrie 1989, care au favorizat demolarea unui sistem 
politic totalitar şi constituirea, treptat, a statului de drept, 
bazat pe reale principii ale libertăţii, democraţiei şi 
economiei de piaţă. În asemenea condiţii, Anuarul îşi 
propune să surprindă, cu predilecție, pe lângă tradiţionalele 
coordonate geo-istorice, social-economice, urbanistice şi 
spirituale ale  Piteştilor, în mod cu totul deosebit, 
caracteristicile din 1993, proprii perioadei de tranziţie spre o 
construcție complexă, cu adevărat modernă şi eficientă. 

COORDONATE GEOGRAFICE. Municipiul Piteşti, 
din punct de vedere geografic, este situat în partea central- 

sudică a țării, pe linia de contact dintre Piemontul Getic şi 
Câmpia Română, la confluenţa râurilor Argeş şi Doamnei, pe 
coordonatele date de Paralela 4495130” latitudine N. şi 
Meridianul 24952” longitudine E. Altitudinea localităţii, 
diferențiată de aşezarea pe terase succesive, paralele râului 
Argeş, este cuprinsă între 252-350 m. În deceniile din urmă, 
s-au extins considerabil zonele dens construite şi populate, 
aflate atât pe înălțimile vestice, cât şi pe direcţia Nord-Sud. 
Centrul civic, principala arteră stradală, Bulevardul 
Republicii, precum şi poarta feroviară Piteşti-Sud se află la 
271 m faţă de nivelul mării. 

Suprafaţa municipiului Piteşti este de peste 4 100 de 
hectare. Aici se unesc renumitele căi rutiere spre: Curtea de 
Argeş - Barajul Vidraru, cu prelungire, din 1974, pe DN 
Transfăgărăşan, Câmpulung Muscel - Bran - Braşov; 
Topoloveni - Găeşti - Târgovişte; Bucureşti - Olteniţa - 
Giurgiu; Costeşti - Alexandria; Roşiori de Vede - Turnu 
Măgurele; Slatina - Craiova; Vedea - Drăgăşani, Râmnicu 
Vâlcea - Sibiu. În anii 1972-1974, s-a construit prima 
autostradă din România, Piteşti-Bucureşti (114 km), 
importantă arteră de circulație internă şi internațională. În 
acest mod, municipiul de pe Argeş şi-a consolidat poziţia 
geografică tradițională de placă turnantă rutieră a Munteniei, 
aspect facilitat şi de importante modificări în structura 
sistemului stradal din intravilan, în mare măsură organizat pe 
principalele artere de penetraţie şi de traversare, folosind 
patru benzi de circulaţie, cu mai multe conexiuni ocolitoare. 

La Piteşti, clima este caracterizată printr-o valoare 
temperat-continentală, predominant fiind timpul calm, 
moderat, cu o temperatură locală medie de -2,4"C în luna 
ianuarie şi 20,8%C în luna iulie. Durata anuală de strălucire a 
Soarelui este de 2196 de ore, printre cele mai lungi din ţară. 
Microclimatul, fauna şi flora zonei sunt influențate prin 
schimbările de structură ale bazinelor hidrografice ale 
Argeşului şi Râului Doamnei, în cadrul cărora au fost 

construite micro-hidrocentralele Budeasa, Bascov, Prundu şi 
Goleşti, dar şi lacurile de acumulare aferente, importante 
surse de apă potabilă sau industrială, cu un început de 
amenajare ca baze sportive nautice şi de agrement (Budeasa 
şi Bascov). 

În perioada postbelică, paralel cu acţiunile de demolare a 
unui număr mare de locuinţe, cele mai multe insalubre, ori de 
construire a marilor cartiere cu blocuri, s-au realizat în Piteşti 
parcuri de diferite mărimi în majoritatea zonelor oraşului. 
Totodată, s-a reorganizat turistic pădurea Trivale, unde se 
află, în extindere, începând cu 1992, punctul zoologic şi 
diverse alte dotări. În arealul central predomină spaţiile verzi 
înnobilate cu magnolii, tei, arbuşti ornamentali, trandafiri, 
crizanteme, dar, mai ales, cu lalele, aclimatizate în urmă cu 
aproape 30 de ani. Începând cu 1978, la sfârşitul lunii aprilie 
- începutul lunii mai, aici se organizează, anual, Simfonia 
lalelelor, originală expoziţie floricolă naţională. 

Municipiul Piteşti este un important nod de cale ferată, 
cu legături spre Titu şi Bucureşti (1872), Slatina şi Craiova 
(1875), Curtea de Argeş (1899) sau, prin Goleşti, spre 
Câmpulung Muscel (1887). Unele detalii privind cuprinderea 
oraşului Piteşti în sistemul construirii căilor ferate din această 
parte a ţării le considerăm oportune. 

În Monitorul Oficial Nr. 171, din 5 august 1866 şi Nr. 
174, din 10 august 1866, s-a publicat textul românesc al 
Jurnalului special încheiat, la Bucureşti, de Guvernul 
României (prim-ministru, lon Ghica), cu inginerul Eugeniu 
Gavand, pentru întocmirea unui studiu referitor la traseul căii 
ferate Bucureşti - Piteşti. Acţiunea a fost aprobată de 
principele Carol prin Decretul Nr. 1193. 

În virtutea Articolului 8 din contract, Eugeniu Gavand 
s-a obligat să termine proiectul căii ferate Bucureşti - Piteşti 
până la 31 decembrie 1866, Guvernul urmând să plătească, 
pentru fiecare kilometru de studiu al anteproiectului, 200 de 


168 


PITEŞTI. TRADIȚIE ŞI CONTEMPORANEITATE. 


franci, iar pentru fiecare kilometru de studiu definitiv, 320 de 
franci. 

În Monitorul Oficial Nr. 216 din 25 septembrie 1868, 
s-a publicat Legea din 22 septembrie 1868, cu privire la 
Convenţia ce prevedea concesionarea acestei lucrări de către 
Guvernul român unor capitalişti germani, votată de Adunarea 
Deputaţilor la 27 mai 1868, iar de Senat, la 30 septembrie 
1868. Legea stabilea termenul de execuţie pentru trei ani, 
capitalul fixat pe un kilometru fiind 270 000 de franci. 
Lucrările la calea ferată Bucureşti - Piteşti s-au încheiat în 
1872, inaugurarea oficială având loc în ziua de 13 septembrie 
1872, perioadă când s-a construit şi stația C.F.R. Piteşti. 
Ulterior, în 1875, s-a dat în folosinţă calea ferată Piteşti - 
Costeşti - Slatina - Craiova. 

În etapa 1928-1930, s-a elaborat proiectul pentru calea 
ferată dintre Vâlcele (Argeş) şi Râmnicu Vâlcea, lucrare 
amintită ca intenţie şi în Anuarul din 1936 al oraşului Piteşti. 
Executarea magistralei s-a făcut, însă, începând cu anul 1980, 
aflându-se, acum, în stadiul de finalizare, eforturi deosebite 
necesitând stabilizarea terenului, cu deosebire în zona 
viaductului de la Ciofrângeni, unul dintre cele mai lungi din 
ţară. Prin darea în exploatare a acestei artere feroviare, se va 
evita ruta ocolitoare spre Sibiu, prin Piatra Olt - Drăgăşani şi 
se va descongestiona traseul spre Craiova. 

Evoluţia demografică a ultimelor decenii poate fi 
caracterizată ca spectaculoasă, dacă ne referim, de exemplu, 
la faptul că, acum un secol, în Piteşti, cifra locuitorilor se 
ridica la numai 15 000. Apoi, în 1940, lucrarea Guide de la 
Roumanie de Alesandru Cicio Pop, Editura Ghidul 
României, Bucureşti, 1940, preciza că, în Piteşti, numărul 
locuitorilor ajunsese la 19 630 (autorul era avocat la Banca 
Naţională, iar lucrarea a fost premiată de Academia Română 
în acelaşi an, 1940). În 1948, datele statistice se opresc la 
29 007 locuitori, în 1966 la 60 049 de locuitori stabili, iar la 1 
iulie 1978, cifra era de 133 081 de locuitori. 

Recensământul din 1992 a înregistrat, la Piteşti 
179 429 de persoane. În 1989, peste 75 la sută din populaţia 
localităţii era ocupată în economie, cu deosebire în industrie. 
Începând cu anul 1978, municipiul Piteşti a fost integrat 
sistemului național al marilor aşezări urbane din România. 

REPERE ISTORICE. Sensurile istorice ale Piteştilor 
coboară până în timpurile străvechi ale Antropogenezei. Deşi 
în vatra tradițională a oraşului nu s-au realizat săpături 
arheologice sistematice, totuşi, descoperirile făcute până 
acum, de cele mai multe ori întâmplător, probează înlănţuirea 
şi pe aceste locuri a perioadelor imemoriale, iar documentele 
scrise şi alte izvoare acoperă, în continuare, temporalitatea de 
la etnogeneză, până în contemporaneitate. 

Urmele materiale proprii culturii de prund, din silex şi 
quarțit, descoperite sub actuala albie minoră a râului Argeş, 
sunt specifice primei etape a Preistoriei, respectiv, 
paleoliticul. Uneltele şi armele din piatră şlefuită, precum şi 
resturile ceramice, unele tip Gumelnița, scoase la iveală atât 
în vatra oraşului, cât şi în localităţi suburbane, conferă 
certitudinea  sedentarizării umane în neolitic, calcolitic 
(eneolitic) şi în perioada de tranziţie spre civilizația 
metalelor. Fragmente ceramice, topoare şlefuite, unelte din 
corn de cerb şi alte izvoare nescrise încadrate, de regulă, 
pentru această zonă, culturii Tei, probează epoca bronzului, 
iar dovezile arheologice datate în Mileniul 1 î.Hr., denotă 
existența şi în Piteşti a grupului cultural Ferigele, ca 
elemente caracteristice primei etape a fierului. Pentru 
perioadele istorice următoare, sursele documentare s-au 
diversificat, fiind tot mai valoroase. 

Astfel, diferite izvoare istorice, unele de factură 
numismatică, denumite de specialişti Adâncata - Piteşti, 
atestă că pe teritoriul de astăzi al oraşului au existat aşezări 
stabile ale geto-dacilor. În secolele antice, arealul argeșean 
s-a aflat în ampla Confederație a lui Burebista (82-44 î.Hr.) 
şi în puternicul stat al dacilor condus de regele Decebal (87- 

106). După victoria definitivă, din anul 106, a împăratului 
Ulpius Traianus (98-117), asupra locuitorilor din spaţiul 
carpato-danubiano-pontic, zona de astăzi a Piteştilor a făcut 
parte din Dacia Felix, timp în care, până la sfârşitul secolului 
III, s-a desfăşurat intens procesul ireversibil al romanizării 
populaţiei autohtone. Prin Piteşti a trecut, parțial, linia de Est 
a sistemului roman de fortificaţii, cunoscut sub numele de 
Limes Transalutanus. 

Continuitatea de locuire la Nordul Dunării, după 
părăsirea Daciei de împăratul roman Aurelianus (270-275), 
este demonstrată, în spaţialitatea Piteştilor, mai ales pe baza 
izvoarelor arheologice (resturi de zidărie, vase şi fragmente 
ceramice, figurine de lut ars) precum şi prin descoperirea 
unui important număr de monede. Oamenii acestor plaiuri au 
înfruntat, supraviețuind, vicisitudinile din perioada vitregă a 
năvălirii populațiilor migratoare şi s-au integrat amplului 
proces istoric al etnogenezei medievale româneşti, încheiat în 
veacul VII. 

Viaţa social-economică a locuitorilor din zona Piteşti s-a 
intensificat în Evul Mediu timpuriu (secolele VIII-XIV), 
dovadă în acest sens constituind-o descoperirile arheologice 
ceramice fip Dridu, numeroasele dovezi numismatice de 
factură bizantină, din bronz sau din aur, folosite, mai ales, în 
schimburile comerciale cu lumea sud-dunăreană. În etapa 
formării voievodatelor şi a cnezatelor dintre Carpaţii 
Meridionali şi Dunăre, precum şi în vremea constituirii 
statului feudal românesc al Basarabilor, nu departe de Curtea 
domnească de la Argeş, la confluența râurilor Argeş şi 
Doamnei se găsea, consolidată, localitatea amintită frecvent, 
în numeroase acte oficiale feudale cu numele de PITEŞTI. 

Atestarea documentară scrisă, cunoscută până în 
prezent, care circumscrie aşezarea medievală Piteşti în 
sistemul instituțional românesc, datează de la 20 mai 1388, 
din vremea marelui conducător de oşti al Ţării Româneşti 
Mircea cel Bătrân (1386-1418). Conţinutul înscrisului este o 

precizare expresă a raporturilor dintre Mănăstirea Cozia, 
reprezentativă ctitorie a domnului şi daniile primite de 
aceasta direct de la ilustrul voievod. Copia documentului din 
20 mai 1388 (6896) a ajuns până la noi prin intermediul 
Condicii Mănăstirii Cozia şi a colecţiei Documenta 
Romaniae Historica, B, Ţara Românească, 1 (1247-1500), 
Editura Academiei Române, Bucureşti, 1966, p.25-28. Printre 
altele, în text se precizează că ,... binecinstitorul şi de Hristos 
iubitorul, loan Mircea mare voievod şi domn a toată 
Ungrovlahia ... A dăruit şi domnia mea câte sunt de nevoie 
călugărilor ce trăiesc în acel lăcaş pentru hrană şi 
îmbrăcăminte ... am mai dăruit şi o moară în hotarul 
Piteştilor... ”. 

De-a lungul timpului, Piteştii au urcat treptele fireşti ale 
vechilor aşezări: de la sat la târg, apoi de la târg la oraş, 
pentru ca, în 1968, să devină municipiu. La 1388, localitatea 
depăşise stadiul de sat, dovadă fiind şi cuvântul hotar, care, 
documentar, se foloseşte, de regulă, pentru târguri şi oraşe. 

Mai mulţi domni ai Ţării Româneşti, precum, Basarab 
cel Tânăr - Țepeluş (1477-1479, 1481-1482), Mihnea cel Rău 
(1508-1509), Vlad cel Tânăr - Vlăduţ (1510-1512), Neagoe 
Basarab (1512-1521), Radu de la Afumaţi (1522-1529, cu 
întreruperi), Vlad Înecatul (1530-1532), Vlad Vintilă de la 
Slatina (1532-1535), Pătraşcu cel Bun (1554-1557), Mihai 
Viteazul (1593-1601), Matei Basarab (1632-1654), 
Constantin Şerban (1654-1658), Constantin Brâncoveanu 
(1686-1714) şi alţii au folosit, uneori, aşezarea ca reşedinţă 
domnească temporară, semnând, la Piteşti, importante acte de 
cancelarie. 

Astfel, domnul Vlad cel Tânăr - Vlăduţ (1510-1512) a 
semnat, la 1 aprilie 1510, un hrisov „scris în oraşul 
Piteştilor”. În anii imediat următori, domnul Neagoe Basarab 
(1512-1521) a emis, de aici, un mare număr de documente 
oficiale, din care se constată creşterea continuă a rolului 
acestei localităţi. Ca dovadă, formulele de încheiere a unor 

acte medievale, folosite după moda vremii de grămătici, 
reliefează şi astăzi, peste secole, că, la 22 noiembrie 1517, 
slujitorul domnesc Moisii a scris „în noile curți din oraşul 
Piteşti”, Florea a scris „în minunatul foişor al Piteştilor în 
luna lui Ghinar 18” (1518), iar „Danciul, cel mai mic între 
diaci, a scris în minunatul scaun la Piteşti” (6 mai 1519). La 
11 iulie 1519 se menţionează că s-a scris „în cetatea Piteşti ”. 

Domnii Neagoe Basarab, Mihai Viteazul, Matei Basarab, 
Constantin Şerban sau Constantin Brâncoveanu au acordat o 
atenţie deosebită oraşului, folosit frecvent şi ca reşedinţă 
voievodală, ridicând, aici, noi construcții civile, ori 
eclesiastice. Totodată, proprietăţile, constând mai ales în 
renumite suprafeţe cultivate cu vii de pe „Dealul Piteştilor ”, 
s-au extins. Unii dintre voievozii Ţării Româneşti au avut, din 
această importantă localitate medievală, sfetnici devotați. 
Amintim, în atare sens, numele logofătului Ioan Norocea din 
Piteşti, căsătorit cu Stana, fiica domnitorului Mircea Ciobanul 
şi a Doamnei Chiajna, devenit mare vornic în timpul domniei 
lui Mihai Viteazul. A fost reprezentant al Transilvaniei la 
Istanbul şi împuternicit special al domnului muntean pentru a 
purta tratative cu principele Ardealului, Sigismund Bathory. 
EI a slujit cu devoțiune unirea statelor feudale româneşti, la 
sfârşitul secolului XVI - începutul secolului XVII. 

Evoluţia economică medievală a constituit factorul 
determinant al creşterii rolului intern şi internațional al 
aşezării. Meşteşugurile, comerţul şi agricultura au fost 
ocupațiile de bază ale locuitorilor în această etapă istorică, 
multe din produsele realizate la Piteşti, ca de altfel şi târgurile 
sau hanurile, devenind renumite. Aici, s-au organizat 
puternice bresle meşteşugăreşti, grupate pe străzi şi zone 
urbane. Oraşul medieval Piteşti a fost, totodată, unul dintre 
cele mai active centre româneşti de schimb, favorizându-se, 
astfel, realizarea unor ample şi durabile legături comerciale, 
mai ales cu oraşele transilvănene Sibiu şi Braşov. De 
asemenea, s-au întreținut relaţii permanente cu alte 

importante centre ale timpului: Vidin, Nicopole, Istanbul, 
Budapesta, Viena, Leipzig, Veneţia. 

Datorită dezvoltării economice, amplasării geografice şi 
strategice, oraşul medieval Piteşti a devenit locul desfăşurării 
unor importante evenimente de factură militară. Aşa, de 
exemplu, voievodul Transilvaniei, loan Zapolya (1510-1526), 
ulterior rege al Ungariei (1526-1540), a sosit la Piteşti în 
octombrie 1522 cu 30 000 de ostaşi, pentru a sprijini acţiunile 
antiotomane ale voievodului Radu de la Afumaţi (1522-1529, 
cu întreruperi). La 27 iulie 1543, s-a aflat la Piteşti, în drum 
spre Buda, Aloisio Gritti, fiul natural al dogelui Veneţiei, 
Andrea Gritti, numit de sultan guvernator al Ungariei, însoțit 
de 2000 de ostaşi. Acesta a încercat, cu ajutorul unor boieri 
trădători, uzurparea voievodului muntean Vlad Vintilă de la 
Slatina, acțiune soldată, însă, cu executarea, la Piteşti, a 
trădătorilor. În timpul invaziei polone împotriva lui Mihai 
Viteazul, la Piteşti au staționat, între anii 1600-1601, trupe 
conduse de pretendentul la tron, Simion Movilă. Apoi, la 
1689, oraşul a fost ocupat de forţe austriece aflate sub 
comanda margrafului Ludovic de Baden, ca ripostă la 
atitudinea  antihabsburgică a domnului Constantin 
Brâncoveanu. Între 19 octombrie - 8 noiembrie 1714, în 
apropiere de Piteşti s-a ascuns regele Suediei, Carol XII 
(1697-1718), după înfrângerile suferite la sudul Dunării, 
însoțit fiind de cronicarul muntean Radu Popescu. 

Oraşul medieval Piteşti a fost consemnat, frecvent, în 
note de călătorie de larg interes european, care completează 
datele oferite prin documentele istorice interne. Relatările 
transmise de: pelerinii germani Peter Sparnau şi Ulrich von 
Tennstădt (sfârşitul secolului XIV), episcopul catolic Pietro 
Deodato Baksic (1640), patriarhul Macarie al Antiohiei şi 
Paul de Alep (1657), pictorul vienez Luigi Mayer şi călătorul 
englez John Morrit (1794), italianul Antonio Maria del 
Chiaro (începutul secolului XVIII), generalul rus Fr. Bauer 
(1769), englezul William Hunter (1792), diplomatul francez 

Reinhard (1806), sau de contele prusac von Schladen (1820), 
conferă interesante informații privind stadiul dezvoltării 
economice şi urbanistice a aşezării, pitorescul localității, 
numărul locuitorilor, conducerea administrativă din etapele 
respective. 

Astfel, în Descrierea Ţării Româneşti (1640), Pietro 
Deodato Baksic a notat: „Mai este încă oraşul Piteşti [...] 
aşezat pe dealuri, lângă râul Argeş; de o parte a râului se 
află câmpii şi păduri şi de cealaltă parte, spre munţi, sunt 
dealuri şi vii care sunt în mare număr şi dau vinurile cele mai 
bune din toată Tara Românească [...] Se face o pâine foarte 
frumoasă, albă şi gustoasă ”. 

Peste un secol şi jumătate, în 1792, William Hunter a 
notat: „La Piteşti, care este un mic oraş, plăcut, situat pe 
malul vestic al râului Argeş, i-am făcut o vizită 
guvernatorului care, conform obiceiului țării, ne-a tratat cu 
cafea şi dulciuri [...] Plecând din Piteşti, drumul [...] se 
continuă printr-o pădure frumoasă cu multe varietăţi de 
copaci mari, bine dezvoltați şi prezintă una din cele mai vii şi 
pitoreşti privelişti pe care am văzut-o vreodată ”. 

Localitatea a fost înscrisă, de asemenea, într-o serie de 
valoroase hărți europene, dintre care amintim pe cele 
realizate de: Giacomo  Gastaldi (1546), Georg von 
Reichersdorffer (1550), I. Sambucus (1566), M. Heyns 
(1579), D. Custodis (1596), H. Levinius (1630), Jaillot 
(1644), care integrează această aşezare urbană medievală în 
rândurile importantelor centre europene ale timpului. 

Activitatea economică şi administrativă a determinat, în 
Piteşti, apariţia şi evoluția unor elemente de cultură 
medievală, aspect stimulat cert de existența temporară a 
reşedinţei sau a Cancelariei domnești. În această instituţie au 
lucrat mai mulți grămătici şi copişti, influențând astfel 
favorabil nivelul general al vieţii spirituale locale. Totodată, 
apropierea de vechile capitale ale Ţării Româneşti, Curtea de 
Argeş şi Câmpulung, precum şi de noile capitale, Târgovişte 

şi Bucureşti, legăturile statornice ale unor piteşteni cu oraşele 
din Transilvania şi din alte zone europene, au constituit 
factori importanți ce au favorizat intensificarea activității 
culturale din reşedinţa Argeşului, într-un amplu context intern 
şi internațional. 

Ca dovadă, la Piteşti s-a edificat un important număr de 
biserici ortodoxe, cele mai multe construite prin contribuţia 
localnicilor, ceea ce demonstrează că, în covârşitoarea lor 
majoritate, locuitorii erau români. Dintre acestea amintim: 
Biserica Precista Veche din Coastă (1540, refăcută, 1754), 
Biserica Buna Vestire - Greci (1564), Biserica domnească 
Sântul Gheorghe (1656), Biserica Sfânta Treime (1672- 
1684), Biserica Schitului Zrivalea (1677-1688), Biserica 
Sfinții Voievozi a Schitului Buliga (1746, dărâmată, 1897, 
pentru construirea Palatului Prefecturii de Argeş), Biserica 
Meculeşti, Găvana (1752), Biserica Sântul. loan (1806, 
reconstruită, 1881-1888), Biserica Mavrodolu (refăcută, 
1815-1818), Biserica Sfântul Nicolae (refăcută, 1812, 
demolată din considerente de sistematizare a zonei centrale a 
oraşului, 1963), la care adăugăm Biserica Sântul Ilie (ridicată 
de meşterii cojocari, 1826-1828) şi Biserica Sfânta Vineri 
(1904-1908). Toate acestea erau folosite inclusiv de micile 
grupări de etnici greci, armeni şi români macedoneni. În 
decursul anilor, s-au ridicat la Piteşti şi câteva instituţii de 
cult pentru locuitorii de alte origini, germani, evrei, armeni, 
sau pentru câteva secte religioase. 

La sfârşitul secolului XVII şi începutul secolului XVIII, 
au fost înfiinţate, pe lângă biserici, primele şcoli româneşti 
din oraş. Totodată, sunt realizate, mai ales de meşterii locali, 
diferite construcţii, prezentând ingeniozitate în stilul 
tradițional al zonei argeşene. Spre sfârşitul Evului Mediu, 
s-au întreprins primele acţiuni de sistematizare pentru 
alinierea ulițelor şi mai buna gospodărire a urbei. La Piteşti 
s-a constituit, de timpuriu, o adevărată școală de pictură 
românească religioasă, remarcându-se meşterii: David, 

Simion, Nicolae, Petre şi Ilie Zugravul, care au lucrat în 
multe localități din cele trei Ţări Româneşti. 

În perioada modernă a României (1821-1918), oraşul 
Piteşti a evoluat permanent, fenomen favorizat şi de 
participarea activă a locuitorilor la marile evenimente 
naționale. 

Astfel, piteştenii au susținut moral şi material Revoluţia 
condusă de Tudor Vladimirescu din 1821. Aici au fost 
rânduiți o sută de panduri călări, conduşi de Simion 
Mehedinţeanul, întreţinerea lor făcându-se de către orăşeni. 
La Piteşti, Tudor Vladimirescu s-a aflat mai întâi în ziua de 
19 ianuarie 1821, în drumul său spre Oltenia, de unde a 
aprins flacăra revoluţiei. Ulterior, la 21 mai 1821, în 
condiţiile dramatice ale înfrângerii mişcării, de această dată 
era sub paza şi ameninţarea foştilor aliați, eteriştii, uniți cu 
mai mulți boieri şi panduri potrivnici. Tudor Vladimirescu, 
acuzat ca trădător, a rostit, la Piteşti, în timpul înfruntării cu 
Iordache Olimpiotul, celebra replică: „Eu nu mă tem de 
moarte... Înainte de a ridica steagul pentru dobândirea 
drepturilor țării, m-am îmbrăcat în cămaşa morţii”. 

Mai multe documente şi alte scrieri din instituţiile de 
cultură, bustul aşezat la intrarea spre pădurea Trivale, 
cartierul precum şi strada ce-i poartă numele, aflat în zona 
gării Piteşti-Sud, amintesc şi astăzi personalitatea oşteanului 
din Vladimiri. De asemenea, la Complexul Muzeal Goleşti, 
amenajat în casele lui Dinicu Golescu, susținător al noilor 
idei din Programul revoluției, interiorul camerei în care a 
locuit Tudor Vladimirescu, în ultimele sale zile, ne aduce, 
simbolic, în preajma celui ce a dorit să ridice voinţa 
poporului la rang de supremație în Țara Românească. 

Doctrina şi înfăptuirile Revoluţiei de la 1848 s-au 
manifestat şi la Piteşti. Clubul revoluţionar local a asigurat 
coordonarea acțiunilor desfăşurate în spiritul Programului 
naţional, ceea ce a favorizat înlocuirea conducerii 
administraţiei judeţului şi a oraşului, recrutarea de volintiri 

pentru Tabăra militară de la Râureni-Vâlcea, înfiinţarea 
Gărzii civice, aducerea în oraş a ţăranilor clăcaşi care au 
solicitat împroprietărirea pe baza Articolului 13 al 
Proclamaţiei de la Islaz, arderea Regulamentului Organic, 
precum şi depunerea Jurământului pe noua Constituţie. În 
ziarul Pruncu Român, profesorul piteştean Andrei Pretorian 
a susţinut, prin mai multe articole, cauza revoluţiei. În 
condiţiile dublei ocupaţii turco-ţariste a Ţărilor Române, un 
mare număr de participanţi la acțiunile de la Piteşti au fost 
arestaţi, judecaţi, condamnaţi sau expulzați pentru activitatea 
desfăşurată în spiritul Programului evenimentului enunțat. 
Pentru anii pregătirii desfăşurării Revoluţiei de la 1848, 
cât şi în cei următori, s-au remarcat, în viața politică 
românească, mai multe personalităţi originare din această 
parte a ţării, printre ele aflându-se: Ştefan Golescu, Nicolae 
Golescu, Radu Golescu, Alexandru (Albu) Golescu, 
Alexandru G. Golescu (Arăpilă), Dumitru C. Brătianu, lon C. 
Brătianu, loan C. Valentineanu, loan C. Fundescu etc. 
Memoria lor onorează şi astăzi municipiul de pe Argeş. 
Deosebit de activi s-au dovedit piteştenii în perioada 
înfăptuirii actului istoric de la 1859, precum şi în etapa 
consolidării ulterioare a unirii Principatelor Române. 
Alegerile pentru Divanul ad-hoc din 1857 al Munteniei a dat 
câştig de cauză unioniștilor, orăşenii fiind reprezentaţi de 
deputatul Dumitru C. Brătianu. La 24 ianuarie 1859, 
argeşenii din Adunarea Electivă, cu deosebire lon C. 
Brătianu, ca delegat al proprietarilor mari din această zonă, 
au subscris, fără rezerve, la alegerea lui Alexandru loan Cuza 
şi la Bucureşti. De asemenea, piteştenii Nicolae Coculescu şi 
Eftimie Nicolau au fost printre cei care l-au întâmpinat, cu 
mare bucurie şi multe speranțe, pe domnul ambelor Ţări 
Româneşti, atunci când a sosit în Capitală, 8 februarie 1859. 
Nu peste multă vreme, în ziua de 19 iulie 1859, Alexandru 
loan Cuza a vizitat reşedinţa Argeşului. La 3 octombrie 1863, 

s-a aflat în Piteşti doamna Elena Cuza, iar în vara anului 
1864, primul ministru, Mihail Kogălniceanu. 

Exemplificăm atitudinea favorabilă a piteştenilor faţă de 
marile reforme iniţiate de principe, reproducând un fragment 
din scrisoarea de susţinere a dizolvării Camerei potrivnice 
acțiunii de consolidare, prin noi legiuiri, a unirii: „Marele şi 
patrioticul act săvârşit de Înălțimea Voastră la 2 mai 1864 au 
produs în inimile tuturor orășenilor cea mai vie mulțumire, 
ca unul ce se vede menit a întări autonomia şi prosperitatea 
României ... Să trăiţi Măria Voastră, să trăiască România! ”. 

În restructurarea noastră națională, Războiul pentru 
obţinerea independenţei de stat de sub Imperiul Otoman, 
desfăşurat în anii 1877-1878, a fost un important moment. 
Mulţi piteşteni s-au aflat pe câmpul de luptă în cadrul 
Regimentului Nr. 4 Dorobanţi Argeş sau al altor unități 
militare. 

Înființat în Piteşti, 1 februarie 1877, Regimentul Nr. 4 
Dorobanţi Argeş, format, iniţial, din 1 050 de luptători, era 
deja pregătit, la 5 aprilie 1877, pentru a se încadra acţiunilor 
ordonate. Ca dovadă, în ziua de 21 aprilie 1877, i-au fost 
fixate primele îndatoriri în cadrul operaţiunilor de la Calafat, 
unde, prințul Carol i-a conferit Drapelul de luptă, 17 iulie 
1877. Batalionul Muscel, component al Regimentului, a 
trecut Dunărea, la 5 noiembrie 1877 şi a participat efectiv, 
prin fapte de înalt eroism, la cucerirea Rahovei. Apoi 
batalionul 1 Argeş a ajuns în fața Vidinului, 12 ianuarie 1878, 
purtând lupte crâncene, dar victorioase, până la încheierea 
armistițiului. 

În seara de 9 mai 1878, Regimentul Nr.4 Dorobanţi 
Argeş s-a reîntors la Piteşti, lăsând pe locurile însângeratelor 
bătălii 43 de eroi ce s-au jertfit pentru independenţa noastră 
de stat. În timpul războiului, orăşenii au sprijinit frontul prin 
subscripții, rechiziţii şi ofrande sau prin îngrijirea răniților 
aduşi în spitalele militare ale Crucii Roşii, existente la Piteşti. 

În memoria faptelor de vitejie din zilele războiului, la 1 
octombrie 1906, era aşezată piatra de temelie a 
monumentului independenţei din Piteşti, operă a sculptorului 
D. Pavelescu-Dimo şi a arhitectului Ion Traianescu. Această 
lucrare comemorativă de artă s-a ridicat de Societatea 
Coroana de oțel a veteranilor - grade inferioare din Piteşti, la 
inițiativa lui Gheorghe Drăghescu, prin subscripţie publică. 
Iniţial, monumentul s-a amplasat la intersecţia actuală a 
bulevardului Republicii cu strada Craiovei. Din considerente 
de sistematizare, a fost demolat, apoi restaurat şi reamplasat, 
în 1969, pe strada Crinului, unde se află şi astăzi. 

Regimentul Nr. 4 Dorobanţi Argeş a luat parte şi la cel 
de Al Doilea Război Balcanic. După decretarea mobilizării în 
noaptea de 2/3 iunie 1913, Regimentul a pornit din Piteşti 
spre Dunăre, ajungând în Turnu Măgurele, la 28 iunie 1913. 
În seara zilei de 2 iulie 1913, a trecut fluviul, pe un pod de 
vase, în Bulgaria. Între 15 iulie - 1 august 1913, va rămâne în 
bivuac, la Dermantez. Desfăşurarea evenimentelor va 
determina Bulgaria să ceară pace, încheiată în Bucureşti, 10 
august 1913. Ca urmare, Regimentul 4 Dorobanţi Argeş nu a 
participat efectiv la lupte, în schimb, 20 de militari au murit 
de holeră, fiind îngropaţi în teritoriile bulgare. La 15 august 
1913, Regimentul s-a reîntors în Piteşti, devenind astfel 
părtaş la acţiunea de reîntregire a Dobrogei cu Cadrilaterul, 
judeţele Durostor şi Caliacra, însumând 7 700 de kmp şi peste 
425 000 de locuitori. 

La campania militară din 1913 a participat, de asemenea, 
Regimentul 6 Artilerie. Pentru eternizarea acelor zile, în 1914 
s-a tipărit, la Piteşti, albumul Regimentul 6 Artilerie. În 
amintirea celor morți în campania anului 1913 din 
Bulgaria şi s-a ridicat, înainte de 1920, după desenele 
inginerului piteştean Dimitrie Dima, de sculptorul Luigi 
Arganini, un monument la intrarea spre Trivale. În prezent, 
acolo se află bustul Tudor Vladimirescu, vechiul monument 
fiind deteriorat de bombardamentele din 1944. 

Importanță covârşitoare pentru istoria românilor prezintă 
desăvârşirea unității noastre statale în 1918. Ca urmare a 
participării la Primul Război Mondial, alături de Puterile 
Antantei (1916-1918), s-au creat condiţiile favorabile pentru 
reîntregirea neamului, a pământului strămoşesc şi 
recunoaşterea internaţională a României Mari. În deplină 
concordanță cu idealul tuturor locuitorilor Argeşului, 
piteştenii au contribuit, direct, la multe din momentele ce au 
definit realizarea ţelului scump al unirii depline. Remarcabilă 
a fost, mai ales, participarea unui important număr de 
locuitori ai oraşului la operaţiunile militare, atât pe frontul din 
Transilvania (1916), cât şi pe cel din Moldova (1917), 
context în care au acționat pentru unirea Basarabiei cu Țara 
(27 martie 1918). 

În noaptea de 14/15 august 1916, prin dangătul 
clopotelor bisericilor din Piteşti, s-a anunţat mobilizarea 
generală şi intrarea efectivă a României în război contra 
Germaniei şi a Austro-Ungariei (Puterile Centrale). 
Regimentele Nr. 4 Infanterie şi Nr. 6 Artilerie au primit 
ordine speciale de luptă. Batalionul II din cadrul 
Regimentului Nr. 4 Infanterie Argeş, component, în acel 
moment, al Grupului Bran, a trecut imediat la atacarea 
armatelor duşmane din Transilvania, prin defileul ce duce la 
Zărneşti. La 21 august 1916, întregul Regiment Nr. 4 de 
Infanterie şi subunități din Regimentul Nr. 6 Artilerie erau la 
Bran. 

Pentru zilele următoare, până la 15 octombrie 1916, 
acestea au purtat lupte deosebit de sângeroase, mai ales la 
Șercaia, Bethlen, Calbor, Cincu Mare, Mohu, Sfântul Petru, 
Predeluş, Stevia, unde au căzut la datorie sute de eroi. Spre 
sfârşitul lunii noiembrie 1916 s-a trecut, de pe frontul din 
Transilvania, prin pasul Buzăului, în Moldova, regimentele 
din Piteşti angajând, atunci, luptele de la Inoteşti şi Breaza. 
La 23 decembrie 1916, se găseau în Odobeşti, iar la 25 
decembrie 1916, au participat la luptele de la Schitul Tarniţa. 

Începând cu 21 februarie 1917, Regimentul Nr. 4 Infanterie 
Argeş era stabilizat în Mărăşti, complet refăcut, compus din 
70 de ofiţeri şi 1 662 de soldaţi. 

La 9/22 iulie 1917, ora 17*9, argeşenii au intrat în focul 
luptelor din zona Mărăşti contra armatelor germane, 
aflându-se, în zorii zilei de 11/24 iulie 1917, în majoritatea 
lor, chiar pe poziţia unităţilor din Linia 1. Deosebite au fost 
încleştările de la Poiana Calului şi Dealul Porcului. Mulţi au 
rămas, pentru totdeauna, pe dealurile Mărăştilor, unde luptele 
au continuat până la 19 iulie / 1 august 1917. Armata a l-a 
Română, aflată sub comanda generalului Alexandru 
Averescu, a întregit, la Mărăşti, victoriile de la Mărăşeşti şi 
Oituz. 

Prin Înaltul Decret Nr. 928, din 21 august 1917, semnat, 
la laşi, de regele Ferdinand şi de ministrul de război 
Iancovescu, s-a conferit Drapelului Regimentului Nr. 4 Argeş 
Ordinul militar Mihai Viteazul Clasa a III-a, pentru vitejia şi 
avântul extraordinar cu care au luptat ofițerii, subofițerii şi 
soldații în aprigele confruntări din iulie 1917. Din acest 
Regiment au căzut la datorie, în Primul Război Mondial, 
1 059 de eroi, o parte fiind originari din Piteşti. 

De asemenea, Regimentul Nr. 6 Artilerie, care a 
participat atât la luptele din Transilvania, cât şi la cele din 
Moldova, a primit Ordinul militar Steaua României cu spade 
în grad de cavaler cu panglică de Virtutea Militară. Jertfa de 
sânge s-a cifrat la doi ofiţeri şi 272 de soldaţi tunari, printre ei 
aflându-se şi piteşteni. 

Este demn de remarcat faptul că, Regimentul Nr. 4 Argeş 
a rămas în zona luptelor din Moldova până la 21 februarie 
1918, când a plecat spre Iaşi. În ziua de 24 februarie 1918, 
ora 15, a trecut Prutul în Basarabia. Peste câteva săptămâni, 
la 27 martie 1918, Sfatul Țării de la Chişinău a hotărât unirea 
acestei tradiționale zone româneşti cu patria mamă (circa 
44 500 kmp şi peste 3 200 000 de locuitori). La începutul 
lunii mai 1918, în condiţiile păcii separate a României cu 

Germania, Austro-Ungaria, Bulgaria şi Turcia, de la 
Bucureşti (24 aprilie / 7 mai 1918), ostaşii argeşeni au fost 
localizați la Huşi, până spre mijlocul lunii decembrie 1918. 
Între timp, pentru două zile (27 octombrie / 9 noiembrie - 
29 octombrie / 11 noiembrie 1918), au reluat ofensiva contra 
armatelor germane, care au fost, însă, obligate să se 
recunoască învinse şi pe Frontul din România. În urma 
capitulării de la Compisgne (Franţa), Primul Război Mondial 
s-a încheiat cu victoria Antantei, ceea ce a determinat, 
ulterior, acceptarea internaţională a făuririi Statului național 
unitar român modern. 

Reîntors la Piteşti (sfârşitul anului 1918), Regimentul Nr. 
4 Argeş a refăcut traseul până în Basarabia, plecând din 
Bucureşti, 25 februarie 1920. S-a aflat în teritoriul dintre Prut 
şi Nistru până la 15 septembrie 1922, când a primit Ordinul 
să se deplaseze spre Piteşti. Peste exact o lună, 15 octombrie 
1922, Ferdinand I s-a încoronat, la Alba Iulia, ca rege al 
tuturor românilor. Trecuseră aproape opt ani de la 
declanşarea Primului Război Mondial. România Mare era 
înfăptuită inclusiv prin eforturile şi jertfele piteştenilor! 

Pentru memoria eroilor din Regimentul Nr. 4 Argeş, 12 
ofițeri şi 1 140 ostaşi căzuţi la datorie în timpul Războiului de 
independenţă, al celui de Al Doilea Război Balcanic şi în anii 
primei conflagrații mondiale, din iniţiativa comandantului 
Regimentului, colonelul Barbu Pârâianu, s-a ridicat Poarta 
Eroilor din Piteşti, sfințită, 28 septembrie 1926, de I.P.S. 
Episcopul Argeşului, în prezenţa oficialităților oraşului şi ale 
judeţului. În ziua de 24 iunie 1927, s-a sărbătorit 
Semicentenarul existenţei acestui brav Regiment. Totodată, la 
Institutul de Arte Grafice Artistica Petrache Mitu, din Piteşti, 
a apărut lucrarea Istoricul Regimentului Argeş no. 4 scris 
cu ocazia jubileului de 50 de ani 1877-1927, având ca motto 
cuvintele: „Ei n-au murit, trăiesc în noi, că sunt eroi”. 

În anii Primului Război Mondial şi ai luptei pentru 
Unirea cea Mare, un important rol i-a revenit lui Ion I.C. 

Brătianu (1864-1929), născut la Florica (Ştefăneşti, Piteşti), 
de mai multe ori prim-ministru al României. Totodată, 
campaniile militare din 1916-1918 au adus în prim-plan mai 
mulți ofiţeri superiori din Piteşti, sau din împrejurimi. Cele 
mai elocvente exemple sunt: generalul Constantin Cristescu 
(1866-1923), originar din Pădureţi, Argeş, absolvent al 
Gimnaziului din Piteşti, care a comandat Armata I în prima 
parte a luptelor de la Mărăşeşti, precum şi lon Antonescu 
(1882-1946), născut la Piteşti, având, în 1917, funcția de şef 
al Biroului Operații al Marelui Cartier General. 

Demonstrându-şi patriotismul, locuitorii oraşului Piteşti 
au realizat, în 1918, numeroase întruniri, cele mai multe fiind 
iniţiate de Liga pentru Unitatea Culturală a Tuturor 
Românilor, filiala locală, înființată încă din 1891 şi 
transformată, la sfârşitul anului 1914, în Liga pentru Unitatea 
Politică a Tuturor Românilor. Diversele articole din presă, 
ajutoarele materiale acordate celor de pe front, sau românilor 
veniţi din Transilvania, atitudinea ostilă faţă de armata 
germană, care a ocupat oraşul la 16 noiembrie 1916, precum 
şi alte manifestări asemănătoare, au probat ataşamentul 
piteştenilor la lupta pentru victoria şi unitatea deplină 
românească. Referindu-se la marele act istoric de la 1 
Decembrie 1918, când, prin unirea Transilvaniei cu Țara, s-a 
finalizat făurirea României Mari, ziarul Lumea Nouă, editat 
în Piteşti, consemna la 2 decembrie 1918: „Unirea este un 
act înfăptuit de poporul şi neamul nostru, iar țara noastră 
renaşte astăzi în străbunele hotare ale Daciei romane”. 

Cu deosebire după obținerea independenţei de stat 
(1877), economia capitalistă a continuat să evolueze şi în 
oraşul Piteşti. Ca dovadă, s-au înfiinţat, în vatra oraşului sau 
în comuna suburbană Găvana, beneficiind de prevederile 
Legilor pentru încurajarea industriei din 1887 şi 1912, 
mai multe fabrici de tăbăcărie (1896, 1912), de turnătorie 
(1900) şi de textile (1907, 1914), la care se adaugă Uzina 
Electrică (1912), Atelierele de Poduri Metalice pentru Căi 

Ferate (1915) şi altele. De asemenea, folosind capitalul 
privat, produsele realizate în această parte a ţării, ori 
facilitățile pentru afaceri de import-export, în Piteşti s-au 
deschis, mai ales după 1900, diverse magazine, ateliere de 
mică producţie, antrepozite, bănci, hoteluri, restaurante etc. 
Structura preponderent comercială a economiei oraşului 
Piteşti se va consolida, apoi, în anii interbelici. 

Concomitent, s-au construit diverse edificii publice sau 
particulare reprezentative: clădirea actualului Restaurant 
Argeş (1870), Staţia şi Depoul C.F.R. (1872), Hanul 
Gabroveni (1877), Foişorul de Foc şi Cazarma Pompierilor 
(1877-1879), Primăria (1886, astăzi, Galeria de Artă), 
Prefectura de Argeş (1899, astăzi, Muzeul Judeţean Argeş), 
Liceul I.C. Brătianu (1899), Banca Populară (1910-1912, 
astăzi, Cinematograful Modern), Tribunalul de Argeş (1914, 
astăzi, Curtea de Apel), Teatrul Comunal (1914). În anii 1912 
şi 1915, s-au realizat noi poduri, din beton armat, peste Râul 
Doamnei, respectiv, Argeş, având câte două benzi de 
circulație, după proiectele renumitului inginer piteştean 
Dimitrie Dima (1876-1923). Între 1908-1910, s-a ridicat 
clădirea centrală a Spitalului Nicolae Bălcescu pe 
proprietatea lui Dincă Brătianu (1788-1844), a cărui casă a 
fost, până la urmă, integrată noii instituţii sanitare. 

Anumite progrese au cunoscut învățământul, cultura, 
arta, presa. După deschiderea, încă din 1833, a Şcolii 
Naţionale din Piteşti, în anii următori, pe baza reformelor 
adoptate de Alexandru Ioan Cuza, în Piteşti au luat ființă mai 
multe instituții primare şi gimnaziale de învățământ, iar 
numărul elevilor, proveniţi inclusiv din mediul rural, a 
crescut permanent. Aşa, de exemplu, la 6 septembrie 1866, 
s-a înființat Gimnaziul de Băieți, devenit, în 1894, liceu. 
Începând cu 1838, s-au organizat primele şcoli particulare din 
Piteşti. 

Existau, totodată, la sfârşitul secolului XIX - începutul 
secolului XX, societatea Cultura, o trupă permanentă de 

teatru, formaţii muzicale şi expoziții de artă plastică. S-au 
tipărit ziare şi reviste, cum au fost Deşteptarea, Salvarea, 
Argeșul. În 1907, era editată, în Tipografia Mihail Lazăr-Fiu, 
lucrarea Meseriaşul român şi legea meseriilor (29 de p.), 
semnată de Ştefan G. Chicoş, licenţiat în drept, doctor în 
ştiinţe economice la Universitatea din Berlin (1906), avocat, 
inspector comercial pe lângă Ministerul Industriei şi 
Comerţului. Autorul a elaborat, apoi, Monografia stărei 
meseriilor în Piteşti (109 p. + 12 tabele), apărută, la aceeaşi 
tipografie, în 1909. 

Creşterea prestigiului localităţii Piteşti, în perioada 
modernă, s-a datorat, alături de factorii amintiţi mai sus, 
inclusiv unor intelectuali de vază ai ţării, fii ai acestei urbe, 
printre care: amintim ziaristul şi traducătorul loan G. 
Valentineanu (1834-1910), fondator al gazetei Reforma din 
1859, scriitorul şi gazetarul loan C. Fundescu (1836-1904), 
pictorul Ilie Petrescu (1836-1889), cu studii la Viena, 
Gheorghe  lonescu-Gion (1857-1904), istoric, membru 
corespondent al Academiei Române, Nae S. Dumitrescu 
(1862-1940), preşedinte, timp de 40 de ani, al Societăţii 
Ştiinţifice şi Literare Tinerimea Română, renumitul 
colecţionar de artă Alexandru Bogdan-Piteşti (1870-1922), 
inginerul constructor şi proiectantul de renume naţional 
Dimitrie G. Dima (1876-1923), criticul literar şi traducătorul 
Ion Trivale (1889-1916), Eftimie N. Antonescu (n. 15 
decembrie 1876), profesor universitar, Academia de Înalte 
Studii Comerciale din Bucureşti (1924), consilier la Înalta 
Curte de Casaţie, precum şi fratele său, Emanuel N. 
Antonescu (n. 20 februarie 1870), doctor în drept la Berlin 
(1897), profesor universitar de drept civil la Iaşi (1901), apoi 
Bucureşti (1904), autor al piesei Dochia, preşedinte al Ligii 
Contra Cametei. 

Făurirea statului naţional unitar român, în 1918, a 
inaugurat etapa contemporană a istoriei noastre naţionale. 
De-a lungul acestei perioade, începând cu 1918 şi până astăzi, 

la Piteşti s-au desfăşurat importante activităţi, aferente tuturor 
sectoarelor creaţiei materiale şi spirituale. Remarcăm faptul 
că, până în 1922, economia urbană a atins, în general, nivelul 
antebelic şi a cunoscut, constant, anumite sporuri, până spre 
sfârşitul deceniului. Un singur exemplu este, în acest sens, 
edificator. Astfel, Țesăroria Română din Piteşti-Sud şi Textila 
Românească din Găvana lucrau, în 1927, la întreaga lor 
capacitate (429 de războaie mecanice), folosind peste 600 de 
muncitori. 

Criza economică din perioada 1929-1933 s-a resimțit, 
însă, şi la Piteşti. Ca urmare, Anuarul din 1936, aprecia: 
„După 1927-28, oraşul şi-a pierdut faima de odinioară, iar 
multe firme cunoscute s-au prăbuşit, şi toate acestea din 
cauza crizei economice prin care trecem cu toții de aproape 
10 ani”. În urma ameliorării situaţiei, deşi „ca industrie, 
Piteştiul îl putem considera pe un plan secund”, după cum 
preciza amintitul Anuar, pentru perioada care a precedat 
izbucnirea celui de Al Doilea Război Mondial, economia 
oraşului a prosperat. Indicatorul industriei româneşti din 
1939-1940 înscria, la Piteşti, Il unități de importanță 
națională, societăți anonime sau firme particulare, având, 
însă, în total, un capital investit de numai 150 733 663 de lei, 
o forţă motrice însumând 1924 CP şi 1 620 de salariaţi, 
situaţie menținută, în linii mari, până în 1948. 

Ponderea o deţineau Țesătoria Română (Gară-Sud), 
Textila Românească (Găvana), Fabrica de tăbăcărie Titu 
Dumitrescu (Găvana), Fabrica de tăbăcărie Constantin 
Petrescu (Găvana) şi Fabrica de Butoaie. La 26 noiembrie 
1932, Țesătoria Română (Gară-Sud), înfiinţată cu capital 
belgian, a sărbătorit un sfert de veac de activitate, 
evenimentul fiind consemnat şi prin dezvelirea unei plăci de 
marmură, aflată, astăzi, la Muzeul Judeţean Argeş. 

Printre cele mai importante edificii publice, ridicate la 
Piteşti în perioada interbelică, amintim Hala Centrală (dată 
în funcţiune, 1922, astăzi, demolată, s-a aflat în zona Picţei 

Civice Centrale a municipiului), Liceul Zinca Golescu (1925- 
1928), Şcoala Normală (1931, astăzi, sediul mai multor 
facultăţi ale Universităţii din Piteşti), Casa Corporaţiunilor şi 
Asigurărilor Sociale (1931, astăzi Direcţia Muncii şi 
Protecţiei Sociale), Căminul de Ucenici (1940, astăzi, Liceul 
Nr. 8), Administrația Financiară (1936, astăzi, sediul 
Municipalități), Tipografia Argeş (1932, pavilionul 
administrativ), Cercul Militar (1939, astăzi, Casa Armatei), 
Casa Învăţătorilor (1940, astăzi, Casa Corpului Didactic 
Argeş). 

Cetăţenii au arborat doliul cu prilejul decesului, la 9 mai 
1891, a lui lon C. Brătianu, precum şi la moartea lui Ion I.C. 
Brătianu, 27 noiembrie 1927, în memoria căruia s-a dezvelit, 
27 noiembrie 1938, în Bucureşti, fiind prezenţi şi piteşteni, 
statuia realizată de sculptorul sârb Ivan Mestrovi€. Prin 
Piteşti au trecut, spre Curtea de Argeş (10 mai 1881), 
participanţii la încoronarea regelui Carol 1 şi a reginei 
Elisabeta, dar şi cortegiile funerare ale acestora, 27 
septembrie 1914, respectiv, 3 martie 1916. De asemenea, la 
20 iulie 1927, mulți piteşteni s-au aflat la catafalcul regelui 
Ferdinand I, înmormântat în Catedrala Curtea de Argeş. 

Oraşul Piteşti şi-a consolidat, în perioada interbelică, 
rolul de important centru comercial şi bancar al Munteniei. 
La 1 ianuarie 1926, pe baza Legii datată 12 mai 1925, a fost 
reorganizată Camera de Comerţ şi Industrie, înființată încă 
din 1887, în sensul despărțirii din Circumscripţia a II-a Piteşti 
a judeţului Teleorman, ulterior, 1927, a judeţului Olt. 
Activitatea acestei instituţii va rămâne structurată numai 
pentru județele Argeş (având, în 1935, 2121 de firme 
individuale, 247 de firme sociale, 15 firme - societăţi 
bancare) şi Muscel (în 1935, 1508 firme individuale, 187 de 
firme sociale şi 14 firme - societăți bancare). 

În 1937 existau, numai la Piteşti, aproape 1 000 de firme, 
dintre acestea fiind: 57 de cârciumi, 48 de magazine de 
coloniale, 35 de magazine de manufacturi, 27 de măcelării, 

11 restaurante, 10 pescării, 15 unităţi bancare şi multe altele. 
Alesandru Cicio Pop, semnatarul amintitei lucrări, Guide de 
la Roumanie, Bucureşti, 1940, preciza, la pagina 266, că „în 
Piteşti, renumite sunt Hotelul Splendid, Hotelul Metropol, 
restaurantele Splendid, Busuioc şi Trivalea ”. 

Activitatea spirituală locală s-a diversificat datorită, mai 
ales, înființării, la 28 octombrie 1928, a Ateneului Popular 
Gheorghe lonescu-Gion, cu expoziţie muzeală etnografică şi 
bibliotecă publică. În 1936, se tipăreau la Piteşti nouă ziare şi 
reviste, existau trei cinematografe, trei şcoli primare de fete, 
două grădinițe de copii, o şcoală catolică şi una israclită, 
precum şi Liceul IC. Brătianu, Şcoala Comercială 
Superioară şi  Elementară, Liceul de Fete, Şcoala 
Profesională, Şcoala Normală, Şcoala Inferioară de Arte şi 
Meserii, Şcoala de Industrie Casnică. Arenelor sportive 
Sporting-Club şi C.F.R. - Radu Negru li s-a adăugat, în 1936, 
Ştrandul Negru Vodă, realizat pe proprietatea oraşului din 
iniţiativa ofiţerilor Regimentului | Vânători Argeş. 

Perioada dintre cele două războaie mondiale a propulsat, 
în viaţa politică şi culturală, mai multe personalităţi originare 
din Piteşti, unele deja amintite. Dintre acestea se detaşează 
generalul lon Antonescu (1882-1946), devenit mareşal, 21 
august 1941, Şef al statului român în perioada 4 septembrie 
1940-23 august 1944, Ion I.C. Brătianu (1964-1927), prim- 
ministru al României, 1914-1918 şi 1922-1926, Armand 
Călinescu (1893-1939), de mai multe ori ministru, apoi, prim- 
ministru al României, 7 martie - 21 septembrie 1939, 
scriitorii Alexandru Davila (1862-1929), Tudor Teodorescu- 
Branişte (1899-1969), Alexandru Kirițescu (1888-1961), 
artistul plastic Costin Petrescu (1872-1954), autor al marei 
fresce cu tematică istorică din interiorul Ateneului Român de 
la Bucureşti, pictorul Rudolf Schweitzer-Cumpăna (1886- 
1975), originalul interpret de folclor Teodorescu-Zavaidoc 
(1896-1945), pictorul Dan Băjenaru (1900-1988). 

Anii în care s-a desfăşurat Al Doilea Război Mondial 
(1939-1945) au dus, în mare măsură, la deteriorarea vieții 
economico-sociale. Unele unități industriale şi-au redus 
activitatea, cu excepţia celor din cadrul C.F.R., dând faliment 
peste 100 de firme comerciale. Piteştenii şi-au arătat deschis 
indignarea faţă de semnarea Dictatului de la Viena, prin care 
partea de Nord-Vest a Transilvaniei a fost acordată Ungariei 
horthyste (43492 de kmp, 2667000 de locuitori). 
Cutremurul din noaptea de 9/10 noiembrie 1940, inundațiile 
din 11-12 iulie 1941, bombardamentele avioanelor răzleţite 
ale operaţiunii anglo-americane Tida/ Wave, din 1 august 
1943, dar, mai ales, cele sistematice din 6 mai, 6 iunie şi 6 
iulie 1944, angajarea directă a unor piteşteni pe frontul 
antisovietic (1941-1944), apoi, antigerman (1944-1945) au 
creat numeroase distrugeri materiale şi ireparabile pierderi de 
vieți omeneşti. 

Participarea, la război, a unităților militare din Piteşti, 
începând cu 22 iunie 1941, s-a făcut conform acordurilor 
germano-române, semnate la Miinchen şi Berchtesgaden (11- 
12 iunie 1941). Guvernul condus de lon Antonescu era 
obligat să participe, efectiv, la războiul declanşat de nazişti, 
având ca scop imediat readucerea, la teritoriul național, a 
Basarabiei şi a Nordului Bucovinei răpite României prin 
Nota ultimativă sovietică, 26 iunie 1940, emisă pe baza 
Tratatului Ribbentrop-Molotov, Moscova, 23 august 1939. 
De reținut faptul că, în urma acestei samavolnicii, mulţi 
români, originari mai ales din Basarabia, şi-au găsit adăpost 
şi un loc de muncă onorabil la Piteşti, unde se mai aflau, de 
altfel, români veniţi din zonele Transilvaniei, anexate de 
Ungaria, precum şi unii refugiați polonezi. 

După realizarea obiectivului inițial, acela de a reocupa 
teritoriile până la Nistru, piteştenii, aflaţi în unităţile militare 
argeşene Regimentele 1 Vânători, 4 Dorobanţi, 30 Infanterie, 
6 şi 15 Artilerie, constituite în Divizia a III-a Infanterie, sau 
cei din alte grupări operaţionale, au pătruns în adâncimea 

frontului, ajungând pe aliniamente din Odessa, Sevastopol, 
Harkov sau Stalingrad. În perioada 1941-1943 mulţi militari 
din Piteşti au murit eroic, alții au fost grav răniți, dați 
dispăruţi sau vor deveni captivi. 

La 15 noiembrie 1943, s-a constituit pe teritoriul Uniunii 
Sovietice, din prizonieri români, Divizia de voluntari Tudor 
Vladimirescu, care a participat, apoi, la luptele împotriva 
hitlerismului, 1944-1945. În această Divizie s-au aflat şi 
militari originari din Piteşti. Prin Decretul-lege, datat, 25 
aprilie 1945, Divizia Tudor Vladimirescu a fost integrată 
Armatei Române. La începerea ofensivei Fronturilor 2 şi 3 
Ucrainene, pe direcția laşi - Chişinău, 20 august 1944, 
unităţile militare argeşene erau retrase, parțial, în interiorul 
țării, pentru refacere. Intrarea lor în luptele antifasciste şi 
participarea la Campania din Vest s-au realizat în perioada 
septembrie 1944 - mai 1945, fiind angajate ample încleştări 
cu armatele germano-maghiare, mai ales pentru eliberarea 
Transilvaniei şi, în continuare, pe teritoriile Ungariei, 
Slovaciei, Austriei, până la victoria finală. 

Din punct de vedere operativ, la 7 septembrie 1944, 
unitățile militare din Argeş au fost încadrate, pe toată 
perioada vestică a războiului, Armatei a IV-a Română. În 
contextul acțiunilor întreprinse pe teritoriul României de 
Frontul 2 Ucrainean, Comandamentul acestuia a avut 
rezidența, pentru câteva săptămâni, în apropiere de Piteşti, la 
Goleşti. 

Piteştenii din Divizia a Ill-a Infanterie, condusă de 
generalul de brigadă Dumitru loan, au luptat eroic pentru 
eliberarea Transilvaniei, cu deosebire în încleştările de la 
Odorhei şi Valea Nirajului, la trecerea Mureşului (29 
septembrie 1944) sau la cucerirea Gherlei (13 octombrie 
1944), depăşind, 25 octombrie 1944, frontiera în Ungaria şi 
traversând, 1 noiembrie 1944, Tisa. În ziua de 12 ianuarie 
1945, Divizia a III-a Infanterie a început ofensiva pe teritoriul 
Cehoslovaciei, în aprilie 1945 aflându-se pe Valea Gronului. 

Finalul conflagrației a găsit-o, aşadar, în adâncimea 
dispozitivului frontului antifascist de pe arealul Slovaciei. 

La 23 august 1945, trupele române victorioase, printre 
acestea fiind şi unităţi din Piteşti, au fost primite, triumfal, în 
Bucureşti, încheindu-se, astfel, epopeea controversată a 
participării noastre la cel de Al Doilea Război Mondial. 
Oştirile naţionale erau venerate în ţară, deşi Basarabia, 
Nordul Bucovinei şi Cadrilaterul nu reveniseră la statul unitar 
din 1918. În schimb, mii de soldaţi şi ofiţeri ruşi se aflau în 
România. Noua misiune sovietică se impunea forțat, sugerând 
şi  supervizând acţiunile guvernamentale, controlând 
economia, celelalte segmente vitale. 

La 1l octombrie 1946, s-a adoptat la Paris, Proiectul 
Tratatului de Pace cu Statul Român, cuprinzând 38 de 
articole şi 6 anexe, fără să ni se acorde Statutul de 
cobeligeranță. Ţara noastră era obligată să achite importante 
despăgubiri de război către U.R.S.S., iar la 10 februarie 1947, 
delegația Guvernului României a fost determinată să 
semneze, la Paris, Tratatul de Pace cu Puterile Aliate şi 
Asociate. 

Deşi nu s-a aflat în zona fierbinte a luptelor, oraşul 
Piteşti a cunoscut, din plin, ororile războiului, greutăţile 
economice şi sociale inerente unei asemenea perioade de 
austeritate. Evenimentele imediat următoare momentului 
întoarcerii armelor contra Germaniei hitleriste au determinat 
includerea oraşului Piteşti în Directiva operativă a Marelui 
Stat Major Român, privind lichidarea oricărei rezistenţei a 
trupelor germane, împiedicarea retragerii acestora prin 
trecătorile Carpaţilor. 

Condiţiile istorice naţionale şi internaţionale ale etapei 
1944-1948 au imprimat atitudini discordante în cele mai 
diverse domenii. Astfel, pe plan politic, după constituirea la 
Piteşti (31 august 1944), a unei secțiuni a Blocului Naţional 
Democrat, având ca obiective lupta antifascistă şi promovarea 
principiilor  general-democratice, treptat, s-au conturat 

tendinţe opozante între organizaţiile tradiționale de P.N.L. şi 
P.N.Ţ., pe de o parte, şi cele ale P.S.D., P.C.R., Frontului 
Plugarilor, Sindicatelor Unite, Uniunii Patriotice, 
reorganizată, pe plan local, 24 septembrie 1944, Apărării 
patriotice, înființată, 8 octombrie 1944, pe de altă parte. 

Acestea din urmă au format, la 23 octombrie 1944, 
Consiliul Judeţean Argeş al Frontului Naţional Democrat, 
care, ulterior, au primit sprijinul disidenţilor din P.N.Ţ. - 
Anton Alexandrescu şi P.N.L. - Gheorghe Tătărescu. O 
asemenea alianță politică a determinat, prin multiple acţiuni 
desfăşurate deseori în forță, într-un ritm alert, folosindu-se 
starea psihologică a locuitorilor oraşului, în condiţiile 
economico-sociale deosebit de precare, înlocuirea conducerii 
primăriei şi a prefecturii, impunându-se reprezentanți ai noii 
ordini administrative. Totodată, s-au organizat mai multe 
manifestații de stradă, care, subsumate celor din Bucureşti, 
ori din alte zone ale țării, în corelaţie cu influenţa unor factori 
externi, dar mai ales cu prezența armatei sovietice, au condus 
la instalarea Guvernului F.N.D., condus de Petru Groza. 
Pentru derularea alegerilor de la 19 noiembrie 1946, primele 
după încheierea războiului, s-a constituit, 25 mai 1946, 
Consiliul Judeţean Argeş al Blocului Partidelor Democrate, 
cu sediul la Piteşti, preşedinte Romulus Teodorescu, disident 
P.N.L.- Gheorghe Tătărescu. 

De la Piteşti, au fost trimişi ca deputaţi în noul Parlament 
unicameral al României, deschis la Bucureşti în data de 1 
decembrie 1946 (prin Legea electorală din 15 iulie 1946 se 
desființează Senatul), toţi cei şapte candidaţi ai Blocului 
Partidelor Democrate, având ca siglă electorală Soarele. 
Organizațiile locale ale celorlalte partide (P.N.L. - Brătianu, 
P.N.Ţ. - Maniu, P.S.D. - Titel Petrescu, P.Ţ.D. - dr. Nicolae 
Lupu), obstrucţionate frecvent şi vizibil în timpul campaniei 
electorale, dar mai ales în ziua alegerilor, nu au obţinut nici 
un loc în noul Parlament al României, respectiv, Camera 
Deputaţilor. 

În linii mari, acest spectru politic local s-a menţinut şi în 
anii imediat următori. Între timp, la Bucureşti, a avut loc (7- 
18 mai 1946) procesul intentat mareşalului Ion Antonescu, 
fiu al oraşului Piteşti, considerat criminal de război, 
condamnat la moarte şi executat, 1 iunie 1946. Tot în 
Bucureşti s-a desfăşurat, 30 octombrie - 12 noiembrie 1947, 
procesul liderilor Partidului Naţional-Ţărănesc, unii fiind 
argeşeni 

O parte dintre deţinuţii politici ai partidelor istorice au 
trecut prin Închisoarea de la Piteşti, unde s-a aplicat cinicul 
sistem al educației prin tortură. Clădirea era construită în 
perioada interbelică, la periferia nordică, de atunci, a oraşului, 
în timpul ascensiunii politice şi a guvernării lui Armand 
Călinescu. Practic organizaţia de la Piteşti a P.N.Ţ. a încetat 
să mai activeze, ceea ce s-a întâmplat şi cu structura locală a 
P.N.L. — Tătărescu, în urma votului de neîncredere dat de 
Adunarea Deputaţilor. 

În acelaşi context vor surveni, proclamarea Republicii, 
prin abdicarea regelui Mihai I, 30 decembrie 1947, precum şi 
desfăşurarea Congresului de unificare a P.C.R. cu P.S.D., sub 
denumirea de P.M.R. (21-23 februarie 1948), la care au 
participat şapte delegaţi din Piteşti. Pentru consfinţirea 
statutului formei republicane a României, la 28 martie 1948, 
au avut loc alegeri parlamentare. Marea Adunare Naţională, 
noua denumire a Adunării Deputaţilor, s-a constituit, aproape 
în exclusivitate (405 mandate), din deputaţi ai Frontului 
Democrat Popular. Acesta s-a creat la 27 februarie 1948 ca 
alianță electorală din P.M.R., Frontul Plugarilor, Uniunea 
Populară Maghiară, alte grupări politice mai mici. La Piteşti, 
listele P.N.L. (Bejan) şi cele ale Partidului Ţărănesc 
Democrat (dr. Nicolae Lupu) nu au obţinut nici un loc în 
M.A.N., care, la 13 aprilie 1948, a votat Constituţia 
Republicii Populare Române. Au fost, de fapt, ultimele 
alegeri pluripartidiste din perioada 1948-1990. 

În zona oraşului Piteşti, ca de altfel şi în alte localităţi ale 
țării, încă din timpul desfăşurării operaţiunilor militare de pe 
frontul antifascist, s-au stabilit unele unități ale Armatei 
Roşii. După terminarea războiului, efectivele acestora au fost 
substanțial mărite. La 7 aprilie 1946, când Divizia Horia, 
Cloşca şi Crişan a sărbătorit, la Piteşti, un an de activitate, 
printre participanţii oficiali s-a aflat şi generalul colonel 
Susaikov, locţiitorul preşedintelui Comisiei Aliate de Control. 
Comandamentul trupelor sovietice de ocupaţie, din zona 
Argeş-Muscel, s-a aflat, până în iunie 1958, când acestea au 
fost retrase din România, la Piteşti, inclusiv pe actuala stradă 
Egalităţii, iar principala bază militară s-a amenajat la Valea 
Ursului, din imediata apropiere a oraşului, pe artera de 
circulaţie rutieră spre Râmnicu Vâlcea. 

Unităţile militare sovietice, dislocate în această parte a 
țării, au colaborat cu forțele comuniste locale în timpul 
desfăşurării acțiunilor politice enunțate mai sus, urmărind, 
totodată, îndeplinirea punctelor înscrise în Convenţia de 
Armistiţiu de la Moscova, din 12 septembrie 1944 şi în 
Convenţia specială, semnată la Bucureşti, 16 ianuarie 1945, 
referitoare la livrarea produselor în contul despăgubirilor de 
război. 

Activitatea economică din Piteşti s-a refăcut cu destulă 
greutate după încheierea conflagrației mondiale. Diminuarea 
restricţiile privind folosirea energiei electrice, 
combustibililor, apei, specula, creşterea inflației, lipsa 
muncitorilor de înaltă calificare, din rândurile cărora unii au 
căzut, ca eroi, pe front, plecarea specialiştilor germani, sau de 
alte etnii, ce lucraseră înainte de război cu deosebire în 
unităţile de textile şi de încălțăminte, controlul trupelor de 
ocupaţie, au constituit impedimente greu de depăşit. La toate 
acestea s-au adăugat urmările secetei prelungite din vara 
anilor 1945 şi 1946, concretizate în scăderea vertiginoasă a 
cantităților de produse alimentare, vândute locuitorilor 


195 


PETRE POPA PAUL DICU SILVESTRU VOINESCU 


oraşului, ori în falimentul mai multor magazine de produse 
agricole. Deşi confruntaţi cu asemenea inconveniente ale 
vieţii cotidiene, unii cetăţeni din Piteşti au găzduit în casele 
lor copii din satele Moldovei, unde seceta a fost devastatoare, 
pe care i-au ajutat cu hrană şi obiecte de îmbrăcăminte, 
demonstrând, astfel, generoase sentimente. 

Pe baza acordurilor politice şi economice, impuse 
României de U.R.S.S. în 1944-1945, începând cu luna iulie 
1945, au luat ființă, într-o serie de ramuri industriale, 
întreprinderile Sovrom, prin intermediul cărora s-au trimis 
spre Răsărit, importante cantităţi de materiale, diverse 
produse textile, alimentare şi de altă natură. Ca urmare, în 
Piteşti s-a înființat, printre altele, unitatea Sovrom-Petrol, 
devenită una dintre cele mai mari din ţară, datorită inclusiv 
descoperirii în zonă şi exploatării a noi zăcăminte începând 
cu 1952. Activitatea societăţilor Sovrom a continuat până la 
25 septembrie 1954, când unităţile respective au trecut, total, 
în proprietatea statului român. 

Economia oraşului Piteşti a fost subordonată, treptat, 
intereselor şi directivelor noii puteri. După înființarea, la 24 
noiembrie 1945, a Consiliului Superior al Economiei 
Naţionale de pe lângă Preşedinţia Consiliului de Miniştri, la 
Prefectura de Argeş s-a constituit un grup special de lucru, 
urmărind aplicarea hotărârilor noului organism central. 
Sistemul local al instituţiilor financiar-bancare particulare a 
scăzut considerabil ca importanță, din cauza, mai ales, Legii 
din 20 decembrie 1946, privind etatizarea Băncii Naţionale a 
României şi stabilizării monetare din 15 august 1947. 

Câteva cifre referitoare la schimbarea banilor din 1947, 
în judeţul Argeş, operantă mai ales la Piteşti, sunt 
concludente: 35 449 de capi de familie au avut posibilitatea 
să convertească 316 miliarde de lei, în 14 milioane de lei. La 
28 ianuarie 1952, s-a efectuat reforma bănească, dată la care, 
în mod diferențiat, echivalentul era făcut de la 20, până la 400 
de lei vechi, pentru un leu nou, acoperit în aur prin 0,079346 

grame, indice superior etapelor precedente. Se diminua astfel, 
substanțial, inflația şi specula, cu efecte pozitive în 
dezvoltarea ulterioară a economiei naționale. Aceste principii 
au rămas valabile pentru o lungă perioadă de timp. 

De asemenea, pe baza Legii din 24 mai 1947, aprobată în 
plenul Adunării Deputaţilor, întreprinderile particulare şi pe 
acțiuni din Piteşti, având, cele mai multe, capacități reduse de 
producţie, au fost integrate Oficiilor Industriale, riguros 
controlate de stat. La 15 iulie 1947 (ulterior şi la 26 mai 
1950), s-au adoptat legiuiri referitoare la instituirea sistemului 
predării unor cote obligatorii de produse agricole, ceea ce a 
diminuat vizibil, până la lichidare, tranzacţiile cu cereale prin 
renumitele magazine şi depozite private din Piteşti. 

În perioada iulie - decembrie 1947, s-au introdus şi 
în Argeş programele de producţie industrială, cu efecte 
negative asupra întreprinderilor particulare, dar favorabile 
pentru cele ale statului. În anii 1945-1947, multe unități 
comerciale din Piteşti, supuse unei permanente eroziuni, şi-au 
încetat activitatea, locul lor fiind luat de reţeaua unităţilor 
comerțului etatist, extinsă concomitent cu sporirea numărului 
locuitorilor oraşului. Cu toate acestea, sistemul de 
aprovizionare pe bază de cartele şi raţii, instituit în timpul 
războiului, s-a prelungit până la 28 decembrie 1954. 

Asemenea acţiuni au condus, practic, în cele mai multe 
cazuri, la lichidarea proprietăţii individuale din industrie, 
comerţ şi rețeaua bancară, fapt oficializat prin Legea din 11 
iunie 1948, când Marea Adunare Naţională a hotărât 
naționalizarea principalelor întreprinderi industriale, miniere, 
bancare, de asigurări şi de transport, urmată de naţionalizarea 
instituţiilor  medico-sanitare şi a cinematografelor (3 
noiembrie 1948), a farmaciilor (2 aprilie 1949) şi a unei părţi 
din fondul de locuinţe de la oraşe (20 aprilie 1950). 

În virtutea cestor măsuri, Camera locală de Comerţ şi 
Industrie s-a desființat. Prin Legea din 11 iunie 1948, au 
trecut în proprietatea statului peste 300 de unități particulare 

sau pe acțiuni din Piteşti, având profil industrial, bancar şi 
meşteşugăresc, din sfera serviciilor administrativ-comunale, 
comerciale etc. Dintre acestea, numai nouă aveau, însă, peste 
zece salariaţi şi o putere instalată mai mare de 20 C.P. Printre 
unitățile industriale naţionalizate, mai importante au fost 
societăţile anonime  Zextila Românească şi  Țesătoria 
Română, tăbăcăriile şi fabricile de încălțăminte aparținând 
patronilor Constantin Dumitrescu şi Constantin Petrescu din 
Găvana, Fabrica de Butoaie, cinci ateliere tipografice. Se 
demonstrează, astfel, că sensul Legii din 11 iunie 1948, în 
cazul oraşului Piteşti, a fost grosolan încălcat, întrucât au fost 
afectate mai ales micile capacităţi de producţie, magazine sau 
unităţi de servicii publice. Demolarea proprietăţii particulare 
de nivel mediu şi inferior a creat, în Piteşti, numeroase 
dificultăți. Astfel, până la jumătatea anului 1949, un număr de 
45 de ateliere şi magazine naţionalizate şi-au încetat complet 
activitatea, iar peste 100 aveau discontinuitate. Satisfacerea 
cerințelor curente ale populaţiei s-a deteriorat considerabil, a 
scăzut interesul pentru calitatea serviciilor publice, s-a 
diminuat câştigul lucrătorilor. Aceleaşi aspecte s-au 
manifestat şi în cazul celorlalte categorii de unităţi şi bunuri 
naționalizate în perioada imediat următoare. 

Reţeaua industrial-comercială naționalizată din Piteşti a 
fost integrată, începând cu 1 iulie 1948, în sistemul 
Comisiunii de Stat a Planificării, devenit, în cele mai multe 
cazuri, foarte rigid, fără să ofere posibilitatea liberei inițiative 
şi concurenţe. Economia de piață s-a dezagregat definitiv, 
mai ales după 8 iulie 1948, când s-au înființat centralele 
industriale, cuprinzând unităţile cu profil identic sau 
asemănător din toată ţara. Statul şi-a asumat, astfel, un rol 
foarte dificil şi greoi, acela de administrator general al 
economiei naționale, suprimând numeroasele valenţe ale unei 
activități mobile, cu adevărat eficiente. 

Pentru oraşul Piteşti, modest centru al economiei 
româneşti în anii precedenţi şi imediat următori celui de Al 

Doilea Război Mondial, a început, însă, pe baza sistemului 
supercentralizat al planurilor unice de stat din 1949 şi 1950, 
dar, mai ales, al celor cincinale ulterioare (1951- 1990), o 
perioadă de intensă industrializare, cu influenţe vizibile în 
plan social şi urbanistic. Ca urmare, în deceniile următoare, 
eforturile umane, derulate sub forma unor ample şi 
permanente acțiuni economice, au favorizat restructurarea 
oraşului tradiţional, transformarea Piteştilor într-un important 
centru industrial al României contemporane. 

De reținut, în plus, câteva alte aspecte. Bunăoară, 
Statistica din 25 ianuarie 1948 a înregistrat, la Piteşti, 29 007 
locuitori, cifră deja invocată, iar Legea din 3 august 1948 a 
unificat şi laicizat învăţământul, fiind desfiinţate ultimele 
şcoli particulare, sau cele ale confesiunilor religioase. La 23 
ianuarie 1949, s-a creat miliția populară, prin desființarea 
poliţiei şi a jandarmeriei. Decretul din 14 ianuarie 1954 a 
stabilit gratuitatea asistenței medicale. 

Derularea programului postbelic de investiţii, 
concretizat la Piteşti prin ridicarea primelor obiective 
industriale, ori de prestări servicii, precum şi prin edificarea 
unor cartiere de blocuri pentru locuinţe, a avut ca suport 
Decretul din 10 februarie 1949, privind modalităţile de 
constituire a surselor necesare acestor domenii pe baza 
fondurilor de acumulare ale statului, dar şi Decretul din 25 
mai 1950, referitor la regimul preţurilor ce excludea 
negocierea în relaţiile dintre unităţile de stat. A fost interzis, 
din sistemul de investiţii, capitalul particular. Ulterior, s-a 
folosit, însă, capital mixt, român şi al firmelor străine 
(societăţi mixte). 

De aceste activităţi a început să se preocupe Comitetul 
Provizoriu al Sfatului Popular Orăşenesc, instalat la 10 aprilie 
1949, devenit, prin Legea din 6 septembrie 1950 şi în urma 
alegerilor din 3 decembrie 1950, forul administrativ local, 
denumit Sfatul Popular Piteşti. Constituţia adoptată de 
Marea Adunare Naţională, 24 septembrie 1952, a consolidat 

sistemul instituţiilor administrative de stat, subordonându-le, 
însă, factorilor politici. 

Viaţa economică locală postbelică a început, treptat, să 
se revigoreze. Astfel, la 28 septembrie 1951, a intrat în 
producţie Fabrica de Tananţi Argeșul, unitate ce a devenit 
nucleul viitoarei platforme industriale Piteşti-Nord, dar şi o 
avanpremieră a domeniului chimiei argeşene. 

Un moment deosebit de important pentru declanşarea 
amplei acţiuni de sporire a potenţialului economic al zonei 
Piteşti a fost înființarea, la 8 octombrie 1952, a Uzinei 
Mecanice de Piese Auto Colibaşi. Prin extinderile ulterioare, 
aceasta s-a transformat într-o mare platformă industrială a 
României, cu multiple implicaţii în domeniul social, substituit 
atragerii şi calificării unui important număr de locuitori ai 
satelor pentru activitatea urbană. 

În anii de început ai industrializării postbelice a oraşului 
Piteşti, consemnăm, de asemenea, înființarea următoarelor 
unități de stat: Tipografia Argeş (1948, extinsă în 1963), 
Direcţia P.T.T. Piteşti (1948), Trustul de Construcţii Civile 
(1950), Uniunea Judeţeană a Cooperativelor Meşteşugăreşti 
(1950), Oficiul Regional pentru Aprovizionare şi Desfacere 
(1951), Întreprinderea Vinalcool (1951), întreprinderile 
comerciale de stat (mari antrepozite ori magazine cu 
amănuntul, 1951-1959). La 1 octombrie 1952, a început 
organizarea Trustului Petrolului din Piteşti, având ca sferă de 
activitate forajul şi extracția de ţiţei din mai multe judeţe 
limitrofe, depistarea şi valorificarea zăcămintelor de gaze 
naturale. Primele sonde din județul Argeş s-au instalat prin 
1951. 

În același context favorabil s-a plasat şi demararea, 18 
aprilie 1961, a construcţiei Hidrocentralei de pe Argeş, 
şantier unde au lucrat mulți tineri din Piteşti, deveniti, 
ulterior, specialişti pentru alte lucrări asemănătoare din țară 
sau din străinătate. În 1962 a început dotarea cu noi spații şi 
utilaje a Întreprinderii Textila, constituită la 6 martie 1949, 

prin unificarea celor două unități de profil din Piteşti, 
naționalizate la 11 iunie 1948. Tot în 1962, s-a înființat 
Întreprinderea de Reţele Electrice Argeş, reorganizată 
considerabil pentru perioadele următoare, prin convergență 
directă cu marile platforme industriale, electrificarea zonelor 
mai îndepărtate ale oraşului, apoi a tuturor localităţilor urbane 
şi rurale argeşene. 

Una dintre marile investiţii ale Piteştilor a fost 
construirea Combinatului de Prelucrare a Lemnului, intrat 
ritmic în funcțiune, primele secţii, iunie 1963, completat prin 
noi capacități de producţie până în 1983. Din 1964, s-a 
interferat sistemului industrial şi urban Centrala 
Electrotermică Piteşti-Nord, precum şi Staţia de Epurare 
Biologică  Piteşti-Prundu, iar în 1965, Întreprinderea 
Frigorifică Piteşti-Nord. 

Existenţa în Argeş a unor asemenea unități diversificate, 
realizarea primelor magistrale electrice, gaze naturale, apă şi 
de canalizare, termoficare şi telefonie, extinse în deceniile 
următoare, pe măsura construirii noilor obiective industriale 
şi social-culturale. Asemenea dotări au fost cu atât mai 
necesare, cu cât, recensământul din 1948, amintit şi în alte 
ocazii, a reliefat situaţia precară a locuinţelor din Piteşti: 16 la 
sută nu aveau lumină electrică, 60 la sută nu dispuneau de 
instalaţii interioare de apă, 30 la sută nu foloseau canalizarea, 
iar 99 la sută se încălzeau cu lemne. Numărul abonaților 
telefonici era de 106 (se foloseau numerele cu două cifre). 
Din lungimea totală a străzilor, însumând, atunci, 53 de km, 
numai 20 la sută erau pavate corespunzător. 

Profilul industrializării Piteştilor s-a diversificat prin 
edificarea, începând cu 1965-1967, a  impunătoarelor 
capacităţi de producţie din domenii prioritare ale economiei 
româneşti. În scopul creșterii ritmului de realizare a acestora, 
la Piteşti erau înfiinţate Trustul de Construcţii Industriale, ca 
antreprenor general, şantiere ale unor întreprinderi 

specializate din țară, unități de proiectare. De asemenea, s-a 
colaborat cu instituţii bancare şi firme industriale recunoscute 
pe plan internaţional din Franţa, Germania, Italia, S.U.A, 
Japonia, Austria. Asemenea deschidere a influenţat favorabil 
dotarea, la nivelul tehnicii de vârf din perioadele respective, a 
noilor obiective economice, unele unicat, precum şi 
pregătirea superioară a oamenilor. 

Seria inaugurării marilor capacităţi industriale din Piteşti 
a fost deschisă de Întreprinderea de Motoare Electrice, intrată 
în producţie în decembrie 1967. A urmat, apoi, la 20 august 
1968, inaugurarea Întreprinderii de Autoturisme din Colibaşi, 
Piteşti, singura cu acest profil din ţară, realizată în colaborare 
cu firma internațională Renault din Franţa. Prin fuzionarea 
din 1969, vechea Uzină de Piese Auto, a fost preluată de 
noile linii tehnologice, rezultând Întreprinderea de 
Autoturisme Dacia Piteşti, una dintre cele mai importante ale 
României contemporane. 

În 1969, au intrat în producţie: Rafinăria de Petrol, 
triplată în anii următori, Combinatul Petrochimic (dublat în 
viitorii zece ani), Întreprinderea de Stofe Argeșeana, 
Combinatul de Articole Tehnice din Cauciuc, Fabrica de 
Bere, Fabrica de Pâine (Găvana). Configuraţia centrului 
industrial Piteşti a fost completată cu alte unități economice, 
cum sunt: Complexul de Vinificaţie Ştefăneşti (1968), 
Fabrica de Preparate din Carne (1969), Hidrocentrala de la 
Bascov (1970), Hidrocentrala de la Prundu (1971), Staţia de 
Alimentare cu Apă Budeasa (1971), Fabrica de Încălţăminte 
(1973), Centrul Teritorial de Calcul (1973), Institutul de 
Reactori Nucleari Energetici (1974), Staţia Dacia-Service 
Ştefăneşti (1975), Abatorul Prundu (1976), Staţia Dacia- 
Service Bascov (1983), Fabrica de Produse Metalice Piteşti 
(1985) şi altele. 

Aceste capacități industriale, precum şi dezvoltarea celor 
existente înainte de 1948, au determinat ca, în comparaţie cu 
anul 1965, volumul producţiei obținut în Piteşti să fie de 9,7 

ori mai mare în 1975, de 16 ori mai mare în 1980 şi de 30 de 
ori mai mare în 1985, când producţia globală din 1950 s-a 
realizat în numai două zile. Municipiul Piteşti, dispunând în 
1985 de 130 de întreprinderi şi instituţii, avea, atunci, peste 
120 000 de salariaţi. 

Ultimul plan de factură socialistă, valabil şi pentru 
economia reşedinţei Argeşului, a fost Cincinalul opt (1986- 
1990), întrerupt la sfârşitul anului 1989 datorită 
evenimentelor politice antitotalitare şi anulat prin prevederile 
cuprinse în Legea Nr. 31 din 1990, care a iniţiat relansarea 
economiei de piaţă. 

Câteva cifre privind Cincinalul opt sunt de natură să 
contureze stadiul evoluţiei Piteştilor la interferența cu 
perioada de tranziţie. Astfel, în 1989, producția industrială 
marfă a fost, la cursul oficial de atunci al monedei naţionale, 
de circa 50 de miliarde de lei, față de 1,2 miliarde de lei în 
1965. Ca structură, în 1989, chimia şi petrochimia deţineau 
60 la sută din volumul producţiei totale, construcţiile de 
maşini, 20 la sută, industria uşoară, 8,5 la sută, prelucrarea 
lemnului, 4,8 la sută, alte ramuri, 6,7 la sută. Din punctul de 
vedere al potenţialului economic, municipiul Piteşti a ocupat, 
în 1989, locul patru pe ţară, după Bucureşti, Braşov şi 
Ploieşti, fiind urmat de Galaţi. Productivitatea muncii era de 
nivel mediu în industria republicană, iar costurile la 1000 lei 
producţie marfă ajungeau la 145 de lei pentru materiale. Se 
exporta în peste 40 de state ale lumii. 

Investiţiile acestui ultim cincinal au fost de 12 miliarde 
de lei, localizate, pentru Piteşti, mai ales, la Centrala Electro- 
Termică pe Cărbune Piteşti-Sud, sporirea capacităţii la 
162 000 de autoturisme Dacia pe an, redimensionarea liniilor 
de fabricaţie la motoare electrice, articole tehnice din cauciuc, 
produse chimice şi petrochimice, încălțăminte etc. Prin 
legislaţia ce era în vigoare în 1989, populaţia locală a 
contribuit cu peste 21000000 de lei la acoperirea 
cheltuielilor gospodăreşti ale urbei. 

Datele statistice cuprind şi zona industrială Colibaşi, care 
va deveni, ulterior, parte integrată a noii localităţi urbane 
Mioveni. 

Pe baza mai multor componente ale schiţei de 
sistematizare, realizate în perioada 1948-1987, s-au construit, 
în deceniile 1950-1990, peste 45 000 de apartamente şi alte 
locuințe din fondurile statului, ale întreprinderilor sau 
proprietate personală, grupate în cartierele  descori 
nominalizate: Leonte Filipescu (1955-1956), Mărăşeşti 
(1956-1957), 9 Mai (1958), General Cristescu (1958-1960), 
Bucureşti (1960-1965), Gară-Sud (1963), Craiovei (1964- 
1969), Negru Vodă (1966-1974), Trivale (1970-1987), 
Războieni (1970-1976), Găvana (1975-1990), Pătraşcu Vodă 
(1979-1982), Banatului (1976-1988), Petrochimiştilor (1978- 
1990), Popa Șapcă (1982-1990). Era edificat, de asemenea, 
Centrul Civic cuprins între străzile Victoriei, Doamna Bălaşa, 
Maior Şonţu. 

Totodată, s-au construit, folosind fondurile statului, 
începând cu 1958, un număr de 18 şcoli gimnaziale, 20 de 
grădiniţe, creşe şi case de copii, şapte localuri şi alte dotări 
pentru licee, Spitalul Judeţean (1973), Policlinica (1981), 
Spitalul de Pediatrie (1984), diverse spaţii sanitare şi 
farmaceutice. S-a reparat şi s-a extins localul Teatrului 
Alexandru Davila (1977-1979), fiind date în folosință 
cinematografele Bucureşti (1958), Lumina (1958), Dacia 
(1968), Modern (renovat în 1972), alte instituţii culturale, 
cluburi sportive şi asociaţii, precum şi mai multe librării 
(Eminescu, Bălcescu, Tineretului). Simfonia lalelelor, 
iniţiată în 1978, completează personalitatea municipiului 
Piteşti. Din 1962, oraşul Piteşti a devenit centru universitar 
prin înfiinţarea Institutului de Învățământ Superior (3 ani), iar 
în 1969, a unor facultăţi tehnice. 

Din noul peisaj urbanistic, datorat în cea mai mare 
măsură arhitecților din Piteşti, constructorilor argeşeni şi 
forurilor administrative locale, se detaşează, aşadar, edificiile 

publice: Poşta Centrală (1954), Hotelul Argeş (1961), Banca 
Naţională (1964), Inspectoratul Sanitar de Stat (1969), 
Prefectura de Argeş (1970), Hotelul Muntenia (1970-1976), 
Casa de Cultură a Sindicatelor (1971), Magazinul 7rivale 
(1972), Complexul Comercial Fortuna (1972-1982), Sala 
Sporturilor (1972), Centrul Teritorial de Calcul (1973), 
Liceul Alexandru Odobescu (1974), Tribunalul (1976), 
Institutul de Proiectare (1978), Bazinul Olimpic de Înot 
(1981-1985), Grupul Pompierilor (1983), Casa Cărţii şi Casa 
Artelor (1986-1989). 

Viaţa citadină a fost influențată, pozitiv, prin 
redimensionarea principalelor artere şi noduri de circulație 
intravilane, construirea Autostrăzii amintite, Piteşti-Bucureşti 
(1972-1974), a D.N. Transfăgărășean (inaugurat, la 20 
septembrie 1974), introducerea telefoniei automate (1975), 
dimensionarea Pieței Civice Centrale (1975), amenajarea 
pieţelor comerciale în toate cartierele mari (1981-1988), a 
autogărilor de călători şi marfă (1970-1985). 

Pentru racordarea Piteştilor la un asemenea intens ritm 
constructiv, în anii postbelici s-au făcut masive demolări, 
fiind dărâmate, de cele mai multe ori, aşa cum deja s-a 
precizat, clădiri insalubre, dar şi construcții cu valoare 
arhitecturală tradițională, care au existat, cu deosebire, în 
zonele Craiovei, Teiuleanu, Târgu din Vale, parțial, în 
Centrul Civic. 

La sfârşitul anului 1989, numărul apartamentelor nou 
construite în Piteşti se cifra, riguros statistic, la 45 974, ceea 
ce reprezenta aproape 300 de unităţi la 1 000 de cetăţeni, 84 
la sută din populație folosind, cotidian, asemenea spaţii. 
Aproximativ 10 la sută erau însă de confort redus. 
Consemnăm, totodată, unele date privind dotarea urbană: 177 
de km străzi pavate, 199 de km reţele de apă potabilă, 180 de 
km reţele canalizare, 56 de ha spaţii verzi, peste 1 120 000 de 
mp spaţii comerciale, majoritatea covârşitoare aparținând, 
atunci, statului sau cooperaţiei. 

Existau în Piteşti, în 1989, mai mult de 41 000 de elevi şi 
studenţi, 13 instituţii de cultură şi artă, 66 de instituţii sanitare 
(creşe, dispensare, spitale, farmacii), 21 de instituţii 
preşcolare şi de ocrotire a minorilor, 260 de unităţi de prestări 
servicii. Se aflau în construcţie, la sfârşitul anului 1989, 
marile blocuri din zona centrală GI, EI, E3, mai multe 
blocuri în zonele Piteşti-Nord, Gârlei, Tudor Vladimirescu, 
Bulevardul Petrochimiştilor, Smeurei etc. 

După cum se cunoaşte, pe baza Legii Nr. 2, adoptată de 
Marea Adunare Naţională la 16 februarie 1968, oraşul Piteşti 
a primit calitatea de municipiu, fiind inclus, apoi, în categoria 
marilor oraşe ale României. În structura localităţii au intrat, 
atunci comunele suburbane Bascov, Bradu, Colibaşi, 
Mărăcineni, Ştefăneşti, situaţie care s-a menţinut până în 
1990. Anterior, comuna Colibaşi devenise oraş, sub 
denumirea de Mioveni. Hotărârea era adoptată ca urmare a 
dezvoltării zonelor industriale Dacia şi I.R.N.E., a construirii 
unui număr important de apartamente, a altor dotări social- 
culturale şi gospodăreşti. 

Evoluţia, uneori discontinuitățile, din cele mai diverse 
sectoare de activitate ale Piteştilor, pentru perioada 1944- 
1989, au fost oglindite, mai ales, în paginile ziarelor locale 
Presa, Gândul nostru, Argeşul (până în 1951), Secera şi 
Ciocanul (1951-1989), revista lunară de cultură Argeş 
(1966-1989), în diverse foi volante editate de sindicatele 
marilor unități industriale şi de construcții. S-au tipărit, de 
asemenea, sub titlul Studii şi Comunicări, volume ale 
muzeelor Piteşti şi Goleşti, Casei Corpului Didactic şi 
Institutului de Învăţământ Superior, unităților de cercetare 
ştiinţifică, precum şi valoroase lucrări de literatură, elaborate 
de scriitorii locali... (Proiect de text, elaborat în 1993, pentru 
un posibil Anuar al Municipiului Piteşti, acţiune editorială 
nefinalizată; Studii culturale, Editura Universităţii din Piteşti, 
Piteşti, 2003, p.226-276).) 

(3) INTEGRAREA MUNICIPIULUI PITEŞTI ÎN 
ETAPELE CELEBRĂRII ROMÂNIEI MARI 
(1918 — 1998) 


În Constituţia României, aprobată prin Referendum-ul 
din decembrie 1991, Articolul 12, referitor la Simbolurile 
statale precizează: „Ziua Naţională a României este 1 
Decembrie”, iar Imnul Naţional, creaţia, Deşteaptă-te 
române. 

După cum se cunoaşte, versurile atât de inspirate, pline 
de un vibrant patriotism, purtând inițial titlul Un răsunet, 
aparțin poetului Andrei Mureşanu (n. Bistriţa 1816-m. 
1863), fiind un marş creat special pentru revoluționarii 
paşoptişti. Ca urmare, autorul versurilor, precum şi cel al 
muzicii, Anton Pann, au intrat prin poarta larg deschisă a 
istoriei noastre naţionale ca excelenți vizionari. 

De astfel, încă din timpurile străvechi latine, învățatul 
Sallustius (86-35 î.Hr), în opera sa Historiae, aprecia: 
“Gloria strămoşilor este ca o lumină pentru urmaşi, ea nu 
tăinuieşte nici faptele lor bune , nici pe cele rele ”. Pornind de 
la acest precept, putem aprecia că atunci când în Blajul 
transilvan, la 3—5 mai 1848, se solicita: “Noi vrem să ne unim 
cu Țara ”, s-a gândit şi s-a acţionat bine. 

Sintagma devenită, în timp, un adevărat simbol al 
dorinţei înaintaşilor noştri de contopire într-o singură entitate, 
a fost un crez major şi pentru cel ce a reprezentat zona 
Argeş-Muscel la acea Mare Adunare, respectiv, 
revoluţionarul născut la Piteşti, Dumitru C. Brătianu 
(1818-1892), considerat în perspectivă istorică, primul nostru 
concetăţean care a intonat Deşteaptă-te, române! pe teritoriul 
Transilvaniei străbune. 

Comuna urbană Piteşti, avea cu opt decenii în urmă, 519 
hectare, 2 552 de clădiri, 30 de fabrici şi ateliere mai mari, 
opt bănci, 12 biserici, un monument al independenţei, trei 
cinematografe, un teatru, 15 şcoli etc., iar populaţia oraşului 
era de 19 722 de locuitori stabili. 

În acel timp istoric, 1918, la conducerea localităţii Piteşti 
s-au succedat, ca primari, Nicolae G. Dumitrescu şi 
Constantin Bălan. Deoarece unii membri ai Consiliului 
Comunal erau mobilizați, a lucrat o comisie interimară 
condusă, iniţial, de Dan Marinescu, iar pentru o mai lungă 
perioadă, de Alexandru Fostiropol. 

În vara anului 1916, mai multe unități militare din arealul 
argeşean, cum au fost Regimentul 4 Argeş şi Regimentul 6 
Artilerie, cu sediul în Piteşti, ori Regimentul 70 Muscel, au 
participat la ofensiva din Transilvania şi la luptele din 
Dobrogea. Apoi, şi-au apărat cu dârzenie teritoriul invadat de 
armatele Puterilor Centrale. De astfel, generalul german Erich 
von Falkenheyn (1861-1922) va nominaliza oraşul Piteşti în 
cadrul Ordinului de înaintare a Corpului Alpin dincoace de 
Carpaţi, iar Grupul Krafft a avut misiunea să atace pe direcția 
Curtea de Argeş-Piteşti. În defileul Bran-Câmpulung, 
comanda a aparţinut generalului von Morgen. 

Prin Ordinul de zi din 12 noiembrie 1916, apărarea 
oraşului Piteşti a fost încredinţată grupului condus de 
generalul Constantin Prezan (1861-1943), din cadrul Armatei 
1 Română, iar ultima luptă din zona Mateiaş-Valea Mare s-a 
desfăşurat în prezența generalului Alexandru Averescu 
(1859-1938), comandantul Armatei II Române. 

Cu toată rezistenţa opusă de militari, la care au participat 
şi mulți civili, oraşul Piteşti a fost ocupat de trupele inamice 
la 16 noiembrie 1916, după ce anterior au avut aceeaşi soartă 
aşezările din amonte, ulterior cele din aval. Structurile 
militare argeşene sunt retrase în Moldova, unde s-au 
evidenţiat, mai ales, în luptele din sectorul Măraşti. 
Regimentul 4 Argeş a primit, la 31 august 1917, personal de 

la regele Ferdinand I (1914-1927), Ordinul militar Mihai 
Viteazul clasa a III-a (Decretul Nr. 928, emis la Iaşi ). 

În contextul evenimentelor de la începutul anului 1918, 
mai mulți argeşeni îmbrăcaţi în haină militară au devenit 
coautori la unirea Basarabiei cu Vechiul Regat, aflându-se pe 
Nistru în ziua când sfatul Ţării de la Chişinău a decis 
revenirea teritoriului, răpit de Imperiul Țarist în 1812, la vatra 
străbună. Se adăugau atunci României 44 500 de kmp şi 3,2 
milioane de locuitori. 

După încheierea Păcii de la Bucureşti, 24 aprilie /7 mai 
1918, cu Puterile Centrale, mulţi locuitori din Argeş s-au 
reîntors din refugiu la casele lor, iar o parte din unităţile 
militare au fost demobilizate. Sentimente speciale se vor 
exprima, însă, de piteşteni atunci, când, din raţiuni naţionale 
şi externe, se vor relua operaţiunile militare împotriva 
Centralilor, la începutul lunii noiembrie 1918, precum şi 
după decizia bucovinenilor, adoptată la 15/28 noiembrie 
1918, privind revenirea Nordului Moldovei, anexat în 1775 
Imperiului Habsburgic, la matca autohtonă. 

Încă din 1891, se constituise, la Piteşti, o secţiune a Ligii 
Culturale, devenită, în 1914, Liga pentru Unitatea Politică a 
Tuturor Românilor. Sub egida acestui for, s-au iniţiat 
importante demersuri privind desăvârşirea statului naţional 
român modern.La una dintre întrunirile Ligii, desfăşurate în 
Piteşti înainte de Primul Război Mondial, marele nostru 
istoric Nicolae Iorga (1871-1940) aprecia: “Vremurile ne-au 
tăiat în multe bucăţi şi noi am simțit de la început nevoia (...) 
să realizăm o unitate românească ”. 

Aflându-se în imediata vecinătate a Transilvaniei, între 
zonele Argeş-Muscel şi teritoriile româneşti de la Nordul 
Carpaţilor s-au stabilit legături permanente, datând de 
veacuri, intensificate ideatic, mai ales, în perioada Marii 
Uniri. Ca dovadă, la 15 martie 1915 din Piteşti s-a transmis o 
scrisoare de adeziune privind hotărârile adoptate la Congresul 
românilor de peste hotare aflători în țară, organizat la 

Bucureşti, când a predominat concepţia că România întregită 
se poate realiza numai prin participarea la război alături de 
Antanta (Franța, Anglia, Rusia). 

Mai mulţi locuitori rezidenți în capitala Argeşului, 
originari din Transilvania, au întreținut o permanentă 
corespondenţă cu Simion Mândrescu (1868-1947), apreciat 
luptător mureşan pentru unire, intelectual de seamă al 
secolelor XIX-XX, participant la Congresul popoarelor 
asuprite din Austro-Ungaria, desfăşurat la Roma (8 aprilie 
1918). Într-unul dintre mesajele adresate acestei personalități 
(28 martie 1915) se spunea: “Românii ardeleni din Piteşti vă 
roagă să fiţi interpretul sentimentelor de solidaritate cu toți 
fraţii lor pentru realizarea idealului nostru naţional. Socotim 
momentul prielnic pentru a vedea Transilvania, Banatul, 
Crişana şi Maramureşul împreună şi nedespărțite de regatul 
român”. 

Cu câteva zile înainte de Adunarea Naţională de la Alba 
Iulia, publicația Vocea Argeşului scria: “De veacuri neamul 
românesc hrăneşte un vis, vis frumos, pentru realizarea 
căruia în cursul vremurilor acest neam mult s-a zbătut, s-a 
muncit şi sânge din belşug a vărsat... Ceasurile pe care le 
trăim acum sunt cele mai mari şi mândre ...Visul nostru 
secular ...a devenit realitate, îl vedem aievea”. 

După hotărârea adoptată la 1 Decembrie 1918 de cei 
1 228 de delegaţi, aleşi oficial în toate comunităţile româneşti 
din Transilvania, o altă gazetă din Piteşti, numită Lumea 
Nouă, aprecia în editorialul său: “Unirea este acum un act 
înfăptuit de...poporul român, țara noastră renaşte astăzi în 
străbunele hotare ale Daciei Romane”. Printre cei peste 
100 000 de participanți la Adunarea Naţională de la Alba 
Iulia, s-au aflat şi locuitori de la Sudul Carpaţilor. 

În asemenea cadru, la Teatrul Comunal din Piteşti a fost 
organizată o entuziastă adunare publică, alocuţiunile 
prezentate evidențiind lupta seculară a românilor pentru 
unirea lor într-un singur stat, permanentele legături dintre 

spaţialitatea  Argeş-Muscel cu zonele transilvane. S-a 
remarcat, în special, cuvântul profesorului Nicolae Brânzeu, 
expulzat de oficialităţile timpului din Transilvania pe motivul 
susținerii mişcării memorandiste (1892-1894) şi a ideilor de 
unitate statală, stabilit, ulterior, la Piteşti: “Azi putem privi ca 
fapt împlinit leagănul neamului nostru, mama noastră 
comună unită pentru totdeauna...La 1 decembrie, în vechea 
capitală a Transilvaniei, Alba Iulia, pe câmpul lui Horea, în 
prezența a cel puțin 100 000 de români, s-a hotărât în 
unanimitate unirea ...cu România ”. 

După adunare, s-a manifestat îndelung pe străzile 
principale din Piteşti , ca de altfel şi în alte aşezări argeşene, 
participanţii purtând drapele tricolor, suportul lor moral 
devenind ampla bucurie de a fi contemporani cu înfăptuirea 
statului naţional unitar român. 

La 29 mai 1919, într-o reuniune politică a 
reprezentanţilor tuturor partidelor ce activau în Argeş, s-a 
votat, în unanimitate, la Piteşti, textul unei telegrame adresate 
delegaţiei României prezente la lucrările Conferinţei de Pace 
de la Paris , felicitând-o pentru susținerea dreptăţii cauzei 
noastre naţionale, consfințită de istorie. 

Aşadar, împreună cu doritorii de bine ai naţiei, argeşenii 
şi muscelenii au contribuit la realizarea României întregite, 
atât prin susţinerea morală a acestui ideal, cât, mai ales, prin 
sacrificiul pe câmpurile de luptă ale Primului Război 
Mondial, înnobilând cu sângele lor munţii, dealurile şi 
câmpiile anilor 1916-1918. Gândurile şi eforturile lor, ajunse 
deseori la rangul de jertfă supremă, au devenit o valoroasă 
componentă a ceea ce putem numi poema română. 

Acum, la sărbătorirea a 80 de ani de la constituirea 
României Mari, putem concluziona că argeşenii, în 
covârşitoarea lor majoritate, au contribuit la venerarea acestui 
remarcabil ideal prin numeroase fapte patriotice, apreciate 
cum se cuvine de urmaşi. 

Iată în acest sens, câteva dovezi. În Piteşti există străzile 
Unirii şi 1 Decembrie 1918, iar altele poartă numele anumitor 
personalităţi distinse în Primul Război Mondial, care au 
favorizat momentele istorice din 1918. La intrarea în Pădurea 
Trivale s-a construit, încă din 1926, Poarta Eroilor, unică în 
ţară, restaurată în 1971 şi în anii următori, fiind înscrişi acolo 
cei 1 100 de eroi ai Regimentului Nr. 4 Argeş, căzuți în 
luptele reîntregirii de pe Carpaţi şi Neajlov, ori dintre Focşani 
şi Adjud. 

În toate localităţile din Argeş Muscel, sub egida 
Societăţii Cultul eroilor, s-a iniţiat, după 1919, ridicarea a 
peste 250 de monumente, acţiune patriotică desfăşurată şi 
astăzi, ceea ce permite înscrierea pe plăcile de onoare inclusiv 
a eroilor din cel de Al Doilea Război Mondial. Aşa, de 
exemplu, la Piteşti s-au reamplasat, în locuri mult mai 
favorabile, Monumentul comemorativ din fosta comună 
Găvana, astăzi puternică zonă industrială a municipiului, 
edificat, (1920), prin subscripţie publică “În amintirea eroilor 
morți pe câmpul de onoare”, iar pe Bulevardul 
Petrochimiştilor, obeliscul înscrie numele a 63 de eroi ai 
Primului Război Mondial din fosta comună Prundu, pentru 
care profesorul Grigore Constantinescu, de la Muzeul 
Judeţean Argeş, a creat un pios epitaf: “Jertfindu-vă, sub 
steagul sfânt / al Patriei; prin timp durate, / ați semănat acest 
pământ / cu dor nestins de libertate ”. În 1920, s-a amenajat 
Cimitirul Eroilor din Piteşti. 

Început în 1928, Mausoleul Mateiaş, transformat, după 
1980, într-un amplu Complex Memorial de Război, istoric şi 
artistic, inaugurat la 24 octombrie 1984 şi îmbunătăţit 
ulterior, păstrează, în sarcofagul de cristal de la subsol o parte 
din osemintele celor peste 1300 de soldaţi şi ofiţeri căzuți în 
luptele de la  Giuvala-Bran (14-16 august 1916), precum şi 
pe culoarul Bran- Câmpulung Muscel (23 septembrie-17 
noiembrie 1916 ). 

Atunci când sărbătorim Ziua Naţională a României, 
avem datoria morală să răsfoim, cu evlavie filele lucrării de 
bibliofilie Argeş. Cartea Eroilor, unicat în domeniu, realizată 
la Tipografia din Piteşti (1982-1984). 

Din paginile acestei originale opere, unde sunt înscrişi 
peste 22 000 de eroi argeşeni sau musceleni, din care 160 de 
piteşteni (13 ofiţeri, 7 subofiţeri şi 140 de soldați ) căzuţi în 
Războiul de Independenţă, Campania din 1913, ori în cele 
două războaie mondiale, ajung la fiecare om de bine 
cuvintele: “Pentru onoarea patriei şi a drapelului , pentru 
făurirea unității României , noi am apărat cu bărbăţie şi 
credinţă în victorie, până la suprema jertfă, pământul sfânt al 
țării, lăsându-vă vouă, generaţiilor viitoare, o națiune liberă 
şi independentă ”. 

Asemenea mesaj peste timp să ne călăuzească în 
strădaniile noastre cotidiene, pentru prosperitatea 
contemporană a Argeşului, mai ales că la porţile satelor, 
comunelor, oraşelor şi municipiilor din acest areal geo-istoric 
se aud, tot mai clar, semnalele Mileniului III. (Comunicare 
prezentată la Simpozionul organizat de municipalitatea 
Piteşti, primar, Tudor Pendiuc, la 80 de ani de la făurirea 
României Mari, 30 noiembrie 1998; Studii Istorice, Editura 
Universităţii din piteşti, Piteşti, 2000, p.272-278). 

(4) TRADIŢIONALITATEA UNEI ANIVERSĂRI. 
PITEŞTI 610 
(1388 — 1998) 


Aniversările sunt o datorie de conştiinţă, o modalitate de 
a recunoaşte eforturile înaintaşilor depuse în scopul propăşirii 
şi clădirii pentru viitorime. Totodată, asemenea momente 
conferă posibilitatea de a înscrie, pe răbojul timpului, 
contemporaneitatea, ce va deveni, mâine, o firavă, dar 
posibilă pagină de istorie. Este ipostaza în care consemnăm 
sărbătorirea, la 20 mai 1998, a 610 ani de la atestarea 
documentară medievală certă a  Piteştilor, manifestare 
complexă, inițiată de municipalitate, organizată printr-o 
amplă conlucrare cu multiple foruri din cele mai diverse 
domenii de activitate. 

De-a lungul timpului, informaţiile referitoare la Piteşti 
s-au amplificat permanent, iar sărbătorirea consacrată acestei 
aşezări a devenit tot mai persistentă. Calitatea mea de cadru 
didactic, cu unele preocupări în domeniul cercetării şi 
scrisului istoric, dar şi aceea de rezident permanent în urbea 
noastră începând cu anul 1961, m-au obligat, în sens moral, 
să mă implic, deseori, în asemenea manifestări, mai ales 
atunci când am îndeplinit, vreme de aproape trei decenii, 
anumite responsabilităţi publice. 

În elaborările editoriale nu am cantonat, cu predilecție, 
asupra tematicilor privind istoria tradiţională a Piteştilor, 
aspect motivat de faptul că au făcut-o, cu competenţă, mulți 
specialişti, având preocupări probatorii şi constante în 
asemenea domenii. De aceea , călăuzit de concluzia autorului 
american Charles Beard (1874-1948), care a apreciat că, în 
perspectivă, istoricul are menirea să devină, în primul rând, 
un fiu al vremii sale, m-am apropiat, mai ales, de sensurile 

prezentului în evoluția municipiului Piteşti. Pe plan 
istoriografic, sunt convins că aşa numita manieră a analelor, 
cronicărească, devine oportună, mai ales în contextul 
dinamicilor contemporane, pentru informarea şi 
documentarea generaţiilor ce ne vor urma. 

Până acum nu se cunosc elemente certe privind 
aniversarea atestării documentare a  Piteştilor, înaintea 
acțiunilor întreprinse, sistematizat, începând, predilect, cu 
anul 1978. De altfel, într-o lucrare din 1936, respectiv 
Anuarul general al oraşului Piteşti şi județului Argeş 
Editura Presa, p.28, autorul Vlad Furtună aprecia: “Existența 
oraşului după hrisoavele găsite, o putem stabili cam după 
timpul lui Vlad Ţepeş, pe atunci Piteștiul ființa ca târg 
modest. Abia tocmai în anul 1600, Piteştiul reuşeşte să aibe o 
existență serioasă, ceea ce ne îndreptățește să credem că de 
la această dată, putem conta pe originea lui”. 

După apariţia culegerilor Documentele Ţării Româneşti, 
Bucureşti (1938), sub îngrijirea profesorului Petre 
P.Panaitescu, apoi, a noilor serii DRH (pentru Piteşti, vezi, 
volumul I, 1247-1500), Editura Academiei Române, 
Bucureşti, 1966, care plasează, temporar, aşezarea ca fiind 
atestată la 20 mai 1388, dorinţele de aniversare a localităţii s- 
au amplificat. 

Una dintre primele acțiuni având acest scop, bine 
determinat, s-a derulat în 1978, când Muzeul Judeţean Argeş 
a organizat, la Casa de Cultură a Sindicatelor (Sala mică), o 
edificatoare Expoziţie documentară, intitulată Piteşti 590, 
integrată manifestărilor Memoria Argeşului. Cu acelaşi 
prilej, revista Argeş a publicat un Supliment istoric. A fost, 
de altfel, după cum îmi reamintesc, momentul deschiderii 
oficiale a unui adevărat deceniu consacrat sărbătoririi, în 
1988, a şase secole Ab Urbe condita Piteşti. 

De-a lungul acestui timp, 1978-1988, devenit deja 
istorie, s-au finalizat, în bună măsură, marile platforme 
industriale şi cvartale, principalele structuri ale zramei 

stradale şi ale utilităţilor gospodăreşti, au fost construite mai 
multe şcoli, grădinițe, creşe, spaţii sanitare şi s-au 
diversificat demersurile cultural-ştiinţifice. Toate acestea au 
prefațat sărbătorirea, la 20 mai 1988, a celor şase secole de 
existență documentară a aşezării aflate „Acolo unde-n Argeş 
se varsă Râul Doamnei ” (lon Pillat —,, Pe Argeş în sus”). 

Asemenea eveniment de seamă din viaţa municipiului, 
subsumat prin genericul Elogiu Cetăţii, a determinat 
publicarea unor studii, articole şi volume consacrate 
prezentării istoriei Piteştilor, realizarea, la studioul din 
Bucureşti, a filmului documentar Piteşti 600, amenajarea de 
expoziții, montarea de spectacole, tipărirea de afişe, 
calendare, cărți poştale ilustrate, numere speciale de presă, 
unele lucrări de artă plastică, picturală sau monumentală, 
derularea altor acțiuni economice, gospodăreşti ori 
urbanistice. 

Multe din dovezile acelei sărbătoriri se află în portofoliul 
Bibliotecii Judeţene, Muzeului Judeţean şi Arhivelor Statului 
Argeş, sau în diverse colecţii particulare. 

Am prezentat aceste câteva considerente privind evoluţia 
aniversării municipiului Piteşti pentru a evidenția, cu 
valenţele oportune, continuarea tradiției acestei sărbătoriri la 
20 mai 1994 (605 ani), dar, mai ales, acum, când se împlinesc 
610 ani de când voievodul Mircea cel Bătrân a cuprins, în 
sistemul specific Evului Mediu românesc, oraşul Piteşti. 

După câte cunosc, există preocupări firave pentru a 
ilustra, analitic, ultracontemporaneitatea reşedinţei judeţului 
Argeş, în concordanţă cu actuala sărbătorire a municipiului 
Piteşti. Prin ceea ce am să reliefez, doresc să lansez ideea 
unei colaborări benefice în sensul continuării demersurilor 
anterioare de a elabora noi pagini privind evoluţia aşezării în 
ultimul deceniu al acestui secol, dar şi a scrierilor de factură 
enciclopedică. Iată câteva puncte de reper. 

Economia municipiului Piteşti a înregistrat după anul 
1990, anumite modificări, nu atât ca profil şi structură, cât, 

mai ales, în ceea ce priveşte forma de proprietate. Se poate 
deja concluziona că proba de foc a reformei se trece 
acceptabil. Bunăoară, municipiul Piteşti se menţine printre 
primele cinci mari centre industriale ale României, cu un 
procent mic de şomaj (circa 3.800 persoane, din 185 000 de 
locuitori), fără închideri spectaculoase de fabrici sau secţii, 
fiind unul dintre componentele de bază ale nodului trei 
Muntenia, conturat încă din 1975. 

Astăzi, în Piteşti se realizează 55% din producția 
industrială a judeţului Argeş, preponderentă fiind, în total, 
industriile chimică, petrochimică, de cauciuc, maşini şi 
aparate electrice. Fără să intrăm în detaliu, apreciem că 
majoritatea unităților economice mici şi mijlocii din Piteşti, 
chiar şi unele cu volum mai mare de producţie, s-au privatizat 
prin metoda Mebo, rezultatele fiind, în general, bune, cu 
excepția nerealizării unor noi investiţii performante, vizând 
atât extinderea spaţiilor de producţie, cât şi retehnologizarea 
înaltă, care se lasă, parțial, aşteptate. 

Din această categorie se detaşează SC Alprom (fost 
CPL), SC Rolast (CATC) şi IMEP, societate pe acţiuni 
integrată grupului de firme Ana Electronic, la care se adaugă 
Fabrica de Componente Auto, Fabrica de Bere şi Fabrica de 
Încălţăminte, care au realizat colaborări interne şi externe 
profitabile. Atracția pentru investitorii autohtoni şi străini este 
în curs de exprimare, mai ales la Automobile Dacia, 
Argeşana, Novatex şi Arpechim. Aspectele se impun a fi 
observate în dinamica lor, inclusiv de cei ce au preocupări 
socio-istorice. 

Legea privatizării, din 12 februarie 1998 , prin care s-a 
renunţat la prețul minim stabilit inițial de Fondul Proprietății 
de Stat, pentru ofertele investitorilor, folosindu-se, în schimb, 
regulile economice de piaţă (cerere-ofertă ), se va materializa, 
probabil, în cazul marilor agenţi economici din Piteşti, într-o 
restructurare cât mai agreabilă. 

Municipiul Piteşti rămâne, în continuare, un 
reprezentativ centru comercial, unde sunt înregistrate circa 
5 000 de firme autohtone sau străine, lumea cumpără însă în 
raport cu inflaţia şi cuantumul veniturilor. 

O privire fugară asupra aspectului urbanistic, acum, când 
se aniversează 610 ani de la consemnarea localităţii Piteşti, 
este necesară şi oportună. În ultimul deceniu, acest domeniu a 
înregistrat anumite mutații. În primul rând s-a destrămat 
sistemul bipolar al factorilor care au realizat edificiile civile 
şi industriale reprezentative, din deceniile anterioare, 
dispărând Trustul de Construcţii Argeş şi Trustul de 
Construcţii Industriale, dispersate în unități mai mici, mai 
mobile şi aflate, mereu, în concurență. Este lăudabil aspectul 
că, în Piteşti, edificiile începute înainte de 1989 s-au 
continuat, finalizându-se, iar altele s-au ridicat din temelii. 
Totuşi, foamea de locuințe pentru tineri se menţine. 

În zona centrală a Municipiului, cele mai noi şi 
aspectuoase apariţii urbanistice sunt sediile unor instituţii din 
domeniul financiar-bancar, respectiv, sucursalele pentru 
Banca Comercială Română (inaugurată la 4 iunie 1994), 
Bancorex (1996), Bancpost (1966), Bancoop (1900), Banca 
Românească (1997), Banca Dacia Felix (1996), CEC (2 400 
mp,1997), Banca Turco-Română (1999), Banca Religiilor 
(1997), precum şi Direcţia Generală a Finanţelor Publice, 
circa 8 000 de mp(1997). La acestea se adaugă sediul 
Agenţiei pentru Protecţia Mediului (1994), Centrala 
Telefonică Alcatel (1996), Rectoratul Universităţii Piteşti(20 
mai 1998), Universitatea particulară Constantin Brâncoveanu 
(1997), Biserica Ortodoxă din Găvana (1997), Biserica 
Adventistă(1992), construcțiile particulare Blocul Corona 
(1994), având circa 2 000 de mp şi Blocul Omniasig, din 
Bulevardul Eroilor (1995), pasajele subterane pietonale 
Griviței (1996) şi Sfânta Vineri (1996), Şcolile Nr. 18 şi Nr. 
19 (1990). Continuă, cu succes, Simfonia lalelelor. 


218 


PITEŞTI. TRADIȚIE ŞI CONTEMPORANEITATE. 


Nu peste multă vreme, patrimoniul constructiv al 
unităţilor de cultură din Piteşti se va completa cu sediul 
Bibliotecii Judeţene Argeş şi cu noile spaţii pentru Muzeul 
Judeţean Argeş, care împreună cu Casa Cărţii(1989), Casa 
Artelor, stăzi Centru Cultural (1991), Casa Studentului, Casa 
de Cultură a Sindicatelor, vor constitui un puternic sistem 
instituțional pe acest profil, greu de egalat în România. 

După decembrie 1989, municipiul Piteşti a devenit un 
redutabil producător naţional de mijloace media, ceea ce ne 
conferă posibilitatea de a vorbi, efectiv, de oportunitatea 
elaborării unui studiu în detaliu pe acest segment, ca o 
posibilă contribuţie la noua istorie a presei scrise şi audio- 
vizuale româneşti. lată, în continuare, câteva secvenţe pe 
această temă, fără intenția unei anumite ierarhizări valorice, 
pornind numai de la criteriul cronologic şi al posedării 
primului număr din publicaţia respectivă. 

În timpul evenimentelor din decembrie 1989, s-a editat, 
în două pagini, ziarul Argeşul liber (Nr.l, sâmbătă, 23 
decembrie 1989), care a publicat şi prima componență a 
Consiliului Judeţean al Frontului Salvării Naţionale.De 
atunci, cotidianul, numit anterior Secera şi Ciocanul si-a 
schimbat de mai multe ori formatul, astăzi are pe frontispiciu 
titlul Argeşul, conducere succesivă, Marin Manolache, Mihai 
Golescu. Dispune de tipografie proprie. Tot în acele zile au 
apărut mai multe numere din Juventus, exprimare a tinerilor 
prezenți la derularea momentelor invocate. 

La 4 octombrie 1990, a apărut primul număr al 
săptămânalului Alerta, editat de Direcţia de Poliţie a 
Judeţului Argeş. Pentru săptămâna 22-28 mai 1991, cititorilor 
din Piteşti li s-a propus Nr. 1 din Imposibil, apărând, apoi, 
altele 14 cu acelaşi titlu. 

În primăvara anului 1994 (21-27 martie), a intrat pe piaţa 
locală săptămânalul de informaţii diverse Jurnalul de Argeş, 
existent şi astăzi, iar la 15 septembrie 1994 îşi făcea apariția 
primul număr din Curierul zilei, subintitulat Cotidian 

independent al județului Argeş, care rămâne, deocamdată, 
singurul ziar color din municipiul nostru. 

Luna martie 1995 a introdus în peisajul publicistic din 
Piteşti Nr. 1 din revista Panoramic economic argeşean (20 
de pagini, coperta policolor).Tot în 1995, au apărut: Nr. 1 
(aprilie) din Opinia socialistă, săptămânalul Consilierul (Nr. 
1 din 14-20 iunie), realizat de Consiliul Judeţean Argeş, 
periodicul de moravuri şi năravuri În Amicii (Nr. 1, 5-Ul 
decembrie 1995). 

Continuând selecţia pe care ne-am propus-o , amintim 
Nr. 1 din Publi-pres argeşean (11-18 martie 1996) şi 
existența continuă a Gazetei de Argeş, al cărei prim număr 
este datat 1 iulie 1996. De asemenea, în anul 1996, s-au editat 
numerele 1 cu titlurile Muntenia (septembrie) şi Juventus 
(decembrie), realizate, pentru un timp, de cotidianul Argeșul, 
respectiv Casa Studenţilor Piteşti. 

Încercarea de a realiza un prim bilanţ, fie acesta şi 
incomplet, cu privire la editare, în Piteşti, a unor publicaţii, 
zilnic ori periodic, pentru diferite etape, mai îndelungate sau 
efemere, cuprinde şi numerele prime din titluri ca: Lumină 
lină (1990), Curierul de Argeş (1990), Vertical (1990), Omu 
(1990), Glia argeşeană, Frontul Românesc, Mâine, Cultura 
(ianuarie 1991), Făclia dacică (martie 1995 ), Info 
autoturisme (1995). Începând cu 18 septembrie 1997, grupul 
redacțional şi de management de la Curierul zilei a editat 
cotidianul central Republica, având difuzare în toată țara, a 
cărui existență a fost până spre finalul anului 1998. 

În peisajul publicistic local amintim, de asemenea, 
Informaţia, realizată de ziariştii de la Argeș. Un titlu 
asemănător, Informaţia Piteştilor, a existat aici, pentru ceva 
timp, cu câţiva ani în urmă. 

În deceniul pe care îl antamăm, privind aniversarea 
oraşului nostru (1988 —1998 ), se înscrie încetarea apariţiei 
revistei de cultură Argeş şi editarea celei numite sugestiv 
Calende, apariţia Nr. 7 al culegerii Studii şi Comunicări 

realizată de Muzeul Judeţean Argeş etc. Adăugăm, la toate 
acestea, diverse publicaţii şcolare. 

Municipiul Piteşti este un centru care produce şi 
montează piese de teatru, programe radio şi TV, inclusiv prin 
cablu (25 mai 1993), dispune de mai multe edituri, asociaţii 
de revoluționari, fundaţii şi asociaţii culturale, ori cu alt 
profil, una fiind Bretelele verzi, Sentința civilă nr. 5/1995, sau 
alta, Clanul bărboşilor, Sentința civilă nr. 15/1995 etc. 

Sunt organizate etniile locale în grupări specifice. Aşa de 
exemplu, cea italiană are personalitate juridică din 12 mai 
1995, înregistrând 148 de etnici locali. Municipiul Piteşti are 
puternice şcoli, facultăţi, unităţi sanitare, militare etc. Este un 
vivant centru politic şi sindical al României. 

Astfel, începâmd de la sfârşitul lunii decembrie 1989, în 
Piteşti s-a reinstaurat pluripartidismul. 

Au fost activate organizaţiile teritoriale ale P.N.Ţ,, 
P.N.L, P.S.D.R., sunt înființate cele intitulate  F.S.N,, 
P.S.M., România Mare, P.U.N.R., P.A.C., M.E.R., P.D.S.R,, 
P.D. etc. 

Cetăţenii au participat în număr mare la alegerile locale 
şi generale (1990,1992,1996), democraţia manifestându-se în 
toate compartimentele vieţii cotidiene, inclusiv prin întruniri 
politice, greve sau demonstrații de stradă, exprimarea 
opiniilor divergente. Primarul municipiului Piteşti este, din 
1992, Tudor Pendiuc. 

În încheiere, doresc să spun câteva cuvinte referitoare la 
lucrările de artă monumentală nou apărute în Piteşti. Ca 
simbol al evenimentelor din decembrie 1989, piața Civică 
Centrală păstrează şi acum, refăcută, Crucea din lemn 
dedicată eroilor, am putea spune argeşeni, căzuţi în acele zile, 
cu toate că nu are incrustate nume (Bunăoară: Romeo Vasile 
Tuţă, din strada Războieni, militar în termen, absolvent al 
Liceului Alexandru Odobescu, căzut la datorie în Bucureşti, 
înmormântat la Piteşti, 30 decembrie 1989, în Cimitirul civil). 

În apropiere de fosta clădire care a inspirat sintagma 
Fenomenul Piteşti, s-a ridicat un monument dedicat 
deținuților politici din lugubra închisoare construită în 
perioada interbelică. În faţa Şcolii de Ofiţeri aflăm de curând 
Monumentul tanchiștilor, iar în apropierea Prefecturii s-a 
amplasat un gingaş însemn statuar dedicat românilor 
basarabeni dispăruţi tragic, cu mult înainte de vreme, soții 
artişti lon şi Doina Aldea Teodorovici. Adăugăm imaginea 
plastică reprezentându-l pe cunoscutul fotbalist Nicolae 
Dobrin, unul dintre personajele emblematice ale urbei care, 
printre puţinii originari de aici, are parte de o asemenea 
onoare postumă în timpul vieţii. 

Mâine, 20 mai 1988, se va dezveli, în squarul dintre 
Teatrul Alexandru Davila şi Galeria de Artă, mult dorita 
statuie ce îl înfăţişează pe domnul Mircea cel Bătrân (1386- 
1418). Autorii sunt sculptorii Aurelian Bolea şi Grigore 
Minea, membri ai Uniunii Artiştilor Plastici, spațiul 
ambiental fiind organizat de arhitectul Pompiliu Soare. 

Lucrarea s-a executat la Combinatul Fondului Plastic, 
Bucureşti, într-un timp record, avizele de rigoare obţinându- 
se cu exact două luni în urmă (18 şi 23 martie 1998). Din 
patru tone de bronz, marca Bz6, s-a executat statuia 
voievodului, având 5,20 m înălțime, iar soclul, placat cu 
granit, 2,50 m. Adăugând şi treptele, întreaga lucrare se 
înscrie pe verticală cu circa 8 m. Să ne bucurăm pentru acest 
gest artistic, consacrat sărbătoririi oraşului nostru, 20 mai 
1998. (Text susținut în cadrul manifestărilor iniţiate de 
Muzeul Judeţean Argeş, cu ocazia Zilelor municipiului 
Piteşti, 19 mai 1998; Studii Istorice, Editura Universităţii din 
piteşti, Piteşti, 2000, p.279-287) 

(5) CRONICA UNUI DECENIU DE ISTORIE 
RECENTĂ LA PITEŞTI 
(1998-2008) 


Apariţia acestei cărți, în preajma sărbătoririi celor 620 de 
ani de la atestarea documentară scrisă a localităţii Piteşti (20 
mai 1388 — 20 mai 2008), ne determină să consemnăm, 
sumar, pricipalele repere din actualitatea reşedinţei judeţului 
Argeş, aducând, a zi, suita de eseuri istorice referitoare la 
tradiţia şi contemporaneitatea municipiului nostru. 

În urmă cu zece ani, 15 — 20 mai 1998, la Piteşti, au avut 
loc manifestări importante, dedicate evenimentului evocat 
anterior (610). Dintre acestea se detaşează, aşadar, dezvelirea 
statuii voievodului Ţării Româneşti, Mircea cel Bătrân (1386 
— 1418), amplasată în spațiul public dintre Galeria de Artă şi 
Teatrul Alexandru Davila, operă monumentală ce 
îmbogăţeşte, distinct, sistemul bine definit al lucrărilor 
plastice de atare factură. 

Tot cu acest prilej, s-a inaugurat (20 mai 1998) primul 
spațiu funcţional din cadrul noului Campus universitar Târgu 
din Vale, respectiv, sediul Rectoratului 4/ma Mater din 
Piteşti, rector, Gheorghe Barbu, arhitect, Pompiliu Soare, 
anteprenor general, Argecom, manager, lon Fântâneru. Suita 
activităţilor aniversare s-a completat cu multiple şi diverse 
inițiative cetăţeneşti, artistice, ştiinţifice, sportive. 

Sărbătoarea de la 20 mai 1998 era onorată de prezenţa 
preşedintelui României, Emil Constantinescu, fost elev al 
actualului Colegiu Naţional 7. C. Brătianu din localitate, 
căruia i s-a acordat Titlul de Cetăţean de Onoare al 
Municipiului. Împreună cu Andrei Marga, ministrul 
Învăţământului, cu alți demnitari ai statului, alături de oaspeți 

din Serbia şi Republica Moldova, s-a conferit celor două 
momente, enunțate mai sus, semnificaţia cuprinderii în 
circuitul valorilor naţionale de nuanță europeană. 

Rezumând deceniul 1998 — 2008, ca parte hotărâtoare a 
tranziţiei României de la structurile etatiste spre cele proprii 
economiei concurenţiale de piaţă, se poate reliefa, prevalent, 
redefinirea activităţilor industriale postbelice din Piteşti. Aşa, 
de exemplu, pentru această etapă, Platforma de Nord a 
cunoscut modificări substanţiale. După publicarea în 
Monitorul Oficial Nr. 98, a Legii Nr. 15, din 8 august 1990, 
s-au aplicat, în ritm alert, principiile privatizării în masă, 
fiind transformate, în Societăţi pe Acţiuni, Combinatul de 
Articole Tehnice din Cauciuc, devenit Rolast. Combinatul de 
Prelucrearea Lemnului (Alprom), Fabrica de Stofe Argeşana 
(SC Argeşana SA), Întreprinderea Textila (Novatex), Fabrica 
de Încălţăminte (Argesin), Fabrica de Bere (Pirber), 
Întreprinderea Progresul (Subansamble), Fabrica de Pâine 
(Spicul), Întreprinderea Poligrafică (Tiparg), păstrând, pentru 
un timp, conform legii, profilul productiv, numărul de 
angajaţi, spaţiile edificate anterior. 

După perioada de graţie, cu deosebire în deceniul 1998- 
2008, acestea şi-au schimbat, aproape în totalitate, 
proprietarii, parametrii economici, categoriile forței mecanice 
şi umane. Astfel, Rolast, după mai multe apartenenţe, inclusiv 
la agenţi străini, şi-a încetat activitatea în 2007. 

În ceea ce priveşte Argeşana, care nu mai produce stofe 
sau fire de lână, a devenit proprietatea unor firme din 
Germania, prin cumpărarea pachetelor majoritare de acțiuni. 
Realizează, în 2008, o gamă diversificată de cablaje electrice 
auto, ori pentru alte folosințe, păstrând, parțial, forţa de 
muncă anterioară, cu deosebire feminină, sau calificând, 
periodic, muncitori tineri. A extins, după 2000, sediul 
administrativ şi alte spaţii aferente. 

Concomitent, la Novatex, divizată în societăţi mai mici, 
profilul s-a diluat, majoritatea utilajelor fiind casate. Este 

abandonată, aşadar, după un veac, tradiţionalitatea industriei 
textile. La Piteşti, nu se mai produc, în 2008, ţesături. 

O situaţie ameliorată prezintă Argesin. Având acelaşi 
profil, foloseşte, în continuare, capacitatea de producție 
construită în etapa 1968 — 1970. Vechea locaţie, existentă de 
la începutul secolului XX, a fost redobândită de urmaşii 
patronului naționalizat în 1948, care au înstrăinat-o, fiind 
demolată în 2005. 

Fabrica de Bere (Pitber) a funcţionat, la capacitate 
inițială, numai şase ani, devenind, apoi, proprietatea unor 
puternice firme de profil din ţară sau din străinătate, inclusiv 
din Africa. După 2004, producţia este sistată definitiv. 
Aparține, acum, unor agenți economici din Piteşti, aceştia au 
decis să o demonteze, păstrând, parţial, depozitele şi unele 
instalaţii oportune prestaţiilor conexe. 

Succesul incontestabil de pe Platforma Industrială 
Piteşti — Nord, revine, fără îndoială SC Subansamble SA, 
dezvoltată, cu deosebire, după 1996, câns s-a transformat 
într-o corporație cu iniţiative continentale. Subordonează alte 
25 de firme, producția fiind profilată, preponderent, pe 
componente pentru automobile, dar şi în domeniile 
construcţii, turism, piaţă de capital, alte servicii. Foloseşte, în 
Piteşti, spaţiile industriei locale ridicate prin 1977, substanțial 
extinse şi modernizate. S-a renunţat, în 1992, la fosta fabrică 
Progresul, amenajată, după 1948, în locul unor mici unităţi 
naționalizate, devenite neatractive, până în 2008, inclusiv 
pentru proprietarii de altădată. 

A fost demolată, în 2005, Ziparg, actuala unitate 
construind clădiri adecvate, mult mai bine utilate, pe Varianta 
Autostradă (spre Slatina), pachetul majoritar de acţiuni 
aparținând (2004) unui singur patron din Piteşti. 

Reşedinţa Argeşului produce, în domeniul amintit, la 
Alprom, mobilă şi alte repere din lemn, confruntându-se, însă, 
cu una dintre cele mai agresive concurențe de pe piața 
autohtonă sau europeană. De aceea, Societatea Comercială a 

fost determinată să închidă unele fabrici, cu deosebire cele ce 
foloseau mari cantități de lemn, provenite anterior prin sistem 
programat, aspect interferat privatizării bazinelor forestiere. 

Platforma Industrială  Piteşti-Sud, specializată în 
prelucrarea țițeiului, aparţine, în 2008, prin Petrom, unei 
Companii vest-europene, având sediul la Viena. Sunt 
funcţionale instalaţiile de rafinare, iar cele din sectoarele 
petrochimice au început să fie dezafectate, excepţie făcând 
secțiile aflate în relaţie de parteneriat cu unii agenți 
economici rentabili din vecinătatea judeţului Argeş. 

Tot acestei platforme i s-au arondat, prin tradiţie, 
unităţile economice din apropierea Staţiei C.F.R. Piteşti-Sud. 
Se menţine în activitate (2008), Întreprinderea de Poduri 
Metalice şi Prefabricate din Beton, cu oferte preluate de 
agenţii economici ai traseelor feroviare sau rutiere, din 
construcţii, telecomunicaţii, industrii strategice. 

Devenită, la privatizare, Divertex, Unitatea B a 
Întreprinderii Textila nu a rezistat noilor provocări impuse de 
libera circulaţie a mărfurilor şi a capitalului, ceea ce a impus 
renunțarea la producerea ţesăturilor. În 2008, este 
proprietatea unei firme din Franţa, având profil apropiat 
domeniilor fabricaţiei mijloacelor de trasnport. 

Favorabilă a fost adaptarea la economia de piață a 
Platformei Industriale Piteşti-Est. Astfel, Intreprinderea de 
Autoturisme Dacia, în jurul căreia gravitează oraşul Mioveni, 
anterior, comuna Colibaşi, aparţinând municipiului nostru, 
păstrându-şi sigla, este integrată, după 2000, cunoscutei 
firmei franceze Renault, aflată la originea colaborării 
bilaterale încă din 1966-1968. Ritmul modernizării fabricaţiei 
a generat diminuarea selectivă a numărului de salariaţi, iar 
lansarea unor noi serii de fabricaţie contribuie la perpetuarea 
ideii că în România se produc autoturisme competitive pe 
toate continentele. 

De asemenea, rămâne viabilă, la Piteşti, activitatea 
Întreprinderii de Motoare Electrice, făcând parte, acum 

(2008), după privatizarea inițială, din Grupul autohton Ana 
Electric. Reuşeşte să conserve, în bună parte, cifra de afaceri 
anterioară redimensionării actuale. Mediul industrial din 
Piteşti s-a confruntat, deseori, cu amplificarea preţurilor la 
combustibili, servicii, utilităţi, reducerea numărului de 
angajaţi, inițierea protestelor de stradă, participarea la greve 
şi demonstraţii. 

Modificări substanţiale s-au produs în structura fostelor 
Trusturi de Construcţii Civile, Industriale, Hidrotehnice, 
disparate în numeroase societăți comerciale. Mulţi dintre 
specialiştii acestora au firme private sau lucrează în diverse 
state ale lumii. Au apărut noi instituții publice dar şi cartiere 
de vile, cu deosebire pe terasele superioare ale oraşului. 

Municipiul Piteşti este, în 2008, un centru financiar- 
bancar deosebit de activ. Pe lângă instituțiile clasice, 
respectiv, Filialele Băncii Naţionale şi Băncii de Dezvoltare 
(anterior, Banca de Investiţii), s-au edificat şi amenajat sedii 
pentru: Banca Comercială, Mindbanc, Postbanc, Raiffeisen 
Bank (iniţial, Banca Agricolă), Banca Țiriac, Banca 
Religiilor (falimentară, 1999/2000), Banca Româno-Turcă 
(încetarea activităţii, 2001/2002), Banca Transilvania, Banca 
Carpatica, Banca de Comerţ Exterior (întreruperea relațiilor 
cu publicul, 1997/1998), alte instituţii de credit şi asigurări, 
multe cu capital străin. 

Asemenea sistem bancar denotă existența unor cifre 
considerabile de afaceri, derulate în mediul concurențial 
industrial şi comercial, public sau privat, ori pentru 
deponențţii personali sau familiali. Veniturile cotidiene provin 
atât din activităţi realizate în Argeş-Muscel, cât şi în state ale 
Uniunii Europene, acolo unde au au plecat să muncească 
şomeri, cetăţeni cu venituri modeste, tineri intelectuali. 

Evidenţiem faptul că, în municipiul Piteşti, există unul 
dintre cele mai impunătoare sedii pentru Administraţia 
Finanţelor Publice, s-a construit un generos spaţiu al Casei de 
Economii şi Consemnaţiuni, sunt funcționale clădirile 

ridicate, în ultimii ani, pentru Pieţele Comerciale Ca/ea 
Bucureşti, Trivale, Smârdan. 

La intrările dinspre Bucureşti (Autostradă sau Şoseaua 
Veche), ori pe varianta rutieră de la Platforma Petrochimică 
spre Slatina, dar şi în perimetrul urban, s-au construit mari 
magazine (Mall), alte spaţii asemănătoare, edificate sau 
achiziționate, cu deosebire în deceniul 1998-2008, de 
renumite firme europene, asiatice, americane, africane. Sunt 
înființate, recent, Asociaţia Oamenilor de Afaceri şi Bursa de 
Mărfuri Piteşti. Iniţiază, periodic, târguri şi expoziţii, ceea ce 
organizează, cu succes, inclusiv Camera de Comerţ şi 
Industrie Argeş. 

În 2007, s-a dat în folosință prelungirea Autostrăzii 
Bucureşti — Piteşti, unind localităţile suburbane Bradu şi 
Bascov, ocolindu-se municipiul în partea de Est, cu legături 
spre Râmnicu Vâlcea şi Curtea de Argeş. Intersectează, 
supraetajat, printre altele, confluența Râului Doamnei cu 
Argeşul, nodul rutier format de drumurile dinspre 
Topoloveni şi Câmpulung, respectiv, zona de circulație Calea 
Bucureşti, Calea Depozitelor, strada Costache Negri, din 
Piteşti. A fost finanțată de Guvernul României şi executată în 
parteneriat cu o firmă italiană. 

Totodată, la Piteşti s-a amplificat sistemul comunicațiilor 
poştale, a fost construit sediul Romtelecom (arhitect, lon 
Popescu), se extind programele televiziunilor prin cablu, sau 
din alte reţele, diminuîndu-se, treptat, monopolul exercitat, 
timp îndelungat, de structurile oficiale ale statului. 

În deceniul 1998-2008, municipiul Piteşti a fost mobilat 
cu importante clădiri pentru instituţiile reprezentative de 
cultură. Se detaşează, în acest sens, Biblioteca Judeţeană 
Dinicu Golescu Argeş, a cărei piatră fundamentală s-a aşezat 
la 15 ianuarie 1996, inaugurarea având loc în ziua de 8 martie 
2003, director, Silvestru Voinescu (1935 — 2005). Aceeaşi 
semnificație majoră o are extinderea Muzeului Judeţean 
Argeş (spaţii pentru Planetariu, săli de expoziţii, laboratoare, 

amfiteatru, birouri), lucrare sfințită la 4 octombrie 1997. 
Finalizarea Corpului A s-a făcut în 2000 (director, Radu 
Stancu). Arhitecţi, pentru ambele proiecte, sunt Maria şi 
Alexandru Mulţescu. 

După inaugurarea Rectoratului, dată amintită în debutul 
acestor pagini, Universitatea din Piteşti, edificată prin 
valorificarea construcției destinate, înainte de 1989, Pieței 
Comerciale Centrale (Noile Hale), s-a extins considerabil în 
deceniul 1998-2008. Au fost date în folosință, treptat, 
clădirile pentru Facultatea de Ştiinţe (2000), Facultatea de 
Matematică şi Informatică (2000), Facultatea de Ştiinţe 
Socio-Umane şi Biblioteca (2002), Facultatea de Mecanică şi 
Tehnologie (2005), Facultatea de Electronică şi Calculatoare 
(2005), antreprenor general, Argecom, manager, Gheorghe 
Axinte. 

Este în stadiu avansat Corpul Central, definindu-se, 
astfel, cea mai mare investiţie a statului pentru învățământul 
superior din România ultimelor 20 de ani. Se menţine, în 
parametrii cunoscuţi, învățământul preşcolar, gimnazial şi 
liceal. Există mai multe universități particulare, importantă 
fiind Constantin Brâncoveanu, rector, Alexandru Puiu. 

Începând cu 2007, prin insistențele Consiliului Local şi 
Primăriei, municipiul Piteşti are Filarmonică, instituţia nou 
creată fiind găzduită, pentru început, de Centrul Cultural 
Piteşti (director, Jean Dumitraşcu). Concertele se prezintă, de 
regulă, în sala de spectacole a Casei de Cultură a Sindicatelor. 
Amintim faptul că Palatul Culturii a retrocedat clădirea 
fostului Tribunal de Argeş, folosită din 1955, Ministerului 
Justiţiei, pentru a se înființa Curtea de Apel Piteşti. Ca 
urmare, instituția, numită, acum, Centrul Cultural, a primit, 
spre folosință, Casa Artelor, construită impreună cu Casa 
Cărţii, înainte de 1989 (arhitect, Pompiliu Soare). Continuă, 
cu succes, activitatea teatrului profesionist din localitate şi a 
unor ansambluri artistice de amatori. 


229 


PETRE POPA PAUL DICU SILVESTRU VOINESCU 


De asemenea, în Grădina Publică din Piteşti s-a dezvelit 
(2007) statuia Jon C. Brătianu (bronz), fiind montată pe 
soclul statuii 7907 (piatră), transferată într-un alt spaţiu 
public din partea nordică a oraşului. Au devenit frecvente 
taberele de sculptură, cu lucrări din marmură şi piatră 
executate pentru municipalitate, ceea ce a permis realizarea 
şi a primelor machete pentru busturile unor oameni de seamă 
ai urbei, pregătindu-se, astfel, A/eea personalităților. 

Sistemul sanitar cunoaşte anumite reabilitări şi dotări 
oportune începutului de  Mileniu. Noutăţile suprapun 
amenajarea clădirilor Spitalului Nicolae Bălcescu pentru 
Centrul de Diagnostic şi Tratament, demersurile în vederea 
construirii Spitalului de Urgenţă, privatizarea cabinetelor 
stomatologice şi a farmaciilor, înfiinţarea mai multor centre 
specializate de sănătate. Activează numeroase fundații, 
asociaţii sau organizaţii pe diverse paliere sociale, culturale şi 
cetăţeneşti, bazate, în general, pe voluntariat. 

În ultimul timp, viaţa Cetăţii a fost marcată de pierderea 
unor oameni având certe contribuţii la evoluţia spiritualității 
contemporane, precum: actorii Constantin Zărnescu, Dem 
Niculescu, Sorin Zavulovici, artiştii plastici Dan Băjenaru, 
Romulus Constantinescu, Gheorghe Vrăneanțu, Gheorghe 
Pantelie, Aurel Calotă, dirijorii Marius Giura, Emanoil 
Popescu, arhitectul Nicolae Ernst, scriitorii lon Popa 
Argeşeanu, Ludmila Ghiţescu, Toma Biolan, universitarii 
Gheorghe Poţincu, George Vasiliu, lon Moise, Valeriu Florin 
Dobrinescu, sportivul Nicolae Dobrin, publiciştii Dan Giurea, 
lon  Cruceană, compozitorii Emil  Lerescu, Vasile 
Veselovschi, oamenii de cultură Silvestru Voinescu, Valeriu 
Dobrin, ierarhii Marin Branişte, Constantin Dejan, Valeriu 
Drăguşin, medicii Victor Mărtoiu, Cornel Nae, economiştii 
Ion Anton, Dumitru Petrescu, Ion Soare, cercetătorul Pârvan 
Parnia, managerul Mihai Zisu, constructorii Constantin 
Olteanu, Mircea Moldovan, Nicolae Păunescu, Gheorghe 
Marinescu, lon Vasiliu şi alţii. 

Aşa cum s-a ilustrat şi în eseul precedent, la Piteşti s-au 
ridicat, după 1990, mai multe instituţii de cult, cu deosebire 
ortodoxe. Ca dovadă, numai în anii din urmă sunt finalizate, 
ori au avansat, consistent, lucrările la Bisericile din Carierul 
Trivale, strada Tudor Vladimirescu, zonele Războieni, 
Găvana, Nord, precum şi la noile Capele, civilă şi militară, de 
la Cimitirul Sfântul Gheorghe. 

În 2007 — 2008, Echipa F.C. Argeș face parte din nivelul 
secund al divizionarelor, Baschet Club din primul eşalon 
național, iar alte discipline sportive, cu deosebire înotul, 
atletismul, tenisul, boxul, luptele, alpinismul au, în Piteşti, 
multipli campioni. 

După 1998, municipalitatea Piteşti, primar, în 
continuare, Tudor  Pendiuc a  perseverat pentru 
redimensionarea perimetrului dintre Casa Albă şi Teatrul 
Alexandru Davila, aplicarea proiectului făcându-se în trei 
etape. Acum, în 2008, se poate spune că zona centrală arată 
unitar, având, succesiv, patru pieţe publice: Piaţa Prefecturii, 
Piaţa Muntenia, Piaţa Primăriei, Piaţa Teatrului. 

Ultimele lucrări, de la Magazinul Trivale, până spre 
Calea Bucureşti, s-au executat în 2007-2008, ceea ce a 
favorizat cercetările arheologice pe suprafața unde a existat 
Biserica Sfântul Nicolae, demolată în 1962, renunțarea la 
unele spaţii verzi în favoarea promenadei pietonale, 
translarea, spre Bulevardul Republicii, a Statuii Wicolae 
Bălcescu din apropierea Galeriei de Artă (Primăria Veche), 
desființarea anumitor amenajări realizate în 1972 — 1975, 
apariţia unor lucrări de artă ambientală. 

Municipiul Piteşti rămâne, constant, un promotor media, 
ziarele cu tiraj considerabil fiind, în 2008, alături de 
publicaţii anterioare,  Argeşul, Curierul de Argeş, 
Observator, Jurnalul de Argeş, cele nou înfiinţate, Top, 
Societatea Argeseană etc. Fiinţează 15 edituri, au apărut 
sute de volume, având tematică diversă, emit, zilnic, posturi 
locale Radio şi TV. Se retipăreşte, lunar, Revista Argeş. 

Scriitorii şi artiştii plastici sunt grupaţi în Filiale ale Uniunilor 
din România. 

În deceniul 1998 — 2008, municipiul Piteşti a fost vizitat, 
de mai multe ori, de preşedinţii României, Emil 
Costantinescu, lon Iliescu, Traian Băsescu, de toți liderii 
politici sau şefii guvernelor, de alți demnitari şi parlamentari 
ai ţării, ori de peste hotare. Ca aspect politic, reținem apariția 
organizaţiilor reprezentând ale P.N.G. şi P.I.N., dar, mai ales, 
unificarea celor ce constituie Partidul Democrat — Liberal. 
Este în desfăşurare o nouă campanie electorală pentru 
alegerea primarului şi a Consiliului Local (1 iunie 2008). 

Cetăţenii au susținut, în marea lor majoritate, demersurile 
naționale privind intrarea în NATO (decizia Parlamentului, 
datată, 26 februarie 2004), precum şi aderarea la Uniunea 
Europeană, începând cu | ianuarie 2007. Recent, au urmărit 
lucrările Summit-ului NATO de la Bucureşti, cea mai mare 
reuniune politică şi militară desfăşurată, până astăzi, în 
România, 2-4 aprilie 2008. 

Pentru fiecare an, corolarul evenimentelor publice îl 
constituie Simfonia lalelelor. În 2008, noua ediţie (prima, 
1978) s-a suprapus cu Sărbătorile Florale ortodoxe (18-20 
aprilie) şi a constituit prefaţarea consemnării celor 620 de 
primăveri care au trecut de la atestarea documentară scrisă 
a localității medievale Piteşti. 

Am ilustrat, prin aceste eseuri, principalele direcționări 
ale evoluţiei municipiului Piteşti de-a lungul timpurilor, 
având certitudinea că valorificarea textelor publicate, acum 
20 de ani, în Revista Argeş ori a celor ce constituie Addenda, 
vor deveni suport documentar pentru tinerii istorici dornici să 
extindă cercetările ştiinţifice referitoare la reşedinţa 
Argeşului. 

Krafft (Grupul) 
Kreutzer (compozitor) 


164 

145 
88,89,93,97,110,147,164, 
186,189 

74,86 

65,74,75 

TI 

133 

107 
67,145,209,235 
108,163 


141 

134,135 

164,189 
43,59,88,145,179 
208 

95 

Lagarde, Auguste de 
Lahovary, G. |. 
Lazăr — Fiu, Mihai 
Lazăr Gheorghe 
Lăzărescu, Eracle 
Lecomte, Nouy du 
Lehrer (eponim) 
Lenin, V.I. 

Leon Tomşa 
Leonard, Nicolae 
Lerescu, Emil 
Leurdeanul, Grigorie 
Levinius, H. 

Lică — Vulpeşti, lon 
Lisimah (rege) 
Livaditu, loan 
Liţescu, Gheorghe 
Ludovic de Baden 
Ludovic de Kreuchely 
Ludwig, Emil 
Lungeanu, Mihai 
Lungianu, Mihail 
Lupescu, Virgil 
Lupu, Dumitru 
Lupu, Nicolae 


Macarie (patriarh) 
Macarie, Remus 
Macedonski, Dimitrie 
Magheru, Gheorghe 
Maimarolu, Dimitrie 


L 


39 
235 
89,96,108,186,233 


193,194 


174 
95,109 
48,49 
97 

Manda, Dumitru 
Mandicevschi —compozitor 
Maniu (partid) 
Manolache, Marin 
Manolescu, Radu 
Marcellus (viconte) 
Marcu, Corneliu 
Marcus, Aurelius 
Marga (personaj) 
Marga, Andrei 
Marinescu, Constantin 
Marinescu, Dan 
Marinescu, Gheorghe 
Marinescu, lon 
Marița (personaj) 
Marsigli, L. F. 
Martin, Nicolae 
Marx, Karl 
Massini, Eggizio 
Matache (familie) 
Matache, Iordache 
Mateescu, Nicolae 
Matei Basarab 
Matei, lulian 
Mavrodin, Teodor 
Mavrodolu, lancu 
Mayer, Luigi 

Mâţă, Alexandru 
Mălăncioiu, Ileana 
Mărăcine, Filofteia 
Mărtoiu, Victor 
Mândrescu, Simion 
Mestrovi€, Ivan 
Meteş, Ştefan 
Metzburg (consul) 





74 

95 
193 
219 
235 
39 
4,133 
25 

90 
223 
107,136 
208 
230 
131 
90 

39 
136 


149 
28,33,34,35,42,145,172,173 
149 
135,149,235 
48 

174,38 

116 

133 

4,8 

230 

79,210 

188 

146 

39 

Micescu, Istrate 
Mihai | 
Mihai Viteazul 


Mihalache, D. 
Mihalache, lon 
Mihalcea (familie) 
Mihăileanu, Mihail 
Mihăilescu, Marin 
Mihălcescu, lon/lrineu 
Mihnea cel Rău 
Minea, Grigore 
Minulescu, lon 


Mircea cel Bătrân/cel 
Mare 

Mircea Ciobanul 
Mircea Vodă 

Milea, Vasile 

Mitu, Petrache 
Mitulescu, Moise 
Miu — Lerca, Constantin 
Mocanu, Marin 
Moise, lon 

Moisi (scriitor, copist) 
Moldovan, Mircea 
Molotov (Tratatul) 
Morărescu, Vasile 
Morgen (general) 
Morritt, John 
Morţun, Emil 
Mrazek, Hugo 
Mulţescu, Alexandru 
Mulţescu, Maria 
Mureşeanu, Andrei 





85 

194 
28,29,41,42,44,58,78,145, 
172,174,182,209 

149 

103 


27,28,29,32,40,144,164, 
165,171,216,222,223 


108,183,233,236 
135 
133 
131 
230 
40,173 
230 
190 
149 
208 

38 

131 
69 

229 
229 
207 

Murhard, Fr. 
Muşat, Mircea 


Nae, Cornel 

Nania, lon 

Nanu, Nicolae 
Năstăsescu, Petre 
Năstăsoiu, 1. 

Neacşu, Marin 
Neagoe Basarab 
Neamţu, Ana 

Necula, Cornel 
Nedelcu, Eugen 
Negru Vodă (eponim) 
Negulici, |. D. 

Nica, Alexandru 
Nichita, Paraschiva 
Nichitovici, George 
Nicht, Gotwald 
Nicolae (meşter) 
Nicolae (Sfânt) 
Nicolae (Piteşteanul) 
Nicolau, Constantin 
Nicolau, Eftimie 
Nicolăescu, Sergiu 
Nicolescu, Constantin 
Nicolescu, Georgeta Elena 
Nicolescu, Gheorghe 
Nicolescu, Otilia 
Nicolescu, Valeriu 
Nicolopol (familie) 
Niculescu, Dem 
Niculescu, Rodica Maria 





39 
235 


230 
149 

53 

115 

149 

ji? 
28,32,40,42,145,172,173 
4 

134 

149 
15,128,189,207 
9% 

234 

236 

149,233 

68,101 

44,177 

176,231 

41 

Mr, 

58,178 

4,5,133 

2 

2 

149,235 

133 

8,136,150 

84 

133,230 

4 

Nifon (patriarh) 
Nistor, Mihai 
Nitouche (personaj) 
Niţu, Gheorghe 
Niţulescu, Marin 
Norocea, loan 
Nottara, Constantin 
Novac, Elisaveta 
Novac, Vasile 
Novacovici, Traian 





Oancea, Dorin 
Oanţă, Nicolae 
Odobescu, Alexandru 


Offenbach, Jaques 
Olimpiotul, Iordache 
Olteanu, Constantin 
Olteanu, Nicolae 
Onofreiciuc, Traian 
Oprea, Alexandru 
Orezeanu, Ştefan 
Oțetea, Andrei 


Pablo, Tomas 
Pacea, Gheorghe 
Panaitescu, Petre P. 
Pantelie, Gheorghe 
Pantilie, lon 
Parnia, Pârvan 
Pârâianu, Barbu 


41 

161 

109 

95 

149 
29,30,43,173 
91 

133 
134,149,235 
109 


133 

132 
132,205,221,234, 
Coperta IV 
91 
47,48,177 
230,236 
161 

234 

4,8 

99 

145 


141 

136 
145,215 
136,230 
136 

230 
147,183,235 

Pârvan, Vasile 
Pârvulescu, Octav 
Pascali, Mihai 
Pascu, Ştefan 

Paul de Alep 
Pavelescu-Dimo, D. 
Pătraşcu cel Bun/Vodă 
Pătru, lon 

Păun, Zenovie 
Păunescu, Alexandru 
Păunescu, Nicolae 
Pendiuc, Tudor 
Petculescu, Nicolae 
Petre (meşter) 
Petrescu, Cecilia 
Petrescu, Constantin 
Petrescu, Costin 
Petrescu, Dumitru 
Petrescu, lancu 
Petrescu, Ilie 
Petrescu, loan 
Petrescu, Titel 
Phocas (centurion) 
Pillat, Ion 

Poenaru, Gh. 

Pop, Alesandru Cicio 
Pop, Augustin Z. N. 
Pop, Doru Mihai 
Popa Argeşeanu, lon 
Popa Şapcă (eponim) 
Popa, Alexandru 
Popa, Petre 

Popa, Rozalia 
Popescu, Aurel 
Popescu, Constantin 


145 

133 

91 

10 

37,174 
65,97,180 
28,172,204 
4,8 

149 

109 

230 
213,221,231 
85 

44,177 

235 
113,120,187,198 
44,85,96,110,164,189 
230 

92 
95,96,186 
53 

193 

25 
16,86,162,216 
149 

169,189 
131,149,235 
160 
133,230 
16,128,204 
136 

Passim 

4 

116 

8,149 

Popescu, Emanoil 
Popescu, Eugenia 
Popescu, Florian 
Popescu, Gh. 
Popescu, lon 
Popescu, lon Gh. 
Popescu, luliana Lucia 
Popescu, Margareta 
Popescu, Radu 
Popescu, Radu (cronicar) 
Popescu, Tudor 
Popovici, Mihai 
Popovici, Timotei 
Poţincu, Gheorghe 
Predescu, Marin 
Pretorian, Andrei 
Prezan, Constantin 
Probus (împărat) 
Protopopescu (case) 
Prunoiu, Gavril 
Ptolemeu 

Pungoci, Mircea 
Puiu, Alexandru 


Radoslavescu, Angela 
Radoslavescu, Mihai 
Radu de la Afumaţi 
Radu, Adrian 

Radu, Cezar 

Radu, Negru 
Raicevich, Stefano 
Raicoviceanu, |. 

Rasti (ispravnic) 


134,230 
149 

136 

89 

228 

86 

2,10 
136 
145,235 
30,174,236 
236 
51,86 
95 

230 

136 
53,178 


133 

133 
28,29,32,172,174 
136 

149 

189 

38 

93 

39 

Răcilă, Emil 

Rădulescu, Haralambie 
Rădulescu, loan Gr. 
Rădulescu, Niţă 
Rebreanu, Liviu 
Regnault, Elias 
Regulus/Regulu (eponim) 
Reichersdorffer, Georg von 
Reinhard (diplomat) 
Ribbentrop (Tratatul) 
Rizeanu, Vasile 

Rizescu, Nicolae 

Roesler, Robert 
Romanescu, Aristiţa 
Rosazza, Salvatore 
Rosetti, C. A. 

Rotaru, Dan 

Roxin, lon 

Russel, Nicolae 


Sacerdoţeanu, Aurelian 
Sachelarie, Octavian 
Mihail 

Sahia, Alexandru 
Sahirkanier 
Sallustius (învăţat) 
Sambucus, |. 
Sanzio, Rafael 

Sava (Sfântul) 

Savu, Constantin 
Sălişteanu, lon 
Săvulescu, Teodor 
Schladen von 


149,234,235 
109 

148,235 

89 

110,133 

49 

90 

175 

39,175 

190 

136 
4,5,8,235,236 


146,235 
4,6,8,9,236 


164 

Schor (militant) 
Schreier, Iosif |. 
Schweitzer — Cumpăna R. 
Schweitzer, Adolf 
Scott, Walter 
Scurtu, loan 
Secărescu (eponim) 
Sekely, Carol 
Seneslau (voievod) 
Serafim, Traian 
Serfim, Nicolae V. 
Sestini, Domenico 
Sicar, Emile 

Sima, Violeta 
Siman, Constantin 
Simion (căpitan) 
Simion (meşter) 
Simion, Movilă 
Simionescu, Teodor 
Simonide, Nicolae 
Slăniceanu, George 
Soare, lon 

Soare, Pompiliu 
Socolescu, loan M. 
Solomon, Th. 
Soreanu, Nicolae 
Sorescu, Constantin 
Sorescu, Sofia 
Sparnau, Peter 
Speri, Celestin 
Stana (fiică) 
Stancu, Gherghina 
Stancu, Radu 
Stănculescu, Gheorghe 
Stănescu, Delar 


73 

89 
85,96,110,164,189 
101 

38 

236 


98 

149 

8 

47,177 
44,177 
28,29,174 
115,116 
70,83,86,91,92,147 
63 

230 
222,223,229 


173 
4,134,149,229 
132 

95 

Stănescu, Filip 
Stătescu, Constantin 
Stefano (sfânt) 
Steriade, Florica 
Stoian, Constantin 
Stoian, Eugen 
Stoica, Marian 
Stoicescu, Nicolae 
Storck, Carol (fiul) 
Storck, Frederic 
Stratulat, Mihai 
Streinu, Vladimir 
Stiirmer, Ludovic 
Sulzer, Franz Joseph 
Sunay, Cevdet 
Susaikov (general) 


Şenilă — Vasiliu, Mariana 
Şerban Vodă 
Șerbănescu, Dimitrie 
Șerbănescu, loan 
Şerbănoiu, Margareta 
Şincai, Gheorghe 
Ştefan cel Mare 
Ştefănescu, Dorel 
Ştefănescu, Ştefan 
Ştefănescu, Tănase 
Ştefu, Ecaterina 
Ştefu, George S. 
Ştirbei, Barbu 

Şuţu, Alexandru 


149,236 
85 

64 
136 
115 
4 

133 
236 
97 

97 

4 

107 
39 
30,37 
141 
195 


136 
69,101,122 
57 
65,90 
135 
145 
58 
135 
4,146 
109 
88,92 
92 
57,83 
47 

Tamaş, Cornel 

Tamaş, Maria 

Tănase, Constantin 
Tănase, Emil 

Tărtăşescu, Samuil 
Tătărescu, Gheorghe 
Teiuleanu (familie, eponim) 
Teiuleanu, Constantin 
Teiuleanu, Maria 

Tekel (familie) 
Tempeanu, Virgil 
Tennstădt, Ulrich von 
Teodorescu — Branişte, T. 
Teodorescu -Zavaidoc, Gh 
Teodorescu (familie) 
Teodorescu, Marius 
Teodorescu, Romulus 
Teodorescu, Tănase 
Teodorescu, V. 
Teodosius cel Mare 
Ticuţă, Elisabeta 

Tito, Iosif Broz 

Tiţescu, Vasile 
Tocilescu, Grigore 
Tomescu, Maria 
Tomozei, Gheorghe 
Traian (împărat, eponim) 
Traianescu, lon 
Trîmbaciu, Ştefan 
Treime (Sfânta) 
Trifănescu, Ilie 

Trivale, lon 

Trofin, Virgil 


T 


149 

4 

109 

133 

92 

193 
69,86,101,108,122,205 


234 

176 

53 
85,164,186 
120 

Tudor, Dumitru 
Tudor, Sevastian 
Turcu, Elisabeta 
Turnavitu, Scarlat 
Turnavitu, Ştefan 
Tutuc, lon 

Tuţă, Vasile Romeo 


Țedenbal, Y. 

Țepelea, Gabriel 
Țicăloiu, loan D. 
Tuţui, Gheorghe 


Udrescu, Dumitru 
Uklar (eponim) 
Ulieru, George 
Ungureanu, Octavian 
Urecheanu, lon Ancu 


Valentineanu, loan G. 
Vâlsan, George 
Varlaam (mitropolit) 
Vasile II 


Vasilescu — Karpen, N. 


Vasilescu, loan A. 
Vasilescu, Sevastiţa 
Vasiliu, George 
Vasiliu, lon 


146,149,236 
149 
136 


141 
131 


117,236 


148 
91,94 


8,149 
149 


88,91,178,186 

Văcărescu, lancu 
Verdi, Giuseppe 
Veselovschi, Vasile 
Veterani (general) 
Vidu, lon 

Vineri (Sfânta) 
Vintilescu, Petre 

Vlad cel Tânăr/Vlăduţ 
Vlad Înecatul 

Vlad Vintilă de la Slatina 
Vlad Ţepeş 

Vlad, Ion 

Vlad, Nicolae 
Vladimirescu, Tudor 


Vlădescu, lon 
Vochin, Radu D. Şt. 
Voiculescu, Ştefan 
Voievozi (Sfinţi) 
Voinescu, Silvestru 
Voinicu, Mihaela 
Vrabie, Gheorghe 
Vrăneanţu, Gheorghe 
Vulpe, Radu 


Walsh, R. (capelan) 
Weinhold (familie) 


Xenopol, A. D. 


90 

95 

230 

39 

95 
65,70,97,176,218 
85 

172,28 

28,172 
28,29,172,174 
33,166,215 

136 

149,236 
46,47,48,49,51,82,128,177, 
180,191,206,231 
135 

76 

109 

176 

Passim 

2,9 

131 

136,230 

146 


39 
99 


145,236 

Z 
Zaharescu, Vladimir 236 
Zaharia, Gheorghe 236 
Zamfirescu, Dan 133 
Zane, Gheorghe 146 
Zanfiropol, Alexandru 148 
Zapolya, loan 29,174 
Zavaidoc, Teodor 95,189 
Zavulovici, Sorin 133,230 
Zărnescu, Constantin 133,230 
Zărnescu, Ileana 133 
Zevedei, Nicolae 8,150,164 
Zhou Enlai 141 
Zilieru, Horia 133 
Zisu, Mihai 230 

CUPRINS 


* Cuvânt înainte (Octavian Mihail Sachelarie) 
+ Prezentul istoric după 20 de ani (Petre Popa) 
(1) „Acolo unde-n Argeş se varsă Râul 
Doamnei...” 

(2) La izvoarele istoriei 

(3) Dovezi ale unei existenţe şi continuități 
milenare 

(4) „Jo, Mircea mare voievod şi domn...am mai 
dăruit şi o moară în hotarul Piteştilor... ” 

(5) Oraşul medieval Piteşti — important centru 
economic al Ţării 

(6) Piteşti în izvoare medievale externe 

(7) Elemente de cultură medievală în Piteşti 
(8) „Momente ale revoluției din 1821 
desfăşurate la Piteşti ” 

(9) Anul revoluţionar 1848 în Piteşti 

(10) „Frate sunt cu moldoveanu şi văr bun cu 
ardeleanu ” 

(11) „Să vă îndepliniți şi pe viitor, cu tot atâta 
sfințenie, datoriile voastre către patrie ” 

(12) „La Piteşti, încotro te uiţi, vezi hărnicie şi 
pricepere ” 

(13) Din Piteşti, un delegat cu drept de vot 
imperativ 

(14) „Azi putem privi ca fapt împlinit leagănul 
neamului nostru, mama noastră comună unită 
pentru totdeauna ” 

(15) „Cea mai mare bucurie este aceea de a 


.» 


învăța în limba patriei 

Au 


17 
22, 


27 
32 
36 
40 
46 


Sl 
56 


6l 


67 


72 


77 


82 

(16) „Destoinicia spiritului românesc bine 
lucrat şi bine pregătit” 

(17) „Să contribuim prin artă la cultivarea şi 
dezvoltarea sentimentului naţional” 

(18) „„ Luptele noastre au fost numai pentru 
apărarea patrimoniului național” 

(19) „Să păstrăm nealterat patriotismul nostru 
luminos şi cald” 

(20) Platforma reconstrucției devine programul 
de luptă postbelic 

(21) Evoluţia Piteştilor în primii ani ai perioadei 
socialiste 

(22) Municipiul Piteşti important centru 
economic al României contemporane 

(23) Coordonate ale vieții spirituale din 
municipiul Piteşti în actualitate 

(24) Contribuţia municipiului Piteşti la schimbul 
internaţional de valori 

(25) Istoria Piteştilor în literatura de specialitate 
ADDENDA (Petre Popa) 

(1) Unele consideraţii privind evenimentele 
derulate la Piteşti în etapa 

decembrie 1989 — ianuarie 1990 

(2) Sensuri ale civilizaţiei. Piteşti 1388-1993 
(3) Integrarea municipiului Piteşti în etapele 
celebrării României Mari ( 1918 — 1998) 

(4) Tradiţionalitatea unei aniversări. Piteşti 610 
(1388 — 1998) 

(5) Cronica unui deceniu de istorie recentă la 
Piteşti (1998-2008) 

* Bibliografie specială 

* Indice de persoane 

138 


144 


153 

162 


207 


214 


223 


233 

